
Köszönetnyilvánítás

			„Ha tengereken kelsz át, veled leszek; 
és ha folyókon, nem borítanak el, 
ha tűzön kell átmenned, nem égsz meg, 
és a láng nem perzsel meg.”

			(Izajás 43,2)

			Szeretném hálámat kifejezni édesanyámnak és édesapámnak, a nagyszüleimnek, a családomnak, valamint a Jóistennek, akik a reménytelennek tűnő pillanatokban is mellettem álltak és támogattak.

			Köszönöm Hazafi Zoltán tanár úrnak, hogy lehetőséget adott és szárnyai alá vett a tanszéken, valamint tanácsaival pályám kezdete óta segített. Köszönöm György István tanár úrnak, hogy felfedezett, és az óráival, a hallgatókhoz való hozzáállásával, illetve módszereivel példát mutatott. Köszönetemet fejezem ki Petrovics Zoltánnak, aki baráti hozzáállásával segítette oktatói beilleszkedésemet a tanszékre. Köszönettel tartozom mindazon barátaimnak, akiket kollégaként vagy hallgatóként ismertem meg.

			Köszönöm a Pécsi Tudományegyetem Állam- és Jogtudományi Doktori Iskolájának, valamint Munkajogi és Társadalombiztosítási Jogi Tanszékének a lehetőséget és a támogatást. Külön köszönöm Bankó Zoltánnak az áldozatos, rendkívül segítőkész munkáját, amelyet a teljes fokozatszerzési eljárás során nyújtott. Köszönöm az értekezésem bírálóinak, Kun Attilának és Ember Alexnek a rendkívül hasznos szakmai véleményét, amely nagyban hozzájárult az értekezés elkészítéséhez. Köszönöm továbbá a Nemzeti Közszolgálati Egyetem Államtudományi és Nemzetközi Tanulmányok Karának, hogy támogatták a doktori értekezésem monográfiaként való megjelentetését.

			















1. 
Alapkérdések

			Kutatási kérdések és problémafelvetés

			2010 óta dinamikus változás jellemzi Magyarországon a közszolgálati jogalkotást. Ennek betetőzéseként ­2019-ben­ a Kit. jelentősen átalakította a közigazgatás foglalkoztatási jogviszonyainak szabályozását. A Kit. hatálya a központi (például minisztériumok, központi hivatalok) és a területi (például fővárosi és vármegyei kormányhivatalok) kormányzati igazgatási szervek kormánytisztviselőinek kormányzati szolgálati jogviszonyára terjed ki. A Kttv. rendelkezései napjainkban elsősorban már inkább csak a helyi önkormányzatok igazgatási szervei (például polgármesteri hivatalok) köztisztviselőinek és közszolgálati ügykezelőinek közszolgálati jogviszonyára vonatkoznak. A Kit. hatálybalépésével nem pusztán új szabályok jelentek meg, hanem koncepcionális változások is történtek, amelyek többek között érintették a kormánytisztviselők díjazását, teljesítményértékelését vagy az előmenetelükre irányadó szabályokat. Lényeges vonása a Kit.-nek­ a Kttv.-vel szemben, hogy szakít a szenioritáson alapuló, kötött besorolású előmeneteli és illetményrendszerrel, továbbá nagyobb teret enged a munkáltatói döntéseknek. A Kttv. hatályának kiüresedése ­2020-ban­ tovább folytatódott. A különleges jogállású szervekről és az általuk foglalkoztatottak jogállásáról szóló ­2019. évi Küt. hatálybalépésével különálló (keret-)szabályozás alá kerültek az úgynevezett különleges jogállású szervek, mint például az autonóm államigazgatási (például Gazdasági Versenyhivatal) vagy az önálló szabályozó szervek (például Nemzeti Média- és Hírközlési Hatóság) köztisztviselői. A Küt. vegyesen tartalmazza a Kttv.-hez hasonló, zártabb és a Kit.-re­ jellemző nyitottabb közszolgálati rendszermegoldásokat. A közszolgálati foglalkoztatási jogviszonyok differenciálódása mindazonáltal ­2021-ben­ tovább folytatódott, a Kttv. hatálya alól kikerültek ugyanis a Nemzeti Adó- és Vámhivatal szervezetrendszerében szolgálatot teljesítő tisztviselők is. Rájuk a NAV szjtv. vonatkozik, amelynek a tartalma kevésbé távolodott el a Kttv. megoldásaitól. Így például továbbra is szerepe van a tisztviselők jogviszonyban eltöltött idejének az előmenetel és a díjazás alakulása során. A változások a tágabban vett közszolgálatot ugyancsak érintették. Az állami, önkormányzati tulajdonban vagy fenntartás alatt működő közintézeti jogállású szervek (mint például az oktatási vagy az egészségügyi szervek) foglalkoztatottjaira vonatkozó Kjt. is fokozatosan kiüresedik (akárcsak a közigazgatásban a Kttv.), és az itt dolgozók vagy önálló ágazati jogállás, vagy pedig a magánmunkajog hatálya alá kerülnek. A változások tehát a közszolgálati pragmatika differenciálódását okozzák, és az egyes közszolgálati rendszerek viszonyában egymástól eltérő személyzetpolitikai rendszereket hoznak létre.

			A közszolgálati jog differenciálódása már a rendszerváltozás óta foglalkoztatja a jogalkotói és a tudományos-szakmai diskurzusok résztvevőit. ­1992-ben­ a foglalkoztatás jogi szabályozásának háromosztatú rendszere jött létre. Ennek a struktúrának a munkajogi szabályozás mellett a köztisztviselői és a közalkalmazotti törvény jelentette a másik két pillérét. Tehát már e két közszolgálati jellegű jogállás esetében sem valósult meg egységes szabályozás. A differenciálódás irányába mutatott az is, hogy sorra jelentek meg az egyes közszolgálati pragmatikákra (bírákra, ügyészekre, fegyveres szervek állományára stb.) vonatkozó jogállási törvények. ­2011-ben­ a Magyary Program kísérletet tett arra, hogy egységes irányba terelje, harmonizálja a közigazgatás, rendvédelem és honvédelem személyzetére vonatkozó közszolgálati jogi szabályozást. A hivatásrendek közötti átjárhatóság végül nem valósult meg. Sőt, a közigazgatás személyi állományára vonatkozó egységes szabályozás is megtört az állami tisztviselőkről szóló törvény hatálybalépésével. A folyamat ezt követően, ­2018 óta rohamosan felgyorsult, s a szabályozás tartalmának elvei is paradigmaszerűen megváltoztak. Mindez számos kutatási kérdést felvet. Vajon milyen okai lehetnek ezeknek a változásoknak? Illeszkednek-e ezek a változások a nemzetközi tendenciákhoz? Elemezhetők-e még ezek a változások a hagyományos személyzetpolitikai rendszerkeretek szempontjai mentén? Vajon indokolható-e szakmai érvekkel, hogy a közigazgatási tisztviselők jogállását jelenleg mintegy hét közszolgálati törvény szabályozza? Vajon a differenciálódás a „közszolgálat ideája” mentén tudatosan kialakított kormányzati személyzetpolitika elvárt eredményének tekinthető-e (és a folyamat megmarad differenciálódásnak), vagy sokkal inkább értékelhető egyes praktikus szempontok, illetve aktuálpolitikai döntések érvényesülésének (amivel a folyamat fragmentációvá válik)? Vajon korlátlanul érvényesíthetők a kormányzati preferenciák bizonyos (például alkotmányossági, jogalkotástani, érdekegyeztetési) elvekkel szemben? Melyek ezek a kormányzati preferenciák, s ezek mögött milyen megfontolások húzódnak? Így például indokolható-e a különleges jogállású szervek önálló háttérszabályozása, s ezen belül is az Állami Számvevőszék és az Ország­gyűlés Hivatalának eltérő fejlődési pályája? Vagy indokolható-e például a rendvédelmi alkalmazottak hivatásos életpályához közelítő, ahhoz számos pragmatikaelemében hasonló szabályozása? Ezzel összefüggésben az új közszolgálati jogi megoldások keresése (így például a nyitott rendszerekre jellemző elemek átgondolatlan adaptációja) milyen új kockázatokat hozhat magával a jogalkalmazás során? Vajon létezik-e a közszolgálati pragmatikának, pontosabban a közigazgatási tisztviselők jogviszonya elemeinek valamiféle absztrakt egysége? „Kinyerhetők-e” a kutatás alapján a közigazgatási tisztviselők jogviszonyának szabályozására vonatkozó elvek? Ezeknek az elveknek a hatékonyságot vagy inkább a stabilitást kellene szolgálniuk? Melyek azok a közigazgatási jogállások vagy pragmatikai elemek, amelyek továbbra is differenciált szabályozást igényelhetnek? Vajon a nemzetközi példák, a közvetlen történeti előzmények, a jogi szabályozás összehasonlítása és a joggyakorlat vizsgálata alapján milyen konkrét javaslatok tehetők a szabályozás mikéntjére és elemeire vonatkozóan?

			Célkitűzések

			Munkám kettős célt szolgál; egyrészt a Kttv. (Ogytv.), Kit., Küt., Riasztv.-Hszt., Ásztv., valamint a NAV szjtv. fontosabb pragmatikaelemeinek összehasonlító elemzésére törekszik, másrészt arra, hogy az összehasonlító elemzésre támaszkodva javaslatot vázoljon fel a közigazgatás személyzeti rendszerének egységes közszolgálati jogi keretszabályozására. Elemzésem és javaslataim a következő előnyökkel járhatnak a közszolgálati jogi gyakorlat számára:

			◆	szisztematikus összehasonlító elemzését adja a Kit. hatálybalépése után jelentősen megváltozó jogszabályi környezetnek a közigazgatáson belül;

			◆	elhelyezi a magyar közigazgatás közszolgálati jogalkotását a személyzetpolitika nemzetközi trendjei között, megvizsgálja a közszolgálati jogalkotás általános kérdéseit;

			◆	az egyes pragmatikaelemekhez kapcsolódó elméleti keretekre, nemzetközi megoldásokra, közvetlen történeti előzményekre, a hatályos jogi szabályozás összehasonlítására, a joggyakorlat feldolgozására alapozva a közszolgálati jogviszony egységes szabályozási lehetőségeire mutathat rá;

			◆	javaslatai konkrét, a személyzetpolitikai realitások mellett megvalósítható megoldási lehetőségeket vázolnak fel.

			Hipotézisek

			Két alapkérdést vizsgálok, és ezek mentén törekszem a következtetések és javaslatok megfogalmazására.

			Egyrészt a közszolgálatnak létezik egy absztrakt egysége, amely alapján a közszolgálati pragmatika elemei egy egységes elvrendszeren és szabályokon nyugvó, keretjellegű törvénnyel összehangolhatók. Ezek az elvek az idők folyamán lényeges változáson mentek keresztül, de bizonyos tartalmi elemeikben kimutatható a stabilitás.

			Másrészt a közigazgatási feladatrendszer sokszínűsége, összetettsége nem teszi feltétlenül szükségessé a jogi szabályozás széttöredezettségét. A szabályozási javaslatok kiindulópontja tehát a közszolgálati jogviszony absztrakt egysége. A javasolt szabályozási rendszerben egy jogviszony, a közigazgatási tisztviselők jogviszonya létezik, amely szintézisét adja a többi jogállásnak.

			A könyv módszertana és lehatárolása

			A könyv második fejezetében dogmatikai és személyzetpolitikai megalapozás céljából a közszolgálat általános jogi és személyzetpolitikai kérdéseit tekintem át. Ezen belül először a közszolgálati személyzeti rendszerekkel, különösen ezek típusaival, pragmatikai elemek szerinti elhatárolásával, s a mögöttük meghúzódó szabályozási elvekkel, továbbá a rendszerek előnyeivel és hátrányaival foglalkozom. A fejezet második részében a centralizáció és a decentralizáció jellemzőit vizsgálom meg. Ennek keretében egyrészt kifejezetten a rendszerelhatárolások összefüggéseire, illetve a személyügyi hatáskörök gyakorlásának nemzetközi trendjeire fókuszálok. Másrészt nagy hangsúlyt fektetek a decentralizáció kezelésének intézményi feltételeire, így a személyzetpolitikai szervek típusaira, a személyügyidöntés-támogatás és a személyzetfejlesztési stratégia szerepére, valamint ezek magyar közigazgatásban megfigyelhető helyzetére. A fejezet harmadik részében a személyzetpolitika általános nemzetközi trendjeit és folyamatait (így például a konvergenciát és a rendszerkontinuitást) értelmezem. A fejezet utolsó két részében a személyzetpolitikai alapstruktúrák irányából a közszolgálati jog dogmatikai kérdései felé fordulok. Ennek körében egyfelől a közszolgálati jog jogági elhelyezkedését, másfelől a közszolgálati jog alkotmányos feltételrendszerét helyezem előtérbe.

			A könyv harmadik fejezetében a Kttv. hatálybalépését követő folyamatokat elemzem, külön hangsúlyt fektetve a Kit. hatálybalépése után egyre inkább felgyorsuló változások áttekintésére. Azt vizsgálom, hogy a differenciálódás a „közszolgálat ideája” mentén tudatosan kialakított kormányzati személyzetpolitika elvárt eredményének tekinthető-e, vagy sokkal inkább értékelhető egyes pragmatikus szempontok érvényesülésének. Ennek érdekében áttekintem a közszolgálati törvények keletkezésének körülményeit, jogpolitikai céljait, főbb jellemvonásait, és az egyes közszolgálati törvények hatályát. Az előbbiek alapján feltárhatók a közszolgálati jogalkotás mögött meghúzódó főbb személyzetpolitikai célkitűzések; a közszolgálati jogalkotás, a szervezeti fragmentáció, illetve a politikai kormányzás közötti összefüggések. A fejezetet a decentralizáció és fragmentáció kezelése jogi feltételeinek áttekintésével, különösképpen a kerettörvényi szabályozás meghatározó és illeszthető nemzetközi példáinak bemutatásával zárom. Ezek után a személyzetpolitikai központok, a személyügyidöntés-támogatás, a személyzetfejlesztési stratégia, valamint a kerettörvényi szabályozás lehetőségeire fókuszálva és alapozva megfogalmazhatók a decentralizáció, illetve a fragmentáció kezelésének intézményi és jogi követelményeire vonatkozó javaslatok.

			A könyv negyedik fejezete már a közszolgálati pragmatika egyes elemeivel foglalkozik. Elsőként a Ktv. megalkotásától indulva a közszolgálati pragmatika felépítését meghatározó személyzetpolitikai célkitűzéseket tekintem át az egyes kormányzati ciklusok mentén haladva. Fő kérdésem, hogy vajon miképpen változott a vizsgált időszakban a közigazgatási tisztviselők foglalkoztatása során a stabilitás és a hatékonyság iránti kormányzati igény; milyen személyzetpolitikai célkitűzések vezettek egyik vagy másik kormányzati megközelítés térnyeréséhez. A fejezet második részében a munkáltatói szerep meghatározásával, a kiválasztással – ezen belül különösen a pályázati eljárással és a képesítési követelményekkel – összefüggő fontosabb személyzetpolitikai és jogi kérdésköröket veszem górcső alá. A fejezetben, a fentiekben már felvázolt általános kérdésekhez igazodóan arra keresem a választ, hogy a magyar közigazgatásban az egyes jogállási törvények miképpen tesznek eleget a merit system diktálta elveknek; a jogállási törvények milyen módon és mértékben harmonizálnak egymással; egyik vagy másik törvény megoldásának milyen előnyei, hátrányai vagy éppen kockázatai lehetnek. Ezek tükrében megtehetők azok a javaslatok, amelyek hozzájárulhatnak a merit system fejlesztéséhez, az egységes és stabil foglalkoztatási keretek felvázolásához. Ezt a kutatási kérdést „görgetve tovább” áttérek a közszolgálati jogviszony dinamikájának – így a jogviszony keletkezésének, módosításának és megszüntetésének – elemzésére, amelynek során elsősorban a szabályozási dilemmák feltárására törekszem.

			A könyv ötödik fejezetében a közszolgálati pragmatika „karakteradó” elemeivel, a jogviszony tartalmának alapvető elemeivel – így az előmeneteli és illetményrendszerrel, a teljesítményértékeléssel, továbbá a képzéssel és továbbképzéssel – foglalkozom. Először azt vizsgálom meg, hogy a hagyományos előmeneteli és illetményrendszerek kritikájára milyen megoldások születtek a közelmúlt közszolgálati törvényeiben. Arra keresem a választ, hogy a közszolgálati jogviszony egységes elvek mentén történő újraszabályozása esetén milyen szabályok szerint lenne érdemes felépíteni a rugalmas, mégis kiszámítható előmeneteli és illetményrendszert. Mindezek után azt vizsgálom meg, hogy a teljesítményértékelés közszolgálati jogi szabályozása mögött milyen személyzetpolitikai rendszermegoldások fedezhetők fel. Az általános elméleti alapvetések keretén belül a fő vizsgálati kérdésem, hogy a teljesítmény­értékelés milyen célokat szolgál az egyes törvényekben. Ennek kutatási célja a többi pragmatikaelemhez igazodó egységes értékelési séma felvázolása. Végül a képzés és továbbképzés témakörének egyes sarokpontjaira helyezem a figyelmemet. A sarokpontok áttekintésére alapozva teszek javaslatot a későbbiekben a generalista jellegű közigazgatási képzések fejlesztésére, a közigazgatási alap- és szakvizsgarendszer közszolgálati jogi szabályozásának felülvizsgálatára, majd a közigazgatási generalista jellegű képzések és továbbképzések egymással, illetve a közszolgálati pragmatika egyéb elemeivel való összhangjának megteremtésére. A fejezet legvégén röviden áttekintem a ­2018-ban­ lefolytatott tisztviselői elégedettségmérések fontosabb eredményeit, amelyek fontos adalékokat adhatnak a jogi szabályozás koncepciójának kialakításához.

			A könyv hatodik fejezete tartalmazza a közigazgatás személyzeti rendszerének egységes kerettörvényi szabályozására vonatkozó koncepciót. A koncepció elvi jellegű kérdéseket tisztáz, ezzel együtt azonban konkrét szabályozási alternatívákat is felvázol. A javaslatok a következő pragmatikaelemek köré csoportosítva találhatók meg: a szervezeti és közszolgálati törvény felépítése, a személyzetpolitikai szervek szerepe; a munkáltatói szerep meghatározása, a munkáltatói jogok gyakorlása és a kiválasztás (pályázati eljárás és képesítési követelmények) szabályai; a közszolgálati jogviszony dinamikájának lehetséges szabályozása; a létszámgazdálkodási, előmeneteli és illetményrendszer kialakítása; a teljesítményértékelés szabályozása; a képzés és továbbképzés rendszerének felülvizsgálata; valamint a kerettörvény egyéb elemei.

			Párhuzamosan egyszerre több módszertant is alkalmazok. Először valamennyi esetben a fontosabb tudományos – személyzetpolitikai elméleti és jogi-dogmatikai – összefüggéseket vizsgálom meg. Ezt követően azokban az esetekben, amikor a szerves fejlődés vagy éppen annak hiánya mai napig meghatározó, kitérek a közvetlen (azaz a rendszerváltozás utáni, Ktv. hatálybalépését követő) jogintézmény-történeti előzményekre és ezek hatásaira. Ahol pedig további eredményre vezethet, ott a joggyakorlat kérdéseit, a szabályozás vitás vagy ellentmondásos pontjait (főleg alkotmánybírósági és bírósági döntések, illetve a személyügyi jogalkalmazás szempontjai alapján) is áttekintem. A közszolgálati pragmatika egységének és különbségének értékelése nem lenne lehetséges a jelenleg hatályos közszolgálati törvények (jogpolitikai és jogdogmatikai alapozású) összehasonlító elemzése nélkül, így valamennyi fejezetben fontos szerepet szánok ennek a módszertani megközelítésnek. Végül, de nem utolsósorban, a nemzetközi trendekre és ennek alapján a magyar közigazgatásba illeszthető megoldásokra is nagy hangsúlyt fektetek. A lényegi pontokat kiemelve áttekintem a tisztviselői elégedettségmérések eredményeit is. Tehát a jogtudományi (közszolgálati, közigazgatási és munkajogi), közigazgatás-tudományi (személyzetpolitikai) megközelítés mellett – ugyan kismértékben, de – szociológiai nézőpontot egyaránt alkalmazok.

			A könyv a doktori értekezésem alapjául szolgáló önálló kutatásra épül, ami az annak témakörében készült publikációkon keresztül is nyomon követhető. Ez azonban nem jelenti azt, hogy ne építene egyéb olyan kutatások, tananyagfejlesztések vagy más szakmai munkák eredményeire, amelyekben az elmúlt öt évben részt vettem. Ezek közül szeretném a teljesség igénye nélkül a fontosabbakat kiemelni. A nemzetközi trendek bemutatása és a pragmatikai elemek nemzetközi vonatkozásainak felvillantása során nagyban építettem a ­2016/257/NKE-ÁKK számú KÖFOP Ludovika Kiemelt Kutatóműhely – azaz a Közszolgálati jogi és HR komplex kutatóműhely – keretében lefolytatott összehasonlító közszolgálati jogi kutatásaink megállapításaira. Ennek eredményeként született meg a Hazafi Zoltánnal közösen szerkesztett Összehasonlító európai közszolgálat című kézirat, amely ugyan hivatalosan nyomtatásba soha nem került, de a kézirat mintegy kutatási jelentésként azóta is segíti a tanszéki oktatást és kutatást. E projektelemben kutatóként és szerkesztőként vettem részt. Ugyancsak ez a kutatóműhely foglalkozott a közszolgálati életpályák jogi szabályozásával, aminek eredményeként született meg az azonos című többszerzős monográfia Kiss György professzor úr szerkesztése mellett. A kutatásban koordinátorként vettem részt, és volt lehetőségem közreműködni a monográfia szerkesztésében. Ez azért fontos, mert onnan indítom a vizsgálatot, ahol a monográfia azt lezárta. Ez időbeli és tartalmi szempontból egyaránt igaz. Időbeli szempontból azért, mert amíg a monográfia ­2018-ig­ vizsgálta a közszolgálati viszonyokat, addig a munkámban elsősorban a ­2018 utáni történéseket helyezem középpontba. Tartalmi szempontból pedig azért, mert kiindulópontjaimmal – a fentebb már idézett két alapkérdés tárgyalásával – zárul a monográfia (azt hozzátéve, hogy amíg a monográfia a Magyary Program hivatásrendjeit vizsgálta „civil” fókusszal, addig munkámban kizárólag a „civil” közigazgatás közszolgálati viszonyait járom körül).

			Említést érdemel, hogy ugyan közvetlenül nem vettem részt a kutatóműhely HR-oldalának munkálataiban, ám A közszolgálati tisztviselők élet- és munkakörülményei, társadalmi helyzete Magyarországon című empirikus kutatás eredményei – témám szempontjából szükséges mértékben – jó támpontokat adtak a tisztviselők elégedettségmérésével kapcsolatban. Ezzel párhuzamosan zajlott A versenyképes közszolgálat személyzeti utánpótlásának stratégiai támogatása című KÖFOP-projekt is, amely ugyancsak több közreműködésen keresztül segítette munkámat. Ezek közül kiemelendők A közszolgálat viszonyainak elemzéséhez, valamint a munkaerő-tervezéshez szükséges statisztikai igények feltárása egyes európai országok gyakorlata alapján és A KSZDR reporting funkciójával szembeni statisztikai, monitoring, elemzési-értékelési kritériumok című munkaanyagok, amelyeket több kutatóval közösen készítettünk a KSZDR koncepciójának előkészítése során. Utalni szükséges arra is, hogy bár e projekt bizonyos eredménytermékeinek készítésében nem vettem részt, ezek mégis értékesnek bizonyultak, és jelentős segítséget nyújtottak a nemzetközi jó gyakorlatok feltárása során. 1 

			A Nemzeti Közszolgálati Egyetem a Miniszterelnöki Kormányiroda felkérésére részt vett a kormányzati igazgatásról szóló ­2018. évi CXXV. törvény egységes alkalmazásának előmozdítása érdekében megfogalmazott intézkedések végrehajtásában. Ez azt jelentette, hogy ­2019 és ­2021 között több, a törvény rendelkezéseit magyarázó anyag is elkészülhetett a két intézmény közreműködése által. Ennek keretében egyrészt összeállítottuk a Kit. rövid magyarázatát, másrészt egy nagyon hosszú és összetett folyamat eredményeként megszületett a Kit. nagykommentárja. Mindkét anyagnak szerzője és szerkesztője is lehettem. Ez nagyban támogatta a Kit. rendszerének és összefüggéseinek megismerését, és egyben alapot szolgáltatott egyes következtetéseim megfogalmazásához. Szintén ezt a megközelítést erősítette, hogy részt vehettem a Riasztv. magyarázatának, rendészeti továbbképzési tananyagának elkészítésében. ­2018 és ­2020 között részmunkaidőben a Belügyminisztérium Közszolgálat-fejlesztési és Stratégiai Főosztályán dolgoztam, ennek köszönhetően „szemtanúként” tapasztalhattam meg a Kit. és a Riasztv. elfogadását, valamint az Ásztv. módosítását. Ez segítette a munkámat a jogpolitikai célok pontos értelmezésében és a szakszervezeti álláspontok széles körű beépítésében. Korántsem utolsósorban szintén a jogi elemzéseim során tudtam kamatoztatni a Közigazgatási Továbbképzési Intézettel való rendszeres szakmai együttműködések alapján megszerzett tapasztalatokat; így például A vezető feladatai a kormányzati szolgálati jogviszony HR folyamataiban vagy az Én, a tisztviselő – A kormányzati szolgálati jogviszony alapjai című továbbképzési programok elkészítésében való fejlesztési közreműködéseket.

			A tudományos összefüggések feltárásához és az intézménytörténeti előzmények hatásainak vizsgálatához felhasznált szakirodalmat ­2015 óta gyűjtöttem annotált bibliográfia keretében. (Ennek kezdetei még a demonstrátori időszakom kezdetére vezethetők vissza.) A közszolgálati személyzeti rendszerek és nemzetközi trendek vizsgálata során a fentiek mellett főleg az OECD és az EUPAN összehasonlító tanulmányait vettem alapul. Ez arra vezethető vissza, hogy ­2017-ben­ az OTDK-kutatásomban az OECD-tagállamok közszolgálati rendszereit és empirikus adatait kutattam. Végül szükséges utalni arra, hogy a bírósági és döntőbizottsági gyakorlat esetében csak a ­2018 után született döntéseket tekintettem át.

			Alapvető kérdés a közszolgálat fogalmának, terjedelmének lehatárolása. 2  Ahogy arra Kun Attila és Petrovics Zoltán rámutatnak, mielőtt közszolgálati jogról beszélünk, szükséges a közszolgálat fogalmát is letisztázni. 3  A fogalomnak többféle megközelítése létezik, 4  tágabb és szűkebb értelmezése, 5  valamint gyakorlatiasabb és elméletibb felfogása. 6 

			Ami a fogalom általános megközelítését illeti, kiindulópontunk Gajduschek György felosztása lehet. 7  Szerinte a fogalom legalább háromféleképpen értelmezhető. Egyrészt rendelkezik egy funkcionális jelentéstartalommal, ami a közigazgatás által ellátott közszolgáltatásokat takarja. Ez a nézőpont kapcsolódik legkevésbé a kutatási témámhoz (bár bizonyos szempontból mégiscsak jelentősége van). Másrészt a kifejezés alatt szokás a közszolgálati személyzeti rendszerekre gondolni. Erre az értelmezésre már jóval nagyobb szerep hárul. A személyzeti rendszerekben való gondolkodás a jogszabályi környezet változásának kritikai bemutatását könnyíti meg, elemezhetővé és érthetővé teszi a végbemenő változásokat. Ezek közül mindenképpen segítségül hívom a későbbiekben a személyzetpolitikai rendszerek klasszikus – zártabb és nyitottabb, valamint centralizált és decentralizált – felosztásait, illetve a közszolgálati pragmatika elemeit, szabályozási elveit és módjait. Harmadrészt, és legáltalánosabban, magát a személyi állományt értjük a fogalom alatt. Ezzel pedig el is jutottunk a következő lépéshez, azaz annak meghatározásához, hogy kik is az érintett személyi körök, vagy, ha úgy tetszik, kik a vizsgált közszolgálati jogviszony „munkavállalói” oldalának alanyai.

			A gyakorlatiasabb felfogás szerint a jogszabályok személyi hatályával határozható meg a közszolgálatban alkalmazott személyek köre. Ebben az esetben tehát a jogszabályi rendelkezések viszonylagos pontossággal 8  megmondják azt, hogy az alkalmazásuk alatt álló személyi körök esetében milyen jogok és kötelezettségek érvényesülnek. Az elméletibb felfogás ezzel szemben a feladatok közérdekű jellegében ragadja meg a közszolgálat lényegi sajátosságát. Az elméletibb felfogáson belül gyakori a fogalom további pontosítása.

			A pontosítás legtöbbször a tág és szűk értelmezési keretek között történik. A tágan értelmezett közszolgálat magában foglalja a közszféra foglalkoztatottjainak teljes körét, így ebbe több eltérő jogállású réteg is beletartozik. Ezzel szemben a szűken értelmezett közszolgálat alatt voltaképpen kizárólag a közigazgatás személyállománya értendő. A témával foglalkozó tudományos művek általában azonosulnak az iménti felosztásokkal, a felosztások tartalmában azonban már lényegesebb különbségek találhatók.

			György István a közszolgálat fogalmát – egy későbbi munkájában 9  – három szinten határozza meg. A szűkebb közszolgálati csoportosítás alatt csak a köztisztviselőket és a kormánytisztviselőket tárgyalja, míg a tágabb csoportosítás tagjait elsődlegesen a Magyary Program elemeiből (elsősorban annak egyik kulcseleméből, az átjárhatóság jogintézményéből) és a Nemzeti Közszolgálati Egyetem képzéseinek harmonizálására tett törekvéseiből vezeti le. Így ebben a megközelítésben ide sorolja a közigazgatás, a rendvédelem és a honvédelem személyi állományát is. A legtágabb értelemben György is a teljes közszférát a fogalom részének tekinti (ez alól kivételt a közvállalatok dolgozói, azaz a köztulajdonban álló gazdasági társaságok jelentik). György István tehát egyaránt foglalkozik a közszolgálat gyakorlatiasabb és elméletibb felfogásával, mindazonáltal munkásságában a legszűkebben vett réteg vizsgálata kerül középpontba. 10 

			Mélypataki Gábor értekezésében a tágabb, szűkebb és legszűkebb közszolgálat fogalmáról ír. A tágabb rétegen belül lényegében valamennyi olyan alkalmazottat megemlíti, akik valamilyen állami vagy önkormányzati szerv alkalmazásában állnak. Ez azt is jelenti, hogy számos közszolgálati foglalkoztatási jogviszony sorolható ebbe a kategóriába (így például a közalkalmazotti vagy a hivatásos szolgálati jogviszony is). A legszűkebb meghatározás alatt szerinte kizárólag a közhatalmat gyakorló állami alkalmazotti, azaz köztisztviselői és kormánytisztviselői kört kell értenünk. Mélypataki harmadik csoportját s egyben az általa legkívánatosabbnak vélt megközelítést az úgynevezett munkajogi triangulum adja, amely a szűk értelemben vett közszolgálati és kormányzati szolgálati jogviszony mellett a közalkalmazotti jogviszonyt is a szorosan vett közszolgálat fogalmának értékeli. Ennek oka természetesen Mélypataki témájából és nézőpontjából is fakad, aki a munkajogi, közalkalmazotti és közszolgálati (kormányzati szolgálati) jogviszonyok egységesítésének lehetséges kérdéseit vizsgálja. 11  Mélypataki tehát a közszolgálat fogalmát gyakorlatias megközelítésben vizsgálja, s ezen belül az általa szűkebbnek nevezett kategóriát tartja relevánsnak. Kun Attila és Petrovics Zoltán arra az álláspontra jutnak tanulmányukban, hogy közszolgálat alatt a tág értelemben vett közszolgálati foglalkoztatási jogviszonyokat kell értenünk. Ennek körében azonban elvetik Magyary Zoltán 12  kiterjesztően értelmezett, elméletibb megközelítését, és sokkal inkább egyetértenek Linder Viktória 13  és Prugberger Tamás 14  fogalmi meghatározásaival. 15 

			A fogalom szűkítő értelmezését veszem alapul, s a közigazgatási tisztviselőkre vonatkozó közszolgálati jogi szabályozást vizsgálom meg. A közigazgatási tisztviselő kategória lehatárolásában a gyakorlatiasabb és az elméletibb megközelítést egyaránt alkalmazom. A gyakorlatiasabb felfogás mentén a Ksztv. és a közlönyállapota szerinti Kttv. szervi és személyi hatályából indulok ki. Erre tekintettel közigazgatási tisztviselőnek tekintem a Kit. hatálya alá tartozó kormánytisztviselőt, a Kttv. alá tartozó köztisztviselőt, a Küt. hatálya alá tartozó köztisztviselőt, az ország­gyűlési köztisztviselőt (akire a Kttv. mellett az Ogytv. vonatkozik), a számvevőt (akire a Kttv. és Mt. mellett az Ásztv. vonatkozik), a rendvédelmi alkalmazottat (akire a Hszt. vonatkozik), illetve a NAV tisztviselői státuszú foglalkoztatottját (akire a NAV szjtv. vonatkozik). Ugyancsak gyakorlati megfontolások játszanak szerepet a különleges jogállású szervek körébe tartozó államhatalmi szervek hivatalaiban és egyéb szervekben (így például a Magyar Tudományos Akadémia Titkárságán) dolgozó köztisztviselők kategorizálásakor. E szerveket a hivatalokban folyó igazgatási jellegű munkavégzés miatt minősítem „közigazgatásinak”, 16  s tartom összehasonlíthatónak (így emiatt egyben az egyik elméleti megközelítés is teret nyer).

			Vannak olyan fogalmak, amelyeknek a használata rövid magyarázatot, tisztázást igényel. Ezek az alábbiak.

			Közszolgálati (közigazgatási) személyzetpolitika: egyrészt azoknak az elveknek az összességét jelenti, amelyek a közszolgálati pragmatika egyes elemeinek kialakítására és működtetésére vonatkoznak. Másrészt együttesen tartalmazza a közszolgálat kialakítására, működtetésére és fejlesztésére vonatkozó, kormányzati döntésekben formalizáltan is megjelenő, összehangolt, hosszú távra szóló elképzeléseket, célkitűzéseket, valamint a célok elérését szolgáló szabályozási és módszertani eszközöket. A „közszolgálati” és a „közigazgatási” jelző valamennyi esetben a „civil” közigazgatás személyzetére utal. 17 

			Közszolgálati (közigazgatási) pragmatika: a közszolgálati foglalkoztatás valamennyi elemét (így többek között a kiválasztástól az előmenetelen, a díjazáson át a jogviszony megszűnéséig) koherensen, azonos elvek szerint rendező – egy vagy több jogszabályból álló – joganyag; a „közszolgálati” és a „közigazgatási” jelző valamennyi esetben a „civil” közigazgatás személyzetére utal. 18 

			Közigazgatási szerv: egyrészt e fogalmat kiterjesztően használom, valamennyi vizsgált szervre értem, hacsak külön nem utalok a szerv pontos megnevezésére; másrészt a fogalom alatt valamennyi olyan munkáltató szerv értendő, amely az elképzelt javaslat szerint a „munkáltatói” oldalon megjelenik (kivéve, ha kifejezetten az önkormányzati igazgatási személyi állományról van szó, mert akkor a Kttv. szerinti közigazgatási szervet kell érteni).

			(Közigazgatási) tisztviselő: egyrészt e fogalmat kiterjesztően használom, valamennyi vizsgált tisztviselőre értem, hacsak külön nem utalok a tisztviselői kategória pontos megnevezésére; másrészt a fogalom alatt valamennyi olyan tisztviselő értendő, aki az elképzelt javaslat szerint a „munkavállalói” oldalon megjelenik.

			(Közszolgálati) jogviszony: egyrészt e fogalmat kiterjesztően használom, valamennyi vizsgált jogviszonyra értem, hacsak külön nem utalok a jogviszony pontos megnevezésére; másrészt valamennyi olyan jogviszony értendő alatta, amely az elképzelt javaslat szerint a közigazgatási szerv és a közigazgatási tisztviselő között létrejön.

			Közszolgálati törvény(ek): e fogalom alatt a vizsgált jogállásokat szabályozó törvényeket, így a Kttv.-t, az Ásztv.-t, az Ogytv.-t, a Kit.-et, a Küt.-öt, a NAV szjtv.-t és a Hszt.-t értem.

			















2. 
A közszolgálati jog és személyzetpolitika általános kérdései

			Zárt(abb) és nyitott(abb) közszolgálati személyzeti rendszerek

			A közszolgálati személyzeti rendszerek típusai

			A szakirodalomban a közszolgálati személyzetpolitikai rendszerek eltérő elnevezésekkel fordulnak elő annak függvényében, hogy fejlődéstörténetük melyik szakaszát értjük alattuk, vagy milyen társadalmi alrendszer, illetőleg jogviszonyelem viszonyában igyekszünk megragadni lényegi sajátosságaikat. A következőkben röviden az elhatárolás formai és tartalmi változásait ismertetem.

			A zárt rendszer jellemzői már az ókori államokban, városállamokban fellelhetők voltak, majd a középkorban erodálódásnak indultak, régi szervezettségüket pedig az abszolút monarchiák kialakulásával nyerték vissza. 19  Modern értelemben azonban a ­20. század elején kezdődött valamiféle csoportosításuk, differenciált és asszimilációs rendszerként való megjelölésük. 20  Ez a megközelítés a jogrendszer Ulpiánusz szerinti tagolását kölcsönözte, az azon belül elkülöníthető jogági elhatároláshoz viszonyította a modelleket, amelyben a differenciáltság a szabályozás közjogi jellegére, ezzel ellentétben az asszimiláltság annak magánjoggal való hasonlóságára utalt. 21 

			A ­20. század közepén alakult ki 22  a ma hagyományosan használatos zárt és nyílt rendszerek szerinti megkülönböztetés. 23  Megjelenése a svéd és a porosz katonai igazgatásban és az amerikai üzleti életben alkalmazott módszerekig vezethető vissza, elnevezésük pedig szintén az általános magánjogi (munkajogi) szabályoktól való eltérést és az azzal való szoros hasonlóságot fejezte ki eredetileg. 24  A közszolgálati pragmatika elemei szempontjából pedig leginkább a közszolgálati alkalmazásba való bekerülés és kiválasztás módjára utalt. A ­19. század USA-jában és a ­20. század szocialista berendezkedésű államaiban a politikai viszonyok társadalmi beágyazottsága a közszolgálat vonatkozásában is érzékeltette hatását, amely során a munkáltató politikai hovatartozása a személyzet egészének összetételére rányomta bélyegét. Később, a nyújtott teljesítmény felértékelődésével és az érdemek, valamint a teljesítmény középpontba kerülésével visszaszorult a kizárólagos politikai azonosulás, 25  zsákmányszerzés szerepe. Így beszélhetünk zsákmányrendszerekből kifejlődő, zártabb érdemrendszerekről. 26  Később, a ­20. század során terjedt el a karrierrendszer és állásrendszer kifejezések használata. 27  Általános elhatároló tényezőjévé az alkalmazás jellege vált, ami a zárt rendszer esetében kiegészíthető az előmenetel életpályát meghatározó szerepével. Napjainkban gyakran az utóbbi rendszertípust munkaköri vagy munkakör alapú rendszernek nevezik. Ennek fő sajátossága, hogy a munkakörök értékét és jegyeit munkakörelemzés és -értékelés alapján határozzák meg. A munkakörök munkakörcsaládokba rendezhetők, amelyekhez a többi közszolgálati pragmatikaelem is hozzáigazítható. 28  Ez egyrészt átlátható struktúrát ad, másrészt – vegyítve a karrierrendszer jegyeivel – lehetővé teszi a teljesítményalapú, vertikális és horizontális karrierutak kialakítását. 29 

			A ­2000-es­ évek elejétől kezdődően egyes szerzők az alapvető fogalmi kereteket újraértelmezik, és a zárt és nyílt kategóriákat vegyes csoportosítással egészítik ki. 30  Ha szigorúan vesszük, úgy ezt nem tartom szerencsésnek, ugyanis a rendszerek tiszta formájukban sehol sem léteznek már, 31  ennek következtében csak vegyes kategória létezéséről, illetve annak zártabb vagy nyitottabb gyakorlati megvalósulásáról beszélhetünk. „A kétféle rendszertípus fejlődését a dinamizmus, az egymás felé közeledés jellemzi, amelynek során kölcsönösen merítenek a másik előnyeiből.” 32  Végül említést érdemel az OECD által kidolgozott minisztériumi alapú közszolgálati személyzeti rendszer, amely szintén a vegyes jellemzőkkel rendelkező modelleket rendeli kategóriájába, és hibrid megoldásokat kínál. 33 

			Végigkövethető, hogy korszakonként, megközelítésenként és az egyes szerzők más-más fogalommal határozták meg a közszolgálati modelleket, azok tartalmi elemei azonban kisebb eltérésekkel, 34  de lényegében hasonló jelentéstartalmat foglaltak mindvégig magukban. Az osztályozás egységességét talán legátfogóbban a karriertípusú, valamint egyéb strukturális jellemzőkkel bíró rendszerek közti megkülönböztetés fejezi ki, 35  amely mintegy magába integrálja a fenti elhatárolásokat, és komplexitása révén nemcsak egy-egy jellemzőjét ragadja meg a különféle modelleknek, hanem azok vezérfonalát.

			A közszolgálati személyzeti rendszerek pragmatikája

			Az alábbi táblázat a személyzetpolitikai rendszerek csoportosításának szempontjait mutatja be a jogviszony egyes, fontosabb sajátosságaira koncentrálva. A jellemzők tisztán nem fordulnak elő egyik közszolgálati személyzeti rendszerben sem, ugyanakkor mindenhol fellelhetők valamilyen formában. Linder Viktória megfogalmazásával élve, a strukturális elemek „idő és tér függvényében változnak”. A jellemzők közötti különbségek folyamatosan közelednek, határvonalai pedig egyre csak halványodnak. Ezt a folyamatot nevezi Hazafi Zoltán rendszerkontinuitásnak. Az alábbiakban átfogóan áttekintem, hogy az egyes rendszertípusok alapvetően milyen személyzeti politikát követnek egy-egy pragmatikaelem szabályozása során.

			1. táblázat. A közszolgálati személyzeti rendszerek pragmatikájának elhatárolása

			
				
					
					
					
				
				
					
							
							Zárt(abb) rendszer

						
							
							Az elhatárolás szempontjai a rendszerek főbb ismérvei alapján

						
							
							Nyitott(abb) rendszer

						
					

				
				
					
							
							Elsősorban Európa kontinentális területein alakultak ki.

						
							
							Jellemző földrajzi-történeti elhelyezkedése

						
							
							Elsősorban angolszász és skandináv területeken honosodott meg.

						
					

					
							
							Az általános munkajogi szabályozástól eltérő (közjogi) szabályozás, a közszolgálati jog 36  határozza meg a tartalmát. Döntően kógens jogi normák jellemzik.

						
							
							A jogi szabályozás jellege

							(A)

						
							
							Nincs különálló közjogi szabályozás, a munkajogi kódex és a kollektív szerződések (azaz inkább a magánjog) határozza meg a tartalmát. Jellemzője a diszpozitív jogi normák túlsúlya.

						
					

					
							
							Határozatlan időre történő kinevezéssel 37  és annak elfogadásával jön létre a jogviszony. Tartalma jogszabály által „diktált”, kevéssé nyújt teret a felek megállapodásának.

						
							
							A jogviszony létesítése

							(B)

						
							
							A munkaviszonyt a felek (határozott vagy határozatlan időre szóló) munkaszerződéssel hozzák létre. A munkaszerződés tartalmának kialakítása során a felek megállapodása kerül középpontba.

						
					

					
							
							Nyilvános közzététel és kötelező pályáztatás határozza meg a toborzást. Intézményesített, jogilag szabályozott, centralizált eljárásrendben történik a szelekció.

						
							
							A kiválasztás (toborzás, szelekció) jellege

							(C)

						
							
							Nem jellemző a részletes jogi szabályozottság. Többnyire decentralizált és eltérő módon, a munkáltató szerv vezetőjének hatáskörében születik döntés a kiválasztás (toborzás és szelekció) módjáról és szabályairól. 38 

						
					

					
							
							Élethivatás-szerű alkalmazás és kollektív intézményi tudat jellemzi. Az elméleti ismeretek, így például az iskolai végzettség hangsúlyosabb a pályára való bekerülés során.

						
							
							Az alkalmazás jellege

							(D)

						
							
							Állásra, pozícióra, feladatra vagy munkakörre történő alkalmazás a meghatározó. A készségek, képességek és kompetenciák szerepe erőteljesebben érvényesül a közszolgálati álláshelyre való bekerülés során.

						
					

					
							
							

							Többletjogokkal (például több szabadsággal, juttatással) rendelkezik a tisztviselő, és többletkötelezettségek terhelik (például hivatásetikai elvek betartása, politikasemlegesség).

						
							
							A jogviszony tartalma, jogok és kötelezettségek

							(E)

						
							
							Hasonló jogokkal (például ugyanannyi alapszabadsággal) rendelkezik a tisztviselő, és ugyanolyan kötelezettségek terhelik, mint a munkajog hatálya alá tartozó munkavállalót (ilyen lehet például, ha nincsenek politikai semlegességet előíró alkalmazási feltételek).

						
					

					
							
							Jogszabályi (döntően törvényi) rendelkezések által garantált, tervezhető és folyamatos életpályát jár be a tisztviselő a közigazgatásban. 39  Többféle előmeneteli forma biztosítja a tisztviselő közigazgatáson belüli mobilitását (így például a címekben vagy besorolásban való előrehaladás).

						
							
							Előmenetel

							(F)

						
							
							Nem életpályára szegődik a tisztviselő, ebből következően nem rendelkezik jogszabály által garantált, előre tervezhető előmenetellel a közigazgatáson belül. 40  Az előmenetel elsősorban a tisztviselő teljesítményétől vagy munkaköri, álláshelyi feladatainak jellemzőitől függ.

						
					

					
							
							Jogszabályon (törvényi normán) alapuló, (előmenetelhez) kötött illetményrendszer jellemzi. Több komponensből áll; hangsúlyos a szenioritás, a tapasztalat és az iskolai végzettség. Az illetmény eltérítésére vagy személyi illetmény megállapítására csak kivételesen van lehetőség.

						
							
							Illetményrendszer

							(G)

						
							
							Az illetmény közvetlenül nem függ össze az előmenetel egyes típusaival. Az illetmény összegének megállapításakor a felek tágabb mozgástérrel rendelkeznek; hangsúlyos a tisztviselő teljesítménye, a munkáltató mérlegelése és a munkakör, álláshely jellege.

						
					

					
							
							A zártabb közszolgálati személyzeti rendszerek saját továbbképzési rendszert tartanak fenn, amelynek funkciója az élethosszig tartó pályaút szakmai támogatása. Az idő előrehaladtával szükséges az ismeretek „aktualizálása”. 41  Ennek biztosítására speciálisan kialakított képzési és továbbképzési rendszerek működnek. Az ismeretek „aktualizálása” ma már nem merülhet ki a szakmai tudás átadásában, hanem egyre inkább a készségek és kompetenciák fejlesztése irányába tolódik.

						
							
							Képzés és továbbképzés

							(H)

						
							
							Korábban nem volt hangsúlyos eleme a nyitottabb közszolgálati személyzeti rendszereknek, hiszen a tisztviselők alkalmazása nem hosszú távra szólt, és így szakmai támogatásuk céljából sem épült ki speciális képzési, továbbképzési rendszer. Ma ezek a különbségek már részben meghaladottnak tűnnek. Bár a képzések megszervezésére és a jogi szabályozás módjára még mindig érvényesek a fenti megállapítások, azonban a munkáltató által szervezett készség- és kompetenciafejlesztő képzések hangsúlyossá váltak.

						
					

					
							
							

							Minősítés alkalmazása jellemzi. Weberi értelemben vett hagyományos közszolgálatipragmatika-elem. Részletesen szabályozza a közszolgálati jog. A tisztviselők eszközeinek (például képességeinek, hozzáállásának, személyiségi jegyeinek) értékelésére irányul. Nem kizárólag a közvetlen vezető végzi el. Dinamikus jogviszony-alakító szerepe van, egyéb pragmatikaelemekkel (például előmenetellel vagy a jogviszony megszüntetésével) szervesen kapcsolódik.

						
							
							Az értékelés módja

							(I)

						
							
							Az egyéni teljesítményértékelés alkalmazása jellemzi. Nemcsak egy jogviszonyelem, hanem egyben menedzselési­ciklus-elem is. Nincs részletes jogi szabályozása, vagy csak egyes elemeit rendezi részletesebben jogszabály. A szervezeti célokból levezetett egyéni célok értékelésére irányul. 
Tipikusan a közvetlen vezető végzi. Értékelési (mérő-értékelő és fejlesztő-támogató) iskolától függően a díjazásban vagy az egyéni továbbképzési tervek kialakításában játszik szerepet.

						
					

					
							
							Kevésbé rugalmasan, inkább jogi szemlélettel alkalmazkodik.

						
							
							A HRM-eszközökkel 42  való viszonya

							(J)

						
							
							Rugalmasabb, a versenyszféra HR-megoldásait előszeretettel alkalmazza.

						
					

					
							
							Speciális, kedvezőbb feltételeket biztosító, az életpályát követő állami gondoskodás működik. Van maximalizált felső korhatára a közszolgálati munkavégzésnek.

						
							
							A nyugdíjrendszer jellemzői, korhatára

							(K)

						
							
							Általános, nem biztosít kedvezőbb feltételeket a munkaviszony nyugdíj­körülményeihez képest. Nincs maximalizált felső korhatára a közszolgálati munkavégzésnek.

						
					

					
							
							Pályabiztonság, magas fokú jogi védelem, kiépült garancia- és intézményrendszer adja az életpálya „gerincét”. Strukturális okokból nem vagy csak szűk körben nyílik lehetőség felmentésre. A felmentési szabályai kötöttek. A felmentési esetek mennyiségi (a felmentési esetek száma) és minőségi (a felmentési esetek szabályozása) szempontjából egyaránt szűk mérlegelési lehetőségeket adnak a munkáltatók kezébe. Az elbocsátás megalapozásának gyakori és szabályozott módja a fegyelmi felelősség.

						
							
							A pályabiztonság mértéke

							(L), (M)

						
							
							Állásbiztonság, alacsonyabb fokú jogi védelem, garancia- és intézményrendszer jellemzi. Nagyobb tér nyílik a strukturális okokból történő felmentésre. A felmentés szabályai (például a felmentési védelem, a felmentési idő vagy a végkielégítés) kevéssé kötöttek. A munkáltatói szinteken mennyiségi és minőségi szempontból is széles körű mérlegelésre van lehetőség. A szervezeti tényezők mellett a nem megfelelő teljesítmény szerepe válik az elbocsátás kérdésének központi tényezőjévé (a fegyelmi felelősség helyett).

						
					

				
			

			Forrás: Bossaert et al. ­2001; Poór ­2004; Karoliny–Lévai ­2005; Demmke–Moilanen ­2012; Hazafi ­2007a; Hazafi ­2007b; Gajduschek ­2008a; Hazafi ­2009c; Lőrincz ­2010; Linder ­2010; Mélypataki ­2010; Szamel K. et al. ­2011; György–Hazafi ­2013; Linder ­2014b; Szabó –Stréhli-Klotz ­2014; Fazekas ­2014 alapján a szerző szerkesztése

			

			Szabályozási elvek a zártabb és nyitottabb közszolgálati személyzeti rendszerekben

			A kontinentális (főleg porosz–német) mintából 43  ismert „életpálya” fogalma szorosan kapcsolódik a karrierrendszerekhez. Életpályáról beszélhetünk, ha a foglalkoztatás kiszámíthatóságon, stabilitáson alapszik. Ilyen értelemben nem állíthatjuk, hogy a kiszámítható karrier és stabilitás kizárólag a közszolgálat jellemzője volna, ugyanis a magánszférában a munkáltatók érdeke lényegében ugyanolyan módon a munkavállalók számára is vonzó karrierlehetőségek megteremtésére irányul. A kérdés sokkal inkább abban keresendő, hogy melyek azok a tényezők, amelyek „közszolgálati karakterrel” ruházzák fel az egyes jogállásokat, jogviszonyokat. 44  Hazafi Zoltán szerint a közszolgálati életpálya fő jellemzője a jogi szabályozás, a szabályozottság jellege, amit a közszolgálati jogi szabályozás biztosít. A közszolgálati életpálya tehát „nemcsak a munkáltató szervezeti keretein belül, hanem a közigazgatás teljes szervezetrendszerében értelmezhető és hosszú távon tervezhető, professzionalizmusra épülő karrierperspektívát, kiszámíthatóságot és stabilitást nyújt, jogi szabályozása teljeskörűen átfogja a pragmatika valamennyi elemét”. 45  Ezzel kapcsolatban Kiss György ugyancsak megállapítja, hogy a közszolgálati életpálya tradicionális értéke a kiszámíthatóság és a közjogi jellegű szabályozás. Szerinte a kiszámíthatóság „szükségszerűsége” többek között az előre tervezett folyamatosságra, a minősítés objektivitására és az előmenetel, díjazás tervezhetőségére vezethető vissza. A közszolgálati életpálya elemeinek érvényesülését meglátása alapján különféle „törésvonalak” hátráltatják. Ilyennek tekinti például az ad hoc elemek beépítését a jogviszony tartalmába, az életpálya indokolatlan differenciálását és gyakori módosításait, valamint a jogviszony tartalma egyoldalú módosításának kibővítését. 46  Az előbbi meghatározások Petrovics Zoltán álláspontjával egészíthetők ki, aki szerint a „(közszolgálati) életpályák egyik hagyományos komparatív előnye a kiszámítható, vonzó előmenetel mellett a pályabiztonság, az állás stabilitásának a magánmunkajoghoz képest magasabb szintje”. 47  Az előbbiek alapján tehát arra a következtetésre juthatunk, hogy a közszolgálati életpálya fogalmának több összetevője van (így például a minősítés vagy a jogviszony megszűnése, megszüntetése), ami a kiszámítható karrier kialakítására irányuló közjogi jellegű szabályozáson keresztül értékelhető.

			Az angolszász minta nyitott rendszerből építette fel érdemalapú közszolgálatát, 48  amelynek jellemzője a politikai semlegességet biztosító intézményrendszer, valamint a munkakör- és teljesítményalapú díjazás. 49  Így tehát a minta két mértékadó alapelve a depolitizáltság és az érdemek elsődlegessége, amelyeket a köztisztviselők általános magatartási követelményei egészítenek ki (integritás, tisztesség, objektivitás és pártatlanság). 50  Erre tekintettel a személyzetpolitikával foglalkozó szakirodalom gyakran merit systemnek nevezi az angolszász személyzeti rendszereket. 51  Az angolszász jogrendszer jellegzetességei ugyanakkor megmutatkoznak a köztisztviselői rendszer szabályozásában is. 52  Nem találunk – a kontinentális megoldásokhoz hasonló – egységes közszolgálati jogi kódexeket, de egy-egy jogviszonyelem tekintetében is csak elvétve olvashatunk jogszabályi formába foglalt munkavégzési szabályokat. Ezek is elsősorban keretjellegűek, garanciális szervezeti és eljárási kérdéseket tartalmaznak, valamint a szabályozás tartalmát meghatározó alapelvi normákat fogalmaznak meg. 53 

			A közszolgálati személyzeti rendszerek előnyei és hátrányai, illetve társadalmi alrendszerekkel kapcsolatos kölcsönhatásai

			A zártabb és nyitottabb rendszerek egyaránt bővelkednek előnyökben és hátrányokban. 54  A zártabb rendszerek kiemelkedő hozadéka lehet a létszám összetételének állandósága és stabilitása. 55  Az állandóság és stabilitás összességében pozitívan hathat a közszolgálat politikasemlegességére – amit összeférhetetlenségi szabályok biztosítanak –, a közigazgatás demokratikus jogállami működésére 56  és a szakmai hozzáértés folyamatos biztosítására, azonban negatívan a költségvetési kiadások mértékének alakulására. Nagy terhet róhat ugyanis a közigazgatás teljesítőképességére, 57  továbbá szervezeti szinten gátját képezheti a racionalizálási folyamatoknak, ezzel a változásokhoz nehezen igazodó rugalmatlanságot idézhet elő. A tisztviselő szintjén – a számos jogviszonyelemben megjelenő automatizmus miatt – hátrányt jelenthet a folyamatos motiváció fenntartása. 58  Ami a zártabb rendszerekben pozitívumként jelentkezik, az a nyitottabb rendszerekben negatívum, és fordítva, tehát egymás inverzeként értékelhetők. 59 

			A nyitottabb rendszerek legfőbb előnyeként rugalmassága említhető, ami a feltételezések szerint költséghatékony, és az egyes modern HR-menedzsmenteszközök felhasználását is elősegíti. Könnyebben mobilizálható a személyi állománya, ami a változásokra való reagálóképességét nagyban támogatja. 60  Másik olvasatban, előnyei a demokrácia elveihez, ezen belül is a választói akarat leképeződéséhez köthetők. 61  Hátrányai közül kiemelendő ugyanakkor ennek másik oldala, azaz politikai kiszolgáltatottsága, ami a létszám tekintetében bizonytalanságot, 62  végső soron fluktuációt eredményezhet, és megágyazhat a nepotizmus, a politikai zsákmányrendszer kialakulásának.

			Centralizáció és decentralizáció a közszolgálati személyzeti rendszerekben

			Általános személyzetpolitikai kérdés, hogy a – személyügyi vagy humánerőforrás-gazdálkodási – feladat- és hatáskörök milyen módon oszlanak meg az egyes munkáltatói (központi és szervezeti) szintek között. Ennek megfelelően centralizált(abb) és decentralizált(abb) személyzetpolitikai rendszerekről beszélhetünk, amelyek több szinten és több szempont alapján, különféle dimenziókban értelmezhetők. 63  Az OECD az egyes személyzetpolitikai rendszerek jellemzőinek vizsgálatakor komoly hangsúlyt fektet a centralizáció és decentralizáció mértékének alakulásába. Az OECD kormányzati körképei 64  egyrészt lehetőséget teremtenek az összehasonlításra, az elmúlt években bekövetkezett változások, s így az egyes közszolgálati személyzeti rendszerek tendenciáinak rövid értékelésére. Másrészt külön fejezetben foglalkozik a közszolgálati humánerőforrás-gazdálkodással, azon belül is a HR-feladat- és -hatáskörök delegálásával. Így sajátos módon elemezhetjük az említett személyügyi tevékenységek alakulását, és egyben képet kaphatunk a pragmatikaelemek centralizáltságának fokáról, valamint a centralizáció-decentralizáció lehetséges értelmezési kereteiről.

			A centralizáció és decentralizáció dimenziói az egyes OECD-tagországok gyakorlatában

			A közszolgálat személyi állományát illetően és a statisztikákat tekintve többféle megközelítésben beszélhetünk centralizációról és decentralizációról. Tágabb értelemben létezik egy külső oldala, amely, mint a közigazgatás szervezetrendszerének felépülését segítő, alapvető és hagyományos szervezési elvekre utal. 65  Esetünkben ez csak közvetetten jelenik meg. Szűkebb értelemben különböző értelmezési kategóriákból tevődik össze; egyrészt a jogi szabályozás, másrészt a munkáltatói jogok telepítése, harmadrészt a HR-hatáskörök gyakorlása szempontjából vizsgálható. 66  Ebben a fejezetrészben ezeket együttesen, egymással összefüggésben vizsgálom meg az OECD-tagországok gyakorlatai alapján. A személyzetpolitikán belül a decentralizációt az OECD a HR-delegálás témakörében vizsgálja. Balázs István szavaival élve „a delegáció célja olyan önállóságot adni a közszolgálati menedzsmentben, mely egy adott közigazgatási szerv szintjén lehetővé teszi a rendelkezésre álló eszközök optimális adaptációját a szervezeti célok megvalósítása érdekében”. Az alábbiakban tehát részletesebben ennek jellemzőit és az OECD-tagországokban megfigyelhető tendenciáit tekintem át.

			[image: Az ábra különböző országok és az OECD átlagának összehasonlítását mutatja egy adott mutató alapján három évben, ahol Svédország vezet, majd fokozatos csökkenés figyelhető meg.  MI által generált leírás]

			1. ábra. HR-delegálás az OECD-tagországok központi közigazgatásának – minisztériumi – gyakorlatában 

			Forrás: OECD ­2017 alapján a szerző szerkesztése 67 

			Az OECD ­2017-es­ felmérése alapján ­2010-hez képest a minisztériumok szintjére delegált HR-feladat- és -hatáskörök általánosan inkább csökkentek (17 tagországban). Újdonság, hogy Csehország és Hollandia a korábbiakhoz képest jobban központosított. Csehországban ez a „közjogias” jogi szabályozás irányába történő elmozdulással igazolható. 68  Hollandiában is centralizáltak pragmatikaelemeket, mint például a teljesítményértékelési rendszert. 69  Kisebb arányban növekedés volt tapasztalható ­11 tagországban, amelyek között szignifikáns változás volt Szlovákiában, Írországban, Németországban és Olaszországban. Svédországot magas fokú decentralizáltsága mellett stagnálás jellemezte, míg néhány (5 tag-) országban nem álltak rendelkezésre adatok, s így az összehasonlíthatóság követelményei sem teljesültek. Valódi típusfüggő tendenciák ugyanakkor nem állapíthatók meg a változás – csökkenő vagy növekvő – irányait tekintve. Annyi bizonyos, hogy a centralizáció jellemzőbb volt ­2010 és ­2017 között, amelynek általános, nemzetközileg is kimutatható növekedése mögött – egyebek mellett – vélhetően a New Public Management (a továbbiakban: NPM) által közvetített megoldások alkalmazásának visszaszorulása, az NPM-be „vetett hit” megrendülése 70  húzódhat meg.

			

			A személyzetpolitikai rendszertípusok összefüggései a centralizációval és a decentralizációval

			A személyzetpolitikai rendszertípusok szerinti összehasonlítások általában a karrier- és munkaköralapú rendszerek jellemzői alapján kategorizálják az államokat. Ez a felosztás nem kizárólagosan, de számos kérdésben megfeleltethető a zárt („közjogias”) és nyitott („munkajogias”), illetve centralizált és decentralizált szembeállítással is, mivel a karrierrendszereket többnyire a zárt („közjogias”), illetve centralizált szabályozás jellemzi. 71  Érdemes azonban áttekinteni a jogi szabályozás jellege és a pragmatikaelemek decentralizációja (ha úgy tetszik, személyügyi hatáskörök telepítése) közötti kapcsolatot.

			Az inkább „munkajogias” szabályok 72  szerint működő közszolgálati személyzeti rendszerek többségében – mint például Svédországban, Ausztráliában, Olaszországban, Észtországban, Új-Zélandon, Finnországban, Szlovéniában, Norvégiában, Dániában, valamint Nagy-Britanniában – a centralizációs folyamatok erősödése mellett is magas fokú, OECD-átlagot meghaladó a szervezetek önállósága stratégiai – például bérezési, teljesítményértékelési vagy etikai rendszereket érdemben érintő – kérdések rendezésében. Ugyanakkor ezt nem szabad összetévesztenünk a szabályozatlansággal, hiszen Svédországban például keretszabályok és a központi szerv koordinációja biztosítja a szükséges garanciák érvényesülését és a gyakorlatok szabványosságát. Erre ellenpélda Szlovákia, ahol egészen ­2017-ig­ nem voltak adottak a keretszabályok koordinálásának központi feltételei. 73  A munkajogi szabályok vagy a formális értelemben közszolgálati jogi, de tartalmi szempontból munkajogi jellegű normák, illetve kollektív szerződések csak általános rendelkezéseket fogalmaznak meg, így természetes szervezőelv a pragmatikaelemek kialakítására vonatkozó személyzetpolitika decentralizációja. A szervezetek döntési kompetenciái széles körűek, ahol többnyire a saját szintjükön megy végbe a pragmatikaelemek gyakorlati elveinek kimunkálása és részletszabályainak megalkotása is. Ebből következően lényegében szükségszerű az intézményi és funkcionális decentralizáció az ilyen jogi környezetben működő személyzeti rendszerekben. A centralizáció mindössze a standardizálást szolgáló, legmagasabb szintű stratégiai döntésekben, intézkedésekben, garanciális foglalkoztatási szabályokban érvényesül.

			Ezzel szemben, ahol döntően „közjogias” a szabályozás, ott többnyire másképpen értelmezendő a centralizáció-decentralizáció belső oldala is, és a jogi centralizációt nem követi szükségképpen az intézményi centralizáció, már csak az egyes pragmatikaelemek, HR-mechanizmusok (intézkedési szabályok és eljárásrendek) szabályozottsága miatt sem. A jogi és intézményi centralizáció viszonyában az intézmények közötti HR-feladat- és -hatáskörök koncentrációja vagy dekoncentrációja sokkal jobban kifejezi e rendszerek sajátosságait. 74  Ez azonban nem következik automatikusan, hiszen mint említettem, a központi HR-szerv vagy szervezeti egység szerepe eltér a fentiekben bemutatottaktól, s funkcionálisan inkább jogi normák szerinti mechanizmusokról 75  van szó, nem pedig önálló rendszerirányító szervhez tartozó döntési kompetenciákról. Tehát a jogszabály rendelkezik az egyes pragmatikaelemekről (valamilyen személyzetpolitikai felfogás mentén), a személyügyi feladatokról, a központi szerv/szervezeti egység és az egyes szinteken található szervek (munkáltatói jogkörének gyakorlói vagy azok a vezetők, akikre ezt átruházták) pedig gyakorolják az ezekhez tartozó – kizárólagos, delegált, megosztott vagy párhuzamosan gyakorolható – hatásköröket. 76  Legtöbb esetben törvényi szinten – szemben a „munkajogias” szemlélettel, a közigazgatási szervek aktuskibocsátó hatáskörétől függetlenül – rendezik a közszolgálati pragmatika egyes elemeit, ennek részeként a személyzeti igazgatást is, nem mellesleg a felelősség és a munkáltatói jogok gyakorlása is e joganyagban foglaltak szerint oszlik meg az egyes szereplők között. Ez azt jelenti, hogy a stratégiai kérdésekről való döntések, továbbá azok végrehajtása elválik egymástól, s a szervezetek szerepe gyakran mindössze ez utóbbira korlátozódik, azaz a központi szervezeti egység ugyanúgy a jogszabályokban meghatározott feladatokat hajtja végre, mint a vertikálisan alsóbb szinten elhelyezkedő szervek. A költségvetési megfontolások szintén csökkentik a hatáskörök intézményi kapacitásait, ezzel együtt a valódi decentralizációt. 77  A központi szerv/szervezeti egység bizonyos kérdésekben tehát meghatározhatja a maga személyzetpolitikai elképzeléseit (erre alább visszatérek még), ám sokszor legfeljebb ellenőrzési, felügyeleti hatásköröket gyakorol, valamint módszertani kérdésekben, szolgáltatás- és szakmai támogatásban rendelkezhet nagyobb szabadsággal, többletszakértelemmel. Erre ékes példa volt Magyarország a Kit. hatálybalépése előtt, ahol a jogszabályok 78  szinte minden lényeges jogviszonyelemet rendszerszinten szabályoztak. Ugyanúgy meghatározták a személyügyi központ kiválasztással, toborzással, tartalékállománnyal, s ezek nyilvántartásaival vagy adatkezelésével összefüggő normákat, mint a tisztviselők jogviszonyának létesítésére, módosulására és megszűnésére vagy éppen tartalmára vonatkozó rendelkezéseket, illetőleg a közszolgálati életpályával vagy személyzetpolitikával kapcsolatban álló miniszteri felelősségi köröket. Mi több, a központi szabályozás részletesen kiterjedt csekélyebb jelentőségű operatív és adminisztratív aktusokra, személyügyi tevékenységekre is. 79  Mindez azonban folyamatosan átalakulóban van, amely kifejeződött már az állami tisztviselői jogviszony elemeiben is, ahol többek között az előmenetellel, az illetmények meghatározásával vagy a teljesítményértékeléssel kapcsolatos munkáltatói intézkedések, döntések kötöttsége jelentősen relativizálódott. Ezt a sort azonban az újabban megjelenő közszolgálati törvények is folytatták (ezekről később részletesen írok). Azaz a funkcionális decentralizáció legtipikusabb megjelenési formája az egyes pragmatikaelemek szabályozásában megfogalmazott követelményeknek és személyzetpolitikai elképzeléseknek való megfelelés megítélése vagy a személyügyi tevékenységet is érintő közjogi szervezetszabályozó eszközök (például normatív utasítás formájában a közszolgálati szabályzat) megalkotása. Mindez magával hozza a tisztviselővel vagy a szerv működésével kapcsolatos mérlegelési jogok bővülését. A tendencia megfigyelhető többek között Franciaország, Írország, Spanyolország vagy Görögország esetében. Természetesen ezek trendek és csoportosítások, amelyek során valójában nem ilyen színtiszta a kép, sőt nagyon is vegyes. Vannak olyan „közjogias” rendszerek, amelyek lényegesen decentralizáltak a pragmatikaelemeket nézve (például Németország, ahol az utóbbi években volt szignifikáns emelkedés). Ugyanígy az Amerikai Egyesült Államok, amely az angolszász közszolgálati minta tipikus képviselőjeként viszonylag centralizált az OECD-adatok szerint.

			HR-feladat- és -hatáskörök gyakorlása az OECD-tagországokban

			Az egyes közszolgálati személyzeti rendszerekben foglalkoztatott tisztviselőkre vonatkozó „munkajogias”, „közjogias” szabályozási megoldások eltérő, ezzel együtt rendkívül színes képet festenek. 80  Az alábbi táblázat szemlélteti, hogy az OECD szempontrendszere szerint a fontosabb pragmatikaelemeket milyen módon alakítják ki és hajtják végre a nemzetközi gyakorlatban.

			

			2. táblázat. A HR-hatáskörök gyakorlásának formái

			
				
					
					
					
					
					
					
					
					
				
				
					
							
							A HR-feladat- és -hatáskörök gyakorlása és a szabályozás jellege szerint

						
							
							I.

						
							
							II.

						
							
							III.

						
							
							IV.

						
							
							V.

						
							
							VI.

						
							
							VII.

						
					

					
							
							Központi HR-szerv, mechanizmus (központi szabályozás)

						
							
							19

						
							
							14

						
							
							18

						
							
							15

						
							
							7

						
							
							11

						
							
							8

						
					

					
							
							Központi HR-szerv, mechanizmus – minisztériumok, ügynökségek (minimum-keretszabályozás)

						
							
							6

						
							
							7

						
							
							2

						
							
							6

						
							
							8

						
							
							5

						
							
							6

						
					

					
							
							Minisztériumok, ügynökségek mechanizmusa (szervezeti szabályozás)

						
							
							12

						
							
							23

						
							
							20

						
							
							18

						
							
							23

						
							
							23

						
							
							25

						
					

					
							
							Szervezeti egységek, csoportok mechanizmusa (szervezeti egység szabályozása)

						
							
							0

						
							
							4

						
							
							0

						
							
							4

						
							
							4

						
							
							0

						
							
							8

						
					

					
							
							Nem alkalmazható, nem elérhető

						
							
							1

						
							
							0

						
							
							3

						
							
							1

						
							
							3

						
							
							3

						
							
							0

						
					

					
							
							A feladat- és hatáskörök a munkáltatói jogok telepítése szerint

			Megjegyzés: I. Illetményrendszerrel; II. munkafeltételekkel; III. költségvetési keret felhasználásával; IV. teljesítményértékelési rendszerrel; V. az illetmény változó részének kezelésével, a teljesítményfüggő díjazással; VI. a munkakörök kialakításával; VII. a kiválasztással kapcsolatos feladat- és hatáskörökkel. Félkövérrel: a szervezeti szinten leggyakrabban gyakorolt feladat- és hatáskörök (tagország); dőlt betűvel: a szervezeti szinten legritkábban gyakorolt feladat- és hatáskörök; szürke háttérrel: a HR-tevékenység leggyakoribb helye a szervezetrendszerben. 

			Forrás: OECD ­2017 alapján a szerző szerkesztése

			Az összehasonlítás természetes velejárója – kiváltképpen a közszolgálati foglalkoztatásra jellemző, akár országokon belül is többszörösen összetett és differenciált rendszereket illetően – az általánosítás. Ugyanakkor a kiugró értékek jelzésértékűek lehetnek, így van ez a pragmatikaelemek, HR-tevékenységek és mechanizmusaik esetén is. A díjazás területén jellemző a centralizáció, s atipikus a tisztán delegált hatáskörök aránya. E mögött leginkább költségvetési megfontolások húzódnak meg. Ahogy arra Balázs István is felhívja már a fentiekben idézett írásában a figyelmet, a közigazgatásban végzett munka értéke egy absztrakción alapszik, ahol a költségvetés keretei alapvetően határozzák meg az illetmények színvonalát. 81  Személyügyi tevékenységek sokasága jelentkezik a szervezetek, minisztériumok szintjén, s gyakori, hogy a hatáskörök megosztottak, delegáltak vagy éppen párhuzamosan gyakorolhatók. Szignifikáns a delegálás azonban azokban az esetekben, amikor az egyéni és szervezeti sajátosságok ismerete hatványozottan szükséges adott humánpolitikai döntések meghozatalához. Igaz ez az illetmény változó részének kezelésével és a teljesítményfüggő díjazással kapcsolatban, a munkakörök kialakítása, valamint a kiválasztás (toborzás, szelekció, kinevezés) során. Ezekben az esetekben ugyanis indokolt a tisztviselő valós teljesítményének ismerete, az ellátandó feladatokhoz igazodó munkakörök elemzése és értékelése, valamint a kapacitásoknak és szervezeti igényeknek megfelelő munkaerő (pályázó) kiválasztása és beillesztése. A keretszabályozás – ami a hatáskörök megosztását kísérheti – leggyakrabban az illetmény változó részének kezelése (mint például az alapilletmény-eltérítés) során jelentkezik. Az OECD külön felhívja a figyelmet, hogy az alapilletmény-eltérítés, a személyi illetmény vagy bármilyen változó illetményrész a közszolgálati javadalmazás indokolatlan eltéréseit eredményezheti. Másrészről ugyancsak figyelmeztet az OECD arra, hogy a díjazás jogi garanciáinak kialakítása a tagországok jogállami kötelezettségei közé tartozik. Különösen nagy hangsúly kerül ezekre a szempontokra azokban a közszolgálati személyzeti rendszerekben, ahol az alkalmazás élethivatásra szól (vagy legalábbis előmeneteli és karrierpályát nyújt), és a pályabiztonság magas(abb) fokú, a tisztviselőnek pedig jogosultsága van a jogszabály rendelkezései szerint megállapított illetményére. A keretszabályozás legkevésbé a költségvetési kérdésekben jellemző. A szervekben vertikálisan lefelé haladva, a szervezeti egységek szintjén már kevesebb hatáskörrel találkozhatunk. Nincs olyan közszolgálati rendszer, ahol a szervezeti egységek felelősek volnának (meghatároznák a személyzeti politikát és a szabályozás tartalmát) vagy ellátnának személyügyi tevékenységeket a fizetési rendszerek esetében, költségvetési kérdésekben, valamint a munkakörök kialakításában. A szervezeti egységek vezetői (aki a munkáltatói jogokat gyakorolja az érintett kérdésekben) néhány tagországban a munkafeltételek kialakításával, a teljesítményértékelési rendszerek és a teljesítményfüggő díjazás körében rendelkeznek hatáskörökkel. Szignifikáns, hogy a személyzeti feladat- és hatáskörök közül legtöbb helyen a szelekciót bízzák ezekre a kisebb egységekre.

			Le kell azonban szögeznünk, hogy a decentralizáció foka önmagában nem egy minőségi mutató, hanem inkább a rugalmasság mértékét kifejezni hivatott érték. 82  Ezt az állítást alátámasztják a fentiekben foglaltak is, hiszen többnyire érvényesül a hatáskörök decentralizálásában vagy dekoncentrálásában a szubszidiaritás elve (a szolgálati út csökkentése mellett), a humánpolitikai feladatok hatékonyabb ellátásának igénye. A delegálással szemben lényeges kitétel, hogy csak megfelelő felhatalmazás (empowerment) biztosításával együtt lehet hatékony. Ahogy Szakács Gábor fogalmaz, „a felhatalmazás elterjedése pedig törvényszerűen magával hozza a vezetői tevékenység, attitűdök, stílus valamennyi szinten történő átalakulását, végeredményben a stratégiai szemlélet és gondolkodás meghatározóvá válását eredményezi”. 83  A delegálás előnyeiről és hátrányairól is részletesen olvashatunk egyes szerzők írásaiban. 84  Összességében a felhatalmazás sikere érdekében – legyen szó szűkebb, „közjogias” vagy akár tágabb, „munkajogias” keretfeltételekről is – biztosítani szükséges a megfelelő felelősségre vonási (felelősség/elszámoltathatóság) 85  és jogorvoslati szabályokat, illetve a feladatokhoz tartozó valamennyi hatáskört és jogi eszközt.

			A centralizáció és decentralizáció dimenziói az egyes foglalkoztatási szinteken

			Tágabb értelemben a közszolgálati személyzeti rendszerekben a központi szint alatt elhelyezkedő személyállomány aránya a közszolgálat (közigazgatási foglalkoztatás) decentralizációját fejezi ki. 86 

			Az OECD általános trendként fogalmazza meg, hogy ahol szélesebb körben dolgoznak alsóbb szinteken, ott a létszám arányát követve, a közfeladatok ellátása és a közszolgáltatások nyújtása tekintetében növekszik a HR-tevékenységek delegálása, s az ezzel járó feladat- és hatáskörökhöz kapcsolódó felelősség mértéke. Ezt némileg alátámasztja, hogy a személyügyekben egyébként decentralizált tagországok, mint Svédország, Finnország, Norvégia, Dánia, Németország abszolút; Olaszország, Észtország vagy az Amerikai Egyesült Államok esetében viszonylagosan decentralizált a közszolgálat személyzetének eloszlása.

			Államtani szempontból általános, hogy a legtöbb közszolgálati rendszerben több foglalkoztatott dolgozik a közigazgatás alsóbb szintjein, mint a központi közigazgatásban. Érdemes kiemelni, hogy a szövetségi állomokban foglalkoztatott tisztviselők nagyjából egyharmada szövetségi szinten dolgozik, így ez lényegében decentralizációt indukál. Az egységes államokban már kevésbé mutatható ki bármiféle tendencia. ­2009 és ­2014 között szignifikáns változások nem következtek be a nemzetközi térben. Jelentős átrendeződés a központi közigazgatásban mindössze Magyarországon volt tapasztalható, ahol a szervezeti és hatásköri átszervezések a személyi állomány centralizációját, azon belül is „csúcsminisztériumi” struktúrába koncentrálódását eredményezték. 87 

			A decentralizáció kezelésének intézményi feltételei

			A központi személyzetpolitikai szervek típusai

			A decentralizált működés hátrányai az elmúlt években megmutatkoztak még a jellemzően ilyen módon működő közszolgálati rendszerekben is. 88  Nagy-Britanniában, az Amerikai Egyesült Államokban és Kanadában igazságtalanságok jelentek meg a köztisztviselők díjazása területén. Egyrészt a bérkereseti olló egyre szélesebbre nyílt a közszféra és a versenyszféra viszonyában, másrészt mintegy hússzoros különbség alakult ki a közigazgatáson belül a legmagasabb és a legalacsonyabb illetménnyel rendelkező köztisztviselők között. Ausztráliában ehhez hasonlóan a szervezeti fragmentáció, a partneri együttműködések és a koordináció hiánya vált jellemzővé. 89 

			Svédországban szintén számos olyan intézkedés született, ami a decentralizációból fakadó hátrányok kiküszöbölésére törekszik. Így például ­2022 első negyedévében a svéd kormány az államkincstárt új köztisztviselői képzés kialakításával bízta meg. A képzés célja, hogy bemutassa az újonnan felvett köztisztviselők számára a köztisztviselői státusz különleges jellegét, a közigazgatásra vonatkozó alapvető jogelveket és szabályokat, valamint az adminisztrációra jellemző szervezeti kultúrát. Nem titkolt célja ezzel a kormánynak, hogy könnyebben megelőzzék a koordináció hiányából fakadó hibákat és hiányosságokat az ügyintézés során. A kormány bízik abban, hogy az új képzés eredményeként csökkenhetnek a korrupciós kockázatok, ami hozzájárulhat a közigazgatásba vetett állampolgári bizalom megerősödéséhez is. 90  Ugyancsak hozzájárul a svéd közigazgatási munkavégzés összehangolásához a ­15 hatóság részvételével működő mobilitási program. 91  A svéd közigazgatás azonban láthatóan nemcsak a jogias megoldásokra helyezi a hangsúlyt, a megfelelő szervezeti kultúra kialakítását is fontosnak tartja a decentralizáció kockázatainak kezelésére. Ezért olyan soft eszközöket használnak a közszolgálati jog által nem szabályozott kérdésekben való eligazodásra, mint a kézikönyvek vagy az online tréningek (ez az angolszász országokban is jellemző). 92  Ezeknek a biztosítása a Svéd Közigazgatási Ügynökség (Statskontoret) feladata. 93 

			Az ilyen soft eszközök elsősorban a tudásmegosztás témakörébe sorolhatók. Így például az Ausztrál Közszolgálati Bizottság (Australian Public Services Commission) szakmai támogatást (szabályok, irányelvek magyarázata, tanácsadás, jogi segítségnyújtás) nyújt az egyes közigazgatási szerveknek, biztosítja a tisztviselői magatartási szabályok egységes kommunikációját, és ezen keresztül betartását. 94  A francia közszolgálatban a munkakör-értékelés során felhalmozott tudás megosztására szakmai hálózatot hoztak létre, amelyben a munkakörök tervezésében részt vevő tanácsadók tevékenykednek. A francia közszolgálatban a tudásmegosztást segíti a koordinációs irodák igazgatóinak hálózata is, amelynek keretében az őket irányító kormányzati szerv, a Közigazgatási és Közszolgálati Főigazgatóság (Direction Générale de l’Administration et de la Fonction Publique) 95  rendszeres találkozókat tart az egységes joggyakorlat biztosítása érdekében. 96  Itt szükséges megemlíteni, hogy a belga Stratégiai és Támogatási Szövetségi Közszolgálati Hivatal (SPF BOSA) 97  ­2022-ben­ Tudományos Tanácsadó Bizottság felállítására kötelezte el magát a közszolgálati HR-stratégiák, gyakorlatok és eszközök pontosabb meghatározása érdekében. A tanácsadás elsősorban a személyzet kiválasztására, fejlesztésére, értékelésére és ezek etikai szempontjaira, valamint a HR-trendek előrejelzésére és innovatív megoldások meghatározására irányul. 98 

			A fenti folyamatok megértését és kezelését segíti (ahogy arra korábban már utaltam), ha áttekintjük a személyzetpolitikai szervek típusait. A személyzetpolitikai központok összkormányzati és szektorális szinten működhetnek. Az összkormányzati személyzetpolitika kialakítása és működtetése közvetlenül a végrehajtó hatalom vezetőjéhez vagy valamelyik szakminiszterhez, illetve autonóm szerv vezetőjéhez tartozhat. Amíg előbbi esetben az általános kormányzati központ, addig utóbbi esetekben személyzetpolitikai (szakpolitikai) központ formájában látják el az egyes feladatokat. 99  A szektorális személyzetpolitikát általában a minisztériumok felelős miniszterei dolgozzák ki és érvényesítik az összkormányzati személyzetpolitika keretein belül. Ennek megfelelően, amíg az összkormányzati személyzetpolitika gondoskodik (például jogszabályban) a besorolási fokozatok és az ezekhez tartozó fizetési fokozatok meghatározásáról, addig a szektorális személyzetpolitika összekapcsolja azokat az egyes munkaköri kategóriákkal (valamilyen közjogi szervezetszabályozó eszköz segítségével). 100 

			A kormányzati központok politikai és szakmai szempontból is stratégiai jelentőségűek. Főbb feladataik közé tartozik például a kormányzaton belüli politikai koordináció vagy a kormányzati döntések előkészítése. Stratégiai jellegű működésük ellenére az OECD-tagországokban általában véve kevéssé foglalkoznak személyzetpolitikai kérdésekkel. Kevés tagországban szerepel a személyzetfejlesztési stratégia kidolgozása kizárólag a kormányzati központ feladatai között. Példaként hozható erre talán a lengyel közszolgálat, ahol a kormányzati személyzetpolitika centruma a miniszterelnök körül összpontosul, azaz a rendszer intézményileg viszonylag központosított. 101  A közszolgálat vezetője (Szef Służby Cywilnej) tevékenységét közvetlenül a miniszterelnöknek alárendelve fejti ki. 102  Felelős többek között a személyzeti igazgatás irányításáért, a tárgyban vonatkozó jogszabályok tervezetének előkészítéséért és a stratégiai dokumentumok, elemzések, valamint beszámolók és jelentések elkészítéséért. 103  A közszolgálat vezetőjének hivatali, adminisztratív támogatását a Miniszterelnöki Hivatal Közszolgálati Osztálya biztosítja. 104  Ugyancsak a miniszterelnöknek közvetlenül alárendelt – és szervezetileg a Miniszterelnöki Hivatalban működő – véleményező és tanácsadó testület, az úgynevezett Közszolgálati Tanács (Rada Służby Publicznej). A Tanács elsődleges funkciója a költségvetési törvény közszolgálattal kapcsolatos rendelkezéseinek véleményezésében áll. 105 

			A tagországok többségében a kormányzati központ más szervvel működik együtt, vagy egyáltalán nem rendelkezik hatáskörrel ezen a területen. 106  Erre példaként említhető a szlovák közszolgálat, ahol az új közszolgálati törvény számos ponton újítást hozott a kormányzati személyzetpolitika stratégiai szintre emelése érdekében. A Közszolgálati Tanácsot (Rada pre štátnu službu) 107  a jogalkotó független, koordinációs és ellenőrző feladatokkal és hatáskörökkel felruházott autonóm közigazgatási szervként hozta létre. 108  A tagok pártatlanságát – általában, a fentebb ismertetett lengyel megoldáshoz képest pedig kifejezetten – erősíti, hogy egy tagot a parlament, egyet az ombudsman, egyet a Számvevőszék elnöke, egyet a szakszervezetek, míg egyet a nonprofit szektor javasol. 109  A Tanács (Rada) a joggyakorlat egységes biztosítására, a közszolgálat alapelveinek érvényesítésére és a Köztisztviselői Etikai Kódex normatartalmának betartatására létrehozott felügyeleti szerv. A Tanács határozatot nem hoz, helyette véleményt ad és ajánlásokat fogalmaz meg. A Tanács ajánlásainak jelentősége abban rejlik, hogy azokat peres eljárás esetén a bíróság bizonyítékként értékelheti. Ezzel szemben a Kormányiroda (Úrad vlády) – mint személyzetpolitikai központ 110  – felelős a közszolgálati személyzeti igazgatásért, amelynek keretében biztosítja a közszolgálati joganyag egységes végrehajtását, rendeleteket ad ki a közszolgálati pragmatika tárgyköreiben, felel a közszolgálati információs rendszer működtetéséért, valamint a kiválasztási eljárások lefolytatásáért. 111  A Kormányiroda mindössze a Tanács pénzügyi, adminisztratív és technikai működési feltételeit biztosítja. 112  A szlovák Tanácshoz hasonló szervek működnek az intézmény tekintetében mintaadó angolszász, jobbára decentralizált rendszerekben is (például Ausztráliában, Kanadában és Új-Zélandon). Ezeknek célja a decentralizációból fakadó különbségek kiegyenlítése, egyfajta koordináció, az egyes közigazgatási szervek közötti átlátható működés biztosítása, illetve a törvényi szabályoknak megfelelő egységes joggyakorlat elősegítése. 113  Példaként hozható az ausztrál közszolgálatból az úgynevezett érdemvédelmi biztos (Merit Protection Commissioner) intézménye. A biztos tevékenysége során független. Feladata, hogy támogassa az ügynökségeket és a tisztviselőket a foglalkoztatási jellegű jogszabályi kötelezettségek végrehajtásában. Felülvizsgálati fórumként is funkcionál egyes – különösen előmeneteli tárgyú – intézkedésekkel és döntésekkel szemben. A munkáltató közigazgatási szervek számára tanácsadó jellegű szolgáltatásokat nyújt, főleg a kiválasztási eljárással összefüggésben. Hivatali munkájában – ahogy az előbbi esetekben is megfigyelhettük – az Ausztrál Közszolgálati Bizottság munkatársai segítik. 114  A Bizottság pedig a kormányzati központ részeként működik. 115  Végül egy újabb megközelítésben példaként hozható a francia közszolgálat is, ahol a kormányzati központ szereplői (miniszterelnök, közszolgálati miniszter, főigazgatóság) mellett a szociális párbeszéd jelentősége sem elhanyagolható. Így az úgynevezett Közös Közszolgálati Tanács (Conseil commun de la Fonction publique) konzultatív hatáskörébe tartoznak például a kerettörvénnyel összefüggő jogszabályok tervezetei. Emellett az egyes ágazatok saját tanácsokkal is rendelkeznek, amelyeknek jobbára szintén konzultatív, véleményezési, érdekegyeztetési hatáskörei vannak. 116  A brit közszolgálatban a parlament alsóházi képviselőiből álló bizottság, a Public Administration Select Committee feladata folyamatosan nyomon követni, hogy követik-e a köztisztviselők az igazgatás minőségi sztenderdjeit. 117 

			Szinte az összes tagországban van legalább egy olyan központi közigazgatási szerv vagy szervezeti egysége (személyzetpolitikai szakpolitikai központ), amely a kormányzati személyzeti politika kialakításáért, a HR-feladatok irányításáért, koordinációjáért, végrehajtásáért vagy valamilyen egyéb személyügyi (jobbára informatikai vagy módszertani) támogatásért felel. Kulcsfontosságú HR-funkciók működtetésére számos (22 tag-) országban létezik ilyen egység, ahol a feladat- és hatáskörök leggyakrabban a fizetési, teljesítményértékelési rendszerek kialakítására, képzési és karriermenedzsment-rendszerek, valamint magatartási kódexek vagy etikai szabályzatok megalkotására terjednek ki. Luxemburgban a Közszolgálati Minisztérium irányítása alatt ­2018-ban­ létrehozták az Állami Humánerőforrás- és Szervezetirányítási Központot (Le Centre de gestion du personnel et de l’organisation de l’État), ami például átfogó felülvizsgálat után felelős volt a kiválasztási versenyvizsga-rendszer újratervezéséért, de HR-szakértői központot is létrehozott, amely támogatást és különféle szolgáltatásokat nyújt az egyes munkáltató közigazgatási szervek számára. 118  További ­11 (tag-) országban – nevezetesen Ausztráliában, Ausztriában, Belgiumban, Finnországban, Franciaországban, Izlandon, Írországban, Olaszországban, Portugáliában, Szlovéniában és Svédországban – létezik valamilyen koordinációs-támogató szerepkörrel rendelkező szervezeti egység a minisztériumi struktúrában, amely azonban hivatalosan nem felelős a kormányzati személyzeti politikáért. Ilyen például a portugál közszolgálatban a közszolgálatért felelős minisztérium közigazgatási és közszolgálati főigazgatósága (Direção-geral da Administração e do Emprego Público), 119  amely tanulmányok készítésével, tervezéssel, koordinációval és a technikai segítségnyújtással támogatja a kormányzati feladatok végrehajtását. 120  Intézményi vonatkozásban – a gyakorlatokat tekintve – fontos szerep hárulhat egyes közszolgálatokban a pénzügyekért felelős minisztériumokra is. 121  Így például Portugáliában a közszolgálati személyzetpolitika irányító szerve a Pénzügyminisztérium (Ministro das Finanças), amely például koordinálja a közszolgálati foglalkoztatás rendszerét. 122  A már bemutatott Svéd Közigazgatási Ügynökség szintén a Pénzügyminisztérium irányítása alatt működik. 123 

			Személyügyi döntéstámogatás és személyzetfejlesztési stratégia

			A központi személyzetpolitikai szervek fontos szerepet tölthetnek be a közigazgatás személyügyidöntés-támogatásában és személyzetfejlesztési stratégiájának kialakításában. Az OECD ­2017-ben­ közreadott kormányzati körképe kiemelten foglalkozott az információalapú és döntéstámogatásra épülő emberierőforrás-gazdálkodással. Az OECD álláspontja szerint az adatok ismerete a döntéshozatal során nagyban hozzájárul az „igazgatási állapotok” megértéséhez, az empirikus trendek leírásához, ezek alapján az egyes személyzetpolitikai (így decentralizációból eredő) kockázatok feltárásához és kezeléséhez. Egyrészt segít megismerni a munkaerő összetételét, s ennek mentén kialakítani a felmerülő igényeknek megfelelő kiválasztási eljárásokat, ösztönzési mechanizmusokat és teljesítményértékelési folyamatokat. Másrészt információt szolgáltat a közszolgálati jogi szabályozás és a HR-funkciók közötti kapcsolódási pontok összehangolásához. Harmadrészt támogatja a különféle modernizálási, átalakítási és reformszándékokat, így például a közszolgálati jogalkotás előzetes és utólagos hatásvizsgálatát is. Valójában a döntéstámogatás teszi hosszú távon tervezhetővé, stratégiai alapúvá a közszolgálati személyzetpolitikát. Az adatgyűjtés változó módon – centralizált és decentralizált formában egyaránt – történhet. Az OECD figyelmeztet arra, hogy az adatok összegyűjtése önmagában még nem eredményezi az emberierőforrás-gazdálkodás stratégiai szintre emelését. Az adatokat meg kell vizsgálni, elemzéseket és értékeléseket kell végezni, majd ezeket a közpolitikai szereplőkhöz és döntéshozókhoz szükséges eljuttatni. Az OECD a jelentések három szintjét különbözteti meg általánosan, ezek az alábbiak: a társadalom, közvélemény tájékoztatása; a szakmai vezetők, főtisztviselők informálása; valamint a politikai döntéshozók támogatása. A tényekre alapozva alakítható ki a személyzetfejlesztési stratégia és a stratégiai munkaerő-tervezés (létszámgazdálkodás) eljárása is. 124  A személyzetfejlesztési stratégia a személyzetpolitika alapdokumentuma, optimális esetben ebben fogalmazódnak meg a személyzetpolitikai célkitűzések, prioritások és fejlesztési irányok. 125  A nemzetközi gyakorlatban változatos a kép abban a tekintetben, hogy hol milyen mértékben rendelkeznek fejlesztési (ennek részeként személyzetfejlesztési) stratégiával. Amíg például a német vagy finn közigazgatásban több ilyen dokumentum is létezik, addig van, ahol inkább csak az EU-s fejlesztésekhez igazodó dokumentumokkal találkozhatunk (így például a bolgár vagy a magyar közigazgatásban). 126 

			Személyzetpolitikai központ, személyügyidöntés-támogatás és személyzetfejlesztési stratégia a magyar közigazgatásban

			Ezen a ponton a fejezet struktúrájától némileg eltérően indokolt részletesebben szemügyre venni a magyar közigazgatás ide vonatkozó anomáliáit. A hatásköri struktúrában ugyanis ­2018-tól­ kezdve a személyzetpolitikai jellegű feladat- és hatáskörök telepítésének rendje hektikus, jelentősen fragmentált. A vonatkozó kormány­statútum 127  ­51. §-a­ szerint a belügyminiszter a közszolgálati életpálya kidolgozásáért való felelőssége keretében – a közigazgatási minőségpolitikáért és személyzetpolitikáért felelős miniszter közreműködésével – előkészíti a közszolgálati tisztviselők kiválasztási, képesítési, képzési, továbbképzési, minősítési, teljesítményértékelési, előmeneteli, illetmény- és felelősségi rendszereivel kapcsolatos szakmai koncepciót. Továbbá kidolgozza a személyügy területén kiadandó módszertani útmutatókat, valamint gondoskodik a kormánytisztviselők és vezetők teljesítményértékeléséről, továbbképzéséről és a vezetői utánpótlásképzésről. A Statútum ­111. § (2) bekezdés d) pontja azonban úgy fogalmaz, hogy az igazságügyi miniszter az igazságügyért való felelőssége keretében előkészíti a közszolgálati tisztviselők jogállására és juttatásaira, a központi államigazgatási szervekre vonatkozó jogszabályokat. Érintőlegesen említendő az is, hogy a Statútum ­23. § (1) bekezdése alapján a Miniszterelnökséget vezető miniszter a közigazgatási minőségpolitikáért és személyzetpolitikáért való felelőssége keretében előkészíti és végrehajtja a közigazgatási minőségpolitikát, ennek részeként kidolgozza a közigazgatás minőségpolitikai elveit és a minőségbiztosítási eljárások alkalmazásának szakmai és módszertani szabályait, valamint részt vesz a belügyminiszter személyzetpolitikai jellegű feladatainak végrehajtásában. Mindemellett utalni kell a Statútum ­6/A. §-ára, amely szerint a kormányzati személy­ügyi igazgatás központi feladatait ellátó szervként a Kormány a Miniszterelnöki Kormányirodát jelöli ki. Tehát elméletileg a közszolgálati jogalkotás az igazságügyi miniszter, az e mögött meghúzódó szakmai koncepció és HR-módszertani támogatás a belügyminiszter, a minőségpolitika biztosítása a Miniszterelnökséget vezető miniszter, míg a kormányzati személyügyi igazgatás (ennek részeként a központi munkáltatói joggyakorlás és a létszámgazdálkodás) a Kormányiroda közigazgatási államtitkárának felelősségébe tartozik. Ez a hatásköri struktúra amilyen széttöredezett, annyira nem is érvényesül/érvényesíthető a mindennapi kormányzás során. Erre jó példaként hozható a Kit. előterjesztése. Miközben az igazságügyi miniszter feladata lett volna a közszolgálati tisztviselők (ekkor még ebbe a kategóriába tartoztak a kormánytisztviselők is) jogállási szabályainak az előterjesztése (a belügyminiszter szakmai koncepciója alapján, a Miniszterelnökséget vezető miniszter egyetértésével), addig valójában az előterjesztést a Miniszterelnökséget vezető miniszter nyújtotta be a Kormány részére, mégpedig a Miniszterelnöki Kormányiroda munkatársainak szakmai koncepciója alapján. 128  A módszertani támogatást elsősorban a Miniszterelnöki Kormányiroda és a Nemzeti Közszolgálati Egyetem közösen végezte.

			A hatásköri struktúra ­2022-ben­ ismét átrendeződött, az új feladatmegosztás azonban közel sem oldja meg a személyzetpolitikai hatáskörök széttöredezettségét, noha egyes kérdésekben félig-meddig áttekinthető katalógust vázol fel. Az új Kormánystatútumban 129  – akárcsak az előző ciklusban – a Kormány a Miniszterelnöki Kormányirodát jelöli ki a kormányzati személyügyi igazgatás központi feladatait, valamint – a korábbiaktól eltérően – a személyügyi központ feladatait ellátó szervként. A rendelet a személyügyi központ hatáskörét illetően e bekezdésen belül kétféleképpen rendelkezik. Egyrészről úgy fogalmaz, hogy a Kormányiroda személyügyi központként ellátja a jogszabályban meghatározott feladatokat a Kit. és a Küt. szervei és foglalkoztatottjai vonatkozásában, 130  másrészről ilyen minőségében meghatározott szolgáltatásokat biztosíthat szintén a Kit., a Küt., továbbá az Nftv., az Szkt., a Hjt., a Haj. tv., a NAV szjtv. (együttesen: ­1. csoport) és a Hszt., a Kjt., a Köznev. tv., a Kttv., a Vgtv., illetve az Eszjtv. (együttesen: ­2. csoport) hatálya alá tartozó szervek és foglalkoztatottak tekintetében. 131  Az új Statútum szerint azonban a Belügyminisztérium is működtet személyügyi központot, amelynek feladat- és hatásköre csak a ­2. csoportba tartozó szervekre és foglalkoztatottakra terjed ki. Negatív hatállyal utal e szakasz – minden bizonnyal a Hszt. miatt – a polgári nemzetbiztonsági szolgálatokkal kapcsolatos hatáskörökre, azokat ugyanis nem a belügyminiszter, hanem a Miniszterelnöki Kabinetiroda minisztere gyakorolja. 132  A megfogalmazásból ugyanakkor arra lehet következtetni, hogy e személyügyi szolgáltatásokkal kapcsolatos feladatoknak valójában a Miniszterelnöki Kormány­iroda a „gazdája”, 133  s a Belügyminisztériumban található személyügyi központ feladat- és hatáskörében eljárva mindössze csak „használja” a Kormányiroda szolgáltatásait. A Statútum-­rendelet szerint ugyanakkor továbbra is a belügyminiszter felel a közszolgálati életpálya kidolgozásáért. Ennek keretében a korábbiakban meghatározott feladatai mellett gondoskodik a humánerőforrás-gazdálkodást érintő rendszer szabályozásának kidolgozásáról és bevezetéséről, valamint ellátja a jogszabályban meghatározott egyéb feladatokat. 134  Ettől függetlenül az új rendelet szerint is az igazságügyi miniszter készíti elő a közszolgálati tisztviselők jogállására és juttatásaira, valamint a központi államigazgatási szervekre vonatkozó jogszabályokat. 135  Ez felveti a kérdést, hogy vajon mi lehet a különbség a közszolgálati tisztviselők jogállására és juttatásaira vonatkozó jogszabályok előkészítése, valamint a Kttv. szerinti humánerőforrás-gazdálkodást érintő rendszer szabályozásának kidolgozása és bevezetése között. Az ugyancsak felveti a kérdést, hogy vajon mit jelenthet a központi államigazgatási szervekre vonatkozó jogszabályok előkészítése annak tükrében, hogy a Kormányiroda látja el a Kit. és a Küt. szerveivel összefüggésben meghatározott feladatokat (amelyek akár jogalkotási jellegűek is lehetnek). Végül az új rendelet nem változtatott a Miniszterelnökséget vezető miniszter minőségpolitikával kapcsolatos feladat- és hatáskörein sem (az persze egy jó kérdés, hogy ezek miket is takarnak, egyáltalán takarnak-e bármit a valóságban). Ennek keretében a Miniszterelnökséget vezető miniszter a belügyminiszterrel (és a konkrét feladatszabályokon keresztül a Kormányiroda közigazgatási államtitkárával) együttműködve részt vesz a ­74. §-ban­ megszabott feladatok végrehajtásában. 136  A hatásköri struktúra tehát összességében talán még bonyolultabb is lett, mint előtte volt. Azonban akár az előző, akár a jelenlegi struktúrát vesszük szemügyre, az egyértelműen megállapítható, hogy a feladatrendszer fragmentálódásának hátterében nem alaposan megtervezett közigazgatás-szervezési szempontok, hanem döntően ágazati érdekek és bürokratikus megfontolások állnak. 137 

			2021-ben­ elkészült a Kormányzati Személyügyi Döntéstámogató Rendszer (a továbbiakban: KSZDR), és hatályba lépett a KSZDR-t szabályozó törvény. 138  A KSZDR bevezetésének elsődleges célja – ahogy az OECD-tagországok gyakorlatánál írtam –, hogy létrejöjjön a közszolgálatban egy a ­21. század kihívásainak is megfelelő, korszerű informatikai alapokon álló, moduláris szerkezetű döntéstámogató rendszer. A KSZDR-t a Miniszterelnöki Kormányiroda közreműködésével a Belügyminisztérium (a közszolgálati életpálya kidolgozásáért felelős miniszter) működteti. 139  A rendszer hatóköre valamiféle egységesítési szándékot tükröz, hiszen kiterjed többek között a Kit. szerinti központi kormányzati igazgatási szerveknél és ezek területi, helyi szerveinél foglalkoztatottakra; a Kit. szerinti területi kormányzati igazgatási szerveknél foglalkoztatottakra; az Ország­gyűlés Hivatala és az Ország­gyűlési Őrség kivételével a Kttv. hatálya alá tartozó szerveknél foglalkoztatottakra, illetve a Nemzeti Adó- és Vámhivatal személyi állományára. 140  A rendszer feltöltése jelenleg is zajlik, értékelhető eredményekről még nem lehet beszámolni.

			Ugyancsak utalni kell arra, hogy a magyar közigazgatás jelenleg sem rendelkezik személyzetfejlesztési stratégiával. 141  Az elmúlt évtizedben bár voltak olyan fejlesztési programok (elsősorban a Magyary Program és a Közigazgatás- és Közszolgáltatás-fejlesztési Stratégia), amelyek részben ugyan tartalmaztak célkitűzéseket a közigazgatás személyi állományára vonatkozóan, 142  ám mint majd látni fogjuk a későbbi fejezetekben, a jogalkotó nem vagy nem teljesen úgy valósította meg a fejlesztéseket, ahogy arról e dokumentumok szóltak.

			A közszolgálati személyzeti rendszerek nemzetközi tendenciái az OECD-tagországok gyakorlatában

			Általános és partikuláris konvergencia

			2017-ben­ az OTDK-kutatásomban egyrészt az európai közszolgálati rendszerek tendenciáit vizsgáltam. 143  Arra kerestem a választ a nyitottabb és zártabb rendszerjegyek elemzése mentén, hogy a magyar közszolgálati személyzetpolitikai változások mennyire esnek egybe a nemzetközi trendekkel, más országok gyakorlataival. A kérdésem az volt, hogy a magyar közszolgálati rendszer (a közigazgatásra fókuszálva) milyen mértékben konvergál, egyáltalán konvergál-e más OECD-tagországok diskurzusaival, döntéseivel, alkalmazott gyakorlataival vagy felmutatható eredményeivel. 144  Ennek alapján arra az álláspontra jutottam, hogy napjainkban vannak általános személyzetpolitikai tendenciák. A közszolgálati személyzetpolitika üzleti szférából eredeztethető eszközei és módszerei – például teljesítményértékelés, teljesítményarányos bérezés, munkakör-értékelés vagy kompetenciamenedzsment – hol szélesebb körben, hol kevésbé kiterjedten, hol ilyen formában, hol olyan formában, de rendszertípusoktól függetlenül „polgárjogot nyertek” az egyes OECD-tagországok közszolgálati jogalkotásában. A társadalmi igényekhez és állampolgári elvárásokhoz igazodva minden állam szolgálatadói jól felkészült és gondosan kiválasztott személyi állománnyal igyekeznek nyújtani közszolgáltatásaikat és ellátni a szükséges közfeladatokat. A képzési és továbbképzési rendszerek léte ma már önmagában nem differenciaspecifikus a rendszerelhatárolások vonatkozásában. Sokkal lényegesebb, hogy milyen módon és tartalommal szervezik meg e képzéseket és továbbképzéseket. Ezek tartalma nagymértékben igazodik az adott ország jogi kultúrájához, a kiválasztás, illetve alkalmazás jellegéhez. A jogviszony keletkeztetésének aspektusából a szerződéses foglalkoztatás hangsúlyos terjedése jellemző. A „munkajogiasulás” folyamata azonban ma már nem kizárólagosan a nyitottabb országok meghatározó sajátossága. Néhány, hagyományosan zártabb közszolgálatban ugyanolyan, de bizonyos esetekben a nyitottabb országok gyakorlatát is meghaladó arányban alkalmaznak kontraktuális módon. E folyamat hosszú távon egy meghatározó pragmatikai elem, a kinevezés jelentőségének csökkenését, továbbá a pályabiztonság hagyományos értékeinek, komparatív előnyként jelentkező megtartóerejének legyengülését eredményezheti. Megállapítható, hogy manapság az NPM nemcsak szervezési, de szabályozási értelemben sem elhanyagolható közpolitikai hajtóerő a legtöbb vizsgált országban (annak ellenére, hogy napjainkban már nem hivatkoznak erre olyan gyakran a döntéshozók).

			Az általános trendek mellett megállapítottam, hogy léteznek azonban partikuláris gyakorlatok, amelyek bizonyos országcsoportok vagy közszolgálati minták vonatkozásában hatnak kifejezetten. Ilyen például a kontinentális-porosz közszolgálati mintán belül a szerződéses alkalmazás terjedése Ausztriában és Németország közigazgatási foglalkoztatásában 145  vagy a mediterrán közszolgálati mintában jól megmutatkozó teljesítményelvű megközelítés felértékelődése a szenioritáson alapuló előmenetellel szemben (így Portugáliában a szenioritáson alapuló illetményrendszert eltörölték, de Olaszországban is lényegesen átalakították). Ugyancsak közös trendek rajzolódnak ki a posztszocialista vagy közép- és kelet-európai közszolgálati minta államai esetében. A posztszocialista országokat általánosan a megkésettség és az egyéb közszolgálati minták hibrid hatása jellemzi, amely így több szempontból – például a demokratikus berendezkedés kialakításában, a közszolgálati törvények létrehozásában vagy az Európai Unióhoz való csatlakozás esedékességében – is tetten érhető. 146  További jellemző, hogy a közszolgálati jogalkotás egyaránt sűrű és egymással ellentétes reformirányokat vesz, valamint a reformok erősen aktuálpolitika által vezéreltek. 147 

			2017-ben­ Magyarország helyzetét a nemzetközi tendenciákon keresztül a kiválasztási rendszer hiányosságai és a szerződéses alkalmazás eltérő gyakorlata 148  miatt emeltem ki; az említett pragmatikaelem esetében ugyanis hazánk teljesen eltért az általános trendektől. Úgy vélekedtem, hogy szervezési értelemben az NPM univerzálisan alkalmazható megoldásainak, eszközeinek és módszereinek visszaszorulásáról nem beszélhetünk. A közszolgálat szabályozási értelemben ugyanakkor – szemben a nemzetközi gyakorlattal – a neoweberi államfelfogás alaptételeit követi, amely az egyes pragmatikai elemek részletes, olykor többszintű szabályozásában mutatkozik meg. 149  Mindez kiegészítendő azzal, hogy a Kit. hatálybalépése után megváltozott a helyzet, és már korántsem ilyen egyszerű pontosan meghatározni a szabályozás mögött meghúzódó államfelfogás elveit (mint majd később látjuk, ez igaz a rendszerjegyek jellemzőinek azonosítására is).

			Utaltam arra, hogy egyes reformintézkedések, döntések és gyakorlatok, ha nem illeszkednek adott közigazgatás értékeihez, az ellenálláshoz vezethet, végső soron a beavatkozás pozitív hozadékait meghaladó negatívumokat kiváltva. Ezt egy-egy erősen ható, közigazgatáson belüli tényező (például jogintézmény-történeti előzmények, személyzetpolitikai kultúra) okozza. 150  Amennyiben a közszolgálati reformok 151  említett szintjei konvergálnak és az illeszkedés sikeres, úgy a reformok eredményei is pozitív kimenettel, értékelhető (már-már konvergens) eredménnyel rendelkeznek. 152  A konvergens döntések és gyakorlatok szolgálják az előrehaladást. Ezek bizonyos adaptálható elvekben, követelményekben ragadhatók meg. 153  Olyan gyakorlatok, amelyek az Európai Közigazgatási Tér mélyülését, és egyben a nemzetközileg bevált módszerek közszolgálati alkalmazását segíthetik. Fontos tehát, hogy a reformintézkedések társadalmi (különösen szakszervezeti) egyeztetés, előzetes (különösen jogalkotási) hatásvizsgálat után, megfelelő (különösen tudományos és szakmai) vizsgálatokat felhasználva, komplex módon, stratégiai tervezést 154  követően (személyügyi döntéstámogató rendszerek segítségével) kerüljenek az egyes közszolgálati rendszerekbe.

			2016–2017 időszakában (döntően a ­2010-es­ évek első felének közszolgálati jogalkotására koncentrálva) a nyitottabb és zártabb rendszerjegyek alapján az alábbi módon osztályoztam az egyes OECD-tagországok közszolgálati rendszereit (a magyar személyzeti rendszert is beleértve).

			

			3. táblázat. A rendszerelhatárolások összegzése ­2017-ben

			Megjegyzés: A második függőleges oszlop a vizsgált OECD-tagországokat, az első vízszintes sor pedig az elhatárolásul szolgáló – fentebb ismertetett és betűjelöléssel ellátott – pragmatikai elemeket tartalmazza. Az OECD-tagországokat nemzetközileg elfogadott rövidítésükkel jelöltem, az indikátorokként szolgáló pragmatikai elemeket pedig a korábbi táblázatban felvázolt betűkkel. Az első függőleges oszlop a közszolgálati minták típusait mutatja. Ennek értelmezése: I. angolszász típus; II. dél-európai típus; III. kontinentális (francia–német); IV. skandináv típus; V. közép- és kelet-európai típus. A táblázatban szereplő értékeket ­0-ban­ és ­1-ben­ határoztam meg. A ­0 a zártság, az ­1 a nyitottság erősebb hatását fejezi ki.

			Forrás: Bossaert et al. ­2001 és Demmke–Moilanen ­2012 táblázata alapján, amelyben hasonló módon határolták el az egyes vizsgált országok gyakorlatait, a szerző szerkesztése 

			

			Erősödő rendszerkontinuitás

			2018–2019-ben­ a Közszolgálati jogi és HR komplex kutatóműhely keretében összehasonlító kutatás formájában foglalkoztunk az európai közszolgálati rendszerekkel. A kutatás során azonos szempontok mentén vizsgáltuk meg az Egyesült Királyság (György István készítette ezt a fejezetet); Franciaország (Hazafi Zoltán); Belgium (Linder Viktória); Hollandia (Kun Attila); Olaszország (Linder Viktória); Spanyolország (Peres Zsuzsanna); Portugália (Petrovics Zoltán); a skandináv országok (Bankó Zoltán); a balti országok (Kun Attila) és a kelet-közép-európai országok (Ludányi Dávid) közigazgatásának közszolgálati jogi szabályozását. Az országtanulmányok alapján Hazafi Zoltán fogalmazta meg a főbb következtetéseket az európai trendekkel kapcsolatban. A kutatás rámutatott, hogy amíg a professzionális közszolgálat alapjainak megteremtésekor az angolszász, a porosz–német és a francia minta hatása erőteljesen érvényesült, addig napjainkban – mint ahogy már az ezt megelőző saját kutatásomban jeleztem az általános és partikuláris konvergencia kapcsán – jellemzőbb, hogy tértől és időtől függően más és más minta hatása érvényesül ugyanabban az országban. Ezért inkább valamilyen mintához fűződő gyökerekről lehet beszélni, mintsem ilyen mintába való tartozásról. Így – ahogy fent is utaltam rá – általános tendencia az európai közszolgálatokban a szerződéses foglalkoztatás terjedése, ami olyan közszolgálati rendszereket is érint, amelyek hagyományosan kinevezéses múlttal rendelkeznek (így például Olaszország a francia hatás ellenére már az ­1990-es­ években „privatizálta” a közszolgálatot a skandináv és angolszász irányokból érkező NPM hatására). A karrier- és munkaköri rendszerek viszonyában egyértelműen kimutatható, hogy az európai trendek egyre erőteljesebben a munkaköri rendszer felé való elmozdulást mutatják (így például a francia közszolgálat esetében ilyen a stratégiai munkaerő-tervezés bevezetése). 155  Az elmozdulás kisebb intenzitással, ám fordítva is érvényesül, mert számos munkaköri rendszer pedig merít a karrierrendszerek megoldásaiból (erre példa lehet a brit kormányzati igazgatás, ahol bár az előmeneteli politika kialakítása decentralizált módon történik, de kötelezettsége van az egyes minisztériumoknak arra, hogy saját magukra nézve tisztázzák ennek alapvető szabályait). 156  Mindazonáltal Hazafi Kuperus és Rode kutatására alapozva megállapítja, hogy az elmozdulás irányától függetlenül olyan mértékű a rendszerjegyek keveredése, hogy ha mindenképpen osztályozni szeretnénk az egyes közszolgálati rendszereket, akkor arra csak többféle hibrid csoportosítás „közbeékelésével” nyílik lehetőség. A kutatás megállapítja, hogy a zártabb rendszerekre jellemző közjogias szabályozás lazulása – továbbra is – meghatározó tendencia az európai közszolgálati rendszerekben. Ebben a kérdéskörben ugyancsak különféle intenzitás és komplexitás tapasztalható az egyes közszolgálati rendszerekben attól függően, hogy a jogi szabályozás decentralizálása, szerződéses alapúvá alakítása milyen jogpolitikai célokat szolgál és milyen helyi sajátosságok befolyásolják azt. A folyamatok értékelését és szemléltetését a 4. táblázat mutatja.

			Az országok többségét egyértelműen a vegyes szabályozás jellemzi, vagyis egyaránt alkalmazzák a közjogias és a munkajogias szabályozást. Ugyanakkor az is világosan látható, hogy jó néhány esetben a fejlődési trend a közjogi szabályozás kiüresedése, illetve a magánjogi szabályozás dominánssá válásának irányába mutat. Az előbbi azt jelenti, hogy formailag ugyan elkülönült törvényi szabályozás vonatkozik a tisztviselőkre, de a rendelkezések tartalma többnyire hasonló az általános munkajogi normákhoz. 157  Ennek „magasiskoláját” valósítja meg Hollandia, ahol az úgynevezett normalizációs folyamat ­2020-ra­ teljesen felszámolta a kinevezéssel és a szerződéssel foglalkoztatottak közötti különbségeket (annak ellenére, hogy „papíron” közjogi szabályok rendezik a közigazgatásban dolgozók jogállását). 158  A táblázatban látható azonban, hogy az egyik abszolút mintaadó francia modell egyik alapvető rendszerjegyét is elérték a radikális változások. Az Action Publique ­2022 reformprogram szerint a francia közszolgálatban gyakorlatilag bármilyen pozíció betölthető lesz határozott idejű szerződéssel, ha a feladat jellege ezt indokolja (még vezetői pozícióban is). 159 

			Mindezzel összhangban Linder Viktória az előbbiekhez hasonló megállapításokra jutott a mintaadó modellek tekintetében a ­2010 és ­2020 közötti éveket vizsgálva. 160  A német közszolgálattal összefüggésben kiemeli, hogy jellemző tendencia a decentralizáció a szövetségi és tartományi szintek között, aminek eredményeként a közszolgálati jogi szabályozás joga alapvetően a tartományokat illeti meg. 

			

			4. táblázat. A közszolgálati rendszerek jogi szabályozásának alakulása az európai térben

			[image: ] 

			Forrás: Hazafi 2019f. Vö. Hazafi 2021: ­1300

			Fontos, hogy külön-külön létezik kollektív szerződés a szövetségi és a tartományi foglalkoztatottak részére. Mindemellett jelzi, hogy szövetségi szinten új, álláshelyek szerinti és nem forráselosztás alapú létszámgazdálkodást vezettek be. Az előmenetel modernizálása érdekében a képesítési követelményeket a felsőoktatási alap- és mesterképzéseknek megfelelően alakították ki. 161  A francia közszolgálatban a Fehér Könyvnek ugyan még nem sikerül átfogó reformokat végrehajtania, 162  ám az Emmanuel Macron által elindított – imént említett – folyamatok már megnyitották az utat a korábban elképzelhetetlen változásoknak. 163  A brit közszolgálatban fontos reformtétel volt a vizsgált időszakban a tisztviselők belső mobilitásának erősítése a közszférán belül. Ennek eredményeként az állások betöltése ilyen módon négyféleképpen – és egymással párhuzamosan vegyítve – történhet, igazodva az adott helyzethez, az ügyek vitelének és a kapcsolódó munkaerő-szükségletnek az igényeihez. Ezek a következők: belső, szintek közötti mobilitás; az eredeti munkakörükben „lecserélt” tisztviselők számára meghirdetett mobilitás; az állomány bármely tagja számára meghirdetett mobilitás; végül a külső toborzás. További törekvés – akárcsak más, decentralizáltan működő közszolgálati rendszerben – a közszolgálati dolgozók testületi szellemének növelése. Említést érdemel, hogy ­2015-től­ új, karrierrendszereket idéző nyugdíjrendszert vezettek be a brit közszolgálatban. 164 

			Az előbbi tendenciák tehát azt mutatják, hogy napjainkban már nem biztos, hogy érdemes személyzetpolitikai rendszertípusok mentén gondolkodni a közszolgálati jog szabályozásáról. 165  Mint látható, már a mintaadó közszolgálati rendszerek is teljesen új szabályozási eszközöket próbálnak ki. Felvetődik a kérdés, hogy ha egy mintaadó közszolgálat elveszíti mintaadó karakterének valamely meghatározó sajátosságát, akkor lehet-e egyáltalán rendszerelhatárolásokat tenni. A trendek lényegére jól rámutat Christoph Demmke, aki szerint minden ország el akarja vetni a hagyományos bürokratikus modellt, de azt még nem tudja, hogy valójában mit szeretne helyette, egységes európai bürokratikus modellről nem lehet beszélni. 166  Így tehát folyamatosan és jelentősen erősödő rendszerkontinuitásról beszélhetünk. Ennek ellenére a nemzetközi trendek áttekintése rámutat arra, hogy vannak olyan szabályozási elvek, jogi vagy szervezeti intézmények, jó gyakorlatok vagy eljárások, illetve bizonyos országcsoportok viszonyában fellelhető közös trendek, amelyek megfelelő illeszkedés mellett a magyar közszolgálati jogalkotás útkeresését is segíthetik.

			Az OECD ajánlása a közszolgálati vezetéssel és képességekkel összefüggésben 167 

			Az OECD ­2019-ben­ elfogadott ajánlása a tagországok kormányzatai számára fogalmaz meg javaslatokat arra nézve, hogy miképpen biztosíthatják azt, hogy közszolgáltatásaik megfeleljenek a mai kor társadalmi, gazdasági és politikai kihívásainak. Az ajánlás három pillér mentén fogalmazza meg javaslatait. Ezek a következők: értékközpontú szervezeti kultúra és vezetés; képzett és hatékony közszolgálati alkalmazottak; valamint alkalmazkodó közszolgálati személyzeti rendszer. A javaslatok értelemszerűen nem kizárólag személyzetpolitikai és közszolgálati jogi jellegűek, kormányzástani szempontból szintén lényegesek. Személyzetpolitikai, közszolgálati jogi szempontból az OECD alábbi javaslatai emelhetők ki az ajánlásból.

			Az ajánlás mindenekelőtt az alapvető fogalmakat és definíciókat tisztázza, azonban már önmagukban ezek is sokat elárulnak a javaslatok jellegéről. Az ajánlás az „értékek” fogalom összetevői közé sorolja az elszámoltathatóságot, a pártatlanságot, a jogállamiságot, az integritást, az átláthatóságot, az egyenlőséget és a befogadó környezetet. A másik ilyen fogalom az „érdemalapú”, amely alatt az ajánlás az objektív kritériumokon és formalizált eljáráson alapuló, tisztességes és átlátható rendszerben működő toborzást, szelekciót és előmenetelt, valamint az elszámoltathatóságot és a közszolgálati ethoszt támogató értékelési rendszert érti.

			Az értékközpontú szervezeti kultúra és vezetés pillérét az ajánlás további alapelvekre (vagy inkább iránymutatásokra) bontja le. Idetartoznak a közszolgálati értékek meghatározására és az értékalapú döntéshozatal elősegítésére; a vezetői képességek fejlesztésére; a befogadó, sokszínű és biztonságos közszolgálat kialakítására; valamint a szakpolitikák és közszolgáltatások hosszú távú, stratégiai tervezésére vonatkozó javaslatok. Az ajánlás a közszolgálati értékekkel összefüggésben kiemeli, hogy valamennyi közszolgálati alkalmazott számára javasolt lehetővé tenni az értékekről, azok gyakorlati alkalmazásáról és az értékalapú döntéshozatalt támogató rendszerekről való megbeszélések lefolytatását, tehát az érdemi szociális párbeszédet. A vezetői képességek kapcsán már jóval több személyzetpolitikai jellegű részelem olvasható. Az ajánlás szerint a szakmai (felső)vezetőkkel szemben támasztott elvárásokat pontosan tisztázni kell. Politikailag pártatlannak, de egyben a mindenkori kormányzathoz lojálisnak kell lenniük; kinevezésüknek érdemalapú kritériumokon és átlátható eljáráson kell nyugodnia, teljesítményüknek elszámoltathatónak kell lennie. Biztosítani kell számukra azokat a feladat- és hatásköröket, amelyek lehetővé teszik a pártatlan, szakmai és tényalapú tanácsadást a politikai (felső)vezetők irányába. A diverzitással kapcsolatban az ajánlás lényegében az elköteleződés, a monitoring és a fejlesztőintézkedések szerepét hangsúlyozza. Az utolsó iránymutatás szerint a közszolgálati alkalmazottak foglalkoztatásának folyamatosságát és mobilitásuk egyensúlyát biztosítani kell, mert az – ajánlás szerint – ez a politikai ciklusokon átívelő szakpolitikák és közszolgáltatások eredményes végrehajtásának egyik garanciája.

			A képzett és hatékony közszolgálati alkalmazottakkal összefüggésben az ajánlás iránymutatásokat fogalmaz meg a közszolgálati munkavégzéshez szükséges készségek és kompetenciák folyamatos azonosítására; a közszolgálati alkalmazottak pályára vonzására és megtartására; a pályázók toborzására, szelekciójára; a közszolgálati alkalmazottak fejlesztésére, teljesítményük értékelésére, jutalmazására és elismerésére nézve. Az ajánlás szerint az egyes pragmatikaelemeket/HR-funkciókat össze kell hangolni a közszolgálati alkalmazottak készségeivel, kompetenciáival (tehát tulajdonképpen az általuk betöltött munkakörrel). A pályára vonzás és megtartás körében az ajánlás javaslatot tesz a munkáltatói márka megfelelő kialakítására, a méltányos díjazási rendszer megalkotására, valamint az alulreprezentált csoportok bevonására. A kiválasztással és előmenetellel szemben elvárásként állítja, hogy azok nyílt és érdemeken alapuló eljárások keretében, a tisztességes és egyenlő bánásmód követelményének megfelelően történjenek. Az ajánlás szerint ezek biztosítására egyrészt egyenlő hozzáférést kell – észszerű határidőn belül – lehetővé tenni a toborzás során; másrészt szigorú és pártatlan szelekciós (pályázati) eljárást kell lefolytatni, amely az adott munkakörnek megfelelő kritériumokon és azok értékelését támogató módszereken alapul; harmadrészt garantálni kell az eljárás eredményének átláthatóságát és megtámadhatóságát; végül támogatni kell az esélyegyenlőség előmozdítását. Mindezek nyomon követésére és a panaszok kezelésére az OECD hatékony felügyeleti és jogorvoslati mechanizmusok működtetését ajánlja. Az ajánlás egyfelől a különböző típusú (például egyéni vagy csoport-) teljesítményértékelések összekapcsolását, másfelől ezek kritériumainak rendszeres megvitatását, felülvizsgálatát és a vezetők – értékeléshez szükséges – alapos felkészítését javasolja (tehát egyfajta teljesítménymenedzsment-rendszert vizionál).

			Végül az alkalmazkodó közszolgálati személyzeti rendszer pillére ugyancsak több iránymutatást foglal magába. Ezek alapján rögzíteni szükséges a személyzetpolitikai szervek feladat- és hatásköreit az érdemeken alapuló személyzeti rendszer közös minimumszabályainak meghatározására és felügyeletére. Mindezek keretében megfelelő autonómiát, felhatalmazást és erőforrásokat kell biztosítani az egyes közigazgatási szervek számára személyzetpolitikájuk meghatározásához. Az alkalmazkodó személyzeti rendszer az OECD kutatásai nyomán stratégiai tervezésen alapszik, amelyben az érintett felek (közszolgálati alkalmazottak, szakszervezetek) véleménye is megjelenik; összhangban áll a költségvetéssel; s a tervezést folyamatos monitoring kíséri. Az ajánlás közös munkaköri keretrendszer felállítását és a széles körű mobilitás ösztönzését ajánlja (rövid időre akár a versenyszféra irányába is, majd onnan vissza a közszférába). Az ajánlás kifejezetten foglalkozik a közszolgálati jogi szabályozás követelményeivel is. Ennek keretében szorgalmazza a közszolgálati törvények személyi hatályának átlátható meghatározását és az egyes kategóriák elválasztására (differenciálására) objektív kritériumok felállítását. Javasolja, hogy ezek a törvények mindenképpen rendezzék a munkakörök foglalkoztatási feltételeit, ezek következetes alkalmazásának tényezőit, mint például a munka jellegét, egyes munkaerőpiaci megfontolásokat és a közszolgálati képességfejlesztési igényeket. Az ajánlás kitér a kollektív jogokra, s előírja az egyes érdekképviseleti szervek bevonását a konzultációs eljárásokba, megállapodások megkötéséhez, törvényjavaslatok véleményezéséhez. Az ajánlás végül rendelkezik a közszolgálati etikával kapcsolatos elvárásokról.

			A közszolgálati jog jogági kérdései: közszolgálati jog vagy munkajog?

			A közszolgálati jogviszony jellemzőinek vizsgálata során az első fontos lépés a közszolgálati jog elhelyezése a jogágak rendszerében. A kérdéskör mély szakirodalommal rendelkezik valamennyi álláspont szempontjából. A feladat ebből következően elsősorban nem új érvek felsorakoztatása, hanem a meglévők közötti állásfoglalás, illetve azok továbbgondolása.

			A közszolgálati jog mint önálló jogág

			A szakirodalomban legerőteljesebben talán György István érvel a közszolgálati jog önállósága mellett. Tanulmányában vitába száll azzal az – elsősorban munkajogászok által képviselt – felfogással, amely a közszolgálati jog önállóságát mindenképpen a munkajoghoz kívánja mérni. 168  A tanulmányban néhány fontosabb munkajogi tankönyv és tanulmány állításait tekinti át, és ennek alapján fogalmazza meg következtetéseit, illetve további érveit. 169  A jogrendszer jogágakra tagolása szerinte elsősorban elméletileg igazolható, amelynek legfőbb jelentősége a jogtudományi és államtudományi oktatásban áll. Ennek mentén a rendszerváltozás utáni munkajog véleménye alapján kizárólag a magánjogba, a közszolgálati jog pedig a közjogba sorolható (elveti tehát azt a nézetet, miszerint a jogágak lehetnek „keresztülfekvők” vagy „vegyesek”). A felosztás alatt értelmezésében – a látszat ellenére – nem merev elhatárolásra kell gondolnunk, hanem arra, hogy vannak olyan meghatározó dogmatikai jellegzetességek, amelyek alapján a jogágakat vagy az egyik, vagy a másik nagy halmazba be lehet sorolni. Ezt támasztja alá szerinte az is, hogy a munkajogi szerzők a munkajognak mint önálló jogágnak a meghatározásakor a magánjog területén (a polgári joghoz képest) keresik az érvanyagot (és ezért különböztetik meg például az önálló és önállótlan munkavégzést egymástól). Ugyanakkor felhívja a figyelmet arra, hogy a munkajogi szerzők is elismerik a munkaadói pozíció különbségeit és a közszolgálati jog számos sajátos jellemvonását (például a közfeladat-ellátást, a költségvetési függést, a többletjogokat és -kötelezettségeket). Erre tekintettel szerinte logikailag tarthatatlannak tűnik az az állítás, ami alapján a közszolgálati jog a munkajog része lehetne. Ahogy fogalmaz, „két különböző nagy halmazba (közjog, magánjog) tartozó jogág, jogterület vagy akár elkülönülten szabályozott magatartáscsoport […] közül az egyik nem tartozhat a másik halmazba sorolható jogágba”. 170  Elfogadja ugyan, hogy a közszolgálati jogviszonyokban függő, más részére végzett, önállótlan munkavégzés folyik, ám az ellátandó munka típusára, a szolgálatadó minőségére és az életviszonyokra, s ennek alapján a jogviszonyokra, és így a függőség milyenségére tekintettel nagyon is lényegesnek, mondhatni elhatárolónak látja a különbségeket. Úgy látja, hogy sok esetben a munkajogi szerzők nem ismerik el a közszolgálati jog önállóságát, ám „ha valaki csak a közszolgálat munkajogáról szóló fejezetet olvassa, biztos lehet benne, hogy a szerző a közszolgálati jog önálló jogágisága mellett érvel”. 171  A munkajogi szerzők szerinte sokszor nem tárják fel az önállótlan munkavégzés tartalmának lényeges elemeit sem. Tulajdonképpen úgy polemizál, hogy az ilyen jellegű általánosítás mellett akár „azt is mondhatnánk (de nem mondjuk), hogy a munkajog sem különböztethető meg a polgári jogtól, hiszen a polgári jogban is bőven találunk példát a más részére végzett, önállótlan munkára”. 172  Végül maradva a polgári jogi-munkajogi elhatárolási kérdésnél, érdekesnek és egyben sajátosnak tartja azt a megközelítést, amely a közszolgálati jog önállóságát (is) a munkajog önállóságából próbálja levezetni. Ahogy fogalmaz, „önálló munkajog létezése esetén a közszolgálati munkajog a munkajog részét képező jogterület – állítják a szerzők (Kun Attila és Petrovics Zoltán)”. Majd így folytatja, „arra már nem kapunk határozott választ, hogy ha […] a polgári jogtól elkülönült munkajog nem létezne, akkor a közszolgálati jog önálló jogág lenne-e, vagy valamely más jogágba kellene-e besorolnunk”. 173 

			

			A közszolgálati jog mint a munkajog speciális jogterülete

			Részben akár az előbbi tanulmányra adott (viszont)válaszként is értelmezhető Horváth István, Kun Attila és Petrovics Zoltán írása. A szerzők a közszolgálati jog munkajoghoz való tartozása mellett sorakoztatják fel érveiket az elmúlt évtizedben bekövetkezett változásokra tekintettel. 174  ­2014-ben­ megfogalmazott következtetésük szerint a közszolgálati jog a munkajog részét képező speciális jogterület. 175  Következtetéseik szerint „a szabályozás túlnyomórészt kógens módszere ellenére – amely a munkajog diszpozitív karakterétől alapvető eltérést jelentő különbség – a szabályozott életviszonyok hasonlósága miatt nem lehet azt elszakítottan kezelni a munkajogtól, […] helyesebbnek tűnik megkülönböztetni a munkajogon belül a magánmunkajog és a közszolgálati jog területét, amely egyszerre összetartozik és különbözik is”. 176  E megállapításokat ma is érvényesnek tartják, ugyanakkor összegzik azokat a (döntően a „mesterséges” jogalkotásból fakadó) tényezőket, amelyek azóta befolyásolták a kérdésről való gondolkodást. Érveiket a tudományos diskurzus, a közszolgálati jogi szabályozás újabb tendenciái és jellemzői, valamint az igényérvényesítést érintő változások mentén fogalmazzák meg. A szerzők – György István nézőpontjára reagálva – a közjog és magánjog elválasztásának viszonylagosságából kiindulva nem tartják kizártnak, hogy „a közszolgálati jogot is magában foglaló munkajog egyszerre magán viselje a közjog és a magánjog jegyeit is”. 177  A szerzők szerint a közszolgálati jog differenciálódásával azonban egyértelműen felgyorsult a zártabb rendszerektől való távolodás is. Úgy vélik, hogy ez egyszerre a munkajog szabályozási logikájától való eltávolodást is magával hozza, noha az „adaptált jogintézmények sokszor a magánmunkajog eszköztárából származnak”. 178  Szerintük ennek oka, hogy az „adaptált jogintézmények” a szerződéses módszerek hiányában valamiféle új minőséget hoznak létre. A szerzők az igényérvényesítés viszonyában kiemelik – egy kúriai joggyakorlat-elemzésre támaszkodva 179  –, hogy a „közszolgálati munkajog” fogalmainak ismerete elmélyült munkajogi tudást igényel (ebbe beleértve a munkajogi ítélkezés ismeretét is). Ezt azért tartják fontosnak, mert az igényérvényesítés több „fronton” is eltérő irányokat vett a vizsgált időszakban a munkaügyi perek és a közszolgálati jogviták viszonyában. A jogalkotó egyrészt kodifikálta a közigazgatási perrendtartás szabályait, 180  ami leválasztotta a közszolgálati jogvitákra vonatkozó eljárási szabályokat a munkaügyi perek eljárási szabályait meghatározó polgári perrendtartásról. 181  Másrészt a szervezetet érintően megszüntette a közigazgatási és munkaügyi bíróságokat. A közigazgatási perrendtartást előkészítő munkaanyag szerint a közszolgálati jog a közigazgatási jog része (erre alább még visszatérek). Az érvelés lényege, hogy mivel a munkáltatók közigazgatási szervek, a közszolgálati jogvitákat közigazgatási és elsősorban szervezeti jogi kérdések túlsúlya jellemzi, ezért e viszonyokban a közigazgatási perek szabályait indokolt alkalmazni. 182  A szerzők e megközelítéssel vitába szállnak, s további szakmai és tudományos nézőpontokat felhasználva úgy vélekednek, hogy „a közszolgálati jogvitákban valójában nem közigazgatási jogi, hanem érdemét tekintve munkajogi tárgyú kérdések vetődnek fel. […] e jogviták tárgya ugyanis a foglalkoztatás tartalmának vizsgálatára irányul.” 183  Megjegyzik, hogy a közigazgatási perrendtartás hatálya közel sem következetes, ugyanis amíg például a kormányzati igazgatás kormánytisztviselői vagy a hivatásos állományú rendvédelmi dolgozók idetartoznak, addig bármiféle logikát mellőzve a polgári perrendtartás alá esnek az ügyészek vagy a közalkalmazottak. Megállapítják, hogy mivel „a jogágak általában külön jogalkalmazási eljárás során realizálódnak”, ezért az anyagi és eljárásjogi szabályok változásainak köszönhetően „az ítélkezési gyakorlat elvi jelentőségű megállapításai a jövőben minden bizonnyal csak jóval differenciáltabban alkalmazhatók kölcsönösen”. 184 

			A közszolgálati jog mint a közigazgatási jog része

			Mint arra imént utaltam (és a részletesen elemzett tanulmány szerzői is teszik), a közigazgatási jog hagyományosan foglalkozik a közigazgatás személyi állományának jogi szabályozásával, ezért érdemes e megközelítést is röviden szemügyre venni. 185  Ezt támasztja alá Szontagh Vilmos megfogalmazása, aki szerint a közalkalmazás feltételeire (alkalmazási feltételekre), a közalkalmaztatási aktus (kinevezés) alakiságaira, a közalkalmaztatási jogviszony tartalmára (jogviszony tartalmára) és ezek érvényesítésére vonatkozó eljárási szabályokra a közszolgálat joga vonatkozik, melynek szabályozási tárgya az úgynevezett belső közigazgatás. 186  Ez a megfogalmazás tovább fűzhető Lőrincz Lajos közigazgatásról alkotott definícióját vizsgálva, ami alapján „a közigazgatás sajátos állami tevékenység, amelyet sajátosan felépített szervezetben dolgozó, sajátos karakterű szakemberállomány lát el”. 187  Ez a megközelítés úgy tűnik, hogy mai napig hatást fejti ki nemcsak a közigazgatás-tudományi, hanem a közigazgatási jogtudományi oktatásban is, az egyes egyetemek közigazgatási jogi tankönyvei ugyanis rendszerint foglalkoznak a közigazgatás személyi állományával is. 188  Így például a Temesi István által szerkesztett közigazgatási jogi tankönyv szerint „a közigazgatásra vonatkozó joganyagot közigazgatási jognak nevezzük”. 189  A fogalmat kibontva részletesen kifejti, hogy a közigazgatási jog határozza meg a közigazgatási szervek feladatait, a közigazgatási eljárás szabályait, a közigazgatási jogalanyok viszonyait, a közigazgatás szervezetét, valamint a közigazgatás személyi állományának jogállását. Ahogy fogalmaz, „a közigazgatás vonatkozásában a közigazgatási jog szabályozza mindazt, amit a munkajog szabályoz a magánigazgatásban, tehát a közigazgatási alkalmazottak jogállását, jogviszonyuk létrejöttét, módosítását, megszűnését és tartalmát, beleértve a felelősségüket”. 190  A szerző elismeri az eltérő nézőpontok létezését, hiszen az előbbiekhez hozzáteszi azt, hogy „a közigazgatási személyzeti politika egyes elemeit más jogág művelői is tanulmányozzák, vagyis nemcsak a közigazgatási jogtudomány és a közigazgatás-tudomány vallja magáénak”. 191  Nemcsak az eltérő nézőpontok, hanem a megközelítés nehézségét is elismeri, amikor megjegyzi, hogy „a közszolgálat tágabb fogalom, mint a közigazgatás, […] közszolgálatnak tekinthető az állammal sajátos munkavégzésre irányuló jogviszonyban állókra irányuló jogi szabályozás, amely összetett, és amit a közigazgatási jogi szabályozás nem fed le”. 192 

			

			Gondolatok a közszolgálati jog jogági hovatartozásáról

			Mint ahogy kirajzolódik, a jogtudományban közel sem egyértelmű a közszolgálati jog jogági hovatartozása. Háromféle nézet is létezik. Az egyik szerint a közszolgálati jog önálló jogág, a másik szerint az a munkajog speciális jogterülete, míg a harmadik a közigazgatási jog tárgykörébe sorolja azt.

			Abban azonban lényegében mindegyik nézet egyetért, hogy a jogrendszer közjogi és magánjogi tagolásának valódi létjogosultsága nem a jogalkalmazásban, hanem az egyetemi oktatásban keresendő. Éppen emiatt egyetértek György Istvánnal, miszerint a közjog-magánjog elhatárolás arra nem alkalmas, hogy merev, „mértani” pontosságú elválasztását adja az egyes jogágaknak, arra ugyanakkor nagyon is, hogy rámutasson olyan sajátosságokra, amelyek alapján lehetővé válik a rendszerezés, aminek „haszna” végül az oktatásban „térül meg”. Mindez, ha nem is zárja ki, de mindenképpen zárójelbe teszi a jogágak elhatárolásának viszonylagosságát, és így annak lehetőségét is, hogy „keresztülfekvő” vagy „vegyes” jogágakról beszéljünk. Ezt megerősítendően idekívánkozik Kiss György megállapítása – amit György István is lényeginek tekint –, amely úgy szól a közjog-magánjog szétválasztása kapcsán, hogy „az önállótlan munkavégzés vagy a magánjog, vagy a közjog elvei szerint szabályozható. Annak ellenére, hogy a két terület közötti határok számos esetben összemosódnak, a magánmunkajog és a közszolgálati jog között harmadik megoldásként önálló, de mégis vegyes jellegű struktúra nem létezik.” 193  Erre tekintettel nem tartom kizárhatónak Petrovics Zoltánék érveit az igényérvényesítés közös fórumait ért változások miatt 194  (azzal, hogy a fenti érvelésből következően nem lehet a közszolgálati jogvitára a polgári perrendtartás rendelkezéseit megkülönböztetés nélkül alkalmazni). 195  Így, ha elfogadjuk, hogy a jogági elhatárolás valódi „terepe” az elméletben gyökerezik, és igazából nem alkalmas arra, hogy „tűpontos” elválasztást nyújtson, akkor azt gondolom, hogy egyáltalán nem zárható ki az a Petrovics Zoltánék által említett jellemzés sem, miszerint a munkajog egyébként közjogi, a közszolgálati jog pedig magánjogi jegyeket is szép számmal magán visel.

			Abban is egyetérthetünk Petrovics Zoltánékkal, hogy az egyik vagy a másik jogág jegyeinek megjelenése nagyban „mesterségesen” jogpolitikai, és nem kimunkált jogdogmatikai kérdések mentén dől el. Ugyanakkor azt gondolom, hogy a jogpolitikai szempontok (túl)súlyát mindkét jogág esetében a „csomag részének” kell tekintenünk, mert végül is ezek ugyanúgy beépülnek a jogszabályokba, mintha jogdogmatikai okok vezérelték volna a döntéshozót, a jogalkotót. Ez alátámasztható Kiss György gondolatával (erre később még visszatérek), ami úgy hangzik, hogy „a munkajog magánjogi rendszerét időszakonként több-kevesebb intenzitással alakítja, vagy legalábbis befolyásolja a mindenkori politikai döntéshozó foglalkoztatási politikája”. 196  Ahogy Petrovics Zoltánék felvázolják az elmúlt évek közszolgálati jogalkotását, abból egyértelműen kiolvasható, hogy ez a megállapítás a közszolgálati jog esetében is helytálló. Ahogy fogalmaznak, a közjogilag „adaptált”, egyébként magánjogias jogintézmények újfajta minőséget hoznak létre, ami végső soron a munkajogi szabályozás logikájától is eltávolítja a közszolgálati jogot. A folyamatok értelmezésem szerint arra mutatnak, hogy a döntéshozó és jogalkotó bizonyos kérdésekben kevéssé logikusan „elengedi a gyeplőt”, más kérdésekben azonban – döntően valamilyen közjogi sajátosság, például költségvetési függés miatt – mégis „megragadja azt”. Úgy vélem tehát, hogy ez pontosan visszavezet bennünket a fenti kérdéshez, és igazából a közszolgálati jogba ültetett magánjogi jegyek keveredésének korlátjaira (vagy legalábbis azok „logikus vegyítésére”) hívja fel a figyelmet. Végül arra is érdemes utalni, hogy akárcsak napjainkban, úgy a múltban is nagy szerepe volt a döntéshozóknak, például így kerültek ­1951-ben­ a közigazgatási „dolgozók” az akkori Mt. hatálya alá. 197 

			A munkajogi szakirodalom döntően a függő és önállótlan munkavégzésből, és ennek nyomán hasonló jogviszony szerkezetéből vezeti le a kapcsolódási pontokat, addig a közigazgatási jogi szakirodalom a közigazgatás fogalmi elemeinek egységes közigazgatási jogi szabályozásából. Temesi István szerint „jelentős különbség, […] hogy a magánigazgatást mint tevékenységet a magánjog szabályozza, a közigazgatást pedig a közjog, azon belül a közigazgatási jog”. 198  Ennek kapcsán – György István fenti, kissé szokatlan polgári jogi jellegű felvetéséhez hasonlóan – feltehető a kérdés, hogy ha a versenyszféra szervezeteire és a közigazgatás (tágabban közszféra) szervezeteire vonatkozó szabályozás – természetesen a fent már György István által jelzett általánosítás szintjén történő – elválasztása egyértelműnek tűnik, akkor ennek analógiája mentén a versenyszféra munkajogának és a közszféra közszolgálati jogának elválasztása is elfogadható (kellene legyen). Ennek okait György István fent részletesen kifejti. Ez pedig átvezet minket a közigazgatási jogi megközelítés korlátjaihoz is.

			Ahogy arról a bevezetőben szó esett, és ahogy arra a fent idézett közigazgatási jogi szakirodalom is utal, a közszolgálati jognak csak egy – bár jelentős kiterjedésű – „szelete” vonható a közigazgatási jog hatálya alá (a közigazgatás tisztviselői). Így tehát felvetődik a kérdés, hogy ha a közigazgatási jog kiterjed a közszolgálati jogra, akkor a többi réteg (például az igazságügyi alkalmazottak 199  vagy a bírák, 200  ügyészek, 201  katonák 202 ) vajon a munkajog hatálya alá vagy más jogág, így például az alkotmányjog hatálya alá tartoznak-e. 203 

			A kérdéskört lezárva, összességében György Istvánnal érthetünk egyet. A munkajoggal való vitathatatlan hasonlóságokra és az erőteljes közjogi, közigazgatási jogi kapcsolódásokra tekintettel indokolt a közszolgálati jogra egy horizontális kiterjedésű, önálló közjogi jogágra tekinteni, ami az állam és a közszolgálati alkalmazottak közötti valamennyi sajátos jogviszonyt szabályozza. Ahogy azt Hazafi Zoltán jelzi, a közszolgálati jog elkülönülését az is alátámasztja, hogy az állammal sajátos foglalkoztatási jogviszonyban álló közszolgálati alkalmazottakra speciális közszolgálati személyzetpolitikát alkalmaznak, 204  amely képes a közszolgálat egységén belül a szükséges differenciálásra is. 205  Ezen belül a közigazgatási tisztviselők jogviszonyával foglalkozom.

			A közszolgálati jog alkotmányos követelményei

			A jogbiztonság valamennyi jogállami paradigmának fontos eleme. 206  Az Alkotmánybíróság következetesen alakította ki a jogállamiság és egyik leglényegesebb részeként a jogbiztonság fogalmát. 207  A közszolgálati jogviszony szempontjából mindenekelőtt két lényeges alapvetést kell megtennünk, amelyekből a jogbiztonság pragmatikus részelemei levezethetők. Egyrészt alapvető jogállami követelmény, hogy „[…] az állampolgárok jogait és kötelességeit a törvényben megszabott módon […] jogszabályok szabályozzák […]”. 208  Egyed István szerint a közigazgatásnak nemcsak tárgya és érdekeltje, hanem végzője is maga a köztisztviselő, 209  akinek közszolgálati jogviszonyára ugyanúgy érvényesek a jogbiztonság általános követelményei, mint a közigazgatási (és más egyéb) jogviszonyokra nézve. 210  Másrészt „a jogbiztonság az állam – s elsősorban a jogalkotó – kötelességévé teszi annak biztosítását, hogy a jog egésze, egyes részterületei és az egyes jogszabályok is világosak, egyértelműek, működésüket tekintve kiszámíthatóak és előreláthatók legyenek a norma címzettjei számára, […] a jogbiztonság nem csupán az egyes normák egyértelműségét követeli meg, de az egyes jogintézmények működésének kiszámíthatóságát is”. 211  Tehát a közszolgálat működésének követelménye az is, hogy a közszolgálati jogszabályokat a kiszámíthatóság, az előreláthatóság és az egyértelműség jellemzi.

			A közszolgálat törvénynek alávetett működése

			Az első általános alapelv a törvényesség követelménye. A közigazgatás törvénynek való alárendeltségéből 212  – valamint a közszolgálati jog közjogi és foglalkoztatási jellegéből – következik, 213  hogy törvény határozza meg a munkáltatói döntések anyagi és eljárási jogi kereteit. Ehhez szükséges megteremteni azokat a garanciákat és feltételeket, amelyek hozzájárulnak a szakmai és törvényes szempontból is megalapozott munkáltatói döntések meghozatalához. 214  Így például a tisztviselő megtagadhatja a jogsértő utasításnak való engedelmességet, és ennek esetén mentesülhet a felelősség alól. Azonban abban az esetben, ha a tisztviselő nem élvezi jogviszonyának a stabilitását szolgáló garanciákat a díjazás, az előmenetel, a kinevezés módosítása, a feladatok meghatározása stb. tekintetében, e szabályok is elvesztik garanciális jelentőségüket, mert nem elvárható, hogy nyíltan kiálljon a szakmai és jogi álláspontja mellett, ha azzal munkáját veszélyezteti. Ezzel összefüggésben, ha a szabályozás lehetőséget ad a munkáltató számára, hogy törvényi garanciák nélkül változtassa meg a jogviszony tartalmát, s ez akár a jogviszonyának a megszűnését is eredményezi, akkor ez aggályos lehet, mivel a tisztviselőnek ez a kiszolgáltatott helyzete, az állami feladatmegoldás „eszközeként” való kezelése ellentétes az emberi méltósággal. Ugyanígy, ha a törvény nem biztosít támpontokat a munka egyenlő értékének megállapításához, az az egyenlő bánásmód követelményének sérelméhez vezethet. 215  E szempontokra tekintettel szükséges a jogviszony tartalmának garanciáit közszolgálati törvényben meghatározni, s e keretek között kell a részletszabályok kialakítását alacsonyabb jogszabályi szintre utalni vagy ezek tárgyában a munkáltató számára felhatalmazást adni. Különösen aggályos lehet a munkavégzés helyének megváltoztatása és ennek alapján az egyoldalú kinevezésmódosítás.

			A jogszabályok kiszámíthatósága, a jogkövetkezmények előreláthatósága

			Tartós – függő és önállótlan – jogviszonyokról 216  beszélünk, amelyekben ki kell egyenlíteni a munkáltató és a tisztviselő között fennálló, egyenlőtlen munkajogi-­hatalmi viszonyokat. Emellett azonban különleges, köz szolgálatára létesített jogviszonyról is, 217  aminek keretében a tisztviselőket többletkötelezettségek terhelik a magánmunkaviszony tartalmához képest. Ezért cserében a közszolgálati törvénynek többletjogosultságokat kell biztosítania. Ilyenek a törvény által szabályozott előmeneteli rend, a törvényben biztosított illetmények, illetve a kiszámítható és biztonságos életpálya. 218  A közszolgálati jogviszony stabilitása az alapjogok gyakorlásához kialakított törvényi feltételrendszerben vizsgálható. 219  Azaz a közszolgálati jogviszonyokban a jogviszony „diktált” tartalmát döntően nem a felek megállapodása, hanem kógens jogi normák, jogszabályok kell hogy meghatározzák. A többletjogok és -kötelezettségek megfelelő arányára mindenképpen tekintettel kell lenni a közjogi dereguláció és a munkáltatói jogok szélesítése során.

			

			A közhivatal-viseléshez való jog biztosítása

			Az Alkotmánybíróság több határozatában értelmezte a közhivatal viseléséhez való jog tartalmát. E határozataiban rámutatott arra, hogy ez az alkotmányos jog a közhatalom gyakorlásában való részvétel általános alapjogát garantálja. 220  Alkotmányos tartalmát tekintve ez az alapjog azt jelenti, hogy a törvényhozó minden magyar állampolgár számára egyenlő feltételekkel köteles biztosítani a közhivatalhoz való hozzáférés lehetőségét, és a közhivatal viselése az állampolgár rátermettségével, képzettségével és szakmai tudásával összefüggő feltételekhez köthető. 221  A közhivatal viseléséhez való jog védelme elsősorban arra terjed ki, hogy az állam a közhivatal betöltését nem kötheti olyan feltételhez, amely magyar állampolgárokat alkotmányos indok nélkül kizár a közhivatal elnyerésének lehetőségéből, valamely állampolgár vagy az állampolgárok egy csoportja számára lehetetlenné teszi közhivatal betöltését. A fentiekre tekintettel különösen figyelni kell a jogviszony létesítéséhez kapcsolódó törvényi rendelkezések szabályozására, valamint ezzel összefüggésben az újraalkalmazási és elhelyezkedési korlátozások megfogalmazására.

			A jogok bíróság általi kikényszeríthetősége

			A tisztviselők bírósághoz fordulásának jogával kapcsolatban különösen azt kell hangsúlyoznunk, hogy a hatékony bírói jogvédelemhez önmagában a bírói út megléte még nem lehet kielégítő feltétel. E jog érvényesülése attól is nagymértékben függ, hogy a bíróság mit és milyen mértékben vizsgálhat felül. 222  Tehát a bírósághoz fordulás joga egyrészt eljárási, másrészt anyagi jogi igényeket támaszthat, ami kihatással lehet a jogvédelem hatékonyságára is. 223  Hiszen nem mindegy, hogy a jogorvoslat pusztán formális jogszerűség vizsgálatára szorítkozik, vagy tartalmi szempontokat is értékelés alá vonhat. Ezért figyelemmel kell lenni arra, hogy a közszolgálati törvény milyen szélesre nyitja a munkáltatói jogok mérlegelésalapú 224  gyakorlásának lehetőségét. 225 

			















3. 
A közszolgálati törvények hatályának differenciálódása és az egyes közszolgálati törvények jogpolitikai céljai

			A fejezet tárgya, célja és módszertana

			A jogalkotó nagy szabadsággal rendelkezik annak meghatározásában, hogy pontosan milyen jogviszonyokban történjen a közfunkciók ellátása, 226  nincs ez másként a közigazgatás foglalkoztatási struktúrájának kialakítása során sem. A közjogi regulációnak tehát úgy gondolom, hogy fontos része a közszolgálati jogviszony belső differenciálódása, fragmentációja. 227  Ezalatt nem a munkajogi, közalkalmazotti és közszolgálati jogviszonyok közötti differenciálódást elemzem, hanem kifejezetten a közszolgálati jogviszonyon belül zajló folyamatokkal foglalkozom. Lényeges kérdés azonban, hogy ezek a hatások miképpen alakítják a közszolgálati jogviszony szerkezetét. E fejezetben elsősorban a Kttv. hatálybalépését követő folyamatokat elemzem, külön hangsúlyt fektetve a Kit. hatálybalépése után egyre inkább felgyorsuló változások áttekintésére. Azt vizsgálom, hogy a differenciálódás a „közszolgálat ideája” mentén tudatosan kialakított kormányzati személyzetpolitika elvárt eredményének tekinthető-e, vagy sokkal inkább értékelhető egyes pragmatikus szempontok érvényesülésének. A fejezetben egyúttal áttekintem a törvények hatályát és egymáshoz való viszonyát, ami a további fejezetek alapját is adja.

			A Kttv. céljai és hatálya

			A Kttv. jogpolitikai céljai

			A Kttv. jogpolitikai céljait a jogalkotó összességében az egységesítés elve mentén alakította ki. A törvény általános célkitűzése lényegében a Magyary Programban meghatározott elképzelések, így elsősorban az új, javarészt a karrierrendszerre épülő, 228  de a munkaköri rendszer előnyeit is integráló közszolgálati életpályamodell megvalósítása. 229  Az egységesítési szándék több ponton is fellelhető. A Kttv. a célok elérése érdekében megszüntette a kormánytisztviselői és a köztisztviselői jogállás elkülönült törvényben történő szabályozását, 230  az új törvény azonban nem állította helyre a korábbi állapotokat abban az értelemben, hogy megtartotta a kormánytisztviselői (és kormányzati ügykezelői) és köztisztviselői (és közszolgálati ügykezelői) jogállás kettőségét a törvény szerkezetében, szemben a Ktv. egységes köztisztviselői fogalmával. 231  A Kttv. moduláris rendszerű teljesítményértékelést vezetett be. 232  Ennek bevezetése lehetővé tette a korábban alkalmazott értékelési formák – minősítés, teljesítményértékelés, munkaértékelés – párhuzamosságának megszüntetését. 233  Ugyancsak az egységesítésre tett lépésként értékelhető a tartalékállomány kialakítása. 234  A törvény ezzel a jogintézménnyel kívánta elősegíteni a hivatásos állományúak átlépését és elhelyezkedését a közigazgatásba(n). 235  Szintén hasonló célok vezérelték a jogalkotót a Magyar Kormánytisztviselői Kar (a továbbiakban: MKK) létrehozásával és hivatásrenddé formálásával, 236  továbbá a törvény hatálybalépése előtt két fórum keretében működő érdekegyeztetés átalakításával, vagyis az egységes Közszolgálati Érdekegyeztető Fórum kialakításával. 237  A törvény tehát a közszolgálati viszonyokat tekintve egységesítési szándékot mutatott (talán a Kormánytisztviselői Döntőbizottság „lógott ki a sorból” e tekintetben), 238  azonban a munkajogi viszonyokat vizsgálva inkább a differenciálódás egyértelmű jeleit hordozta magában. 239  A Kttv.-nek­ az Mt. ugyanis már nem lett háttérjogszabálya. A törvény szakított az Mt.-re­ való utaló szabályozással, s helyette beépítette a Kttv.-be ezeket a rendelkezéseket. 240  Így a Kttv. többek között rögzítette a közszolgálatra irányadó általános magatartási követelményeket, 241  a közszolgálat alanyainak jogait és kötelességeit, 242  a munka- és pihenőidő szabályait, 243  az illetményre vonatkozó garanciális rendelkezéseket, 244  illetve a kártérítési felelősség szabályait. 245 

			A Kttv. személyi, szervi és tárgyi hatálya

			A Kttv. személyi hatálya eredetileg a közszolgálati tisztviselőkre terjedt ki. 246  A törvény közszolgálati tisztviselőnek tekintette egyrészt a kormányzati szolgálati jogviszonyban, másrészt a közszolgálati jogviszonyban állókat. Kormányzati szolgálati jogviszonyban álltak a kormánytisztviselők és a kormányzati ügykezelők, közszolgálati jogviszonyban pedig a köztisztviselők és a közszolgálati ügykezelők. A Kttv. szabályozta továbbá a szakmai vezetők 247  jogállását, így a közigazgatási és helyettes államtitkárok kormányzati szolgálati jogviszonyát, valamint a jegyzők közszolgálati jogviszonyát is. A klasszikus igazgatási kategóriákon túl kormányzati szolgálati jogviszonyban álltak a politikai (fő)tanácsadók és a kabinetfőnökök, valamint közszolgálati jogviszonyban az önkormányzati (fő)tanácsadók. 248 

			Ami ennél érdekesebb, az a Kttv. közlönyállapot szerinti szervi hatálya. A törvény két nagy csoportra bontotta a hatálya alá tartozó szerveket annak függvényében, hogy azok a Kormány irányítása alá tartoznak-e, vagy sem, tehát autonóm módon működnek. 249  Ehhez igazodott ugyanakkor a törvény személyi hatálya is; a Kormány irányítása alatt álló szervekben – azaz a Kttv. szerinti államigazgatási szervekben – kormányzati szolgálati jogviszonyban álló kormánytisztviselők és kormányzati ügykezelők, míg az autonóm közigazgatási szervekben közszolgálati jogviszonyban álló köztisztviselők és közszolgálati ügykezelők dolgoztak. 250  A Kttv. a Kormány irányítása alá tartozó szervek közé sorolta egyfelől a központi államigazgatási szerveket (a Miniszterelnökséget, a minisztériumokat, továbbá a kormányhivatalokat és a központi hivatalokat). Másfelől e szervi körben kezelte a dekoncentrált szerveket, azaz a kormányhivatalok és a központi hivatalok területi és helyi szerveit; a fővárosi és vármegyei kormányhivatalokat, és ezek területi szerveit; valamint a Kormány által intézményfenntartásra kijelölt szerveket. Végül a kormánytisztviselői és kormányzati ügykezelői személyi állomány vonatkozásában államigazgatási szervnek tekintette a fegyveres szerveket (a rend­őrséget, a büntetés-végrehajtási és a hivatásos katasztrófavédelmi szerv központi és területi szerveit). A Kttv. az autonóm és önkormányzati közigazgatási szerveket illetően lényegében kétféle szabályozást vezetett be; általános szabály szerint a törvény rendelkezéseit kellett alkalmazni a helyi önkormányzat képviselő-testületének hivatala és hatósági igazgatási társulása, közterület-felügyelete, a körjegyzőség, az országos nemzetiségi önkormányzatok hivatala köztisztviselőinek és közszolgálati ügykezelőinek esetében. 251  Az autonóm közigazgatási szervek vonatkozásában azonban már csak a törvény eltérő rendelkezése hiányában rendelte alkalmazni a Kttv. szabályait. 252  Ilyen szervnek tekintette a törvény az autonóm államigazgatási szerveket, 253  az önálló szabályozó szerveket, 254  az államhatalmi szervek hivatalait, 255  illetve a hatalmi ágakhoz nem tartozó egyéb szervek csoportjait. 256  Ezek közül az államhatalmi szervek hivatalai inkább csak pragmatikus megfontolásból kerültek a Kttv. hatálya alá, mivel tevékenységük kiszolgáló jellegű, és a hatalmi ágak fölött vagy a törvényhozó hatalmi ágban, illetve ahhoz kapcsolódóan, a végrehajtó hatalomtól való függetlenséggel látják el feladataikat. 257  Ugyanakkor feladataik (jogalkalmazás, szervező, irányítási, felügyeleti, ellenőrzési munka stb.) közigazgatási jellegűek, és állami impériumot alkalmaznak. Kézenfekvőnek tűnt tehát korábban a Ktv. hatálya alá vonni ezeket akkor, amikor a Ktv.-t egységes közszolgálati törvénnyé szerette volna a jogalkotó erősíteni. 258  A Kttv. és a Ksztv. szervi hatályánál utalni kell arra, hogy a két törvény nem képviselt egységes álláspontot az autonóm államigazgatási és az önálló szabályozó szervek hovatartozásával kapcsolatban. Amíg a Ksztv. szervezeti értelemben a központi államigazgatási szervek között emlegette e két szervtípust, 259  addig a Kttv. nem vonta az államigazgatási szervek csoportjába ezt a kört. Témánk szempontjából ez különösen érdekes, hiszen a Kttv. nem az államigazgatási szerveknél foglalkoztatott kormánytisztviselői szabályokat, hanem az ezekre épülő, ugyanakkor ezektől részben eltérő köztisztviselői szabályokat vezette be.

			Ami a Kttv. tárgyi hatályát illeti; lényegében négyféle szabályozási megoldást alakított ki a törvény. A Kttv. a közszolgálati pragmatika elemeire vonatkozó általános szabályoknak a kormánytisztviselők kormányzati szolgálati jogviszonyában meghatározott rendelkezéseit tekintette, 260  s a kormányzati ügykezelőkre is e szabályok megfelelő eltérésekkel történő alkalmazását irányozta elő. 261  A törvény az önkormányzati köztisztviselőkre szintén a kormánytisztviselőkre megállapított szabályok analóg alkalmazását rendelte el, mégpedig ugyancsak a rájuk vonatkozó fejezetben foglalt eltérésekkel. 262  Fontos megemlíteni, hogy a közszolgálati ügykezelők esetében – akárcsak a kormánytisztviselők és a kormányzati ügykezelők viszonyában a kormánytisztviselők szabályait, úgy itt – a köztisztviselők szabályait tekintette irányadónak. 263  A politikai 264  és önkormányzati (fő)tanácsadók, 265  a szakmai vezetők, 266  valamint a jegyzők 267  jogállására nézve az előbbiekben bemutatott analógia szintén helytállónak bizonyult. Utóbbi személyi körök esetében az általános szabályokat ugyan a Kttv. határozta meg, azonban egyes kérdésekben más törvények – a szakmai vezetők esetében a Ksztv., 268  a jegyzők esetében pedig az Mötv. 269  – is megállapítottak szabályokat. A többi autonóm közigazgatási szerv esetében ugyanakkor csak akkor kellett a Kttv. szabályait alkalmazni, ha a saját jogállási törvényük nem szabályozta jogviszonyuk valamely elemét. 270 

			Láthatóan a Kttv. igencsak széles szakmai-igazgatási körben húzta meg a személyi, szervi és tárgyi hatályát. Ez az állapot azonban nem maradt fenn hosszú ideig, a jogviszonyok differenciálódása már hamar megkezdődött, illetve a törvény személyi és szervi hatálya is folyamatosan változásokon esett át. ­2013. október ­1-jén­ – a Magyar Nemzeti Bankkal való összeolvadással – megszűnt, s ezzel a Kttv. szervi hatálya alól is kikerült a Pénzügyi Szervezetek Állami Felügyelete (a továbbiakban: PSZÁF). 271  Létrejött, és az önálló szabályozó szervek csoportjában átvette a PSZÁF „helyét”, így a Kttv. szervi hatálya alá is bekerült a Magyar Energetikai és Közmű-szabályozási Hivatal. 272  ­2015-re­ a fegyveres szervek körében megjelent az Ország­gyűlési Őrség, 273  az autonóm államigazgatási szerveknél a Nemzeti Választási Iroda, 274  míg az egyéb szerveknél a Nemzeti Emlékezet Bizottságának Hivatala. 275 

			5. táblázat. A Kttv. személyi, szervi és tárgyi hatálya

			Forrás: a szerző szerkesztése

			A Kttv. hatálya ugyanakkor ­2016-tól­ kezdve fokozatosan kiüresedésnek indult. 276  ­2016-ban­ hatályba lépett az Áttv., ­2019-ben­ hatályba lépett a Kit., és ezzel párhuzamosan megjelent a Riasztv. A differenciálódás ­2019-ben­ is folytatódott, ugyanis ­2020. január ­1-jén­ hatályba lépett a fentebb már említett Küt. A differenciálódás folyamata pedig ­2021-ben­ sem csillapodott, január ­1-jétől­ ugyanis hatályba lépett a Nemzeti Adó- és Vámhivatal (a továbbiakban: NAV) személyi állományára vonatkozó új jogállási törvény, a NAV szjtv.

			6. táblázat. A közszolgálati jogviszony differenciálódása ­2012-től­ napjainkig

			Forrás: Hazafi ­2019 alapján a szerző szerkesztése

			A Kttv. hatálya napjainkra tehát lényegesen kiüresedett. Még mindig a Kttv. szabályai irányadók azonban a helyi önkormányzatok igazgatási szervei köztisztviselőinek és közszolgálati ügykezelőinek közszolgálati jogviszonyára, 277  (elméletileg) az intézményfenntartásra kijelölt szervek kormánytisztviselőinek és kormányzati ügykezelőinek kormányzati szolgálati jogviszonyára, 278  valamint törvény eltérő rendelkezése hiányában az Ország­gyűlés Hivatala, valamint az Ország­gyűlési Őrség köztisztviselőjének és közszolgálati ügykezelőjének közszolgálati jogviszonyára. 279 

			Az Áttv. céljai és hatálya

			Az Áttv. jogpolitikai céljai

			Az Áttv. már nem feltétlenül a közszolgálati életpálya szempontjából határozta meg jogpolitikai céljait, amikor úgy fogalmazott, hogy „egyértelmű racionalizálási irányt vesz a törvény, amikor a közigazgatási alsó szint, a polgárokhoz legközelebbi államigazgatási szervezet, a járás megerősítését és az ott dolgozók jogviszonyának újraszabályozását célozza meg elsőként”. 280  Ennek elvi alapjait az állami tisztviselői kar létrehozásáról szóló ­1961/2015. (XII. ­23.) Korm. határozat fektette le, ami szerint a Kormány egyetért azzal, hogy az állami tisztviselői karra vonatkozó új szabályozás bevezetése „alulról építkező módon” történjen, első lépésben a fővárosi és vármegyei kormányhivatalok járási hivatalainál „pilot jelleggel”. 281  Az indokolásból ismerhető meg az Áttv. másik célkitűzése is, ami szerint „a tisztviselői állomány tudása, képességei döntő jelentőséggel bírnak minden időben”, „itt kell a tudásnak, hatáskörnek és az eszközöknek rendelkezésre állni”, mert az a cél, hogy a „polgárhoz közeli szint az ügyet (problémát, szükségletet) megnyugtatóan és véglegesen rendezni tudja”. 282  A jogpolitikai célok elérésére az indokolás szerint a jogszabály rugalmas, nagyobb munkáltatói felelősséggel és bértömeg-gazdálkodással együtt járó, nyitottabb jellegű új illetményrendszert vezet be. 283  Az előterjesztés ennek bevezetését fokozatosan tervezte megvalósítani, s a járási hivatalok után a fővárosi és vármegyei kormányhivataloknál szerette volna az új szabályokat alkalmazni. A törvény indokolása ugyanakkor előrevetítette azt, hogy hosszabb távon e szabályokat a központi államigazgatási szervekre is kiterjeszti. 284  A törvény célja tehát nem egy új, sui generis jogviszony létrehozása, hanem sokkal inkább a „régi”, Kttv. szabályai szerint felépülő közszolgálati foglalkoztatási struktúra fokozatos felváltása, egyfajta „torz egységesítése” volt. 285 

			Az Áttv. személyi, szervi és tárgyi hatálya

			2016. június ­1-jén­ lépett hatályba az Áttv., amelynek elsődleges célja tehát a „középső szinten” dolgozó tisztviselők életpályájának megteremtése, az ekkorra már javarészt funkcióját veszített közszolgálati tisztviselői illetményrendszer hatálya alóli kiemelése volt. 286  Ebből fakadóan szervi hatályát a fővárosi és vármegyei kormányhivatalokra, azok járási hivatalaira terjesztette ki. Két személyi kört hozott létre; az állami tisztviselőket, illetve az állami ügykezelőket, akiknek a jogviszonyát a törvény állami szolgálati jogviszonynak nevezte el. Az Áttv.-vel kapcsolatban fontos megemlíteni, hogy lex specialisként számos kérdésben a Kttv. szabályait rendelte alkalmazni, a Kttv. tehát az Áttv. háttérjogszabálya volt. 287  Az Áttv. ­3. §-a­ meghatározta, hogy a Kttv.-nek­ melyek azok a rendelkezései, amelyeket az állami szolgálati jogviszonyra egyáltalán nem lehetett alkalmazni. Az Áttv.-t a jogalkotó a Kit. elfogadásával hatályon kívül helyezte. Szabályai azonban a Kit.-ben­ többségükben „tovább éltek”, amelyeket a Kit. első nagy módosítása helyezett hatályon kívül. 288 

			Az Áttv. szakmai megítélése

			Az Áttv.-re­ érdemes részletesebben is kitérnünk, tekintve, hogy e törvénnyel a későbbiekben csak az egyes pragmatikaelemekkel összefüggésben, jogintézmény-történeti szemlélettel foglalkozom majd (hiszen, ahogy említettem, e törvény már nincs hatályban, és így nem része összehasonlító vizsgálatomnak). Az Áttv. célkitűzései ellenére vegyes fogadtatásban részesült, elsősorban a szakszervezetek jelezték aggályaikat. A Közszolgálati Szakszervezetek Szövetsége a törvényjavaslat véleményezésekor például kiemelte, hogy a törvény hatálybalépése esetén a törvény hatálya alá kerülő tisztviselők szűk időtartamon belül (nagyjából ­10 éven belül) már a negyedik közszolgálati törvény hatálya alá kerülnének, ami a bürokráciacsökkentésre vonatkozó kormányzati szándékokkal ellentétes irányt jelöl ki. Ugyancsak fenntartásokat fogalmaztak meg arra vonatkozóan, hogy az állami tisztviselőkre a két törvény (Kttv. és Áttv.) együttesen vonatkozna, ami ezek együttes alkalmazását bonyolulttá, illetve kaotikussá tenné, amit csak fokozna annak több lépcsőben való bevezetése. Szintén általános jellegű problémának jelölték meg a törvény elfogadásához kapcsolódó további jogszabályi módosításokat, amikhez – elfogadása időpontjában – nem állt rendelkezésre elegendő idő. 289  Az Áttv. hatálybalépésével kapcsolatban a tudomány képviselői is kifejezték aggályaikat. Mélypataki Gábor szerint az állami tisztviselő mint személyi kategória elhatárolása nem történt meg egyértelműen a kormánytisztviselői és a köztisztviselői kategóriákhoz képest, és nem találhatók olyan jellemvonások, amelyek valóban szükségessé tennék e réteg elkülönült szabályozását. Egyrészt azért, mert végső soron a kormánytisztviselők és a köztisztviselők is az állammal állnak foglalkoztatási jogviszonyban. Másrészt véleménye alapján mindhárom személyi réteg tagjai valójában ugyanazokat a tevékenységeket (például igazgatás, szervezés, jogalkalmazás) látják el. 290  Értelmezése szerint az egyetlen valódi különbséget az egyes rétegeknek a közigazgatás rendszerében elfoglalt helye jelenti. 291  Hazafi Zoltán hasonló álláspontot képviselt az állami szolgálati jogviszony speciális jellegét vizsgálva, és az Alkotmánybíróság idekapcsolódó döntését 292  elemezve arra a következtetésre jutott, hogy sem a költségvetéstől való függés, sem az ellátott tevékenységek jellege és közege nem indokolna elkülönült szabályozást, még arra tekintettel sem, hogy egyébként tagadhatatlanul eltérő helyet foglalnak el a közigazgatás rendszerében a területi kormányhivatalok. 293  Berke Gyula jogforrástani szempontból ugyancsak kiemelte, hogy az Áttv. az állami szolgálati jogviszonyra vonatkozó szabályok jogforrási természetét érintő sajátosságot nem tartalmaz. 294  György István az Áttv. hatálybalépése alapján arra jutott, hogy a kormányzati személyzetpolitika nem tekinti egyenlő súlyúnak a helyi államigazgatási és önkormányzati igazgatási személyi állományt, és így ezen keresztül az általuk végzett munkát. A törvény tartalmával kapcsolatban pozitívabb véleményt képviselt, ám azt ő is kiemelte, hogy bár a törvény megtartja háttérjogszabályának a Kttv.-t, ennek ellenére számos olyan rendelkezést tartalmaz, ami nem vagy csak alig különbözik a Kttv. szabályaitól. Az igazi problémát azonban szerinte is az jelentette, hogy a jogalkotó kifejezetten egy meghatározott réteget emelt ki, és így tovább bontotta a közszolgálati jogviszonyokat, ami szerinte sem személyzetpolitikai, sem jogalkotási szempontból nem volt indokolható. 295  Horváth István ugyancsak a valódi elhatárolási ismérvek hiányát, az önkormányzati tisztviselőkkel kapcsolatos bérfeszültséget emelte ki a törvény kapcsán. 296 

			A Kit. céljai és hatálya

			A Kit. jogpolitikai céljai

			A Kit. jogpolitikai céljai a hatékony igazgatási szervezetrendszer kialakítására, ennek részeként a létszám racionalizálására, illetve ezzel együtt az illetmények versenyképesebbé tételére vezethetők vissza. 297  Ezt a kormányzat két lépésben tette meg; először létszámleépítésről döntött, majd pedig elfogadta az államigazgatási dolgozók új jogállási törvényét. 298  A létszámgazdálkodás és a díjazás problémái megmutatkoztak abban, hogy az elmúlt években elrendelt létszámleépítések ellenére nem csökkent a létszám, 299  a közigazgatási szervek az előmeneteli és illetményrendszer kötöttségei miatt gyakran nem rendeltetésüknek megfelelően alkalmaztak egyes jogintézményeket (például címadományozást vagy alapilletmény-eltérítést), illetve általános gyakorlattá vált a helyettesítési díj fedezésére az üres álláshelyek tartalékolása. 300  A törvény általános indokolása a következőképpen fogalmazza meg a létszámproblémákkal kapcsolatos álláspontját; a Kormány célja, „hogy a központi közigazgatásban csak annyian dolgozzanak, mint ahány emberre, álláshelyre valóban szükség van”. 301  Az illetményrendszer működésével kapcsolatban célkitűzésként fogalmazza meg az indokolás az ország versenyképességének javítását, ennek részeként a bürokráciacsökkentést, a közigazgatásban dolgozók anyagi megbecsültségének javítását. A törvényjavaslathoz fűzött indokolásból további célkitűzésként kiolvasható a közszolgálat és a családi élet összeegyeztethetőségének elősegítése, valamint a gyermeket nevelő és családot alapító kormánytisztviselők kiemelt megbecsülése. 302  Korábbi munkánkban felvázoltak szerint a Kit. jogpolitikai céljai a közigazgatás és a munkaerőpiac problématérképe, valamint a Kit. által bevezetett jogintézmények összefüggései alapján a következőképpen határozhatók meg. 303 

			7. táblázat. A Kit. intézkedései a közszolgálat problémáira reagáló célrendszer alapján

			Forrás: Hazafi ­2019b. Lásd a Kit. szabályozási koncepcióját 


			A Kit. első nagy módosítására hatálybalépése után már viszonylag hamar, ­2020. január ­1-jével sor került. A törvénymódosítás két részből állt; egyrészt a jogalkalmazás első egy éve alatt felhalmozódó tapasztalatokat a jogalkotó felhasználta, pontosította a törvény szabályait (például az álláshelyalapú létszámgazdálkodással kapcsolatban); másrészt szervezetgazdaságossági és hatékonysági szempontok miatt lehetővé tette a Miniszterelnöki Kormányiroda, valamint a minisztériumok esetében közös hivatali szervezet létrehozását (például költségvetési vagy pénzügyi feladatok teljesítésére). 304  Harmadrészt a módosítás témánk szempontjából legfontosabb intézkedése a kormányhivatali kormánytisztviselőkre vonatkozó speciális szabályozás eltörlése. A Kit. a módosításig ugyanis az illetmény, az előmenetel és a szabadságok szempontjából külön kezelte a fővárosi és vármegyei kormányhivatalokban dolgozó kormányzati ügykezelőket és kormánytisztviselőket, mert, ahogy az indokolás fogalmaz, „ezáltal szem előtt tartották az állami tisztviselőkről szóló törvénnyel elért vívmányokat”. 305  Valójában inkább arról van szó, hogy pénzügyi-gazdasági-költségvetési szempontból lehetővé vált az általános szabályozás kiterjesztése a kormányhivatali dolgozókra is.

			A Kit. jogpolitikai céljai és a törvény-előkészítő egyeztetések menete

			A Kit. jogpolitikai céljai és az érdekképviseletek

			A Kit. eredeti „változatának” céljait, a Kttv.-hez (és részben az Áttv.-hez) képest új szabályait vegyesen (inkább negatívan) ítélték meg a szakszervezetek. 306  A Társadalombiztosítási Dolgozók Szakszervezetének elnöke szerint a hatályba lépő Kit. szabályai a kormányzati igazgatásban dolgozókat „a betanított munkások szintjére fogja süllyeszteni, mintha egy óriási, ­70 ezer embert foglalkoztató összeszerelő üzemben dolgoznának majd”. Ezt az álláspontját a Kit. új – az iskolai végzettségre kevésbé érzékeny – kinevezési és előmeneteli szabályai alapján fogalmazta meg. Ugyancsak szóvá tette, hogy az új szabályok szerint a munkaközi szünet nem számít bele a munkaidőbe, ami az általános munkarendben dolgozó kormánytisztviselők esetében éves szinten körülbelül ­120 munkaóratöbbletet eredményezhet. A szakszervezet elnöke kiemelte, hogy az új szabályok szerint csökkenő mértékű alapszabadság az egy és két gyermeket nevelő kormánytisztviselőkre egyaránt vonatkozik (mintegy a törvény célkitűzéseikor meghatározott „családbarát szellemiséggel” ellentmondásosan). 307 

			A Közszolgálati Szakszervezetek Szövetsége közleményében adott hangot a Kit.-tel szemben támasztott követeléseinek. Követeléseiket három csoportban rögzítették. Egyrészt a szakmai követelmények körében (többek között) megfogalmazták az előmenetel tervezhetőségére, a kiszámítható életpálya megteremtésére vonatkozó igényüket. Másrészt jelezték szándékukat az érdemi érdekegyeztetés szükségességére. Szerintük az érdekegyeztető fórumokon a felek között legalább konszenzusközeli álláspontot kellene elérni, az egyes javaslatok megvitatására háromoldalú szakértői bizottságot kellene létrehozni, illetve a törvénytervezet újszerűsége miatt országos szakmai konferenciát lenne érdemes megszervezni. Harmadrészt a szükséges érdemi egyeztetések lefolytatása miatt javasolták a törvény elfogadása, kihirdetése, hatálybaléptetése ütemezésének átgondolását, halasztását. Mindent egybevetve – szakítva a ­2010 és ­2018 közötti gyakori jogállás-változtatás gyakorlatával – egy „időtálló közszolgálati törvény” elfogadását sürgették. 308 

			A Kit. jogpolitikai céljai és a törvénytervezet sarokpontjai

			Az egyes minisztériumi tárcák általánosságban számos aggályt megfogalmaztak a törvénytervezettel szemben annak koordinációs egyeztetése során. Az alábbiakban azokat az észrevételeket összegzem, amelyeket szinte valamennyi tárca megfogalmazott problémafelvetésként. 309  Az észrevételek egy kis része a törvénytervezet előkészítésére – pontosabban annak hiányosságaira – vonatkozott. Az észrevételek egy része szerint a szabályozási koncepció nem túl sok hangsúlyt fektetett a törvény bevezetésével együtt járó kockázatok felmérésére és társadalmi egyeztetésére.

			A Kit. szabályozási koncepciója szerint a kinevezés mellett még közszolgálati szerződés is létrehozhatta volna a jogviszonyt a kormányzati igazgatásban (amit aztán a Küt.-tel be is vezetett a jogalkotó). Az egyes tárcák talán a legtöbb pontosító jellegű kérdést e jogintézménnyel kapcsolatban fogalmaztak meg, így talán nem is véletlen, hogy végül nem kerültek be a Kit.-be a közszolgálati szerződésre vonatkozó szabályok. Az észrevételek között visszatérő elem volt, miszerint nincs kidolgozva a kinevezés és a közszolgálati szerződés közötti distinkció (amely alapvetően a szakmai és a funkcionális álláshelyek szerint tett volna különbséget). A Kormány munkáltatóként való megjelenítése ugyancsak számos kérdést felvetett az egyes tárcákon belül. Ezek főleg eljárási jellegű, a munkáltatói jogkör gyakorlásához és az igényérvényesítéshez kapcsolódó felvetések voltak.

			Az észrevételeknek – ez esetben mondhatni, aggályoknak – már jóval nagyobb hányada irányult az álláshely fogalmának bevezetésére, a képesítési követelmények decentralizálására, az előmeneteli rendszer átalakítására, és mindezekkel együtt a munkáltatói jogkör gyakorlója akaratautonómiájának a kibővítésére. Az egyes tárcák felhívták a törvényt előkészítő tárca figyelmét arra, hogy ha a szakmai feltételeket jogszabály nem határozza meg normatív módon, hanem a munkáltató hatáskörébe utalja, akkor ez azzal járhat, hogy a szervek eshetőlegesen állapítanak meg szakmai feltételeket, vagy egyáltalán nem állapítanak meg ilyeneket, ugyanazon feladatokhoz más-más képesítési követelmények társulhatnak, „kaotikus helyzethez” vezethetnek. A tárcák ezzel összefüggésben arra is rámutattak, hogy a szabályozási koncepció nem indokolta meg a közép- és felsőfokú iskolai végzettségűek egyenértékű besorolási rendszerét. A megjegyzések szerint ez akár „méltánytalan helyzetekhez” – így például bérfeszültséghez – vezethet. Jelezték, hogy az elvárások a vezetők tekintetében sem egyértelműek (így például a szükséges végzettség szintje). E nem kívánt diszfunkciók elkerülésére javaslatként megfogalmazódott, hogy a rugalmas szabályozás keretei között is indokolt minimális garanciákat meghatározni a kiválasztás és képesítési követelmények tekintetében (például biztosítani kell az igazságosságot, az érdem érvényesülését, a versenyelvet; szabályozni kell az eljárást, a központi ellenőrzési mechanizmust, amely az elveknek való megfelelőséget felügyeli). Szintén javaslatként rögzítették, hogy speciális tudás és szakmai tapasztalat ellentételezésére az illetménypótlékok jelenthetnek megoldást. Az észrevételek utaltak arra, hogy bár a Kit. szabályozási koncepciója szerint az akkori szabályozás hátránya volt az átjárhatóság hiánya és a szűk mobilitási lehetőségek, ennek ellenére a koncepció nem tett javaslatot ennek megoldására. Más vélemények azt emelték ki, hogy az álláshelyeken is szükség lenne egyfajta feladatkör meghatározására, a fontosabb munkaköri sajátosságok figyelembevételére. Egyes tárcák számára nem volt érthető, hogy a munkakörök kivezetése miképpen járulhat hozzá a stabil foglalkoztatáshoz. A munkaköri leírás tartalmazza a kormánytisztviselők feladatait, ezzel biztosítva a feladatok számonkérhetőségét. A munkakör ugyanakkor szerephez juthat a jogvitáknál, de a létszámleépítéseknél is fontos tényező lehet. A felek részéről tehát garanciális jelentősége van, meghatározó a közszolgálati pragmatika egyéb elemei szempontjából is. Ezzel a kérdéskörrel kapcsolatban az is érdekes felvetés volt, hogy mivel a feladatkör és a munkakör esetében is arról van szó, hogy azokat szervezeti szinten alakítják ki, ezért érdemes lenne inkább megvizsgálni, hogy miként lehetne tágabb körben – a nagyobb rugalmasságot és az adminisztrációs terhek csökkentését szem előtt tartva – meghatározni a munkaköröket (például a képesítési rendeletben 310  található feladatkörök figyelembevételével). Voltak, akik számára nem volt világos, hogy milyen elv alapján történik majd a besorolás és a fokozatok közötti előmenetel (hozzá kell tenni, hogy nem is volt ilyen elv). A koncepció alapján sokak számára az álláshely-besorolás-feladatkör egymáshoz való viszonya sem volt egyértelmű. Mindezzel összefüggésben megfogalmazódott a kiszámítható és tervezhető életpálya hiánya. Egyes észrevételek ezt komoly hiányosságként értékelték, s azzal érveltek, hogy még a versenyszférában, a gazdasági társaságok belső szabályozásaiban is nagy jelentősége van a „hűség” honorálásának.

			A szabályozási koncepciót előkészítő tárca általánosságban a nyitott közszolgálati rendszerek felé való elmozdulással indokolta a jogviszony tartalmának „átszabását”, noha érvei kissé ellentmondásosak voltak. Az érvek lényege abban állt, hogy a felek közötti alá-fölé rendeltség növekedését a magasabb illetmények kompenzálják. Ezzel kapcsolatban azonban mindenképpen megjegyzendő, hogy a nyitott rendszereknek az alapvető ismérve és célja pont hogy nem a szigorú hierarchia biztosítása, hanem a felek közötti mellérendeltség erősítése és a szerződéses alapú jogi kapcsolat kialakítása. A szabályozási koncepció tartalmazott néhány újdonságot a pályabiztonsággal összefüggésben is. Ennek kapcsán a tárcák egy része nem értett egyet azzal a megszűnési okkal, amikor a központosított álláshelyet a Kormány visszavonja. A minőségi csere (koncepcionális változata) egyes tárcák szerint teljesen szubjektív volt, ami az alkotmányos garanciákat nélkülözte. A szabályozási koncepció a méltatlanság, a bizalomvesztés és a fegyelmi jogcímek szabályozását kissé következetlenül kívánta rendezni és egymással összevonni. A koncepció helyenként ellentmondásosan szólt ezekről, így például amíg egyik ponton a fegyelmi felelősséget is a méltatlanság keretében szerette volna kezelni, az anyag másik pontján már csak a fegyelmi felelősség szabályai egyszerűsítésének igényeiről ír. Ezekre az ellentmondásokra az egyes tárcák is utalást tettek. A tárcák többségében aggályosnak tartották az újraalkalmazási tilalom (később versenytilalom, majd a törvényben elhelyezkedési és újraalkalmazási korlátozásként hatályba lépő jogintézmények) koncepcióját is. Az egyoldalú kinevezésmódosítás általános szabályként való szabályozása már a koncepció alapján is aggályos volt. A javaslatok szerint, még ha szigorúbban is kezeli a törvénytervezet a kinevezés módosítását, legalább felajánlási kötelezettséget kellene biztosítania a legsúlyosabb esetekben a kormánytisztviselő felmentésre irányuló kérelmét megelőzően.

			

			A Kit. személyi, szervi és tárgyi hatálya

			Mint korábban említettem, a ­2019. január ­1-jén­ hatályba lépő Kit. koncepcionális változásokat is hozott a közszolgálati jogban. Ez nemcsak a – későbbiekben vizsgált – jogviszony tartalmában mutatkozik meg, hanem a törvény által használt terminológiában is. A Kit. bevezetett egy új gyűjtőfogalmat, a kormányzati igazgatási szervek tisztségviselőinek kategóriáját. 311  A Kit. a kormányzati igazgatási tisztségviselő fogalmát látszólag azonban nem hagyja meg gyűjtőkategóriaként, preambulumában ugyanis a következőképpen rendelkezik: „Az Ország­gyűlés a korszerű és hatékony kormányzati igazgatási szervezetrendszer kialakítása, a nemzetet magas színvonalon szolgáló kormányzati tisztségviselők szolgálati jogviszonyának szabályozása […] érdekében […] a következő törvényt alkotja.” 312  Ebből a megfogalmazásból világosan kiolvasható, hogy a jogalkotó a gyűjtőkategóriát annak ellenére is önállóan értelmezendő tárgyi hatállyal kapcsolja össze, hogy ehhez valójában önálló tárgyi hatály nem kapcsolódik. 313 

			A Kit. személyi hatálya

			Kormányzati igazgatási tisztségviselő a politikai felsővezető (miniszterelnök, miniszter, a miniszterelnök politikai igazgatója, 314  államtitkár), a politikai vezető (főispán) és a tanácsadó (politikai tanácsadó és főtanácsadó, kabinetfőnök). 315  E személyi körök politikai szolgálati jogviszonyban állnak. Biztosi jogviszonyban állnak a biztosok (kormánybiztos, miniszterelnöki biztos, miniszteri biztos). 316  S végül kormányzati szolgálati jogviszonyban áll a szakmai felsővezető (közigazgatási államtitkár, helyettes államtitkár, főigazgató, a Belső Ellenőrzési és Integritási Igazgatóság vezetője), a szakmai vezető (igazgató, járási hivatal vezetője és helyettese, főosztályvezető, osztályvezető), a központi kormányzati igazgatási szervek, és ezek területi és helyi szerveinek kormánytisztviselője, valamint a területi kormányzati igazgatási szervek kormánytisztviselője. 317  Új foglalkoztatási kategóriák jelentek meg azzal, hogy a politikai és biztosi feladatokat ellátó tisztségviselők is a Kit. személyi hatálya alá kerültek. Mindkét réteg esetében elmondható az, hogy a Ksztv. személyi hatálya alól kerültek (a szabályok többségében) a Kit. személyi hatálya alá. 318  A törvény amellett, hogy különbséget tesz a politikai, biztosi és szakmai kategóriák között, 319  elhatárolja – mind politikai, mind szakmai „vonalon” – egymástól a vezetői és felsővezetői szinteket is. 320  A Kit. lényeges újítása, hogy különálló csoportként tekint a biztosokra, hiszen nem sorolja őket sem a politikai, sem az igazgatási-tisztviselői rétegekbe, ez pedig a rájuk vonatkozó szabályozásban is megmutatkozik. 321  Megjegyzést érdemel, hogy a Kit. leszűkítette a szakmai vezetők körét, s a Kttv.-vel szemben már nem teszi lehetővé a főosztályvezető-helyettesi beosztás létrehozását és betöltését (ezzel is a szervezetrendszer „áramvonalasítására”, a személyi költségek csökkentésére, és a diszfunkcionális szervezeti és működési gyakorlatok felszámolására törekedve). 322  A kormánytisztviselők esetében – igazodva a törvény szervi hatályához – különbséget tehetünk a központi és a terület kormányzati igazgatási szervek kormánytisztviselői között. 323  A törvény hatálybalépésekor lényeges különbség volt a két szervezeti-igazgatási szint között, hogy a központi kormányzati igazgatási szervekben a kormánytisztviselők munkáját nem segítették kormányzati ügykezelők (szemben a területi kormányzati igazgatási szervekkel). 324  Ez mára megváltozott, a Kit. első nagy módosítása megszüntette ezt a kategóriát, 325  s lehetővé tette a volt kormányzati ügykezelők kormánytisztviselővé válását. 326 

			

			A Kit. szervi hatálya

			A Kit. az államigazgatási és az autonóm közigazgatási szervek foglalkoztatási jogviszonyait – többnyire következetesen – elválasztotta egymástól. Ez azt jelenti, hogy amíg a Kttv. továbbra is megmaradt – egészen a Küt. hatálybalépéséig, de erre még később visszatérek – a Kormánytól független autonóm közigazgatási szervek foglalkoztatottjainak jogállási törvényeként, 327  addig a Kit. kifejezetten a Kormány irányítása alatt álló államigazgatási szervek foglalkoztatottjainak jogállási törvényévé vált. A Kit. az államigazgatási szerveket kormányzati igazgatási szervekként határozza meg, s ezeknek két nagy csoportját különbözteti meg; egyrészt a központi kormányzati igazgatási szerveket (ideértve ezek területi és helyi szerveit), másrészt a területi kormányzati igazgatási szerveket. 328 

			Központi kormányzati igazgatási szerv a Kormány, a minisztérium, a kormány­zati 
főhivatal, valamint a központi hivatal. 329  A Kit. ezek közül a kormányzati főhivatalokat – azaz a korábban kormányhivataloknak nevezett államigazgatási szerveket – sorolja fel pontosan. 330  Ennek alapján kormányzati főhivatal a Központi Statisztikai Hivatal és a Szellemi Tulajdon Nemzeti Hivatala. A Kit. értelmében a központi kormányzati igazgatási szervek területi és helyi szervei szintén ebbe a kategóriába sorolhatók. 331  Látható, hogy a Kit. szélesebb körben határozza meg szervi hatályát a Kttv. korábbi szervi hatályával szemben, és számos rendelkezést átvesz a Kttv.-ből, valamint a Ksztv.-ből. 332  Ez elsősorban a kormánytisztviselők erőteljesebb Kormányhoz való kötődésének személyzetpolitikai narratíváját jeleníti meg azáltal, hogy a törvény nemcsak a Kormány tagjainak, hanem a Kormány tisztviselőinek a jogállását is egy helyen, egy törvényben rendezi. A Kit. azonban nem kizárólag közszolgálati jogi jellegű normákat tartalmaz. Mint olvasható, szabályainak jelentős része a közigazgatási szervezeti jog területére tartozik.

			Mint említettem már korábban, a Kttv. vonatkozásában nem feltétlenül ment végbe következetesen a „profiltisztítás”. A Kit. negatív hatálya egyes szerveket ugyanis teljesen kivesz a törvény alkalmazása alól (NAV, Bevándorlási és Menekültügyi Hivatal), 333  míg a Központi Statisztikai Hivatalra nézve a törvény szabályait a hivatalos statisztikáról szóló törvényben meghatározott eltérésekkel rendeli alkalmazni. 334  A NAV-ra, illetve a Bevándorlási és Menekültügyi Hivatalra tehát annak ellenére sem terjed ki a Kit. hatálya, hogy egyébként a (régi és új) kormánystatútum, 335  illetve a saját jogállási törvényeik is központi hivatalnak minősítik e szerveket. 336  A NAV személyi állományára, ahogy azt korábban már említettem, új jogszabály vonatkozik. A Bevándorlási és Menekültügyi Hivatal jogállásának szabályozása ugyancsak változáson esett át, hiszen a korábban Kttv. hatálya alatt álló államigazgatási szerv, idegenrendészeti szerv formájában – Országos Idegenrendészeti Főigazgatóság elnevezéssel –, rendészeti feladatokat ellátó szervvé alakult át, s a Hszt. hatálya alá került, dolgozóinak kormányzati szolgálati jogviszonya pedig jogviszonyváltással hivatásos szolgálati jogviszonnyá alakult át. 337  A Kttv. hatályához képest a rend­őrség, a büntetés-végrehajtás és a hivatásos katasztrófavédelmi szerv központi és területi szerveinél is hasonló változások mentek végbe. Ez utóbbi jogalkotási folyamatról azonban a vegyes profilú államigazgatási szervek vázlatos változásait felvonultató részben szeretnék részletesebben írni.

			A Kit. nem rendelkezik ugyanakkor az intézményfenntartásra kijelölt szervekről (a Klebelsberg Központ, valamint a tankerületi központok), mivel ezekre – elméletileg – továbbra is a Kttv. szabályai tekinthetők irányadónak. 338  Itt azonban indokolt felhívni a figyelmet egy szembetűnő ellentmondásra. A Kttv. szervi hatálya alatt ­2019. december ­31-ig­ egyfelől rögzítette, hogy a törvény hatálya kiterjed a Kormány által intézményfenntartásra kijelölt szerv kormánytisztviselőjének és kormányzati ügykezelőjének kormányzati szolgálati jogviszonyára. Másfelől ugyanakkor külön is nevesítette e szervek közül a következőket; s úgy fogalmazott, hogy törvény eltérő rendelkezése hiányában a nemzeti köznevelésről szóló törvény szerinti oktatási központ, mint az oktatásért felelős miniszter egyes köznevelési fenntartói feladatkörébe tartozó feladatainak ellátására kijelölt szerv, valamint a köznevelési közfeladat ellátásában fenntartóként részt vevő tankerületi központ kormánytisztviselőjének és kormányzati ügykezelőjének kormányzati szolgálati jogviszonyára is a Kttv. rendelkezéseit kell alkalmazni. 339  Ez utóbbi szakaszt azonban hatályon kívül helyezte a ­2019. évi CIX. törvény ­169. § a) pontja, s ­2020. január ­1-jétől­ hatálytalan. Mint ahogy arról már fentebb esett szó, a Kit. hatálya kiterjed a központi hivatalokra; a kormánystatútum felsorolása szerint ekkor a Klebelsberg Központ az emberi erőforrások miniszterének irányítása alatt álló központi államigazgatási szerv volt (most a belügyminiszter). 340  Ha a hatályon kívül helyezett Kttv. rendelkezéseit az állami köznevelési közfeladat ellátásában fenntartóként részt vevő szervekről, valamint a Klebelsberg Központról szóló ­134/2016. (VI. ­10.) Korm. rendelet ­1. és ­4. §-aival összevetjük, akkor egyezést találhatunk, hiszen a Kormány az állami köznevelési közfeladat ellátásában fenntartóként részt vevő szervekként a tankerületi központokat, míg az oktatási központ feladatainak ellátására a Klebelsberg Központot jelöli ki. Mindebből arra a következtetésre juthatunk, hogy a Kttv. hatályon kívül helyezett rendelkezése és a Kit. szervi hatálya alapján a Kit. vonatkozik az említett szervek foglalkoztatottjainak jogviszonyára. Ugyanakkor továbbra is kérdéses, hogy a Kttv. ­1. § (1) bekezdésének c) pontja vajon milyen más szervekre vonatkozik/vonatkozhat még, ha ezekre nem. 341  Illetve, ha ezekre is érteni kell – véleményem szerint ugyanis megfelelnek a tényállás elemeinek a Klebelsberg Központ és a tankerületek is –, akkor az említett törvények közül melyik alkalmazandó? A jogalkotói szándék világosan kiolvasható, ugyanakkor a probléma feloldása nem tűnik egyértelműnek. Az értelmezést minden bizonnyal megkönnyítené, ha az említett Korm. rendelet – tekintettel a jogi norma megfogalmazása körüli bizonytalanságokra – állást foglalna a Klebelsberg Központ és a tankerületi központok személyi állományának jogállását illetően. Eredetileg a Kttv. a Kormány által intézményfenntartásra kijelölt szervek alatt a megyei intézményfenntartó központokat értette. 342  E szervek azonban ­2013. március ­31-én­ a Szociális és Gyermekvédelmi Főigazgatóságba történő beolvadással megszűntek, s a Szociális és Gyermekvédelmi Főigazgatóság lett a megszűnt megyei intézményfenntartó központok általános és egyetemleges jogutóda. 343  A kérdés a Kit. hatálybalépése utáni években itt is hasonlóképpen feltehető volt, azaz: melyik jogszabály rendelkezéseit is kellett alkalmazni? A Szociális és Gyermekvédelmi Főigazgatóság központi hivatalként működik, és a Szociális és Gyermekvédelmi Főigazgatóságról szóló ­316/2012. (XI. ­13.) Korm. rendelet ­3. § (1) bekezdése szerint a főigazgató gyakorolja a munkáltatói jogokat a Főigazgatóság központi szervének és kirendeltségének kormánytisztviselői, kormányzati ügykezelői felett. Az ellentmondás igencsak szembetűnő. Mivel központi hivatalról beszélünk, alapvetően a Kit. rendelkezéseit kellene alkalmazni a szervnél dolgozó foglalkoztatottakra. Ugyanakkor a Korm. rendeletből idézett szakasz nem esett át módosításon a Kit. hatálybalépését követően, amire mindenképpen sor kellett volna hogy kerüljön, mivel a Kit. hatálya alatt álló központi kormányzati igazgatási szervekben már a törvény hatálybalépésekor sem lehetett kormányzati ügykezelőként dolgozni. Ezt a szabályt végül a ­610/2020. (XII. ­18.) Korm. rendelet pontosította, s kivette az ügykezelőkre való utalást. Az alapvető ellentmondás ettől függetlenül jelenleg is megfigyelhető, hiszen a Főigazgatóság feladat- és hatáskörei alapján ugyanúgy Kormány által intézményfenntartásra kijelölt szervnek tekinthető, akárcsak a Klebelsberg Központ vagy a tankerületi központok. Ezek a megállapítások lényegében az Országos Kórházi Főigazgatóságra is igazak. 344  Ahogy a vonatkozó Korm. rendelet megfogalmazza, a Központ gyakorolja az állam fenntartásába, illetve tulajdonába került egészségügyi intézmények, az országos gyógyintézetek felett az egyes fenntartói jogokat. 345  Az ellentmondásokat tovább fokozza, hogy a Kit. rögzíti a létrehozható központi hivatalok típusait, ahol megtalálható a fenntartói típusú hivatali forma is. 346 

			A Kit. a kormányhivatalokat kormányzati főhivatalokra keresztelte át. 347  A korábbiakban szóltam már e hivatalok köréről, azokat ugyanis a Kit. pontosan meghatározza. A törvény ­2019. december ­31-éig­ kormányzati főhivatalként határozta meg a Nemzeti Kutatási, Fejlesztési és Innovációs Hivatalt is. E szervet azonban a Kit. említett módosítása kiemelte a kormányzati főhivatalok köréből, 348  és így a szerv központi hivatal formájában működik a továbbiakban. Az Országos Atomenergia Hivatal ­2022. január ­1-jétől­ különleges jogállású szerv, így a Küt. hatálya alá tartozik. 349 

			Területi kormányzati igazgatási szervek a fővárosi és vármegyei kormányhivatalok (és a járási hivatalok). 350  Ebben a körben tehát a korábban Áttv. hatálya alatt álló szervekről van szó. 

			

			8. táblázat. A Kit. szervi hatálya – központi és területi kormányzati igazgatási szervek

							Fővárosi és vármegyei kormányhivatal

						
					

				
			

			Forrás: a szerző szerkesztése

			Ezzel összefüggésben meg kell jegyeznünk, hogy a jogalkotó hatályon kívül helyezte az Áttv.-t a Kit. hatálybalépésekor (szemben a Kttv.-vel, amely tehát a fentiekben említett módon továbbra is hatályos a jelzett személyi körök, szervek és jogviszonyok vonatkozásában). A kormányzati igazgatási szerveket a 8. táblázat foglalja össze.

			A Kit. tárgyi hatálya

			A Kit. – akárcsak a legtöbb közszolgálati foglalkoztatási törvény a Kjt. 351  és az Üsztv. 352  kivételével – nem valósítja meg az „egy szerv, egy jogállás” elvét, ugyanis a kormányzati szolgálati jogviszony mellett, és lényegében azon belül is, többféle szabályozást tartalmaz.

			

			9. táblázat. A Kit. személyi és tárgyi hatálya

							Területi kormányzati igazgatási szervek kormánytisztviselője

						
					

				
			

			Forrás: a szerző szerkesztése

			A Kit. és a Ksztv. – vagy akár a kormánystatútumok – tehát nem teljesen azonos terminológiát alkalmaz a „központi kormányzati igazgatási” és „központi államigazgatási” szervekre nézve. Erre azonban a Ksztv. válasszal szolgál. 353  Ennek értelmében központi államigazgatási szerv a központi kormányzati igazgatási szerv, az önálló szabályozó szerv, az autonóm államigazgatási szerv, a rendvédelmi szerv és a Katonai Nemzetbiztonsági Szolgálat. Szükséges rögzíteni, hogy a Kttv. szerinti kormánytisztviselők „nem feleltethetők meg” a Kit. által szabályozott személyi köröknek, esetükben teljesen más jogok és kötelezettségek alkotják kormányzati szolgálati jogviszonyuk tartalmát. 354  A két törvény szabályait önállóan kell értelmezni, a Kttv. rendelkezései csak kivételes esetben alkalmazhatók a Kit.-re. 355  Ugyanakkor látható, hogy formális értelemben mindkét esetben a kormánytisztviselők kormányzati szolgálati jogviszonyáról van szó. 356  A Kit. által szabályozott jogviszonyok tekintetében fontos kérdés, hogy azok egymással milyen viszonyban állnak. A törvény Negyedik Része tartalmazza a kormányzati szolgálati jogviszonyra vonatkozó általános szabályokat, így ez a jogviszony tekinthető a Kit. „alapjogviszonyának”. Ebből az is következik, hogy e szabályokat megfelelően kell alkalmazni a Kit. további személyi köreire és jogviszonyaira nézve is. Azaz eltérő rendelkezések hiányában a központi kormányzati igazgatási szervek kormánytisztviselőinek kormányzati szolgálati jogviszonyára meghatározott szabályokat kell alkalmazni a politikai felsővezetők, vezetők és tanácsadók politikai szolgálati jogviszonyára; 357  a szakmai felsővezetők, vezetők, 358  illetve a területi kormányzati igazgatási szervek kormánytisztviselőinek kormányzati szolgálati jogviszonyára is. 359 

			A Riasztv. céljai és hatálya

			A Riasztv. jogpolitikai céljai

			Az új rendvédelmi igazgatási jogviszony jogpolitikai céljainak meghatározását a törvényjavaslathoz kapcsolódó általános indokolásból ismerhetjük meg. Ennek értelmében az elsődleges célkitűzés a rendvédelmi területen korábban közalkalmazottként és kormánytisztviselőként 360  foglalkoztatottak életpályájának megteremtése volt. A rendvédelmi szerveknél nem hivatásosként foglalkoztatottak esetében hosszú évek óta folyamatos igény mutatkozott a közalkalmazotti szabályoknak a rendvédelmi szervek működéséhez szükséges „vonalasítására”. 361  Az életpálya a hivatásos állomány tagjára vonatkozó foglalkoztatási törvény, a Hszt. szabályozási rendszerének alapjára épül ugyan, 362  attól azonban egyes pragmatikaelemek tekintetében – az indokolás szerint – szükséges módon tér el. A törvény a rendvédelmi igazgatási életpálya legfontosabb elemének a jogok és kötelezettségek kiegyensúlyozott szabályozását, az érdemi illetményemelést, valamint a kiszámítható előmeneteli lehetőségek megteremtését tekinti. Az indokolás nyomán a Riasztv. egy hosszú távú, önálló ágazati szabályozást valósít meg a korábban jellemző esetenkénti (többnyire bérpolitikai jellegű) intézkedésekhez képest. 363 

			Az indokolás rögzíti, hogy az új jogviszony szabályai a jogosultságok és a kötelezettségek arányossága érdekében figyelembe veszik a Hszt., a Kttv., az Mt., a Kjt., valamint az – ezzel nagyjából egy időben hatályba lépő – Kit. rendelkezéseit. Mindezt azonban árnyalja, hogy a szabályok a Hszt. rendszerére, a hivatásos állományúak életpályájára épülnek. 364  Ezzel kapcsolatban a következőképpen fogalmaz az indokolás: „Tekintettel arra, hogy a rendvédelmi alkalmazottak köre életpályával rendelkező hivatásrendben épül be, nagyrészt a Hszt.-hez hasonló kötelmi rendszer kialakítása szükséges. A Riasztv. tartalmának kialakítására úgy került sor, hogy a kötelezettségek a Hszt. kötelezettségi rendszerének jelentős részét tartalmazzák; a jogalkotó csak abban az esetben tér el a hivatásos jogviszony kötelezettségeitől, amennyiben az ellátott tevékenység ezt valóban indokolja.” 365  Kérdésként vetődik fel, hogy lehet-e egyáltalán bármilyen olyan szempontot találni, amely indokolja az egyébként közvetlenül nem a közbiztonság fenntartására és a közrend biztosítására irányuló tevékenységet végző irodai alkalmazottak alapjogi korlátozását.

			A Riasztv. jogpolitikai céljai és a törvény-előkészítő egyeztetések menete

			A Riasztv. jogpolitikai céljai és az érdekképviseletek

			A felvázolt megoldásokkal kapcsolatban az érintett szakszervezetek közül több is aggályait fejezte ki. A Hivatásos Tűzoltók Független Szakszervezete kiemelte, hogy a jogszabályi változások mintegy tízezer rendvédelemben dolgozót érintettek. A szakszervezet szerint első olvasatra a törvény pozitívuma az új illetményrendszer volt. Aggályuk, hogy a ­2019-re­ és ­2020-ra­ terjedő béremelésben nem mindenki részesülhet (a sávos díjazás bevezetése miatt). Egyes illetményelemek, pótlékok átalakítása és kivezetése miatt (és a korábbi béremeléssel szerzett „tapasztalataikra” alapozva) felvetették, hogy véleményük szerint hosszabb távon akár „rosszabbul” járhatnak az emeléssel érintett közalkalmazottak és kormánytisztviselők. A vélemény emellett említést tesz az új összeférhetetlenségi szabályokról, az alapszabadság mértékének csökkentéséről, illetve a kinevezéstől eltérő foglalkoztatási formák bevezetéséről. A vélemény szerint összességében pozitívuma és negatívuma egyaránt van a törvénymódosításnak, s az érintett személyi kör jogviszonyban maradását nagyban befolyásolhatja, hogy a hivatásos állomány (kedvezőbb) szociális és jóléti juttatásai, eseti kedvezményei vagy éppen pluszjuttatásai vonatkoznak-e majd rájuk is. 366 

			A Tettrekész Magyar Rend­őrség Szakszervezete az illetményváltozások mellett a pótszabadság számításának változásait emelte ki, hangsúlyozva, hogy elfogadhatatlannak tartják az idősebb kollégák pótszabadságának csökkenését (aminek az oka, hogy a pótszabadság nem fizetési fokozathoz, hanem munkaköri kategóriához kötődik). 367  A rendvédelmi szervek hivatásos és közalkalmazotti állományának szakmai érdekképviseleti szerve, a Magyar Rendvédelmi Kar a rendvédelmi szerv közalkalmazottjainak garantált új bértábláját a hivatásos rendszerrel történő összehasonlítást követően bérfeszültség-csökkentő hatással javasolta kialakítani. 368  A Belügyi, Rendvédelmi és Közszolgálati Dolgozók Szakszervezetének elnöke a fenti véleményekkel összhangban kiemelte, hogy szerinte sem feltétlenül jelenti az új „életpályamodell” mindenki számára a magasabb illetményt is egyben (utalva a sávos díjazás hátrányaira). 369 

			A Riasztv. jogpolitikai céljai és a törvénytervezet sarokpontjai

			Az érintett szervek észrevételei általánosságban a következők voltak a Riasztv. tervezetével kapcsolatban. 370  Az érintett minisztériumok és a belügyi ágazatba tartozó szervek alapvetően – szintén a szakszervezetnél már említett – jogok és kötelezettségek közötti aránytalanságokból vezették le a tervezettel kapcsolatos észrevételeiket. A kötelezettségek oldalát többségében aránytalanul szigorúnak tartották. Többen ilyen elemként jelölték meg a kifogástalan életvitel ellenőrzésének bevezetését, a tulajdonjog korlátozására vonatkozó szabályokat, a hivatásos állományúakkal szemben alkalmazható méltatlanság és az ennek alapján megállapítható hivatalvesztés kiterjesztését, illetve az egészségi alkalmassági követelményeknek való megfelelést. Érvelésük szerint a rendvédelmi alkalmazott nem gyakorol közhatalmat, nincs intézkedési joga és kötelezettsége, valamint kényszerítő eszközöket sem alkalmazhat, s így többletelvárás sem jelentkezhet feléjük a társadalom részéről más – civil természetű – közszolgálati jogviszonyokhoz képest. A javaslatok szerint az aránytalanságokra megoldással szolgálhatnak az ellátandó feladatok és munkakörök, amelyektől függően megállapítható a rendvédelmi alkalmazottak arányos és szükséges alapjogi korlátozása. Az észrevételek szerint a jogosultságok azonban nem tudták „felvenni a versenyt” a kötelezettségekkel. Ennek okaként legtöbb esetben a bevezetni tervezett illetményrendszerrel kapcsolatos aggályokat nevezték meg. A kialakított illetménysávokat sokan nem tekintették eléggé versenyképesnek, érdemi illetménynövekedést csak a közalkalmazotti réteg viszonyában prognosztizáltak (bár itt is utaltak arra, hogy egyes kollektív szerződések által biztosított juttatásokról nem szól a törvénytervezet). A kormánytisztviselők esetében kifejezetten hátrányos szabályozástól, a bérek középtávú „befagyasztásától” tartottak. Nehezményezték az egyes pótlékok (például nyelvvizsgapótlék, munkaerőpiaci pótlék) hiányát. Szinte valamennyi vélemény kitért az illetményeltérítésre, mint nem javasolt jogintézményre, amely helyett szinte kivétel nélkül a hivatásos állományra alkalmazható teljesítményjuttatás bevezetését szorgalmazták. Érveik szerint a tervezetben az illetményeltérítés mértéke nem minden sávon belül volt alkalmazható. Minden bizonnyal azonban a teljesítményértékelés szubjektív elemei is kiválthatták ellenérzéseiket ezzel szemben, a vélemények között ugyanis olyan javaslatok is szerepeltek, amelyek a rendvédelmi alkalmazottak teljesítményértékelésének objektív elveken és szempontrendszeren alapuló kidolgozására tettek javaslatot.

			A Riasztv. személyi, szervi és tárgyi hatálya

			A Riasztv. hatálybalépése átalakította a vegyes profilú államigazgatási szervek 371  személyi állománya jogviszonyainak rendszerét. A vegyes profilú államigazgatási szervek közös jellemzője, hogy személyi állományuk jogviszonya nem egységes, különböző jogviszonyok keretében foglalkoztatják a közszolgálati alkalmazottakat. 372  Tipikusan ilyen „együttélést” valósítottak meg azok az államigazgatási szervek, amelyeknél egyszerre volt jelen a kormányzati szolgálati jogviszony mellett a közalkalmazotti jogviszony. 373  Idesorolhattuk ugyanakkor azokat az eseteket is, amikor a közalkalmazotti jogviszony és/vagy a kormányzati szolgálati jogviszony a rendvédelmi feladatokat ellátó szervek hivatásos állományú tagjainak szolgálati jogviszonya mellett volt jelen. 374  A Kit. elkészítésével párhuzamosan 375  sor került a rendvédelmi igazgatási szolgálati jogviszony és a honvédelmi alkalmazotti jogviszony szabályozására. 376  Kezdetben egységes jogszabálytervezet elkészítése volt a jogalkotó szándéka, de már a szabályozási koncepciók kialakításának korai szakaszaiban egyértelművé vált, hogy az érintett szaktárcák (Belügyminisztérium és Honvédelmi Minisztérium) önálló koncepciókban gondolkodnak. Így született meg a Belügyminisztérium gondozásában a Riasztv. és a Honvédelmi Minisztérium előkészítésével a Haj. tv. 377  A Riasztv. hatálybalépésével új személyi kör jelent meg a közszolgálati foglalkoztatási jogviszonyok szűkebb értelemben vett „palettáján”. A törvény a rendvédelmi igazgatási alkalmazottak szolgálati jogviszonyát rendezi. A rendvédelmi alkalmazottak a rendvédelmi szerveknél foglalkoztatott korábbi közalkalmazottak és kormánytisztviselők, akik igazgatási és a rendvédelmi szerv működését segítő, főként irodai tevékenységeket látnak el. 378  Ilyen feladatoknak számítanak elsősorban a hatósági, a pénzügyi-gazdasági, a közbeszerzési, a személyügyi szakterületen az ügykezelői, ügyviteli, ügyintézői feladatok; az informatikai-rendszerüzemeltetési terület feladatai, a belső ellenőri munkakör, továbbá az adatvédelmi és a titokvédelmi feladatok. Az új személyi körrel tehát új foglalkoztatási jogviszony jött létre, aminek eredményeként megváltozott a jogviszony alanyainak köre is. A rendvédelmi igazgatási jogviszony ugyanis a rendvédelmi szerv és a rendvédelmi alkalmazott között jön létre. A Riasztv. 
hatályát a 10. táblázat mutatja be. 379 

			A rendvédelmi alkalmazottak a közbiztonság fenntartására, a közrend biztosítására irányuló feladatok ellátásában tehát csak közvetetten vesznek részt. Ezzel összefügg, hogy feladataik ellátásához milyen hatáskörökkel, jogi eszközökkel rendelkeznek, illetve milyen mértékben gyakorolhatnak állami kényszert. 380  

			10. táblázat. A Riasztv. hatálya

			Forrás: László-Orosz – Ludányi ­2019

			Az igazgatási jogviszony ezt a kérdést vizsgálva a rendvédelem és a közigazgatás között helyezhető el, hiszen bár jogi eszközöket alkalmazhatnak, de a legitim erőszak monopóliumával nem rendelkeznek. A törvény a rendvédelmi szerv egységességét tartja szem előtt 381  (szemben a foglalkoztatási jogviszonyok egységességével), mivel azonban a közszolgálati jogviszony jellemzőit vizsgálom, ezért érdemesebb a kérdést nem szervi oldalról, hanem a közszolgálati személyi jogviszonyok oldaláról közelítenünk. Innen szemlélve – részben – már a civil közszolgálati jogviszony (tovább)differenciálódásaként aposztrofálhatjuk a helyzetet. Másképpen a Kttv. hatályának kiüresedése részben a rendvédelmi igazgatási jogviszony kialakításával is magyarázható. Ugyanakkor a rendvédelmi szerv egységességének szem előtt tartása indokolja azt (persze a szükségesség fenti kételyeivel együtt), hogy a jogviszonyban a jogok és a kötelezettségek mértéke, valamint az egyes alapjogok gyakorlásának korlátozása jóval szigorúbb a közszolgálati jogviszony rendelkezéseihez képest. 382  Így például a rendvédelmi alkalmazott rendvédelmi érdekből kötelezhető arra, hogy munkaidőn kívüli elérhetőségét bejelentse, tartózkodási helyéről tájékoztatást adjon, s ezalatt munkaképes állapotát fenntartsa, továbbá a tartózkodási helyéről a rendvédelmi alkalmazott vissza is rendelhető. Szintén hasonló jellegű szabály, hogy az internetes felületen magánszemélyként való megnyilvánulásakor, magánvélemény nyilvánításakor a rendvédelmi alkalmazott státuszára vonatkozó adat nyilvánosságra hozatala is megtiltható. 383 

			A Küt. céljai és hatálya

			A Küt. jogpolitikai céljai

			A közszolgálati jogviszony differenciálódása azonban nem csak a vegyes profilú államigazgatási szervekben jelentkezik. A differenciálódás az autonóm szervek specializálódásának szintén sajátos ismérve, 384  ezt bizonyítja a Küt. hatálybalépése. Ugyanakkor a differenciálódás már ennél korábban, a Kttv. hatálybalépése után nem sokkal megindult. Ennek legfőbb indoka e szervek személyügyi függetlensége iránti igényében jelölhető meg. 385  Az autonóm szervek közös jellemzője nemzetközi viszonylatban szemlélve, hogy nem tartoznak a kormány irányítása alá, ebből következően nem is a végrehajtó hatalomban hagyományosnak mondható minisztériumi formában működnek, továbbá a személyi állományukat igen változatos jogállásban foglalkoztatják. 386  Személyi állományuk jogállásának szabályozása többszörös áttételen keresztül specializálódott a Kttv. hatálya alatt. Egyfelől az általuk foglalkoztatottak köztisztviselőnek (és értelemszerűen nem kormánytisztviselőnek) minősültek, másfelől saját jogállási törvényeik a Kttv.-hez képest is eltérő rendelkezéseket tartalmaztak. Meghatározott esetekben lényeges személyügyi kérdésekben a szerv vezetője külön felhatalmazás alapján szabályozási hatáskört kapott. A specializáció több szinten és a közszolgálati jogviszony keretén belül ment végbe. A megkülönböztetés azonban a jogviszony lényeges elemeit érinthette, mint például a díjazást vagy az előmenetelt. A specializáció másik lényeges jellemzője volt, hogy szervtípusok között differenciált. 387  

			11. táblázat. A Küt. szabályozása alá tartozó különleges jogállású szervek

			Forrás: a szerző szerkesztése

			A Küt. hatálybalépése azonban nem elsősorban a fenti előzményeknek, hanem sokkal inkább a ­2018. őszi jogalkotási ciklusban (Kit.-tel) megkezdett szabályozási folyamat részeként értelmezhető. A jogalkotó ezzel a törvénnyel választotta le a Kttv. (háttérszabályozásáról) az autonóm államigazgatási szerveket, önálló szabályozó szerveket, az államhatalmi szervek hivatalait, valamint az egyéb speciális jogállású szerveket, 391  amiket gyűjtőfogalommal különleges jogállású szerveknek keresztelt el. 392 

			Bár a Küt. általános indokolása rögzíti, hogy a cél a létszámgazdálkodásra és a foglalkoztatottak jogállására vonatkozó szabályozás harmonizálása volt, ez az egyes pragmatikaelemek szabályozásában ugyanakkor már korántsem valósult meg ilyen egyértelmű módon. 393  A Küt. valójában ugyanis nemcsak a Kit., hanem – szinte ugyanolyan mértékben – a Kttv. szabályozási megoldásait is alapul veszi. A Kttv. szabályozási megoldásait tükrözi például abban, hogy a közszolgálati jogviszony kinevezéssel és annak elfogadásával jön létre, amely a kinevezési okmányban testesül meg; 394  a kinevezés tartalmát csak a különleges jogállású szerv és a köztisztviselő közös megegyezésével lehet módosítani; 395  alapul veszi a kinevezéstől eltérő foglalkoztatási formákat; 396  alapul veszi az összeférhetetlenségre vonatkozó rendelkezéseket; 397  alapul veszi a jogvita szabályait. 398  A Kit. szabályozási megoldásait tükrözi ugyanakkor példának okáért abban, hogy bevezeti az alaplétszám fogalmát és az álláshelyalapú létszámgazdálkodást; 399  átveszi az új felmentési jogcímeket, így az érdemtelenséget és a „minőségi cserét”; 400  rendelkezik az elhelyezkedési korlátozásról; 401  alapul veszi a teljesítményértékelés rendszerét; 402  alapul veszi a munka- és pihenőidő szabályait; 403  alapul veszi az illetményrendszert és az érdemelismeréseket; 404  alapul veszi a felelősség szabályait. 405  Látható, hogy a Küt. arányosan vegyíti a korábban részletesebben ismertetett közszolgálati törvények rendelkezéseit. A Küt. kifejezett újításának, valódi specialitásának tekinthető azonban az úgynevezett közszolgálati munkaszerződés bevezetése. A Sándor-palota, a Magyar Energetikai és Közmű-szabályozási Hivatal, a Nemzeti Média- és Hírközlési Hatóság, a Gazdasági Versenyhivatal és a Közbeszerzési Hatóság, a Szabályozott Tevékenységek Felügyeleti Hatósága, az Integritás Hatóság, az Európai Támogatásokat Auditáló Főigazgatóság, valamint az Országos Atomenergia Hivatal közszolgálati jogviszonya ugyanis közszolgálati munkaszerződéssel jön létre. Ez alapvetően rugalmasabb feltételeket biztosít a munkáltató különleges jogállású szerv és a foglalkoztatott köztisztviselő közötti megállapodásra. A közszolgálati munkaszerződésben ugyanis a felek szabadon állapodhatnak meg a köztisztviselő illetményéről, a juttatásokról, a pótszabadság mértékéről, a napi munkaidőről, illetve az általános munkarendről. 406  Akárcsak a Kit., a Küt. is megszüntette az ügykezelői személyi kört. 407  A törvény voltaképpen egy keretszabályozás, hiszen valamennyi különleges jogállású szerv esetében találhatunk saját jogállású szabályozást, így a szervezeti struktúrát maguk határozzák meg saját törvényi kereteik között, továbbá a vezetőik és helyetteseik álláshelyével, besorolásával és díjazásával kapcsolatban is élhetnek az önálló szabályozás lehetőségével a szervek. 408  Mindez azt is jelenti, hogy a Küt. mögött nem találhatunk háttérszabályozást, tehát a Kttv. és (értelemszerűen) a Kit. szabályai (sőt a közszolgálati munkaszerződés kivételével az Mt. normái) sem alkalmazandók.

			A Küt. személyi, szervi és tárgyi hatálya

			A Küt. tehát a Kttv. hatálya alól emelte ki az autonóm közigazgatási szervekben foglalkoztatott köztisztviselőket és közszolgálati ügykezelőket. Akárcsak a Kttv.-Kit. kormányzati szolgálati jogviszonyai vonatkozásában, úgy a Kttv.-Küt. közszolgálati jogviszonyai esetében sem feleltethetjük meg egymással az azonos elnevezésű jogviszonyokat. Abban ugyanakkor nem változtatott a korábbi szabályozáshoz képest a Küt. sem, hogy a különleges jogállású szervet létrehozó törvény eltérő rendelkezéseket is megállapíthat. 409  Ez a fajta differenciálódás sem feltétlenül történt azonban következetesen. Ezt mutatja, hogy az Állami Számvevőszék és az Ország­gyűlés Hivatala – a többi különleges jogállású szervhez 410  képest – eltérő „fejlődési” pályára került. 411  Arra, hogy az említett két szerv miért maradt ki a szabályozásból, pontos válasszal nem szolgál a Küt. általános indokolása, ezért célszerű a két speciális helyzetű szerv fejlődési ívét röviden áttekinteni. Az Ásztv. által szabályozott számvevői jogviszony nem a Küt. hatálya alá tartozik. Az Ásztv. ­21/A. §-a­ számos kérdésben a Kttv.-t rendeli megfelelően alkalmazni a számvevők háttérszabályozásául (majdhogynem a teljes törvényt). A Kttv. ­2. §-a­ szerint az Állami Számvevőszékre más törvény eltérő rendelkezése hiányában nem terjed ki annak szervi hatálya (tehát csak az Ásztv.-ben­ meghatározott szabályokat kell alkalmazni). Kiemelendő továbbá, hogy az Ásztv. ­35. § (5) bekezdése alapján ­2019. május ­1-jén­ annak a személynek, akinek ­2019. április ­30-án­ az Állami Számvevőszékkel köztisztviselői, közszolgálati ügykezelői jogviszonya áll(t) fenn, e jogviszonya munkaviszonnyá alakul(t) át. Az említett módosítás nyomán az Állami Számvevőszék személyi állománya elnökből, egy alelnökből, vezetőkből, számvevőkből és a Mt. hatálya alá tartozó munkavállalókból áll. 412 

			Eltérő fejlődési pálya I.: Az Ásztv. módosítása és a köztársasági elnök észrevételei

			Az Állami Számvevőszékről szóló ­2011. évi LXVI. törvény, valamint a közszolgálati tisztviselőkről szóló ­2011. évi CXCIX. törvény módosításáról szóló törvény (a továbbiakban: Kttv. Módtv.) általános indokolása jogbiztonsági szempontokra – ezen belül a népképviselet elvére hivatkozva – alapozza a számvevő személyi állomány szabályainak módosítását. Elvi megfontolásuk, hogy az Ország­gyűlés ellenőrző szervére vonatkozó rendelkezéseket az Ásztv.-ben, ne a Kttv.-ben­ szabályozzák, ami a jogalkotó álláspontja szerint egyúttal a jogrendszer koherenciáját is megteremti. Az általános indokolás szerint az Állami Számvevőszék függetlenségének biztosítéka a szervezeti függetlenség, 413  ami a jogalkotó véleménye alapján elegendő indok arra, hogy az Ásztv. rendezze a szervezet vezetőire és számvevőire vonatkozó rendelkezéseket. A módosítás céljaként jelöli meg a jogalkotó a bürokráciacsökkentéssel egybekötött béremelést. Az indokolás szerint „az állami szervek között elsőként ajánlott fel az Állami Számvevőszék ­60 fő tapasztalt, jó munkakultúrájú gazdasági szakembert (munkavállalót) a munkaerőpiacon jelentkező hiány csökkentése érdekében, az üzleti szféra számára. […] Ezzel párhuzamosan indokolt az Állami Számvevőszék személyi állományának nagyobb anyagi elismerését biztosítani.” 414  Az indokolás szerint „ezen túlmenően néhány, az Ásztv. megalkotása óta eltelt idő tapasztalatai alapján indokolttá vált technikai és pontosító rendelkezést tartalmaz”. 415 

			Érdemes feleleveníteni, hogy a törvényalkotás során nem volt problémamentes ezeknek a „technikai és pontosító rendelkezéseknek” az elfogadása. A köztársasági elnök ugyanis megfontolásra visszaküldte az Ország­gyűlés részére a módosító törvényt. 416  A köztársasági elnök az Ország­gyűlésnek címzett levelében kifejtette, hogy a törvény egyrészt úgy módosította volna az Ásztv.-t, hogy az Állami Számvevőszék szervezetére vonatkozó szabályokat a Számvevőszék elnöke által kiadott szervezeti és működési szabályzat állapítja meg. 417  A köztársasági elnök ennek kapcsán arra hívta fel a törvényhozás figyelmét, hogy a Számvevőszék az Ország­gyűlés pénzügyi és gazdasági ellenőrző szerve, ennélfogva az Alaptörvény a Számvevőszék szervezetének és működésének részletes szabályozását sarkalatos törvény szabályozási tárgykörébe utalja. 418  A köztársasági elnök szerint a törvény a pontos szabályozási tárgy és keretek meghatározása nélkül hatalmazná fel az Állami Számvevőszék szervezetére és működésére vonatkozó szabályok megállapítására a Számvevőszék elnökét. Ez az általános felhatalmazás pedig szerinte nyilvánvalóan nem áll összhangban az Alaptörvénnyel, és sérti a Jat. több rendelkezését is. 419 

			A köztársasági elnök másrészt arra is utalt, hogy a törvény lehetővé tenné a kinevezés egyoldalú módosítását, de a szintén ­2018. december ­12-én­ elfogadott Kit.-ben­ foglaltakhoz képest is kedvezőtlenebb feltételekkel. 420  Mindezt még inkább ellentmondásossá teszi szerinte, hogy az Ásztv. az átlagosnál szigorúbb erkölcsi követelményeket és magatartási szabályokat fogalmaz meg a számvevőkkel szemben. 421  Harmadrészt a törvény a végkielégítés szabályait kiegészítette volna azzal, hogy a számvevő a „végkielégítés hónapokban megállapított mértékéhez képest kétszer annyi ideig nem létesíthet munkavégzésre irányuló jogviszonyt az államháztartás központi és önkormányzati alrendszerébe tartozó jogi személlyel, valamint köztulajdonban álló gazdasági társasággal”. 422  A köztársasági elnök ezt az előírást az elérni kívánt célhoz képest aránytalannak és a végkielégítés rendeltetésének megvalósulását ellehetetlenítő szabályozásnak tartotta. 423  Végül a törvény a Számvevőszék köztisztviselőinek és közszolgálati ügykezelőinek jogviszonyára vonatkozóan eredetileg úgy rendelkezett volna, hogy ezek a foglalkoztatási jogviszonyok ­2019. január ­1-jével a törvény erejénél fogva munkaviszonnyá alakulnak át, s a munkaszerződését alá nem író – korábban köztisztviselőként és közszolgálati ügykezelőként alkalmazott – munkavállalónak a munkaviszonya az Mt. „munkavállaló felmondására vonatkozó” szabályai szerint szűnik meg. A köztársasági elnök szerint a munkavállalót ebben az esetben is meg kell illessen minden olyan védelem és juttatás, amely a munkáltató felmondása alapján járna neki, hiszen ebben az esetben látszólag ugyan a munkavállaló döntéséről van szó, ám valójában a jogviszony átalakulása a munkáltató érdekkörében merült fel. 424  Mindezek nyomán a módosított szöveggel ellátott törvényt a köztársasági elnök ­2019. április ­10-én­ aláírta, és elrendelte annak kihirdetését.

			Az így kihirdetett törvényszöveg már nem vagy kevésbé szembetűnő módon tartalmazta a vitás kérdéseket. A kihirdetett törvény finomította a Számvevőszék elnökének szervezetszabályozó hatáskörére vonatkozó rendelkezést, 425  bővített és tartalmilag némileg változtatott az egyoldalú kinevezésmódosítás esetén kérhető felmentés szabályain, 426  nem tartalmazta a végkielégítés esetére kilátásba helyezett korlátozó rendelkezéseket, valamint a köztisztviselői és közszolgálati ügykezelői jogviszony átalakulásának elmaradása esetére az Mt. munkáltatói általi felmondásának szabályait rendelte alkalmazni. 427 

			2023-ban­ következett be végül a fordulat. A jogalkotó módosította a szabályozást, amely szerint a számvevői jogviszony az Állami Számvevőszék mint munkáltató és a számvevő mint foglalkoztatott között a számvevői közszolgálati szerződéssel jön létre. A számvevői közszolgálati szerződést módosítani csak az Állami Számvevőszék és a számvevő közös megegyezésével lehet. 428  A módosítás részletes indokolása egyértelműen fogalmaz: „A szabályozás a korábbi hierarchikus felfogással szemben a mellérendeltség elemeit igyekszik érvényesíteni. A szerződést módosítani csak az Állami Számvevőszék és a számvevő közös megegyezésével lehet, mely a munkáltató számára egyoldalú kinevezésmódosítást lehetővé tévő korábbi szabályozáshoz képest jelentős garanciát nyújt a foglalkoztatottak számára, ezzel is hozzájárulva a számvevők független és befolyásmentes munkavégzésének biztosításához.” 429 

			Eltérő fejlődési pálya II.: Az Ogytv. módosítása

			Mint említettem, az Állami Számvevőszékhez hasonló módon az Ország­gyűlési Hivatal sem került a Küt. szabályozási körébe. Az Ország­gyűlési Hivatal esetében azonban eltérő szabályozási megoldással találkozhatunk az Állami Számvevőszékhez képest. A Kttv. úgy fogalmaz ugyanis, hogy törvény eltérő rendelkezése hiányában az Ország­gyűlés Hivatala, valamint az Ország­gyűlési Őrség köztisztviselőjének és közszolgálati ügykezelőjének közszolgálati jogviszonyára e törvény rendelkezéseit kell alkalmazni. 430  Az Ogytv. pedig azokat a szabályokat rögzíti, amelyeket nem kell alkalmazni a hatálya alá tartozó közszolgálati jogviszonyban állókra. 431  Az Ogytv. XII/A. fejezet hatálya az Ország­gyűlés Hivatala főigazgatójának, az Ország­gyűlés Hivatala köztisztviselőinek közszolgálati jogviszonyára, valamint a jelzett fejezet kifejezett rendelkezése esetén az Ország­gyűlés Hivatalánál foglalkoztatott munkavállalókra terjed ki. 432  Az Ogytv. XII/A. fejezete a Kttv. és Ogytv. ­2017. évi módosításával lépett hatályba. 433  A módosító törvény általános indokolása szerint az ország­gyűlési tisztviselők jogállásának módosítását az Ország­gyűlés közjogi helyzetére, 434  a Hivatal független és hatékony működéséhez fűződő kiemelkedő közérdekre tekintettel, valamint a más rétegeknél már bevezetett „életpályamodellek” mintájára felépített saját életpálya kialakítása indokolja. A jogalkotó indokolásában kifejti, hogy a módosítással „kialakított életpályamodell, előmeneteli rendszer tükrözi az ország­gyűlési köztisztviselői jogviszony presztízsét, megteremti az egyensúlyt a belefektetett szaktudás, a minőségi munka és díjazás, valamint a különböző hatalmi ágakban dolgozók elismertsége között”. 435  Azaz a módosító szabályozás mögött ebben az esetben is az itt dolgozók illetményének „emelési” szándéka húzódik meg. Az indokolás a Kttv.-t háttérjogszabályként „meghagyja”, az eltéréseket pedig a Hivatalban ellátott „magas szintű szakmai feladatokkal”, valamint a Hivatalra jellemző „szervezeti és működési sajátosságokkal” indokolja. Azt, hogy ilyen sajátosságok alatt mit kell érteni, nem részletezi a jogszabály indokolása. Az indokolás analógiaként megemlíti az Állami Számvevőszék példáját, s utal arra, hogy e két szerv kulcsfontosságú az Ország­gyűlés funkcióellátásának biztosítása miatt. 436  Az azonban – visszatérve a Küt. jogpolitikai céljaira – már nem derül ki, hogy a Küt. által felvázolt keretszabályok miért nem felelnek meg e két szerv háttérszabályozásaként.

			A NAV szjtv. céljai és hatálya

			A NAV szjtv. jogpolitikai céljai

			2021. január ­1-jén­ hatályba lépett a Nemzeti Adó- és Vámhivatal személyi állományának jogállásáról szóló ­2020. évi CXXX. törvény (a továbbiakban: NAV szjtv.), 437  amely a ­2010-ben­ megkezdett szervezeti integrációs folyamatot zárta le. 438  E folyamat kezdő lépéseként a Nemzeti Adó- és Vámhivatalról szóló ­2010. évi CXXII. törvény (a továbbiakban: NAV tv.) egy szervezetbe integrálta a korábban önállóan működő adóhivatalt és vámhatóságot, 439  ezáltal létrehozott egy sajátos – részben államigazgatási, részben rendvédelmi – szervezetet. 440 

			Ez a szervezet személyi állományának jogállása tekintetében azt eredményezte, hogy amíg a kormánytisztviselők esetében a Kttv., addig a pénzügyőrök vonatkozásában a Hszt. adta a NAV tv. háttérszabályait, és a NAV tv. ezekhez képest határozott meg eltérő rendelkezéseket. A NAV szjtv. elsődleges célja tehát, hogy a személyi állomány integrációja is megvalósuljon. Ennek érdekében egy olyan új adó- és vámhatósági szolgálati jogviszony jött létre, amely a pénzügyőrökre és a kormánytisztviselőkre – figyelemmel azok sajátos követelményeire – egyaránt vonatkozik. 441  A NAV szjtv. a NAV teljes személyi állományát (és egyúttal teljes terjedelemben és valamennyi szabályozási kérdésben is) „leválasztja” a közszolgálat egyéb szolgálati jogviszonyainak szabályozásáról. A kormánytisztviselőkre és pénzügyőrökre vonatkozó eltérő szabályozás a gyakorlatban sokszor igen komoly feszültséget okozott az állományon belül. Éppen ezért, a törvényjavaslathoz fűzött előterjesztés érvelése rámutat arra, hogy csak „a tényleges, napi szinten egyenruha- és fegyverviselésre kötelezett állomány lásson el olyan feladatokat, amelyek kifejezetten indokolják e speciális pénzügyőri státusz meglétét”. A NAV szjtv. másik célja az illetmény- és előmeneteli rendszer átalakítása. Az új törvény a szabályozás életpálya jellegét (így például a szolgálati idő szerepét, a tervszerű előmenetelt) megtartotta, ugyanakkor a korábbi kötöttségeket jelentősen oldotta, és rugalmasabb megoldásokat vezetett be (így például megtartotta az előmenetel során a szenioritást, de szakított az illetményalapból történő alapilletmény-számítással). Ahogy az indokolásban olvasható, „a cél a hatályos előmeneteli rendszer életpálya jellegének megtartása, vagyis a bizonyos fajta tervszerű, előrelátható, reálisan elérhető előmenetel biztosítása a szolgálati pályán. A teljesen kötött rendszert ugyanakkor indokolt oldani, hogy lehetőséget adjon a teljesítményalapú bérezésre”. Ennek indoka a jogalkotó szerint, hogy „a szervezet magas szakmai színvonalú működőképességének fenntartásához elengedhetetlen egy olyan illetmény- és előmeneteli rendszer felépítése, amely egészséges átmenetet képez a szolgálatot élethivatásként definiáló, és ennek megfelelően ellentételező hivatásos életpályák és a piaci viszonyok között”. 442  A NAV szjtv. tehát a Kit.-tel és a Küt.-tel szemben bizonyos szempontból a hivatásos közszolgálat értékeit is megőrzi (erre később még részletesebben is visszatérek).

			A NAV szjtv. személyi, szervi és tárgyi hatálya

			A törvény hatálya a NAV személyi állományára terjed ki. 443  A NAV személyi állománya adó- és vámhatósági szolgálati jogviszonyban álló tisztviselői státuszú foglalkoztatottakból, pénzügyőri státuszú foglalkoztatottakból, munkaviszonyban álló munkavállalókból, valamint tisztjelölti jogviszonyban álló pénzügyőri tisztjelöltekből áll. A NAV személyi állományába tartozó munkavállalókra az Mt. rendelkezéseit a NAV szjtv.-ben­ foglalt eltérésekkel kell alkalmazni. 444  Tárgyi hatályát nézve utalni kell arra, hogy ez esetben is egy olyan jogszabályról beszélhetünk, amelynek nem háttérszabálya valamilyen másik foglalkoztatási törvény (például Kttv., Hszt., Kit. vagy esetleg Mt.), hanem minden pragmatikaelemet magában foglal. 445 

			Közszolgálati jogalkotás – szervezeti fragmentáció – politikai kormányzás

			A szervezeti fragmentáció és a közszolgálati jogalkotás összefüggései

			Lőrincz Lajos örök érvényű megállapítása esetemben is irányadó, miszerint a közigazgatás (ezen belül államigazgatás) gépezetét (azaz a szervezetet) a személyi állomány tartja működésben. 446  Éppen ezért nagy figyelmet igényel a közigazgatás személyzetpolitikai célkitűzéseinek meghatározása, és ennek alapján a koherens módon kialakított közigazgatási pragmatika szabályozása. Lőrincz Lajos a közigazgatási személyzetpolitika és pragmatika összefüggéseinek mibenlétével kapcsolatban összegzi, hogy „[a] közigazgatási személyzeti politika a közigazgatásban alkalmazottak kiválasztására, alkalmazási feltételeik meghatározására, képzésére, továbbképzésére, képesítésére, bérezésére, előmeneteli feltételeire és lehetőségeire vonatkozó, hosszú távra szóló, egymással összhangba hozott, valamilyen formában deklarált elképzelések, célkitűzések összessége”. 447  Érdemes tehát e gondolatok mentén értékelni napjaink közszolgálati jogalkotásának jellemzőit. 448 

			2010 óta dinamikus változás jellemzi Magyarországon a szűkebben 449  és a tágabban 450  értelmezett közszolgálati jogalkotást egyaránt. 451  A Kttv. személyi hatálya eredetileg nagyon széles körben húzta meg személyi, szervi és tárgyi hatályát; így az többek között a minisztériumok kormánytisztviselőire, a szakmai vezetők jogállására, valamint a rendvédelmi feladatokat ellátó szervek kormánytisztviselőire egyaránt kiterjedt. 452  A szervezeti fragmentáció azonban már ­2016-ban­ erőre kapott, hiszen az Áttv. kifejezetten a járási hivatalok, majd a vármegyei és fővárosi kormányhivatalok foglalkoztatottjaira fókuszált. 453  A jogalkotási folyamat betetőzéseként aztán ­2019-ben­ a Kit. jelentősen átalakította a közigazgatás foglalkoztatási jogviszonyainak struktúráját. Új jogi kategóriákat hozott létre, a Kttv. és az Áttv. hatályát lényegesen átszabta, utóbbi törvényt hatályon kívül is helyezte. A Kit. hatálya a központi (például minisztériumok, központi hivatalok) és a területi (például fővárosi és területi kormányhivatalok) kormányzati igazgatási szervek kormánytisztviselőinek kormányzati szolgálati jogviszonyára terjed ki. A Kttv. ugyanakkor napjainkban elsősorban a helyi önkormányzatok igazgatási szerveinek (például polgármesteri hivatalok) köztisztviselőire és közszolgálati ügykezelőire vonatkozik. Szinte a Kit. megjelenésével egy időben a Riasztv. átalakította a vegyes profilú államigazgatási szervek 454  foglalkoztatási rendszerét is. 455  A Kttv. hatályának kiüresedése még ­2020-ban­ sem érkezett el nyugvópontjára. A Küt. hatálybalépésével különálló (keret)szabályozás alá kerültek az úgynevezett különleges jogállású szervek, így kutatásom szempontjából egyebek között az autonóm államigazgatási (például Gazdasági Versenyhivatal) vagy az önálló szabályozó szervek (például Nemzeti Média- és Hírközlési Hatóság) köztisztviselői. A közszolgálati foglalkoztatási jogviszonyok differenciálódása ­2021-ben­ tovább folytatódott, a Kttv. hatálya alól kikerültek a Nemzeti Adó- és Vámhivatal szervezetrendszerében szolgálatot teljesítő kormánytisztviselők. Rájuk a NAV szjtv. vonatkozik.

			A Ksztv. „kiüresítését” jól láthatóan szinte párhuzamosan a Kttv. „kiüresítése” kísérte. A Kttv. helyett sorra megjelenő közszolgálati törvények jogpolitikai céljai (pontosabban a törvények általános indokolásai) rámutatnak arra, hogy bár a jogalkotó esetenként számos személyzetpolitikai célkitűzést megjelöl, ám mégis az egyes törvények viszonyában a közös nevezőt az illetmény- és előmeneteli (vagy munkavégzési) rendszerek fejlesztésére való törekvés és ennek szervezeti szempontok mentén történő fragmentációja adja. Bizonyos értelemben tehát leegyszerűsíti a jogalkotó a közszolgálati életpálya fogalmát. 456  Egy-egy új életpálya bevezetését elsősorban valamilyen bérpolitikai intézkedés eszközének tekinti. Ez persze nem minden esetben jelenti azt, hogy csak az előmeneteli és illetményszabályokat érintik ténylegesen a változások (sőt, ezt majd alább részletezem). Ám a jogalkotó értelmezése sokszor ennek indokoltságát emeli ki. A közszolgálati jogalkotás az Áttv. hatálybalépésétől kezdve kissé eltávolodott a közigazgatási stratégiai és fejlesztési programokban megfogalmazott személyzetpolitikai célkitűzésektől, vagy legalábbis átértelmezte azokat. Ezzel kapcsolatban Linder Viktória megállapításai árnyalják a folyamat értékelését; szerinte a közszolgálati pragmatika egységes „arculatát” meghatározó személyzeti politika valójában hazánkban soha nem is létezett. 457  Ennek ellenére azt gondolom, hogy egyfajta sajátos egységesítési szándék mégiscsak kiolvasható a jogalkotás trendjeiből. Ezt elsősorban azonban nem a közigazgatási személyzetpolitika és pragmatika koherens kialakításának szándékai, hanem sokkal inkább az egyes közigazgatási ágazatok, szervek jellemzői, érdekérvényesítő képességei befolyásolják. (Ez sem feltétlenül új keletű jelenség, Hazafi Zoltán már az ­1992–2009 közötti időszak vonatkozásában is meghatározónak tartotta ezt egy-egy szerv „közszolgálati” munkáltatóvá alakítása során, noha Sipos-Szabó Zsanett jelzi a korszakban, hogy az ágazati differenciáltság jóval kevésbé jellemző a Ktv. esetében, szemben a Kjt.-vel.) 458  Mint jól látható a fentiekben, a folyamatokat az sem segítette, hogy érdemi érdekegyeztetés egyik új törvény előkészítése során sem valósult meg (a Kit. és Riasztv. esetében erről részletesebben is írtam).

			A jogalkotó ennek mentén gyakorlatilag háromféle igazgatási ágazat szerint különbözteti meg a közigazgatás személyi állományára vonatkozó jogi szabályozást; a kormányzati, az önkormányzati és a különleges jogállású szervek igazgatását (szervezetét és személyzetét) választja el egymástól. Fontos kérdés azonban, hogy következetesen megvalósul-e a jogalkotó rendszeralkotó elképzelése. A Kit. szerint – ahogy arról fentebb már esett szó – a kormányzati igazgatás fogalma a közigazgatásnak azt az önálló alrendszerét takarja, amely a Kormány irányítása alá tartozó szervezetrendszerre és személyi állományra vonatkozó szabályokat foglalja magába.

			A fogalom tartalma azonban nem teljes körű, ami két irányból – egyrészt jogalkotási, másrészt szervezeti okokkal – magyarázható. Egyrészt jogalkotási problémaként azonosítható a Kormány által intézményfenntartásra kijelölt szervek és kormánytisztviselőik helye a Kttv.-ben. 459  Megítélésem szerint a Kttv. megkérdőjelezhetően nevesíti rendelkezései között e szervek kormánytisztviselőit, ugyanis ők már a Kit. hatálya alá tartoznak. A jogalkotásról szóló ­2010. évi CXXX. törvény (a továbbiakban: Jat.) szerint a jogszabály(ok)nak a címzettek számára egyértelműen értelmezhető szabályozási tartalommal kell rendelkezni(ük). Ugyanakkor a szabályozási tartalom értelmezésének alapfeltétele, hogy a címzettek számára az életviszonyukat rendező jogszabály, ez esetben a jogviszonyukat szabályozó közszolgálati törvény egyértelműen beazonosítható legyen. 460  Ezt erősítő szabály, ami szerint a jogszabályok megalkotásakor biztosítani kell, hogy azok illeszkedjenek a jogrendszer egységébe. 461  A Jat. külön rendelkezik a jogrendszer folyamatos felülvizsgálatáról, ennek körében utal arra, hogy a Kormány tagja gondoskodik a (feladatkörébe tartozó) tárgykört érintő új jogi szabályozás vagy módosítás megalkotása során az elavult, szükségtelenné vált; a jogrendszer egységébe nem illeszkedő; a normatartalom nélküli, tartalmilag kiüresedett vagy egyébként alkalmazhatatlan jogszabályi rendelkezések hatályon kívül helyezéséről vagy megfelelő módosításáról. 462 

			Másrészt egyértelműen szervezeti okokra és jellemzőkre vezethető vissza például a Nemzeti Adó- és Vámhivatalnál vagy a rendvédelmi feladatokat ellátó szerveknél korábban kormánytisztviselőként foglalkoztatottak „kimaradása” a Kit. hatálya alól. Erre tökéletes példa a NAV, amely szintén a Kormány irányítása alatt áll, ám a jogalkotói indokolások alapján a specialitásai miatt mégsem képezi a kormányzati igazgatás részét, s a NAV szervezetére és személyzetére is önálló jogállási szabályok vonatkoznak. Ugyancsak elmondható, hogy a Kormány irányítása alatt álló szervezetrendszer részét képezik a Kit. hatálya alá nem vagy csak részben tartozó rendvédelmi, katasztrófavédelmi, vízügyi igazgatási szervek, azonban a speciális feladatkörök és az ágazati szabályozás különleges szervi vagy személyi jogállás kialakítását követeli meg. 463  Speciális jellegükre figyelemmel szintén nem tartoznak ide azok a költségvetési szervek, amelyek bár kormányzati irányítás alá tartoznak, azonban nem sorolhatók a Kit. tételesen felsorolt kormányzati igazgatási szerveinek a körébe (jellemzően az ágazati igazgatási tevékenységet kiszolgáló, közhatalmat nem vagy kevéssé gyakorló, költségvetési formában működő háttérintézmények tartoznak ide, például a Rendszerváltás Történetét Kutató Intézet és Levéltár). 464 

			Végül, ahogy említettem, a Kit. ­2. § (4) bekezdése értelmében kizárólag a fővárosi és vármegyei kormányhivatalok minősülnek területi kormányzati igazgatási szerveknek, ebből fakadóan tehát ugyancsak nem tartoznak a kormányzati igazgatási szervek körébe – annak ellenére, hogy a Kormány irányítása alatt állnak – a rendvédelmi szervek és a Nemzeti Adó- és Vámhivatal területi és helyi szervei, amelyekre külön jogszabályok vonatkoznak. Ez azt eredményezi, hogy a Kit. nemcsak a „területi kormányzati igazgatási szervek” és a „központi kormányzati igazgatási szervek területi szervei” kifejezéseket használja, hanem a „központi államigazgatási szervek területi szervei” és a „területi államigazgatási szervek” terminológiát is alkalmazza helyenként. 465  Mindemellett a kormányzati igazgatás fogalmával a jogalkotó egészen egyértelművé tette, hogy a nem miniszteriálisan működő különös hatáskörű központi államigazgatási szervek egységesen a kormányzat, nem az ágazati tárcaérdekek alapján kellene hogy működjenek. Ez egyrészt kifejezi a Kormány államigazgatáson belül megerősített státuszát, másrészt hozzájárulhat a kormányzati feladatok egységes központi, illetve területi szintű végrehajtásának hatékony(abb) megszervezéséhez. A területi kormányzati igazgatási szervekkel összefüggésben hangsúlyozandó, hogy bár a dekoncentrált szervekre vonatkozó szabályozás a Kit. hatálybalépése előtt is jobbára önálló jogszabályokban öltött testet, ám ehhez képest a fővárosi és vármegyei kormányhivatalok kiemelkedő szerepére utal az, hogy a jogalkotó ez utóbbiakat sui generis módon, a központi kormányzati igazgatási szervekkel egy törvényben, önálló fejezetben szabályozza. Ahogy a Kúria ­2/2020. számú KJE határozata arra rámutat, a Kit. ­2. §-ában, illetve a Ksztv. ­1. § (2) bekezdésében meghatározott felosztás nem a működési terület (illetékesség) alapján, hanem a központi államigazgatásban betöltött szerep, irányításfelügyelet, valamint feladatellátás szerinti tagozódást követi. 466  Amíg tehát a kormányzati igazgatási szervek betagozódnak a közigazgatási hierarchiába, addig a bizonyos fokú autonómiával rendelkező önálló szabályozó és autonóm államigazgatási szervek a különleges jogállású szervek körébe kerültek.

			A differenciálódás (a jogalkotói értelmezés szerinti szervezeti alapú egységesítés) a Küt. vonatkozásában sem teljesen következetes. Ugyanis vannak olyan autonóm szervek, amelyek nem a Küt. által kijelölt úton, hanem eltérő fejlődési pályán haladnak tovább, ami tovább bontja az egyébként is „töredező” közszolgálati jogviszony szerkezetét. Ez az Ország­gyűlés Hivatalát és az Állami Számvevőszéket érinti, minden bizonnyal e szervek erős érdekérvényesítő „ereje” játszhatott szerepet a sajátos haladási irányok meghatározásában. Azonban idekívánkozó megjegyzés, hogy amennyiben nem vitatjuk az úgynevezett államhatalmi szervek hivatalainak helyét a Küt. foglalkoztatási rendszerében, 467  úgy a Jat. ­3. §-ának­ megfogalmazására szükséges utalni, ami alapján az azonos vagy hasonló életviszonyokat azonos vagy hasonló módon, szabályozási szintenként lehetőleg ugyanabban a jogszabályban kell szabályozni. Ennek ellenére az Ogytv.-nek­ és az Ásztv.-nek­ – eltérő jogtechnikai megoldásokkal – a Kttv. és nem a Küt. a háttérjogszabálya. 468 

			Utalni kell arra, hogy az európai uniós költségvetési források felhasználásának hatékony ellenőrzését ellátó intézményrendszert erősítő intézményeket vezetett be a jogalkotó ­2022-ben­ a Küt.-ben­ és a Kit.-ben. Autonóm államigazgatási szervként létrejött az Integritás Hatóság 469  és az Európai Támogatásokat Auditáló Főigazgatóság, 470  illetve az európai uniós források felhasználásáért felelős miniszter munkaszervezetében a Belső Ellenőrzési és Integritási Igazgatóság. 471  Ezzel együtt szigorodtak az összeférhetetlenségi szabályok a kormányzati igazgatásban. 472  Így például felmentéssel megszüntethető a kormánytisztviselő jogviszonya, ha összeférhetetlenségi vagy érdekeltségi nyilatkozatában lényeges adatot, tényt szándékosan valótlanul közölt vagy mellőzött.

			Általánosságban elmondható, hogy a következetességet megkérdőjelezik a törvények hatálybalépése óta bekövetkezett, olykor radikális jellegű szervezeti változtatások. Erre legjobb példa lehet a kormányzati főhivatalok szervi körének folyamatos kiüresítése. Ezen belül kifejezetten megemlíthető a korábban kormányzati főhivatalként működő Országos Atomenergia Hivatal önálló szabályozó szervvé való átalakítása, 473  amely már önmagában felveti a szervek közötti „határvonalak” kérdését. A szervezeti változtatások azonban bizonyos esetekben céljukat tekintve is erősen vitathatók. Ennek példája az Egyenlő Bánásmód Hatóság megszüntetése, s a Hatóság valamennyi feladat- és hatáskörének alapvető jogok biztosához való átadása. A módosító törvény indokolása szerint a biztos a hatósági jogköröket is átveszi. 474  Az ombudsmani intézmény egyik ismérve, hogy személyes jellegű, és nem hivatal vagy hatóság értendő alatta. Az ombudsmant általában széles körű vizsgálati jogok illetik meg, ügydöntő jogosítványokkal ugyanakkor jellemzően nem rendelkezik. 475 

			A politikai kormányzás hatása a közszolgálati jogalkotásra

			Visszatérve a szervezeti fragmentációra, a Kit. nemcsak a szoros értelemben vett, „professzionális” közszolgálati jogviszonyokat szabályozza, hanem magában foglalja a politikai és a félig-meddig szakmai, félig-meddig politikai jellegű 476  biztosi jogviszonyokat is. A politikai jellegű pozíciók jogi szabályozásának átalakulása tételesen a Ksztv. – Kttv. – Kit. törvényi háromszög mentén értékelhető. Ebben a kérdésben azonban nem elegendő a jogi szabályozás áttekintése és vizsgálata.

			A kormányzás hazánkban változáson esett át az elmúlt években; az így kialakult felsőszintű államigazgatási feladatellátásra a kormányzástani szakirodalom az úgynevezett politikai kormányzás kifejezést használja. 477  Sárközy Tamás szerint a gondoskodó-szolgáltató államokra jellemző módon a magyar államigazgatásban is megjelentek a szakigazgatás felett a szakpolitikák. Ennek köszönhetően gyakori, hogy a tárcák élén nem pártpolitikusok, hanem szakpolitikusok állnak, s ezáltal nagyobb politikai nyomás helyeződik „az eredetileg pártsemlegesen kialakított közigazgatásra”. 478  A klasszikus minisztériumi vezetési struktúra – amelynek tagja a miniszter, a parlamenti államtitkár és a közigazgatási államtitkár – kiegészül az egyes alágazatok élén álló (politikai szak)államtitkárok körével, akik alá tartoznak a hierarchia szerint a helyettes államtitkárok (akik szakmai felsővezetőnek minősülnek a Kit. szabályai szerint). Sárközy Tamás értelmezésében így az államigazgatás átpolitizálódik, 479  mivel a (politikai szak)államtitkárok fölénybe kerülnek a közigazgatási államtitkárral szemben. 480  A rendszerváltozás közszolgálati filozófiájának középpontjában a politika és a közigazgatás merev elválasztása, a politikai és szakmai szintek elhatárolása állt. 481  Lőrincz Lajos szerint ugyanis amíg a politikusréteg képviseli a változást és a reformot, addig az igazgatási réteg a stabilitásra, állandóságra törekszik, a szakértői réteg pedig a speciális szakértelmet adja. 482  Mindez azonban egyensúlyt is megkövetel a viszonyrendszerben. 483 

			Napjainkban viszont úgy tűnik, hogy a „mindennapi” kormányzati munkában a „bürokratikus elem”, illetve a szabályozószemlélet egyre visszaszorul, kevesebb szakértői-igazgatási feladat hárul a felsővezetői szintekre. 484  Az erős kormányzásnak köszönhetően a „politikai kreativitás” szerepe megnövekedett. Orbán Balázs szerint „erős állam nélkül nem beszélhetünk erős országról sem”. Az erős állam értelmezésében tehát – és ezt a Miniszterelnökségen akkor 485  betöltött államtitkári minőségéből fakadóan tekinthetjük akár hivatalos, a szaktárca törvény mögött meghúzódó jogpolitikai szándékaként is 486  – nem jelent egyben nagy államot is. Az állam azokon a területeken avatkozik be, ahol az szükséges, ahol nem szükséges, onnan „visszavonul”. 487  Az erős állam ugyanakkor nemcsak mérethatékonysági kérdésekkel értékelhető, hanem a közigazgatás és politika kapcsolatán keresztül is. 488  Orbán Balázs szavaival élve, amíg a rendszerváltozást megelőző szocialista zsákmányrendszer 489  tézisszerűen határozta meg a politika-közigazgatás viszonyrendszert, addig, ami ezután következett, annak antitézise volt. Értelmezésében összességében a szintézist a politikai kormányzás jelenti. 490  Mindezt Kis Norbert azzal egészíti ki, hogy az e-kormányzás lehetőségei nemcsak a politika-állampolgár, de a közigazgatás-állampolgár viszonyában is változásokat indukáltak. Ennek folyománya, hogy a politikus és tisztviselő viszonyában is „valami új minőség” jöhet létre. A politikus és a tisztviselő 491  közötti határ – amit közvetlenül a politikasemlegesség, közvetetten pedig az alávetettség elve, továbbá a közigazgatás törvénynek való alárendeltsége teremt meg – relativizálódása 492  hosszú távon egy „rugalmasabb együttműködést” alakíthat ki a közfeladatok ellátása során. 493  A politikai kormányzás tehát nem éles határvonalakban, hanem a politika/szakpolitika vezérelte együttműködésben gondolkodik. 494 

			Ez a szemlélet a felsővezetők foglalkoztatási jellegű szabályozásában is fellelhető. Megmutatkozik abban, hogy a politikai (felső)vezetőkre és a szakmai (felső)vezetőkre vonatkozó jogállási szabályok ugyanabban a törvényben találhatók, 495  és különös jogállási szabályaik az általános tisztviselői szabályok analógiájával alkalmazhatók. Mindezek a változások egyebekben hozzájárultak a Kttv. és a Ksztv. fokozatos hatályvesztéséhez is. Adódik a kérdés, vajon indokolható-e a politikai (felső)vezetők jogállási szabályainak a kormányzati szolgálati jogviszony bázisán való elhelyezése.

			Közszolgálati jogi szempontból a kérdés tisztázását segíti annak eldöntése, hogy a politikusi réteg szereplői elméletileg a közszolgálat fogalma alá tartoznak-e, a „közszolgálati alkalmazottak” körébe sorolhatók-e. Egyetértek azzal a felfogással, amely szerint a közszolgálati alkalmazott fogalmának kritériuma, hogy a szolgáltatást nyújtó alkalmazottak professzionális tudással rendelkező, a pályát élethivatásnak tekintő, lojális (de nem azonosuló) dolgozók, 496  akiknek a jogviszonya szakképesítés alapján, határozatlan időre jön létre. A politikai (felső)vezetők kinevezési és alkalmazási feltételei ettől lényegesen eltérők, 497  akik bár közszolgálati jellegű tevékenységet folytatnak, de nem tekinthetők hagyományos értelemben véve közszolgálati alkalmazottaknak. Velük szemben nem feltétlen elvárás az adott szakma professzionális ismerete, és igen nagy részük a politikai váltógazdálkodás szereplőjévé válik. 498  Noha az érvelés alapján a közigazgatási és helyettes államtitkárok – mint szakmai felsővezetők – közszolgálati alkalmazottaknak minősíthetők, mégis árnyalja a helyzetüket, hogy a Kit. ­233. § (1) bekezdése és a ­240. § (1) bekezdése szerint a felmentésüket nem kell megindokolni. 499  Amennyiben ezt a nézőpontot elfogadjuk, úgy Horváth István megállapításai helyet érdemelnek. 500  Szerinte, ha a Jat. – fentebb már idézett – kritériumszabálya 501  alapján az azonos vagy hasonló életviszonyokat azonos vagy hasonló módon, lehetőleg ugyanabban a jogszabályban kell szabályozni, akkor a képlet akár meg is fordítható; tehát a különböző életviszonyok lehetőleg kerüljenek eltérő jogszabályba. 502 

			A közjogi reguláció és az ezzel összefüggő szervezeti fragmentáció érdekes következménye, hogy a Kit. (és kevésbé differenciaspecifikus módon a többi közszolgálati törvény egyaránt) nemcsak közszolgálati jogi, de számos szervezeti jogi normát tartalmaz. 503  Ennek megfelelően a Kit. hatálya két jól elkülöníthető részre bomlik; egyrészt a kormányzati igazgatási szervek szervezeti szabályaira (főleg közigazgatási szervezeti jogi normák), másrészt a kormányzati igazgatási szerveknél foglalkoztatott személyek munkavégzési szabályaira (közszolgálati anyagi és alaki jogi normák). Ez a jelenség mindenképpen a közszolgálati jog közjogi integráltságát erősíti (szemben a jogviszony tartalma esetében jelzett, nyitottabb irányba ható munkajogias jogintézményekkel). A megkülönböztetésből fakadó alkalmazásbéli nehézségre utal azonban, hogy a szervi szempontból nem a Kit. hatálya alá tartozó szervek esetében a Kit. ­1. § (4) bekezdése alapján mégis a Kit.-et kell alkalmazni az érintett foglalkoztatottakra nézve; ilyen szerv például a Nemzeti Földügyi Központ. Említést érdemel, hogy bár a legtöbb szabály átkerült a Ksztv.-ből­ a Kit.-be, a Ksztv. kevéssé következetes módon még mindig tartalmaz olyan rendelkezéseket, amelyek valódi normatartalommal bírnak a politikai szolgálati jogviszony tartalmára (főleg az illetményre) 504  nézve (sőt a kormányzati szolgálati jogviszonyban álló kormányzati főhivatal és központi hivatal vezetőjére és helyettesére is). 505  Még a Ksztv.-ben­ található szabályok sem homogének az egyébként hasonló jogállások esetében. Amíg a miniszteri biztosra kötöttebb, addig a miniszterelnöki és kormánybiztosra kevésbé kötött szabályok vonatkoznak. 506 

			Kevésbé differenciaspecifikus módon, de szervezeti jogi normákat tartalmaz a Küt. is, a Küt.-ből­ „kimaradó” törvények pedig egyértelműen a szervezeti normákat rendező jogállási törvények mellett, azokra épülve találhatók. A rendvédelemhez közelebb álló adó- és rendvédelmi igazgatási területeken a szervezeti fragmentáció nem jelentkezik ilyen formában, a szervezetre vonatkozó szabályokat ugyanis önálló törvények rendezik. (A képet némileg árnyalja, hogy a NAV tv. a NAV szjtv. hatálybalépése előtt az előbbiekben említett jogállások mintájára, egyazon törvény keretein belül szabályozta a szervezeti és a személyzeti kérdéseket.) Az önkormányzat személyi állományára ez a szabályozási megoldás ugyancsak kevésbé érvényes, hiszen amíg a szervezeti szabályokat döntően az Mötv. rendezi, addig a személyi állományra vonatkozó normák zöme a Kttv.-ben­ található.

			A közszolgálat foglalkoztatási struktúrája az európai közszolgálati rendszerekben

			A közszolgálati jogviszonyok differenciálódása nem csak egy hazánkban jellemző tendencia. 507  A jelenséget az európai közszolgálati rendszerekkel foglalkozó összehasonlító közszolgálati jogi szakirodalom alapvetően két okra vezeti vissza. Egyrészt azzal érvelnek, hogy mára a kormányzat egységes munkáltatóként való megjelenése, az „egységes közszolgálat ideája” eltűnni látszik, jellemző a jogállások decentralizációja, töredezése és sokfélesége, valamint egyre inkább növekszik a magánjogi alapú foglalkoztatás. 508  Ahogy azt Kun Attila hangsúlyozza, az európai közszolgálati rendszerek tendenciái arra mutatnak, hogy a differenciálódás hátterében sokszor pragmatikus okok húzódnak meg (például illetményemelés), amik felülírják a rendszerszemlélet érvényesítését, és a jogalkotás nem a „státusz mikéntje, szimbolikája jegyében” zajlik. 509  A differenciálódás mögött meghúzódó másik okként az összehasonlító közszolgálati jogi szakirodalom a klasszikus státuszjellegű „tisztviselői” jogállás koncentrációját említi, aminek nyomán a közszolgálati alkalmazás szűkebben vett közhatalmi jellegű ágazatokra való koncentrálása általános európai tendencia­ként mutatható ki. 510  Ezzel összefüggésben ugyancsak az európai közszolgálati rendszerek közszolgálati jogalkotásának ismérve a közjogi foglalkoztatás háttérbe szorulása, ezzel egy időben a magánjogi alapú foglalkoztatás egyre szélesebb körű térnyerése. 511  A tanulmány ugyanakkor arra is rámutat, hogy a magánjogias elemek megjelenése sok esetben nemcsak formai szempontból jelentkezik (azzal például, hogy egy-egy közszolgálati réteg munkajogi szabályozás, munkaviszony hatálya alá kerül), hanem az egyes jogviszonyok tartalma szempontjából is (tehát magánjogias elemek épülnek be a közjogi szabályozásba). Ezt a „Közszolgálati jogi és HR komplex kutatóműhely” keretében zajlott kutatásaink is megerősítették (ahogy azt már ismertettem korábban). 512  A közszolgálati szabályozás fragmentálódásának kezelésére számos európai közszolgálati személyzeti rendszerben keretszabályozást alkalmaznak.

			A francia közszolgálat kerettörvényi szabályozása

			A mintaadó közszolgálati személyzeti rendszerek köréből érdemes Franciaország példáját közelebbről is szemügyre vennünk. Franciaországban a közszolgálat jogi szabályozása több jogforrási szintből áll. 513  A személyi állományra vonatkozó szabályokat az Alkotmány, törvények, kormányrendeletek, miniszteri rendeletek, közigazgatási bírósági döntések tartalmazzák. 514  Témám szempontjából a törvényi szint kiemelése szükséges.

			A köztisztviselők jogállását egységes közszolgálati kerettörvény szabályozza, ugyanakkor a keretszabályozáson belül számos igazgatási ágazat esetében saját jogállási törvény található. 515  Speciális jogállási törvények rendezik az állami szerveknél, az önkormányzati szerveknél, valamint a kórházi intézményeknél dolgozó köztisztviselők jogviszonyát is. 516  Mint látható, a francia közszolgálat három nagy igazgatási ágazatra alkalmaz különálló jogi szabályozást. Ez azonban nem jelenti azt, hogy ne lennének kivételes személyi körök. Egyes személyi rétegekre az említett három ágazati szabályozáson kívül vagy önálló, sui generis szabályozás vonatkozik, vagy pedig a jogállásukra vonatkozó szabályok a kerettörvény egyes rendelkezéseitől eltérhetnek. Külön törvény szabályozza a bírák, az ügyészek, valamint a katonák jogállását (a tágabb közszolgálatot nézve). Ha a szűkebb közszolgálatot vesszük alapul, akkor szintén önálló jogállással rendelkeznek a parlamenti köztisztviselők és a Kereskedelmi és Mezőgazdasági Kamara alkalmazottjai. A szűkebb közszolgálaton belül találhatunk úgynevezett vegyes jogállású köztisztviselőket is, akik ugyan a kerettörvény hatálya alá tartoznak, ám esetükben a speciális jogállási szabályaik leronthatják az általános kerettörvény bizonyos rendelkezéseit, vagy kiegészíthetik azokat. Idesorolhatjuk a részleges köztisztviselői jogállást (statut général appliqué partiellement) – például regionális számvevőszék tanácsosai –, a különös jogállású köztisztviselőket (statut particulier), valamint az úgynevezett derogatív köztisztviselői jogállást (statut dérogatoire) – például tanárok vagy kutatók. 517  Franciaországban klasszikusan nagy múltú hagyománya van a köztisztviselők közjogi foglalkoztatásának, 518  ez ugyanakkor nem jelenti azt, hogy napjainkban ne találkozhatnánk munkajogi foglalkoztatással a közigazgatásban. A személyi állománynak már több mint ­20%-a­ munkavállaló.

			Bár a jogi szabályozás pontosan meghatározza, hogy melyik szervnél lehet munkaszerződéssel is foglalkoztatni, ennek elvi alapjai már korántsem ennyire letisztultak, így a bírói jogalkalmazás alakította ki az erre vonatkozó értelmezést. Az értelmezés keretének a bírói jogalkalmazás a munkáltató jogállását és az ellátott tevékenységek jellegét tekinti. Az előbbi alatt azt kell értenünk, hogy ha a munkáltató közjogi személy, akkor az általa foglalkoztatott személyi állomány is a közjog hatálya alá tartozik, vagyis közszolgálati jogviszonyban áll. 519  Az utóbbi elv pedig azt jelenti, hogy az igazgatási közszolgáltatást (services publics administratifs) végzők a közjog hatálya alá tartoznak, míg az ipari, kereskedelmi közszolgáltatásban (services publics industriels et commerciaux) dolgozó „munkavállalók” – a közhatalmi jellegű tevékenység hiánya miatt – magánjogi jogviszonyban állnak. A bíróság eleinte különbséget tett a közjogi és a magánjogi szerződés között; közjoginak tekintette a szerződést, ha az alkalmazott közvetlenül részt vett az igazgatási feladatok ellátásában. Később azonban megváltoztatta gyakorlatát, és azt az érvelést alakította ki, hogy a közigazgatási szerveknél a tevékenység jellegére tekintet nélkül valamennyi szerződéses alkalmazott közszolgálati szerződéses jogviszonyban áll. 520 

			Egyes mintaadó közszolgálati rendszerek kerettörvényi szabályozása

			Olaszországban szintén keretjogszabállyal találkozhatunk, hiszen a ­2001. évi ­165. számú törvényerejű rendelet 521  a közigazgatásban dolgozókra állapít meg egyes pragmatikaelemek vonatkozásában (például összeférhetetlenség, jogok és kötelezettségek, felelősség, jogviszony megszüntetése) általános rendelkezéseket. 522  Érdekes kérdés, hogy ki számít közigazgatásban dolgozónak a rendelet alkalmazásában. A keretszabályozás hatálya kiterjed az államigazgatásra (beleértve az oktatási intézményeket is), az állam autonóm szabályozás alatt működő vállalataira és igazgatási egységeire. Továbbá a régiókra, a nagyvárosokra és egyéb nagy kiterjedésű településekre; a helyi önkormányzatokra, a hegyközségekre, ezek szövetségeire és egyesüléseire. Ugyanakkor vonatkozik az egyetemi intézményekre; az autonóm szociális lakhatási intézményekre; a kereskedelmi, ipari, kézműipari és mezőgazdasági kamarákra és szövetségeire; valamennyi országos, regionális és helyi nem gazdasági közintézményre; az Országos Egészségügyi Szolgálat igazgatási egységeire, testületeire és szerveire; a Közigazgatás-képviseleti Ügynökségre (a közszolgálati munkáltatói szerveket képviselő ARAN); valamint az egyéb ügynökségekre is. 523  Mint látható, a jogszabály rendkívül széles szervi körre kiterjed. Az ­1990-es­ években kezdődő reformfolyamat eredményeképpen azonban – amit a szakirodalom a közszolgálat „privatizációjának” nevez – a közjogi foglalkoztatás egyre kevesebb közszolgálati rétegre vonatkozik (javarészt a minisztériumokra, a prefektúrákra, a bírói karra, a diplomáciai testületre, a rend­őrségre, az egyetemi tanárokra vagy a magas beosztású tisztségviselőkre). 524  Így például a helyi önkormányzati alkalmazottak kollektív szerződések által meghatározott alkalmazási struktúrában élvezhetik karrierútjukat. 525 

			Belgiumban szintén keretszabályozást találunk, és bár igencsak differenciált a közszolgálat, az úgynevezett „Statut Camu” számos rendelkezést tartalmaz olyan pragmatikaelemekre vonatkozóan, amelyek általánosan alkalmazandók minden belga köztisztviselőre. 526  Hollandiában ugyancsak keretjogszabály rendezi a központi államigazgatási dolgozók jogviszonyát, bár mára ez már jelentősen kiüresedett, s leginkább csak alapelvi szintű szabályokat foglal magába. 527  Spanyolországban az Estatuto Básico del Empleado Público (EBEP) szabályai ugyancsak viszonylag széles körben terjednek ki. Így például a központi-területi közigazgatási szervek mellett az ügynökségekre is e törvényt kell alkalmazni. 528 

			A kelet-közép-európai közszolgálati rendszerek kerettörvényi szabályozása

			A posztszocialista országok közszolgálati foglalkoztatási struktúrái jellemzően differenciáltak. 529  Így például, ha közelebbről is megvizsgáljuk, Lengyelországban a szűkebben vett közszolgálati jog forrásai önmagukban is meglehetősen differenciáltak (alkotmányos, törvényi, rendeleti és munkáltatói szinten is megjelennek szabályok). Kiemelkedik innen a Szejm által ­2008. november ­21-én­ elfogadott, 530  s ­2009. március ­24-én­ hatályba lépett közszolgálati törvény. 531  Ez hasonlóképpen igaz a tágabban vett közszolgálat viszonyaira is. Ezt az is mutatja, hogy a helyi önkormányzatoknál, az egészségügyi szektorban, az oktatásban, az igazságszolgáltatásban, valamint a fegyveres testületekben foglalkoztatottak jogviszonyait más-más jogállási törvények rendezik. 532  A helyzetet tovább bonyolítja, hogy számos esetben nemcsak egy másik foglalkoztatási (például önkormányzati tisztviselői) rétegbe való tartozás (a tágabb közszolgálatot tekintve horizontálisan), hanem a közigazgatási szervezetrendszer hierarchikus (központi-­helyi szintű igazgatás) tagoltsága (a szűkebb közszolgálat viszonyában vertikálisan) is eltérő jogállású szolgálatokhoz vezethet. Legyen szó a szűkebb vagy akár a tágabb közszolgálat fogalmáról is, előfordulhat az az eset, hogy a törvényi szintű – de elsődlegesen közszolgálati jogi és munkajogi – normákon túl, atipikusan egy-egy speciális jogállásra vagy feladatkörre nézve, egyéb közjogi (közigazgatási anyagi és eljárásjogi, illetve alkotmányjogi) szabályokat is alkalmazni kell. 533 

			A szűkebben vett közszolgálaton – azaz a közszolgálati karon 534  belül – a személyi állomány közszolgálati munkaviszonyban foglalkoztatott közszolgálati alkalmazottakból (pracownik służby cywilnej), 535  közszolgálati jogviszonyban alkalmazott köztisztviselőkből (urzędnik służby cywilnej), 536  valamint ez utóbbi foglalkoztatási csoportban speciális – mindemellett jelentős létszámú – réteget alkotnak a hasonló feltételekkel rendelkező felsővezetők, az úgynevezett főtisztviselők (wyższe stanowiska w służbie cywilnej). 537  Esetükben bizonyos pragmatikai elemekre – mint például a képesítési követelményekre és a kiválasztási eljárásra, a jogok és kötelezettségek körére vagy az előmeneteli-díjazási szabályokra – külön jogszabályi rendelkezések vonatkoznak.

			A közszolgálati kar tagjai láthatnak el közfeladatokat a miniszterelnöki hivatalban, a minisztériumokban és a kormányzati bizottságokban, valamint a központi és területi államigazgatási szervekben. Továbbá a vajdasági hivatalokban, a Nemzeti Adóinformációs és adóigazgatási kamarákban; illetve egyéb hatóságokban és szervekben (a Központi Nyomozó Irodában, az Erdészeti Vetőmagtermelő Hivatalban, az állami pénzeszközöket kezelő és az államigazgatási szervek által irányított költségvetési szervekben). Ugyanakkor idetartoznak a járási és határőrizeti állatorvosok és helyetteseik is. Szükséges megemlíteni, hogy eltérő rendelkezés hiányában e közszolgálati törvény vonatkozik különböző felügyeletek, ellenőrző szervek és őrségek közszolgálati dolgozóira is. 538 

			A posztszocialista közszolgálati rendszerek köréből érdemes még Csehország jellemzőit áttekintenünk. Egészen ­2014-ig 539  Csehország volt az utolsó olyan EU-tagállam, amelynek közszolgálati rendszerét és annak személyi állományát nem elkülönült, közjogi szabályozásra épülő közszolgálati pragmatika, hanem – néhány eltéréstől eltekintve – a magánmunkajog rendezte. Habár ­2002-ben­ a cseh törvényhozás az Európai Unióhoz való csatlakozás folyamatában elfogadott egy közszolgálati törvényt 540  – amely az államigazgatásban működő, professzionális közszolgálati kar függetlenségét, stabilitását és zártabb, depolitizált működését lett volna hivatott biztosítani –, ám ennek hatálybalépésére végül soha nem került sor. 541  A helyi önkormányzatokban dolgozó tisztviselők jogállását, valamint a fegyveres szervek hivatásos állományának jogviszonyát külön törvények rendezik. 542  Hosszú átmeneti időszakot követően – s nem utolsósorban a törvényhozás előtti, belső politikai vitákkal is terhelten, 543  a szociáldemokrata politikai erők és Bohuslav Sobotka miniszterelnök vezetésével – végül ­2014 végén, gyorsított törvényalkotási eljárásban 544  fogadták el 545  és ­2015. január ­1-jén 546  (egyes, később hatályba lépő rendelkezéseivel és végrehajtási rendeleteivel együtt ­2015. július ­1-jén) léptették hatályba az új közszolgálati törvényt. 547 

			Az új közszolgálati törvény szervi hatálya a hatóságokra (správních úřadech státní) terjed ki, 548  amely a törvény értelmében minisztérium vagy bármely más, törvény által létrehozott és ekképpen meghatározott, feladattal és hatáskörrel felruházott közigazgatási szerv lehet. 549  Ennek megfelelően köztisztviselői jogviszony kizárólag a hatóságokban létesíthető. A törvény tehát általános fogalmat vezet be, s nem határozza meg taxatív módon annak szervi hatályát, ugyanakkor pontosan rögzíti – kizárja – azon személyek és szervek körét, akikre nem alkalmazhatók és alkalmazandók szabályai. 550  E joganyag számos ponton azonban több, mint a közszolgálati pragmatika kódexben való szabályozása, ugyanis a közszolgálat személyi joga mellett annak szervezeti jogát is tárgyi hatálya alá vonja.

			Ahhoz azonban, hogy a közigazgatási tisztviselők jogviszonyának jellemzőit, keretszabályait, garanciáit és főbb anyagi és eljárási szabályait meghatározzuk, mindenképpen szükséges a jogviszonyok dinamikájának és statikájának vizsgálata is. A továbbiakban kizárólag a közszolgálati jogi szabályozás vizsgálatára fókuszálok. A fejezetben leírtak összefoglalását segíti a 12. táblázat.

			

			12. táblázat. A közigazgatási foglalkoztatási jogviszonyok összegzése

			Forrás: a szerző szerkesztése

			


















4. 
Ami a differenciálódás mögött van I.: 
A közigazgatási alkalmazás és a közigazgatási pálya biztonsága

			A közszolgálati pragmatika szabályozásának kiindulópontja, alapvető kérdése: stabilitás vagy hatékonyság?

			Volt egyszer egy Koncepció: a Ktv. szabályozásának elvei

			A modern közszolgálat köztisztviselői jogállása szabályozásának első állomását egy ­1989-ben, a Kormány Kabinetjének benyújtott, Az államigazgatási dolgozók új előmeneteli és bérezési rendszerének koncepciója elnevezést viselő előterjesztés jelentette. 551  Az előterjesztés meghatározta az érdemeken alapuló és politikasemlegesen működő, döntően zárt karrierpályát nyújtó közszolgálati személyzeti rendszer alapvető követelményeit és alapelveit. A felvázolt modell „gerincét” az előmeneteli rendszer, „végtagjait” pedig a képzési, továbbképzési rendszer, illetve a teljesítményértékelési és minősítési rendszer adta, amely, mint „egység”, a köztisztviselői karrierpálya dinamikáját szolgálta volna. Az előterjesztés az előmeneteli rendszer fontos részeként kezelte az illetményrendszert, amelynek felépítésére nézve olyan ma is értékes követelményeket fogalmazott meg, mint hogy a díjazás valamennyi köztisztviselőre azonos módon és egyetlen jogszabályban szabályozott legyen, az azonos munkáért azonos bér járjon, vagy hogy a munkáltató személye kevésbé legyen meghatározó az illetmény mértékének meghatározása során. 552 

			A tartalmában az említett előterjesztésre épülő szakmai koncepció ­1990-ben­ született meg a György István által vezetett Közszolgálati Főosztályon. 553  A Koncepció az előterjesztéshez képest már a közszolgálati pragmatika valamennyi elemére kiterjedt, és rendkívül fontosnak tekintette – a korábbi zsákmányrendszerrel szembehelyezkedve – a köztisztviselői jogviszony politikasemlegességének biztosítását jelentő stabilitást, a pályabiztonság garanciáit. A Koncepció a díjazásra vonatkozólag találóan megjegyezte, „a kritikák másik része […] a rendelkezésre álló bértömeg helytelen és igazságtalan felhasználását veszi célba”. 554  Ahogy Hazafi Zoltán írja, a Koncepció az „érdem, kiszámíthatóság, biztonság” hármas követelményét állította középpontba a közszolgálati rendszer kiépítéséhez. 555 

			Az ­507-es­ számú törvényjavaslat 556  ugyanakkor már nem követte mereven e hármas követelményrendszerben foglaltakat, s nem vette át a Koncepció minden elképzelését, mégis azt mondhatjuk, alapjaiban véve követte azokat. Ki kell emelnünk, hogy ez a megállapítás már a kezdetekben sem állta meg a helyét a felmentési eseteket vizsgálva. A köztisztviselői törvény (e fejezetrészben, a továbbiakban: Ktv.) 557  ugyanis már a törvényjavaslatban foglalt, enyhébb szabályozási alternatívát követte; azaz nemcsak létszámcsökkentés, hanem feladatmegszűnés és átszervezés miatt is lehetővé tette a köztisztviselők felmentését, tehát széles körben lehetőséget biztosított strukturális átalakításokra. 558  A Koncepció a kiválasztás vonatkozásában a kötelező pályázati rendszer bevezetését javasolta, és központi szinten meghatározta az érdemalapú kiválasztás garanciáját jelentő képesítési követelményeket. A Ktv. azonban már e tekintetben sem valósította meg teljesen a Koncepció által vizionált alapvetéseket, hiszen a munkáltatói jogkör gyakorlójának hatáskörébe utalta a pályázati kiírásról való döntést, azaz a vezetők mérlegelési jogkörét bővítette ezzel. 559 

			

			A Ktv. elveit és szabályozását érintő módosítások mögött meghúzódó személyzetpolitikai célkitűzések az egyes kormányzati ciklusokban

			Mindebből kitűnik, hogy már a Ktv. is bizonytalan volt egyes pragmatikaelemek szabályozásának módját illetően. A kormányzati személyzetpolitikában a stabilitás és a hatékonyság iránti igény ciklikusan változott a rendszerváltozást követő egyes kormányzati ciklusokban. A közszolgálati reformokat (ezek részeként lényegében a személyzetfejlesztési stratégiát) kormányhatározatok írták elő, így ezeket érdemes röviden áttekinteni. Az alábbiakban nem a korszak történéseinek mélyreható vizsgálata a célom. Az egyes közszolgálati pragmatikai elemek kialakításával, fejlesztésével kapcsolatos személyzetpolitikai felfogásokat, illetve azok változásait veszem sorra. A korszak történéseit Hazafi Zoltán monográfiájában részletesen vizsgálja. 560 

			Személyzetpolitikai célkitűzések az ­1990–1994 közötti kormányzati ciklusban

			A rendszerváltozás utáni első kormányzati ciklusban a közigazgatás korszerűsítéséről szóló ­1026/1992. (V. ­12.) Korm. határozat rendelkezett a közszolgálat fejlesztésének főbb feladatairól. Ezek a következők voltak:

			◆	A köztisztviselők jogállásáról szóló törvénynek megfelelően meg kell határozni a törvény hatálya alá tartozó (közhatalmi feladatokat ellátó) szervek körét.

			◆	Meg kell határozni a köztisztviselők képesítési követelményrendszerét, valamint a közigazgatási alapvizsgára és szakvizsgára vonatkozó szabályokat.

			◆	Ki kell alakítani a közigazgatásban dolgozók szakmai képzési és továbbképzési rendszerének intézményi kereteit, meg kell határozni a központi államigazgatási szervek és a köztársasági megbízottak 561  képzési feladatait.

			◆	Létre kell hozni a közigazgatási vezetőképzés és továbbképzés jogi, szakmai és intézményi feltételeit; meg kell határozni a vezetőképzés (továbbképzés) kötelező és fakultatív formáit.

			◆	Ki kell alakítani a köztisztviselők jogállásáról szóló törvénynek és az adatvédelmi követelményeknek megfelelően a közszolgálati nyilvántartás rendszerét, s ezt fokozatosan a személyi állomány előmenetelét és a vezetőkiválasztást segítő adatbankká kell fejleszteni.

			

			◆	A köztisztviselők jogállásáról szóló törvény előmeneteli és illetményrendszerének teljes körű bevezetése érdekében kormányrendeletet kell előkészíteni a közigazgatási szervek létszám- és bérgazdálkodásának részletes szabályozására.

			◆	Ki kell dolgozni a köztisztviselők etikai kódexét.

			Jól látható tehát, hogy az első kormányzati ciklusban a kormányzati személyzetpolitikát a közszolgálati rendszer stabilitásának megteremtése határozta meg. Az intézkedések egyik csoportja a költségvetési szféra új foglalkoztatás-jogi (úgynevezett trichotóm) rendszerének a kialakítását, 562  a modern polgári közszolgálat alapjainak megteremtését tűzte ki célul. 563  Az intézkedések másik csoportja a politikai és szakmai funkciók megfelelő elválasztását szorgalmazta. 564  Az intézkedések harmadik csoportja a közszolgálati pragmatikához kapcsolódó intézményrendszer, ezen belül különösen az új illetménybesorolási és vizsgarendszerek kialakítását sürgette. 565  Hazafi Zoltán jelzi, hogy az elfogadott Ktv. végül ugyan nem vitte végig következetesen a karrierrendszer elveit, de az átmenet időszakában biztosította a személyi állomány stabilitását. 566 

			Személyzetpolitikai célkitűzések az ­1994–1998 közötti kormányzati ciklusban

			A második kormányzati ciklusban a közigazgatás reformjáról az ­1100/1996. (X. ­2.) Korm. határozat rendelkezett. A közszolgálat viszonyában a határozat egyrészt a kötött létszámgazdálkodás rendjének bevezetésével az államigazgatásban észszerűbb megoszlású, a feladatok változásaihoz igazodó létszám kialakítását szerette volna elérni. 567  A köztisztviselői állomány minőségének növelése érdekében a kiválasztás hatékonyságának és demokratizmusának javítását is előírta. 568  Rendelkezett az illetmény- és az előmeneteli rendszer fejlesztéséről, amelynek vonzóbbá kell tennie a legjobb szakemberek számára is a közszolgálatot. Már ebben a ciklusban felmerült a közszolgálat egységes szabályozásának gondolata. A határozat ennek érdekében előírta, hogy felül kell vizsgálni a közszolgálati jogviszony szabályozásának jogi rendszerét az egész közszolgálatban, feltárva az egységesebb szemlélet alkalmazásának lehetőségeit. 569  Meghatározta, hogy a köztisztviselők továbbképzési rendszerét a megváltozott körülményekhez és igényekhez igazodóan újra kell építeni, 570  kiemelt figyelmet fordítva a felsőszintű vezetőkre. 571  Ennek érdekében úgy szólt, hogy az állami közszolgálati irányításban növelni kell a Kormány és a miniszterelnök szerepét, aminek köszönhetően a Kormány alakítja ki az állami személyzetpolitika irányelveit, a miniszterelnök pedig meghatározza a köztisztviselők továbbképzésének általános elveit, és irányítja az állami vezetők továbbképzését. Ekkor érte el azonban a magyar közigazgatást az NPM első hulláma, ami érzékeltette hatását a közszolgálatban is. Ennek megfelelően a stabilitás helyett a hatékonyság került előtérbe. Mindez megszabta a határozatban jelölt célkitűzések megvalósításának módjára vonatkozó irányvonalakat is. Így például az illetményrendszer vonzóvá tétele céljából egyre nagyobb teret nyertek a munkajogias szabályok az addigi közjogi megközelítéssel szembehelyezkedve. A mérlegelési jog és a diszkrecionális jogkör kiterjesztése elsősorban a díjazás kötött szabályait lazította fel. 572 

			Személyzetpolitikai célkitűzések az ­1998–2002 közötti kormányzati ciklusban

			A következő kormányzati ciklus sűrű volt a kormányzati személyzetpolitika célkitűzései szempontjából. Az ­1999–2000. évekre szóló kormányzati feladatok tervéről szóló ­1052/1999. (V. ­21.) Korm. határozat előírta, hogy minden minisztériumban és nem minisztériumi formában működő központi közigazgatási szervnél gondoskodni kell a döntések költség-haszon elemzéséről és a végzett munka teljesítményértékeléséről, aminek érdekében ki kell dolgozni a köztisztviselők munkájának értékelési szempontjait. E határozat ugyancsak felvetette az egységes szabályozás gondolatát, és úgy fogalmazott, hogy a közszolgálati szféra munkajogi szabályai felülvizsgálatának keretei között javaslatot kell készíteni az egységesebb közszolgálati személyzeti rendszer kialakítására. Előírta, hogy a közigazgatásban foglalkoztatottak erkölcsi magatartásformáinak szabályozására ki kell dolgozni a köztisztviselők etikai kódexét. 573  Ugyanebben a ciklusban született meg a köztisztviselői előmeneteli rendszer közszolgálati életpályává történő alakításának feladatairól szóló ­1005/2000. (I. ­18.) Korm. határozat, amely (2001-ben) új közszolgálati életpálya bevezetéséről rendelkezett. 574  Az új közszolgálati életpálya bevezetésével kapcsolatos feladatok körében megvalósítandó intézkedések (az egyéni teljesítményértékelés kialakításának, a főtisztviselői kar létrehozásának, az EU-csatlakozás előkészítésének) meghatározására készült el a közigazgatás továbbfejlesztésének ­2001–2002. évek kormányzati feladattervéről szóló ­1057/2001. (VI. ­21.) Korm. határozat. 575  Ebben a ciklusban újra a stabilitás megteremtésére helyeződött a hangsúly a kormányzati személyzetpolitikában, ami megmutatkozott a közszolgálati pragmatika szabályozásában is. Kiemelendő, hogy a modernizáció és a közszolgálati ethosz megerősítése jegyében az életpályatörvény törvényi szintre emelte az etikai felelősséget, bevezette a vagyonnyilatkozat-tételi kötelezettséget és az előző kormányzati ciklushoz képest megerősítette a merit system alapintézményeit. Ennek jó példája volt, hogy a bérfejlesztést az előmenetelre alapozta, s ezzel együtt lényegesen szigorított a díjazás egyes elemein (például az egyre inkább parttalanná váló személyi illetmény vagy illetményeltérítés feltételein). Ezzel összefüggésben a jogalkotó a magyar közszolgálati jogban először bevezette az egyéni teljesítményértékelést. 576 

			Személyzetpolitikai célkitűzések a ­2002–2010 közötti kormányzati ciklusban

			A ­2002-től­ kezdődő ciklusokban azonban minden korábbinál nagyobb mértékben megerősödött az egységes szabályozás iránti kormányzati igény. A ­2317/2003. (XII. ­10.) Korm. határozat fogalmazta meg a közszolgálati reform irányairól, az egységes közszolgálati törvény megvalósításának programjáról szóló elképzeléseket. 577  A ciklus másik meghatározó programját a ­1052/2005. (V. ­23.) Korm. határozat foglalta magába, amely a közigazgatás teljesítményének növelését szolgáló rövid távú intézkedésekről és átalakításának középtávú feladatairól szólt. A határozat a következő feladatokat szabta meg:

			

			◆	Ki kell dolgozni a Kormány középtávú humánpolitikai stratégiáját.

			◆	A köztisztviselői kar minőségi utánpótlásának biztosítása, a karba történő bejutás nyilvánosságának növelése, továbbá a céltudatos beléptetési politika alkalmazása érdekében javaslatot kell kidolgozni a központi közigazgatási szervekre kiterjedően versenyvizsga bevezetésére.

			◆	El kell készíteni a központi versenyvizsgarendszer megvalósíthatósági tanulmányát, illetve a köztisztviselők jogállásáról szóló törvény módosítását. 578 

			A ciklusban a közszolgálat fejlesztését gyakorlatilag két kérdés határozta meg. Egyrészt az egységes közalkalmazotti és köztisztviselői előmeneteli és illetményrendszer szabályozása iránti igény. Másrészt a közigazgatás szervezetikultúra-váltása, amely az NPM második hullámával többek között magával hozta a teljesítményértékelés és kiválasztás átalakítását, bevezette a kompetenciaalapú megoldásokat a magyar közszolgálat személyzeti rendszerébe. 579  Hazafival egyetértve, a kormányzati személyzetpolitika célkitűzéseire egyszerre volt jellemző a stabilitás (elsősorban az egységes törvény megalkotása miatt) és a hatékonyság (a HR-megoldások közszolgálati jogi implementálása okán).

			A kormányzati személyzetpolitika változása a Kttv. hatálybalépését követő években

			A személyzeti politikáról vallott kormányzati felfogás a vizsgált korszakokban tehát folyamatosan változott. ­2010 előtt kormányhatározatok, ­2010 után pedig stratégiai dokumentumok rendelkeztek a közszolgálat fejlesztéséről. ­2016-tól­ kezdve a döntéshozó, jogalkotó a közszolgálati jog és személyzetpolitika területén eltávolodott a stratégiai dokumentumokban megfogalmazott célkitűzésektől. Ez felfogható paradigmaváltásként, amely az állam működtetésének, a kormányzásnak (például az úgynevezett politikai kormányzásnak), valamint egyéb társadalmi változásoknak (például digitalizáció, e-közigazgatás térnyerésének) köszönhetően következett be. A paradigmaváltás középpontjában a közigazgatás két egymással versengő alapértéke, a stabilitás és a hatékonyság egymásnak (látszólag) ellentmondó „harca” áll. Amíg a rendszerváltás korszakában, a demokratikus jogállami berendezkedés kialakítása során a stabilitás – ennek eredőjeként többek között a szakmaiság, a politikasemlegesség, az érdemek, a pályabiztonság – került a kormányzati személyzeti politika homlokterébe, addig napjainkban a közszolgálat hagyományos felfogása átértékelődött, s ahogy Kis Norbert fogalmaz (e fejezetben is említendő), a „technokrata-szakértő közigazgatásnak egyre kisebb szerep jut”. 580  Ez azonban nemcsak a kormányzás és bürokrácia átalakulásával, de a munkaerőpiacon tapasztalható trendekkel, a közszféra és a magánszféra között egyre élesebben meghúzódó határvonalakkal is összefüggésben áll. A közszféra és a magánszféra között folyamatosan szétnyílik a kereseti olló, 581  a munkaerőpiaci kitettség növekszik, 582  miközben a közigazgatás kiadásai szintén csak növekednek. 583  A közszolgálati rendszer kialakításakor az „érdem, kiszámíthatóság, biztonság” hármas követelményrendszerét hangsúlyozták a témával foglalkozó szakértők, és a Ktv. erre törekedve alakította ki többnyire a pragmatikaelemek szabályozását; a köztisztviselők kiválasztását, pályabiztonságát, előmeneteli, valamint illetményrendszerét. A zártabb közszolgálat jegyeit a kormányzati személyzetpolitika ciklikusan bár, de fokozatosan lebontotta és megnyitotta, miközben a stabilitás helyett a hatékonyságot helyezte előtérbe.

			Általánosan megállapítható tendencia, hogy az új közszolgálati törvényekre kisebb-nagyobb mértékben egyaránt a törvényi szintű szabályok közjogi deregulációja jellemző. Ennek előzményei ugyan hosszabb időtávra visszanyúlnak (hiszen mint fentebb láthattuk, már a Ktv. módosításait is sok esetben ehhez hasonló célok vezérelték), ám a koncepcionális változást mégis a Kit. elfogadása, majd hatálybalépése jelentette (azzal, hogy az Áttv., sőt Mélypataki Gábor szerint már a Kttv. egyes szabályai 584  is előfutárai voltak a Kit. „szellemiségének”). Ennek egyik leginkább szembetűnő megnyilvánulásaként értékelhető a kormányzati igazgatási szervek akaratautonómiájának kibővítése a közszolgálati szabályzat jogforrástani szerepének megerősítése által. 585  A jogalkotó deregulációs céljait ugyanakkor gátolja, hogy az egyes közszolgálati törvények számos magatartást, jogviszonyelemet hasonló vagy szinte ugyanolyan tartalommal szabályoznak. 586  

			2. ábra. A közszolgálati jogalkotás mögötti személyzetpolitikai célok

			Forrás: a szerző szerkesztése

			A dereguláció „természetéből fakadóan” egyben a jogi szabályozás és a személyügyi hatáskörök decentralizációját is jelenti (másképpen a munkáltató mérlegelési jogkörének bővítését). 587  Ám ahogy tiszta deregulációról, úgy egyértelmű decentralizációról sem beszélhetünk. Erre példaként hozható az álláshelyalapú létszámgazdálkodás kialakítása a Kit.-ben, 588  majd ennek nyomán a Küt.-ben, 589  vagy az illetményen kívüli juttatások kötött szabályozása. 590  Látható, hogy a közigazgatási személyzetpolitikában és pragmatikában a decentralizáció és a centralizáció sajátos „egyvelege”, a karrier (zártabb) és a munkaköri (nyitottabb) rendszerek jegyeinek rendkívül heterogén együttélése kezd kirajzolódni.

			Prugberger Tamásék szerint de facto ugyanaz a szabályozás érvényes a gazdasági és a közszolgálati munka világában a Kit. és Mt. viszonyában. 591  Ez talán túlzás, noha az új közszolgálati törvények kétségkívül egyre erőteljesebben szétfeszítik a hagyományos gondolkodási kereteket, személyzetpolitikai rendszerelhatárolásokat. Hazafi és Petrovics szerint ez a Kit.-re­ kifejezetten igaz, és bizonyos szempontból a nemzetközi folyamatokba sem feltétlenül illeszkedik. 592  Ebből az következik, hogy az új személyzetpolitikai megoldások keresése új kockázatokat hozhat magával a jogalkalmazás során. Erre példa lehet a kormánytisztviselők előmeneteli rendszerének átalakítása, és egyben annak álláshelyalapú létszámgazdálkodással való összekötése. Az előmenetel a tervezhetőségét elveszítette, az álláshelyek közötti előrelépés, és így az illetmény folyamatos növekedése sem garantált. Ez a pályakezdő vagy a pályájuk első felében járó tisztviselők számára akár előnyös is lehet, hiszen karrierterveikkel, egzisztenciális céljaikkal könnyedén összhangba hozható. 593  A pályájuk második felében vagy a pályájuk végén lévő tisztviselők számára eltérő karriercéljaik miatt már ez inkább a bizonytalanság érzését erősítheti. Bár a gondolkodási keretek átalakulását mutatják a nemzetközi és a magyar tendenciák is, érdemes feleleveníteni Kiss György szavait, szerinte ugyanis „a közszolgálatot meghatározó elvek azonban alig változnak. Ez az állandóság azért kell, mert az elvektől való eltérés nem az elvek halálát jelenti, hanem lehetőséget arra, hogy visszatérjünk hozzájuk.” 594 

			A jogviszony tartalma integráltságának és differenciáltságának általános kérdései

			A közszolgálati jogviszony tartalmának integráltsága és differenciáltsága legalább két elméleti és két gyakorlati szempontból vizsgálható a jogviszonyok fragmentációja mentén. Elméleti oldalról személyzetpolitikai és jogdogmatikai megfontolások játszanak szerepet, míg gyakorlati oldalról személyügyi jogalkalmazási és bírósági ítélkezési dilemmák fakadhatnak a jogviszonyok tartalmának egymáshoz hasonló, vagy éppen egymástól eltérő szabályozásából (ez utóbbiakkal később foglalkozom).

			Egyfelől a jogviszony szerkezete megegyezik az egyes vizsgált közszolgálati jogállások tekintetében (sőt számos kérdésben a munkaviszonnyal való összehasonlításban is). Az egyes jogviszonyokban a közigazgatási pragmatikaelemek és a munkajogi (mögötte polgári jogi) dogmatikából származó elemek 595  egyaránt megtalálhatók (kisebb-nagyobb eltérésekkel). Így a közszolgálati törvények kivétel nélkül szabályozzák például az általános magatartási szabályokat, a jognyilatkozatok szabályait, a jogviszony keletkezésének, módosításának és megszűnésének szabályait, valamint a felek jogait és kötelezettségeit. 596  A másik következtetés az életviszonyok szabályozásának módjára és személyzetpolitikai megalapozottságára vonatkozik. Amíg ugyanis hasonlók a közszolgálati törvények pragmatikai és munkajogi elemei, addig ezek szabályozásának módja és személyzetpolitikai rendszermegoldása igencsak eltérő, ami jogi (például esélyegyenlőség, szakmailag nem indokolható jogállásbéli eltérések) és szociológiai (fluktuáció egy-egy igazgatási ágazatban, társadalmi presztízsvesztés) szempontból is aggályokat vethet fel. 597 

			Fontos kérdés tehát annak eldöntése, hogy a közigazgatási tisztviselők jogviszonyának tartalma milyen koherensen összehangolt 598  szabályozási elvek mentén épüljön fel. A következőkben ezeket a lehetséges szabályozási elveket, szempontokat keresem a közigazgatási alkalmazás, a pálya biztonsága, az előmeneteli és illetményrendszer, a teljesítményértékelés, illetve a képzés és továbbképzés pragmatikaelemek újragondolásához.

			Munkáltatói jogok gyakorlása és kiválasztás (pályázati eljárás és képesítési követelmények) a közigazgatásban

			A fejezet tárgya, célja és módszertana

			Az Alaptörvény XXIII. cikkének (8) bekezdése szerint „[m]inden magyar állampolgárnak joga van ahhoz, hogy rátermettségének, képzettségének és szakmai tudásának megfelelően közhivatalt viseljen”. Az Alaptörvény tehát a merit system alapelveit fogalmazza meg. 599  Ez elméletileg azt jelenti, hogy az egyes közszolgálati törvényeknek nem kell további alapelvű szintű szabályokat meghatározniuk, elegendő az Alaptörvény elveinek megfelelő részletszabályokat megállapítaniuk. 600  A fejezetben a jogviszony létesítésével összefüggő fontosabb személyzetpolitikai és jogi kérdésköröket tekintem át. 601  Egyrészt arra keresem a választ, hogy a magyar közigazgatásban az egyes jogállási törvények miképpen tesznek eleget a merit system diktálta elveknek. Másrészt azt vizsgálom, hogy a jogállási törvények szabályai harmonizálnak-e egymással, s ha igen, akkor mely rendelkezéseik vonatkozásában, és milyen mértékben. Egyik vagy másik megoldásnak milyen előnyei, hátrányai, s kockázatai lehetnek a joggyakorlatban? Mindezek tükrében megfogalmazhatók azok a javaslatok, amelyek hozzájárulhatnak az Alaptörvény által meghatározott merit system fejlesztéséhez, egyúttal a tisztviselők foglalkoztatásának egységes és stabil keretének felvázolásához is. A kiválasztás fontosságát mutatja Magyary Zoltán mai napig aktuálisnak tekinthető álláspontja, miszerint „a közigazgatás eredményessége sok tekintetben a közhivatalnokok személyében rejlő okoktól függ. Ezért van a legnagyobb jelentősége a közhivatalnokok személye kiválasztásának.” 602 

			Munkáltatói szerepek, munkáltatói jogok gyakorlása

			A munkáltatói szerep meghatározásának és a munkáltatói jogok gyakorlásának dogmatikai háttere

			Először is a jogviszony alanyainak körét kell tisztázni; azt, hogy ki/kik áll(nak) a munkáltatói (magyar közjogi hagyományokra tekintettel szolgálatadói) 603  és milyen személyi körök a munkavállalói (megegyező megfontolásból szolgálatvállalói) oldalon. A közszolgálati jog tárgyi hatálya, a felek között fennálló jogviszony – közszolgálati törvények által leggyakrabban használt terminológia szerint „különleges” – jellege ugyanis nagymértékben függ attól, hogy milyen ismérvek jellemzik annak alanyait.

			Petrovics Zoltán szerint a munkáltatói jogállás meghatározásának egyrészt közigazgatás-tudományi történeti tapasztalata, 604  hogy a közszolgálati munkáltatói személyi kör lehatárolására a jogalkotónak széles mozgástere van 605  (hiszen úgynevezett „politikus” jogágnak tekinthető a közszolgálati jog is, akárcsak a munkajog), 606  a munkáltatói minőség meghatározása jogszabályi felhatalmazáson alapszik, és a jogalkotó általánosságban nem törekszik a közszolgálat személyi körének elvi alapon történő, merev elhatárolására. 607  Másrészt kiemeli szakirodalmi példákra támaszkodva, hogy sokszor praktikus szempontok, presztízsokok vagy éppen költségvetési megfontolások állnak egy-egy szervezet „közszolgálati” munkáltatóvá válása, alakítása mögött. 608  Ennek ellenére mégiscsak arra a megállapításra jut, hogy a közszolgálati jogállás meghatározása döntően azon áll, hogy a jogviszony alanya hozzájárul-e érdemben valamely közfunkció vagy közszolgáltatás ellátásához, vagy sem (funkcionális megközelítés); illetőleg a munkáltató költségvetésből gazdálkodik-e, vagy sem (organikus vagy finanszírozási szemlélet). 609  Mindazonáltal hangsúlyozza, hogy még az anyagi jogi szabályok (egyes közszolgálati jogállási törvények) és az eljárási jogi (közigazgatási perrendtartási) szabályok 610  is másképpen ítélik meg egy-egy jogállás „közszolgálati” jellegét, ami ugyancsak az elvi distinkció esetenkénti hiányára vagy bizonytalanságára utal (pragmatikus megközelítés). 611 

			Fogódzót jelenthet, hogy a tisztviselőket esetenként többletkötelezettségek terhelik a munkavállalókkal szemben, „különleges”, köz szolgálatára létesített jogviszonyuk (ennek tárgyaként azonosítható közfeladataik és az ezekhez tartozó fokozott felelősségük) miatt. Ennek ellentételezése céljából – továbbá a versenyszféra bérkereseti viszonyaihoz képesti hátrányok ellensúlyozásaként 612  és a közszféra komparatív előnyeként – esetenként többletjogosultságok is megillethetik a tisztviselőket. 613  Egyúttal azonban nemcsak „különleges”, hanem tartós, függő és önállótlan jogviszonyok is, amelyekben ki kell egyenlíteni a felek közötti egyenlőtlen munkajogi-hatalmi viszonyokat. 614  A „közszolgálati” munkáltatói minőséget tehát (amely gyakorlatilag a közszolgálati jog és munkajog eltérő életviszonyai mentén, azok különbségei alapján leírható) 615  árnyalja, hogy a munkáltató munkáltatói minőségében tett nyilatkozatai, intézkedései elsősorban nem közhatalmi és közigazgatási jogi, hanem munkajogi és foglalkoztatási jellegűek. 616 

			Ahogy fentebb már arról írtam, sem egységes közszolgálati munkáltatóról, sem egységes közszolgálati tisztviselőről nem beszélhetünk napjainkban (és a múltban sem beszélhettünk) a közigazgatáson belül. Lényeges strukturális kérdés tehát, hogy a szolgálatadó munkáltatói minősége, státusza hogyan határozható meg. Némileg leegyszerűsítve a kérdés úgy is megfogalmazható, hogy az állam vagy az egyes közigazgatási szervek jelenjenek-e meg a közszolgálati munkáltatói minőségben, státuszban. Közjogi hagyományaink szerint kétféle megközelítése lehet a munkáltatói státusz meghatározásának; az egyik szerint az állam, a másik szerint a közigazgatási szerv a munkáltató. Az első megoldás előnye, hogy ha színtiszta formájában valósul meg, akkor szervezeti okokra hivatkozva nehéz felmenteni a tisztviselőket, mert azok a munkáltató másik szervénél való foglalkoztatásra tarthatnak igényt, s így lényegesen magasabb fokú pályabiztonsággal számolhatnak. 617  Azonban hátránya, hogy minden munkáltatói jog gyakorlása nehézkes, szinte lehetetlen volna központosított formában. A második megoldás tiszta formájában lehetővé teszi a közvetlen és rugalmas alkalmazkodást a változó munkavégzési körülményekhez, biztosítja a szükséges jogi kereteket a helyi szintű humánerőforrás-gazdálkodáshoz, s így a szervezetfejlesztéshez. 618  Ebben az esetben azonban egyrészt nehezebb az átjárhatóság az egyes jogállások között, ami a munkáltatói pozíció, illetve a mobilitási szabályok különbözőségéből következik. 619  Másrészt alacsonyabb szintű a pályabiztonság, szervezeti okból történő felmentés esetén a tisztviselő nem tarthat igényt a munkáltató másik szervénél való foglalkoztatására. Mint látni fogjuk, egyik változat sem fordul elő tiszta formájában a magyar közigazgatásban. Bármelyik változatról legyen szó, célszerű minél szélesebb körben meghúzni az egységes munkáltatói szerepkör terjedelmét, azzal ugyanis egyszerűsödnek a mobilitás szabályai, ebből fakadóan csökkennek az adminisztratív akadályok (természetesen ennek feltétele az egységes jogintézményi struktúra). 620 

			A második alapvető kérdéskör – az előbbiekből következően – a munkáltatói jogok telepítésére és gyakorlására vonatkozik. 621  Ez a centralizáció-decentralizáció egyik dimenziója, és egyben fokmérője is. 622  Mértékét az határozza meg, hogy milyen szabályok vonatkoznak a munkáltatói jogok megosztására – egyáltalán, felmerül-e azok megosztásának lehetősége – a munkáltató szervek között, illetve miként történik a munkáltatói jogok gyakorlása a (ténylegesen) eljáró munkáltató szerven belül, másképpen, milyen feltételek mellett lehetséges a munkáltatói jogok átruházása.

			Munkáltatói szerepek és munkáltatói jogok gyakorlása a közszolgálati törvényekben

			Az elmúlt évtizedekben a közszolgálati jog területén számos megoldás született a munkáltatói jogállás rendezésére. A Ktv. szerint az állam vagy az önkormányzat és a nevükben foglalkoztatott köztisztviselő között jött létre a közszolgálati jogviszony. 623  A Kttv. ugyan kivette az önkormányzatokat e meghatározásból, de lényegét tekintve a formulán nem változtatott. 624  Ahogy arra György István és Bérces Kamilla is felhívja a figyelmet, ez a megfogalmazás pusztán szimbolikus jelentőségű, azaz nem következtethetünk az állam egységes munkáltatói minőségére. 625  A munkáltató valójában a közigazgatási szerv, a munkáltatói jogokat pedig általános szabály szerint a hivatali szervezet vezetője vagy testület gyakorolja, aki e jogait átruházhatja állami vezetőre vagy vezetői munkakört betöltő köztisztviselőre. 626  Ezért aztán az sem véletlen, hogy például áthelyezés során a köztisztviselő korábbi jogviszonya megszűnik, és helyette új jön létre. 627  Törvény eltérő rendelkezése hiányában e szabályozás irányadó az ország­gyűlési köztisztviselőkre is. 628  Más a helyzet ugyanakkor a számvevők jogviszonyát tekintve.

			Meglehetősen aggályos, hogy az Ásztv. nem rendelkezik sem a jogviszony jellegéről, sem a munkáltatói jogok gyakorlásáról. A törvény megfogalmazása alapján a Számvevőszék elnöke a szervezeti és működési szabályzat (SZMSZ) szerint gyakorolja a munkáltatói jogokat. 629  Az aggályok nem előzmény nélküliek, és leginkább – ahogy arról már fentebb írtam – a törvény ­2018. évi módosításához kapcsolódnak. A törvénymódosítás során a köztársasági elnök az Ország­gyűlés részére megfontolásra visszaküldte az elfogadott módosító törvényt. A Számvevőszék szervezetének és működésének részletes szabályozásáról (szervezeti sajátosságai és kiemelt állami jelentősége miatt) sarkalatos törvénynek kell rendelkeznie. 630  A köztársasági elnök levelében azonban kifejtette, hogy a módosítás pontos szabályozási tárgy és keretek meghatározása nélkül hatalmazza fel a szervezeti és működési szabályok megállapítására az elnököt. Ezzel összefüggésben jelezte, hogy a módosító törvény általános felhatalmazása „nyilvánvalóan nincs összhangban” az Alaptörvénnyel, és sérti a Jat. több rendelkezését is. 631  A kihirdetett törvény ugyan finomította az elnök szervezetszabályozó hatáskörére vonatkozó felhatalmazást, ám nem konkretizálta – jelen esetben például – a munkáltatói jogok gyakorlására irányadó általános szabályokat. 632  A megoldás jelenleg a következő; az Mt. munkáltatói joggyakorlásra vonatkozó szabályainak megfelelő alkalmazása mellett 633  az SZMSZ részletesen felsorolja, hogy ki milyen munkáltatói jogokat gyakorolhat. 634  Ennek furcsa sajátossága, hogy amíg az Ásztv. hosszasan sorolja, hogy a Kttv. mely szabályait kell megfelelően alkalmazni a vezetőkre és a számvevőkre, addig e foglalkoztatottak számára mindössze három olyan szakaszt nevesít, amely az Mt. szabályainak megfelelő alkalmazását írja elő. 635  Ezek a következők; a munkáltatói joggyakorlás, az azonnali hatályú felmondás, illetve a kártérítés (pontosabban ez utóbbi Ptk. alkalmazására utaló szabályai). 636  Ennek érdekességét fokozza, hogy az Mt.-t általános szabály szerint nem a számvevőkre, hanem a számvevőszéki munkavállalókra rendeli háttérszabályozásként alkalmazni a törvény. 637  A Kúria egyes döntéseiből jól kiolvasható, hogy a törvényi keretek hiánya más pragmatikaelemek (etikai, 638  teljesítményértékelési szabályzat 639 ) irányából is veszélyt jelenthet a munkáltatói joggyakorlásra. Ezekben az esetekben a felperesek számvevői jogviszonyának megszüntetését az alperes munkáltató jogellenes felmentése okozta, ami minden bizonnyal az etika és a teljesítményértékelés szabályzatban történő súlytalan meghatározásával és az ebből fakadó bizonytalan és homályos értelmezésével is összefügghet. Utalni kell arra, hogy a szabályzat közjogi szervezetszabályozó eszköznek sem minősül. Megjegyzendő, hogy az Alkotmánybíróság több esetben felhívta a figyelmet arra, hogy a közigazgatásban, törvényben kell meghatározni a munkáltatói döntések anyagi és eljárási jogi kereteit, a szükséges garanciákat és feltételeket. 640 

			A Hszt. a fentiektől formálisan eltérő szabályozási technikát alkalmaz, amely szerint az igazgatási jogviszony az állam nevében eljáró rendvédelmi szerv és a rendvédelmi alkalmazott között létesül. 641  Azaz a törvény ugyanúgy rendelkezik, mint ahogy azt a hivatásos állomány vonatkozásában is teszi. 642  Mindez azt jelenti, hogy a gyakorlatban a rendvédelmi szerv tekinthető munkáltatónak, miközben a munkáltatói jogokat általános szabály szerint a rendvédelmi szerv szervezeti egységének vezetője gyakorolja (tehát tartalmi szempontból mégiscsak a Kttv. szakaszaihoz hasonlítható). 643  A rendvédelmi szervek hierarchiájára tekintettel a szervezeti egység vezetője az állományilletékes parancsnok. 644  Bár eltérő terminológia mentén (módosítva az alább olvasható Kit.-es­ terminust), de lényegében azonos tartalmat közvetít a Küt., amely úgy szól, hogy a jogviszony a különleges jogállású szerv mint munkáltató és a köztisztviselő mint foglalkoztatott között jön létre. 645  Általános szabály szerint a munkáltatói jogokat a hivatali szervezet vezetője vagy testület gyakorolja (akárcsak a Kttv. esetében). E jogok átruházhatók az álláshelyi feladatok és szakmai követelmények meghatározása kivételével vezetői álláshelyet betöltő köztisztviselőre (természetesen a munkáltatói jogok átruházása mindegyik jogállási törvény esetében a szubdelegáció tilalmával történhet meg). 646 

			Végül nagyon hasonlóan rendelkezik a munkáltatói státuszról a Kit. és a NAV szjtv. A Kit. volt az első jogállási törvény, amely újragondolta a munkáltatói szerepkör rendezését az egyes jogállási törvények közül. A kormányzati szolgálati jogviszony a Kormány mint munkáltató és a kormánytisztviselő mint foglalkoztatott között jön létre. Mindez fontos különbség a korábbi megoldásokhoz képest, mert a jogalkotó munkáltatói oldalról megteremti az egységes, központi irányítás alatt álló kormányzati igazgatási szervezetrendszer alapjait. 647  A Kormány ugyanis nemcsak szimbolikus értelemben jelenik meg munkáltatóként. Az irányadó kormányrendeleti szabályozás szerint a Kormányt munkáltatói feladatainak megvalósításában a Miniszterelnöki Kormányiroda segíti (e szervnek arra is felhatalmazása van például, hogy ellenőrizze az egyes alárendelt szervek munkáltatói joggyakorlását). 648  A Kit. azonban megosztja a munkáltatói jogok gyakorlását, s úgy fogalmaz, hogy a kormánytisztviselő felett a munkáltatói jogokat a Kormány nevében általános szabály szerint a foglalkoztató kormányzati igazgatási szerv hivatali szervezetének vezetője gyakorolja, aki az álláshelyi feladatok és szakmai követelmények meghatározása kivételével szakmai vezetőre vagy felsővezetőre ruházhatja át a munkáltatói jogokat. 649  A NAV szjtv. szinte ugyanezt a terminológiát veszi át azzal a különbséggel, hogy a NAV szervezeti egységessége 650  és a pénzügyőri státuszok 651  kötöttebb jellemzői miatt egy-egy kérdésben szigorúbb szabályokat alkalmaz. 652 

			Kiválasztás: pályázati eljárás és képesítési követelmények

			A kiválasztás személyzetpolitikai megfontolásai és jogpolitikai céljai

			A kiválasztáson belül személyzeti politikai szempontból elsősorban annak eszközeivel, módszereivel kell foglalkozni, 653  míg a jogi kérdések körében sokkal inkább az alkalmazás feltételeit szokás vizsgálni. 654  A két megközelítés igazodik a kiválasztás két meghatározó fázisához is; amíg a pályázati rendszer a toborzás, addig a képesítési követelmények a szelekció elengedhetetlen elemei. A kötelező pályáztatási rendszer és a képesítési követelmények meghatározása összetett minőségi kérdés, amely a kiválasztás demokratizmusát és hatékonyságát egyaránt növelni tudja. 655  Ugyanakkor ellenérvként sok esetben a következőket hozzák fel a szakirodalomban (főleg a pályázati vagy egyéb kiválasztási eljárásokkal szemben); viszonylag hosszadalmas, relatíve magas költségű módszerek, amelyek ezzel összefüggésben egyes (alsóbb) igazgatási szinteken eredménytelenek lehetnek. 656 

			A kiválasztás szabályozásának jellemzői a brit közszolgálat rendszerében

			A politikasemlegesség és az érdemek elsődlegessége hagyományosan nagy szerepet játszanak a brit köztisztviselők kiválasztásában. A favoritizmus felszámolása érdekében ­1854-ben­ létrehozták a kormánytól független Közszolgálati Bizottságot (Civil Service Commission), amelynek már ekkor egyik fő feladata a nyílt versenyvizsgán alapuló kiválasztás lefolytatása volt. 657  Ma a köztisztviselők kiválasztására irányadó eljárások alapelveit határozza meg, illetve a kiválasztási rendszer működését irányítja. 658  A Közszolgálati Bizottság legutóbb ­2018-ban­ fogalmazta meg a kiválasztási eljárás szabályait, amelyet valamennyi minisztériumra és ügynökségre irányadó iránymutatásként tett közzé. 659  A Közszolgálati Bizottság tagjai a közszolgálati biztosok (Civil Service Commissioners), akiket a közszolgálati miniszter (tehát a miniszterelnök) javaslatára az uralkodó nevez ki. 660  A közszolgálati biztosok számos követelménynek meg kell hogy feleljenek. A követelményeket az úgynevezett Személyzeti Gyakorlati Szabályzat (Code of Practice for Staff) határozza meg. A szabályzat a korábban említett négy alapértéket (integritás, tisztesség, objektivitás és pártatlanság) tölti meg speciális tartalommal. A szabályzat egyúttal rendezi a Bizottság elszámoltathatóságát, felelősségi kérdéseit, eszerint a Bizottság független és hatékony működéséért végső soron a közszolgálati miniszter felel a parlament előtt. A tagokra összeférhetetlenségi szabályok vonatkoznak, s a szabályzat kitér az integritás, átláthatóság követelményeire is. 661 

			A kiválasztás jelentőségének angolszász felfogását jól jellemzi Lőrincz Lajos megállapítása, amely szerint „a felkészületlen vagy rosszul felkészült köztisztviselő képtelen az egyszerű ügyek elintézésére is, állandó segítségre szorul, hibái mások munkáját is késleltetik”. 662  Meghatározó szerepét mutatja az is, hogy egyetlen jogviszonyelemként a kiválasztást szabályozza részletesen törvény. 663  A törvény – egyéb kérdések között – a kiválasztás alapelveit határozza meg. 664  A törvény rendelkezései szerint a kiválasztásnak az érdemeken kell alapulnia (merit), illetve tisztességes (fair) és nyitott (open) verseny alapján kell történnie. 665  A Bizottság iránymutatása szerint az érdem azt jelenti, hogy azt a pályázót kell az állásra kinevezni, aki megfelel a közzétett követelményeknek, képes azoknak megfelelően dolgozni, méghozzá a pályázók közül a legjobban. 666  A tisztességesség elve előírja, hogy a kiválasztási eljárásnak elfogulatlannak, objektívnek, pártatlannak és következetesnek kell lennie. 667  A nyílt verseny a jogegyenlőség elve alapján az álláslehetőség nyilvános meghirdetését jelenti, amelynek keretében közzé kell tenni az állás betöltéséhez szükséges információkat és a pályázati eljárás követelményeit is. 668  A kiválasztási eljárás kialakításáért és lebonyolításáért az egyes közigazgatási szervek felelnek. Az eljárások a kiválasztás tárgyát képező állás jellemzőinek megfelelően különbözhetnek egymástól (sőt, ha szükséges, különbözniük is kell), a közös alapelveket és eljárási szabályokat azonban valamennyi esetben követni kell. A közös szabályok betartása és a pályázók alkalmasságának megítélése az egyes kiválasztási bizottságok feladata. 669 

			Egy kiválasztási bizottság (selection panel) legalább két főből áll, és vezetője egy köztisztviselő vagy a legmagasabb szintű köztisztviselőknél az egyik közszolgálati biztos. 670  A bizottságnak kell biztosítania a pályázók pártatlan (objektív és részrehajlásmentes) értékelését (így a pályázati feltételeknek való megfelelését), valamint a bizottságnak kell döntenie a legalkalmasabb pályázó kiválasztásáról is. 671  A bizottság tagjai összeférhetetlenségi szabályoknak kell hogy megfeleljenek, 672  ami ugyancsak a pártatlanság követelményét erősíti. A bizottság elnöke felelős a törvényi feltételek és iránymutatások betartásáért. Ennek érdekében például ellenőrzi az álláshoz előírt alkalmassági feltételeket, a pályázathoz csatolt munkaköri leírást, a követendő toborzást és szelekciót, valamint a bizottsági tagok alkalmasságát (így például összeférhetetlenségét). Az eljárásról annak befejeztével feljegyzést kell készítenie. Probléma vagy jogsérelem esetén az eljárást felfüggesztheti annak elhárításáig, és a Közszolgálati Bizottságot is tájékoztathatja erről. 673 

			A toborzás során a közigazgatási szerveknek közzé kell tenni minden lényeges információt a betölthető állás jellegéről és szintjéről, az alkalmazási feltételekről, a követendő kiválasztási eljárásról, valamint a díjazás elemeiről. 674  A szerveknek minden pályázóval szemben ugyanazt az eljárást kell követniük (kivéve, ha egyes életkörülmények eltérő eljárást követelnek). A pályázati felhívást olyan felületen és annyi ideig kell közzétenni, hogy az minden pályázó számára egyenlő hozzáférést biztosítson. 675  Fontos garanciális szabály, hogy a szerveknek tájékoztatniuk kell a pályázókat a jogorvoslati lehetőségeikről, amelynek szabályait az alkotmányos reformról és a kormányzásról szóló törvény tartalmazza. 676  Ha egy szerv a pályázatban rögzített illetménytől legalább ­20%-kal­ magasabb összeget szeretne fizetni, az ajánlattétel módosítása előtt a Közszolgálati Bizottság jóváhagyását kell kérnie. 677 

			A szelekció során a pályázókat érdemeik alapján kell megítélni, és nem szabad személyes (baráti, családi stb.) kapcsolataikat ennek során figyelembe venni. 678  A pályázóknak meg kell felelniük a Köztisztviselői Kódex által meghatározott integritás, tisztesség, objektivitás és pártatlanság követelményeinek. 679  Ezek a követelmények számos részkötelezettséget magukban foglalnak. Így például az integritás kiterjed a közpénzek és az egyéb források megfelelő és hatékony felhasználásának kötelezettségére; a tisztességesség a harmadik személy általi befolyásolás elutasítására; az objektivitás az elfogulatlan ügyintézés követelményére; míg a pártatlanság általános és politikai értelemben is keretek közé szorítja a köztisztviselő magatartását. 680  Ha egy pályázó korábban politikai tevékenységet folytatott, a kiválasztási bizottságnak meg kell győződnie arról, hogy a pályázó képes követni a Kódexben foglalt szabályokat, ennek biztosítása érdekében rögzíteni kell vele szemben az elvárásokat. 681 

			Az eljárás nem szorítkozik kizárólag a tények vizsgálatára, többnyire versenyvizsgával jár együtt. A megmérettetés többnapos is lehet. Az írásbeli részben statisztikai táblákat kell elemezni, tanácsokat kell megfogalmazni egy-egy kormányzati probléma megoldására. A szóbeli fordulóban pedig tanúbizonyságot kell adni a megfelelő kifejezőkészségről. 682  Az összes tény számbavételét követően a kiválasztási bizottság sorrendbe állítja a pályázókat az érdemeik alapján, majd ennek megfelelően az első helyre rangsorolt pályázó kinevezését javasolhatja. Amennyiben az első helyre rangsorolt pályázó mégsem fogadná el a kinevezést, a közigazgatási szerv vagy az érdemek szerint a sorrendben következő pályázót nevezheti ki, vagy lezárhatja az eljárást kinevezés nélkül. 683  Akik nem kapják meg az állást, tartaléklistára kerülnek, amelyben elért eredményeik alapján ­12 hónapon keresztül lehetőségük van másik ugyanolyan vagy hasonló állás megszerzésére. 684  A kinevezés joga többnyire az adott minisztérium közigazgatási államtitkáráé, illetve más típusú központi államigazgatási szervekben az első számú köztisztviselőé. 685  A dokumentum speciális szabályokat fogalmaz meg a határozott időre történő foglalkoztatásra, a miniszterek kiválasztási eljárásba való bevonására, az állandó titkári (permanent secretary) versenyvizsgákra, a közszolgálati biztosok közvetlen részvételével történő versenyvizsgákra, a különleges tanácsadókra, valamint a kivételekre vonatkozóan. 686 

			A kiválasztás szabályozásának közvetlen intézménytörténeti előzményei

			Ami a személyzeti politikai megközelítésnél mindenképpen említést érdemel: kötelező pályázati rendszer – stabil és fenntartható módon – mind a mai napig nem jött létre a magyar közszolgálatban. György István sommásan megjegyzi, hogy a pályázati rendszer mindig is „mostoha sorsú” volt a hazai közszolgálati pragmatikában. 687  Ha nagyvonalakban áttekintjük a vizsgált időszakot, e megállapítás helytállónak bizonyul. 688  A Ktv. ­1992-ben­ nem tette általánosan kötelezővé a pályázati kiírás alkalmazását, de lehetőséget teremtett a munkáltató számára pályázati eljárás lefolytatására. 689  Ezt a megoldást a jogalkotó ­1997-ben­ módosította, s elrendelte a megüresedett álláshelyek nyilvános közzétételét. 690  A megüresedett álláshelyek nyilvános közzététele azonban nem jelentett egyet a pályázati kiírással, ugyanis sokkal inkább csak tájékoztató jellegű toborzási, nem kötelező érvényű szelekciós eszköz volt a munkáltatóra nézve. ­2007-ben­ a Ktv. visszatért a kötelező pályáztatásra 691  az államigazgatási és önkormányzati szerveknél dolgozó köztisztviselők kiválasztását illetően (2009-ben­ kiegészülve a versenyvizsgával 692 ). 693  Majd ­2010-től­ a kormánytisztviselői törvény (Ktjv.) hatálybalépésével és a Ktv. módosításával – megszüntette a jogalkotó a kötelező pályázati (és versenyvizsga-) rendszert, s előbb „felfüggesztette” a kötelező versenyvizsgát, 694  majd később megszüntette a jogintézményt. 695  A versenyvizsga kritikája volt, hogy költséges, hosszadalmas, illetve végül egyébként is a szubjektív állásinterjún dől el a kiválasztás. 696 

			Ha nem is működik kötelező pályázati rendszer a közigazgatásban, abban az esetben a jogszabályokban meghatározott 697  képesítési követelmények (ide nem értve az alkalmazás során felmerülő képzési és továbbképzési kötelezettségeket) képesek biztosítani a jogegyenlőség és az érdemalapú kiválasztás garanciáit, s végső soron a tisztviselők professzionális alkalmazását. A képesítési követelmények meghatározásáról vallott kormányzati személyzetpolitikai felfogás egészen a Kit. hatálybalépéséig bezárólag egyértelműnek tűnt, jogszabály határozta meg központi szinten azokat.

			A kiválasztás szabályozásának jellemzői a vizsgált közszolgálati törvényekben

			A Kttv. lényegében visszatért a Ktv.-ben­ használt megoldás alkalmazására, a szolgálat­adó mérlegelésére bízta a pályázati kiírásról való döntést. 698  Tekintve, hogy a Kttv. maradt az Áttv. háttérjogszabálya, az Áttv. nem tért el a kiválasztás szabályozásában.

			A Kit. lényegében átvette a Kttv. rendelkezéseit, s a pályázat kiírását a munkáltató döntésére bízza. A munkáltató mozgástere akkor korlátozott, ha a jogszabályban rögzített pályázati eljárás lefolytatását választja, más esetben azonban szabadon dönthet a tisztviselők toborzásáról, s részben szelekciójáról. 699  Mindennek logikus folyománya, hogy ugyanaz a kormányrendelet rendezi a Kttv. és a Kit. központi részletszabályait. 700  A korábbiaktól eltérően ugyanakkor – sok más pragmatikaelemhez hasonlóan – a Kit. decentralizálja a képesítési követelmények meghatározását is. Ez azt jelenti, hogy egyrészt a munkáltatói jogkör gyakorlójának hatáskörébe utalja az álláshely szakmai feltételeinek (tehát a képesítési követelményeinek) meghatározását, másrészt ennek gyakorlásához a keretek megállapítását kormányrendeleti szintre helyezi. 701  A rendelet mindazonáltal szűken fogalmaz, mindössze egy-két szempontra (az ellátandó feladatok jellegére, a szerv összetételére, a helyi munkaerőpiac helyzetére) hívja fel a munkáltató figyelmét. 702  Mindezekhez képest vajon milyen megoldásokkal operál a többi közszolgálati törvény?

			A Küt. a Kit.-hez hasonlóan szabályozza 703  a kiválasztási eljárást (ennek választható elemeként a pályázati eljárást) azzal a különbséggel, hogy mivel különleges jogállású szervekről van szó munkáltatói oldalon, ezért központi szabályozásra eleve nincs lehetőség. További eltérés, hogy a Küt. (a Kttv.-ben­ is megtalálható módon) 704  gyengébb és erősebb tartalmú társadalmi preferenciát alkalmaz, amikor úgy rendelkezik, hogy az álláshely betöltéséhez előírt szakmai végzettséggel, szakképzettséggel, szakképesítéssel, tapasztalattal, képességgel egyformán rendelkező jelöltek esetén előnyben lehet részesíteni azt a személyt, aki több gyermeket nevel, valamint előnyben kell részesíteni az önkéntes tartalékos szolgálati viszonyban állókat. 705  A képesítési követelményeket a különleges jogállású szerv vezetője határozza meg. 706 

			Az Ásztv. a számvevőket érintően kizárja a Kttv. kiválasztási eljárásra vonatkozó szabályait, ugyanakkor nem állapít meg ezek helyett sajátos szabályokat, valamint a Szervezeti és Működési Szabályzatban (SZMSZ) sem határoz meg ilyeneket. A képesítési követelményeket illetően fogódzót jelenthet, hogy számvevő kizárólag felsőfokú végzettséggel rendelkező (természetes) személy lehet. 707  Ez kiegészíthető azzal, hogy az SZMSZ szerint a munkáltatói jogkör gyakorlójának kell megállapítania az adott munkakör ellátására vonatkozó követelményeket. 708 

			Az Ogytv. sem állapít meg a kiválasztási eljárásra nézve speciális szabályokat, azonban törvény eltérő rendelkezése hiányában a Kttv. szabályai alkalmazandók. 709  A képesítési követelmények vonatkozásában az Ogytv. úgy fogalmaz, hogy a munkáltatói jogkör gyakorlója a jogviszony létesítését a Kttv.-ben­ foglaltakon túlmenően meghatározott iskolai végzettséghez, képesítéshez, illetve gyakorlati időhöz kötheti. 710  Ezzel párhuzamosan a Kttv. képesítési rendelete negatív hatállyal rendelkezik az Ország­gyűlés Hivatalában dolgozó köztisztviselőkről, tehát a munkáltatói jogkör gyakorlójának jogköre bővül. 711 

			A Hszt. a rendvédelmi alkalmazottakra nézve az általános szabályt tartalmazza, miszerint jogszabály vagy a rendvédelmi szerv döntése alapján a kinevezés meghívásos vagy pályázati eljárás alapján történhet. 712  Az általános képesítési követelményeket az egyes munkaköri kategóriáknak megfelelően ugyancsak a Hszt. határozza meg. 713  Ennek alapján az egyes munkakörökhöz szükséges konkrét szakképzettségeket jogszabály vagy a rendvédelmi szerv vezetője határozza meg. 714  A NAV szjtv. a képesítési előírásokat munkakörcsaládok és besorolási osztályok szerint differenciálva nevesíti miniszteri rendeletben. 715  Kiválasztási eljárásról azonban semmit sem szól a törvény. Minden bizonnyal e kérdésben is a NAV Foglalkoztatási Szabályzata szolgálhat válaszokkal. 716 

			Kiválasztási eszközök és módszerek az OECD-tagországokban

			A jogszabályok elsősorban az eljárásrendet szabják meg, a kiválasztási módszerekről értelemszerűen nem vagy csak szűken mondanak bármit is. A szakirodalom a munkakör betöltéséhez szükséges jellemzőket prediktoroknak nevezi. 717  A ­2021-ben­ készült, legfrissebb kormányzati körkép kifejezetten foglalkozott a közszolgálatban alkalmazott szelekciós eszközökkel. 718  A vizsgált ­32 OECD-tagországból ­19 (59%) az analitikus/kognitív kompetenciákat standardizált tesztelés során vizsgálja, további ­20 (62%) interjún (vagy azon is) keresztül. A viselkedési kompetenciákat ­24 (75%) OECD-tagországban interjúk segítségével vizsgálják a pályázóknál. Ugyanakkor csak ­13 (az összes vizsgált tagország ­41%-a) teszteli a kognitív vagy viselkedési kompetenciákat strukturáltabb értékelő központok segítségével, amelyek a gyakorlatban részletesebb vizsgálatot tennének lehetővé. Végezetül ­26 (81%) OECD-tagországban a pályázók motivációját, közszolgálati attitűdjét értékelik az interjú során, de csak ­8 (25%) tagország alkalmaz ebből a célból értékelő központokat. 719  Önmagában a megfelelő készségek és a tapasztalat megléte azonban nem feltétlenül elegendő egy munkakör betöltéséhez, szükség van bizonyos személyiségjegyekre, tulajdonságokra is. Kulcsfontosságú, hogy a pályázó milyen mértékben illeszkedik az adott munkakör által megkívánt követelményekhez. Az OECD kiemeli, hogy nem célszerű a szelekciós eszközöket közjogi módon, részletesen szabályozni. Ugyanakkor fontosnak tartja a professzionalizációt, a személyügyi szakemberek és vezetők felkészítését, képzését. 720  A közigazgatás számára napjainkban a kiválasztási – ezen belül újszerű toborzási – módszerek széles tárháza válik elérhetővé. Ilyen például a tudatos arculat erősítése, a munkáltatói márka kialakítása, a közösségi média aktív kihasználása. 721  Annak érdekében, hogy a közigazgatás ne maradjon le a versenyben a tehetségek megszerzéséről, fontos – a jelenlegi decentralizált működési környezetben hatványozottan –, hogy legyen egy olyan személyzetpolitikai szerv, amely iránymutatásokat, módszertani támogatást ad, és tanácsadást nyújt az egyes szervek számára a kiválasztási eszközök tárházának bővítése, a még fel nem tárt lehetőségek kiaknázása céljából.

			A közszolgálati jogviszony dinamikájának kérdései

			A fejezet tárgya, célja és módszertana

			Ebben a fejezetben a közszolgálati jogviszony dinamikájának, 722  tehát a jogviszony keletkezésének, módosításának, valamint megszűnésének és megszüntetésének elemzésére helyezem a hangsúlyt. 723  A fejezetben egyes szabályozási dilemmákat vizsgálok. Így főleg azt, hogy az egyes közszolgálati törvények miképpen vélekednek a kinevezés-munkaszerződés problematikáról, általános szabályként egyoldalú vagy közös megegyezéssel történő kinevezésmódosítást alkalmaznak-e, illetve stabil pályabiztonság vagy rugalmasan megszüntethető állásrendszer megteremtésére törekednek-e.

			Egyfelől tehát folytatom a korábbiakban megkezdett kutatást, azaz áttekintem és összehasonlítom a közigazgatás egyes közszolgálati törvényeinek szabályozását az egységesség és differenciáltság szempontjából. Másfelől ugyanakkor arra is törekszem, hogy ezzel együtt rámutassak a szabályozás lehetséges kérdőjeleire, ellentmondásaira, kitörési pontjaira. Megfontolandó javaslatok azonban csak akkor tehetők, ha azok egyaránt tekintettel vannak a jogintézményekre vonatkozó fontosabb tudományos összefüggésekre; ahol szükséges, a közvetlen jogintézmény-történetre; a jogalkalmazás kérdéseire; s nem utolsósorban a nemzetközi trendekre és illeszthető megoldásokra.

			A jogviszony keletkezése: kinevezés vagy munkaszerződés?

			Ahhoz, hogy a közszolgálati törvényekben a kinevezés és a munkaszerződés viszonyát jellemezni tudjuk, mindenképpen szükséges néhány fontosabb tudományos összefüggést felvillantani a ­2018 előtti időszakból. Kiindulópontunk lehet György István megkülönböztetése, aki szerint egészen más módon keletkezik a közszolgálati jogviszony és a munkaviszony. A munkaviszony kétoldalú munkaszerződéssel jön létre, amelyben a munkáltató és a munkavállaló a szerződés megkötésekor jogi értelemben mellérendeltségi helyzetben állnak, s a szerződési feltételeket megegyezésre törekedve alakítják ki. Ehhez képest a kinevezés egyoldalú jogi aktus, amelyet a tisztviselőnek – ha a közigazgatási szervnél szeretne dolgozni, akkor – el kell fogadnia, nincs érdemi lehetősége a feltételek alakítására. Ennek legfőbb oka, hogy a kinevezés tartalmát a jogszabályok többnyire kógens normákkal rendezik. 724 

			Munkajogi álláspont a kinevezés jellemzőiről és a szerződéses foglalkoztatás közigazgatási térnyeréséről

			A munkajogi álláspontról a legnagyobb részletességgel – és egyben a legaktuálisabb trendeket és dilemmákat feldolgozva – Kun Attila tanulmányaiban olvashatunk, aki a státusz vs. kontraktus kérdését, a kinevezés jogi természetére vonatkozó főbb jellemzőit vizsgálja. A kinevezés jogi klasszifikációja kapcsán – a fenti kiindulópont mentén haladva – két markánsan elkülöníthető nézet rajzolódik ki Kun Attila tolmácsolásában. Az egyik a közjogi alávetettséget, a másik pedig a magánjogi mellérendeltséget hangsúlyozza. Amíg az előbbi szerint a kinevezés az állam egyoldalú aktusa, addig az utóbbi a kinevezés szerződéses karakterére fókuszál. Ez utóbbi érvelésnek a középpontjában az a megfontolás áll, hogy ugyan a tisztviselőnek nincs aktív szerepe a jogviszony tartalmának alakításában, ám mégis szükség van a felek közötti konszenzusra a kinevezés elfogadása által. 725  A kinevezés funkcióját – kifejezetten egyoldalú aktusként – vizsgálva Kun Attila a munkajogi dogmatika alapján a munkaszerződés kettős funkciójából indul ki. A munkaszerződés egyrészt keletkezteti (konstitutív funkció), másrészt alakítja (tartalomalakító funkció) a munkaviszonyt és annak tartalmát. 726  Az analógia alapján arra a következtetésre jut, hogy a kinevezés (vizsgálata szerint a Kttv.-ben), mint egyoldalú aktus, nem rendelkezik konstitutív funkcióval, hiszen a jogviszony kinevezéssel és annak elfogadásával, továbbá eskütétellel jön létre. A tartalomalakító funkciót vizsgálva – még mindig egyoldalú aktusként értelmezve – azt a lényegi megállapítást teszi, hogy a kinevezés voltaképpen ilyennel sem rendelkezik. Ennek okaként jelöli, hogy a munkáltató mérlegelési joga vagy diszkrecionális hatalma lényegében alig érvényesül a kinevezés során (ugyancsak a Kttv. szerint). Amíg a kinevezés tartalmi elemeinek egyik részét – ahogy György István megfogalmazza – ugyanis jogszabály határozza meg kógens módon (például a besorolási osztályt vagy fokozatot), addig ezeknek a másik részéhez mindenképpen valamiféle megállapodásra van szükség (például a munkavégzés helyéről vagy a jogviszony kezdetének a napjáról). Ezek tükrében Kun Attila azt az alapvető konklúziót vonja le, hogy a kinevezés szerepe inkább csak – pozitív értelemben véve, a munkáltató speciális közjogi helyzetét hangsúlyozva – szimbolikus. Mindezzel összefüggésben megjegyzi, hogy „a kinevezés szimbolikus karaktere nem strukturálhatja át a jogviszony esszenciájának kontraktuális alapjait”. 727  Figyelembe véve a fentieket, a kinevezés jogi minőségének és funkciójának szimbolikus és jogi/tartalommeghatározó dimenzióját határolja el egymástól (hangsúlyozva, hogy a közszolgálatban a szimbolikus dimenzió legalább olyan fontosságú, mint a jogi). A szimbolikus dimenzióban a kinevezés a munkáltató speciális közjogi helyzetére utal: az egységesítés irányát erősítheti (hiszen hasonlóan szabályozott jogintézmény valamennyi közszolgálati törvényben); a közszolgálati ethoszt megtestesítő pragmatikaelemeket indukálhatja (így a közös elemek egységes szellemben való rendezését segítheti, például az etikai jellegű elveket); a státusz különleges helyét és minőségét hangsúlyozza (még ha egyéb, szerződéses jellegű foglalkoztatásra is lehetőséget adnak a közszolgálati törvények); illetve a „beosztás” kategóriájának használatával szimbolikus módon reprezentálja az erős alá-fölé rendeltséget, ami a feladatkörhöz/munkakörhöz képest többletet jelent a munkajoggal való viszonyrendszerben. Ezzel szemben a kinevezés jogi/tartalommeghatározó dimenziójával összefüggésben azt hangsúlyozza (ahogy fentebb arra már utaltam), hogy a jogviszony dinamikájának egyes elemeit (keletkezés, módosítás, megszüntetés) a kontraktuális szemlélet hatja át (természetesen azokat a szabályokat érintően, amelyekben nem a jogszabály kógens rendelkezései döntenek). 728 

			Kun Attila egy másik írásában a szerződéses jelleg – közszolgálatban való – terjedésével összefüggésben a generálklauzulák jelentőségét hangsúlyozza, és a méltányos mérlegelés elvének alkalmazási lehetőségére hívja fel a figyelmet. Az alapelv kifejezetten a munkáltató döntési hatalmának korlátozását és a munkavállaló védelmét tűzi célul. 729  Az Mt. szerint a munkáltató a munkavállaló érdekeit a méltányos mérlegelés alapján köteles figyelembe venni, a teljesítés módjának egyoldalú meghatározása a munkavállalónak aránytalan sérelmet nem okozhat. 730  Kun Attila szerint az alapelv a közszolgálati jogban ugyancsak alkalmazható lenne, mert egyrészt – mint fentebb már esett róla szó – a közszolgálati jogban is jelen van a szerződéses jelleg. Másrészt a közszolgálati jog jóval több „nehezítő” generálklauzulát tartalmaz a többletkötelezettségek között (így például a méltatlanságra vagy a köz szolgálatának elsődlegességére vonatkozó szabályokat), szemben a többletjogosultságok körével. Harmadrészt a közszolgálati jog eleve számos konkrét jogintézménynél ismeri az aránytalan sérelemokozás tilalmát, így annak általános jellegű kiterjesztése logikus lépés volna a jogalkotó részéről (sőt kívánatos is, például a konkrét munkafeladatra való utasítás esetében). Negyedrészt mivel nemcsak munkajogi, hanem közjogi értelemben is aszimmetrikus a közszolgálati jogviszony, ezért kétszeresen is indokolt volna a tisztviselő helyzetének javítása, megerősítése. Ötödrészt a jogalkotás a közszolgálati jogban is a rugalmasság irányába tart, ez azonban egyre inkább együtt jár azzal, hogy a tisztviselők stabilitása, pályabiztonsága háttérbe szorul. Hatodrészt az alkotmányos elvekkel is indokolható az alapelv átültetése. Az Alaptörvény szerint „minden munkavállalónak joga van az egészségét, biztonságát és méltóságát tiszteletben tartó munkafeltételekhez”. 731  Ahogy Kun Attila fogalmaz, az állam „mintamunkáltató szerepe” nehezen érvényesül, ha az állami munkáltatót szinte hézagosabb követelményrendszer köti, mint a versenyszféra munkáltatóit. 732 

			Azonban nemcsak a szerződéses jelleg terjedése, hanem a munkaszerződés térnyerése is megfigyelhető a magyar közszolgálatban. 733  Ez elsősorban a közalkalmazotti jogviszonnyal kapcsolatban mondható el, 734  ám a közigazgatási foglalkoztatásban sem teljesen idegen tendencia (sőt, de erről majd később). A munkaszerződés a szakirodalom szerint általánosságban négyféleképpen válhat a közszolgálati jellegű foglalkoztatás alapjává vagy legalábbis részévé. Egyrészt kivételes jellegű maradhat, ami azt jelenti, hogy meghatározott feltételek mentén engedi csak a munkavállalók foglalkoztatását. Másrészt a fizikai alkalmazottakra vonatkozhat. Harmadrészt a szerződéses foglalkoztatás olyan mértékű elterjedésében mutatkozhat meg, amellyel már-már felváltja a kinevezést. Negyedrészt valamilyen atipikus megoldásként, speciális munkaviszony (például polgári jogi, így megbízási szerződés) keretében bújhat meg. 735 

			Közjogi álláspont a kinevezés jellemzőiről és a szerződéses foglalkoztatás közigazgatási térnyeréséről

			A munkajogi mellett a közjogi álláspont megértése is szükséges. Ehhez érdemes Hazafi Zoltán habilitációs téziseiben olvasható érvelését áttekinteni. Szerinte a jogviszony keletkezésének differenciálódása a közszolgálatban kétféle relációban mehet végbe a nemzetközi trendek alapján. 736  Az egyik a közjogi és magánjogi szabályozás közötti viszonyt érinti, amelynek eredményeként létrejön a szabályozás duális rendszere, s egyszerre nyílik lehetőség közjogi és magánjogi státuszú foglalkoztatásra is. Ilyenkor bár igyekeznek a feladat jellege alapján szétválasztani a kétféle jogállás alkalmazhatóságát, mégis növekszik a szerződéses foglalkoztatás aránya. Ennek oka, hogy általában ugyanarra a feladatra kinevezéssel és szerződéssel is alkalmaznak köztisztviselőt és munkavállalót. A másik reláció a közjogi szabályozáson belül értelmezhető, mégpedig az általános és speciális jogállások egymáshoz való viszonyában. Számos országban bizonyos szakterületek kiválnak, s rájuk sajátos jogállás vonatkozik (példaként említhető a rendvédelem vagy a külszolgálat).

			Hazafi Zoltán a francia közszolgálati jogfejlődést vizsgálva arra jut, hogy a monolitikus vs. duális szabályozás problematika az állam által érvényesítendő közérdek primátusára vezethető vissza. Az államnak olyan felhatalmazásra van szüksége, ami biztosítja ezt, és amelyet nem korlátoz a közigazgatás személyi állományával való tárgyalási, megegyezési kényszer. Ezt a fajta monolitikus szemléletet törte meg később a közhatalmi és a szervezet működtetését szolgáló (másképpen funkcionális) feladatellátás közötti különbségtétel. Az előbbi esetben különleges feladatellátásra kerül sor, közhatalom gyakorlásában való részvételről beszélhetünk, amelynek nem lehet szerződéses alapja, hiszen az eljárásra való felhatalmazást, hatáskört nem szerződéses megállapodás teremti meg 737  (tudniillik a feladatellátáshoz-hatáskörgyakorláshoz kötődő fokozott felelősség, az integritáshoz kötődő követelmények vagy a többletkötelezettségek érvényesíthetősége miatt). 738  A szervezet működtetéséhez szükséges feladatok az előbbiekhez képest pedig olyan szolgáltatások, amelyekről magánjogi szerződésben meg lehet állapodni.

			Hazafi Zoltán – mint említettem – ezt a megközelítést a francia közszolgálat s a francia jogtudomány által kimunkált dogmatikára alapozza. Ez azért fontos és különösen érdekes, mert a ­2008 után született „Fehér Könyv” reformprogram koncepciója már arról szólt, hogy bár a közhatalmi tevékenységgel járó munkakört általános szabályként továbbra is kinevezéssel lehet betölteni, de kiegészítő jelleggel sor kerülhet közszolgálati szerződés alkalmazására is. Egyéb pozícióba általános szabályként ugyancsak kinevezés az általános szabály, ám kiegészítő jelleggel itt is lehet munkaszerződést kötni. A kiegészítő jelleg a koncepció szerint azokat az eseteket takarja, amikor a rugalmasság a közszolgálat alkalmazkodását, illetve folyamatos működésének fenntartását szolgálja. Így például az alkalomszerűen felmerülő igényeket, a hosszú távú karrierperspektíva hiányát, a közszolgálatban ritkán előforduló technikai kompetenciák iránti igényt, a közszféra és a magánszféra közötti mobilitás elősegítését, illetve egyes társadalmi csoportok belépésének támogatását. 739 

			Az Action Publique ­2022 reformprogram végül egészen odáig jutott a problematika kezelésében (ahogy arról már esett szó), hogy a francia közszolgálatban gyakorlatilag bármilyen pozíció betölthető lesz határozott idejű szerződéssel, ha a feladat jellege ezt indokolja (még vezetői pozícióban is). 740  Mindez alátámasztja Hazafi Zoltán véleményét, miszerint a jogtudományiról a közgazdasági megközelítésre tevődött a hangsúly. Mindezek alapján gondolatmenetét zárva kifejti, hogy fontos a közjogi szabályok fenntartása azzal, hogy bizonyos esetekben rugalmasabb szabályozásra szükség lehet, ami bizonyos mértékben megalapozhatja a szerződéses foglalkoztatást. Ezt szerinte két tényező indokolhatja: a közhatalmi jelleg hiánya (mint alkalmazási feltétel) és a közszolgálat működőképességének megőrzése (például a munkaerőpiaci szempontból kitett munkakörök esetében). 741 

			Kinevezés vs. munkaszerződés – közhatalmi feladatok vs. munkáltatói joggyakorlás?

			Az Alkotmánybíróság értelmezésének segítségével foglalhatjuk össze a kinevezés és a munkaszerződés közszolgálati alkalmazhatóságának lényegét. 742  Az állam és nevében a közigazgatási szervek egyszerre végeznek közhatalmi és munkáltatói tevékenységet. Így előfordulhat, hogy a közérdek primátusa miatt kedvezőtlen helyzetbe kerül a tisztviselő (például a kirendelésre kifejezetten kormányzati érdekből kerül sor). Ugyanakkor a jogviszony eleve aszimmetrikus, a munkáltató munkajogi értelemben a munkavállaló/tisztviselő felett áll (például utasításadási jog érvényesítésével). Ahogy azonban Petrovics Zoltán kifejti, a közszolgálati munkáltató munkáltatói intézkedései során nem közhatalmi (iure imperii), hanem munkáltatói (iure gestionis) jogosítványokat gyakorol. 743  Így egyszerre két szempontnak is meg kell felelni. Egyrészt annak, hogy legyen elegendő lehetősége a munkáltatónak arra, hogy a közérdeket szem előtt tartva hozzon munkáltatói intézkedéseket, másrészt ugyanakkor annak is, hogy ezek az intézkedések lehetőleg ne okozzanak aránytalan sérelmet a tisztviselőnek, ne „terheljék” még inkább a közszolgálati jogviszony kettős természetéből fakadó aszimmetriát és egyenlőtlenségeket. A javaslatok megfogalmazása során tehát az eddig felvázolt szempontok lényeginek tűnnek.

			

			A munkaszerződés szerepe, jellemzői és térnyerése a közszolgálati törvényekben

			Mindezek után tekintsük át, hogy az egyes közszolgálati törvények (Kttv., Kit., Küt.) miképpen foglalnak állást a kinevezés jogi klasszifikációjáról, milyen funkcióval ruházzák fel a kinevezést, valamint milyen követelményrendszer mentén engednek teret a munkaszerződéssel történő alkalmazásnak. Vajon mennyiben felelnek meg a közszolgálati törvények rendelkezései a felvázolt alkotmányos és tudományos összefüggésekben támasztott elvárásoknak? Vajon illeszkedik a szabályozás rendszere a nemzetközi folyamatok trendjei közé?

			Először nézzük meg a Kttv.-t. A Kttv. kizáró jelleggel, de korántsem taxatív felsorolásban (és így nem is „mértani pontossággal”) 744  rögzíti, hogy a közigazgatási szerv közhatalmi, irányítási, ellenőrzési és felügyeleti hatáskörének gyakorlásával közvetlenül összefüggő, valamint ügyviteli feladat ellátására kizárólag közszolgálati jogviszony létesíthető. Ezt kiegészíti azzal, hogy megbízási, vállalkozási, illetve munkaszerződés nem köthető olyan feladat elvégzésére, amelyre csak kormánytisztviselői, köztisztviselői kinevezés adható. 745  A kormánytisztviselő és köztisztviselő, valamint a kormányzati és közszolgálati ügykezelő kategóriákhoz párosuló normatartalmat az értelmező rendelkezések határozzák meg. 746  A Kttv. további feltételeket fűz mind a polgári jogi, mind a munkajogi foglalkoztatással szemben. Így megbízási vagy vállalkozási szerződés csak akkor köthető, ha a munkavégzésre lehetőség van a polgári jogi jellegű jogviszonyokra jellemző feltételek között (független és önálló módon). Munkaszerződés lényegében tehát csak olyan személyekkel köthető (leszámítva a fizikai dolgozókat), akik például gazdasági, jogi vagy humánpolitikai feladatokat végeznek. 747  Fontos megemlíteni, hogy ­2022-ben­ a jogalkotó hatályon kívül helyezte a munkaviszonyra vonatkozó korábbi mennyiségi korlátozásokat. 748  Ennek okai nem ismerhetők meg a módosító törvény indokolásából, 749  azonban a módosítás az önkormányzati személyi állományt ténylegesen nem is befolyásolja, ugyanis a korlátozás eddig sem vonatkozott az önkormányzati igazgatási szervek személyi állományára. Azt azonban fontos megjegyezni, hogy így az eltérő szabály fenntartásának sincs értelme, általános szabály hiányában ugyanis nincs is mitől eltérnie a speciális szabálynak. 750 

			A Kit. ugyancsak lehetővé teszi a munkaszerződésben történő foglalkoztatást. 751  Megfogalmazása szerint az álláshelyeken kormányzati szolgálati, biztosi, politikai szolgálati jogviszony, valamint munkaviszony hozható létre. 752  E rendelkezés három további szabállyal egészítendő ki. Egyrészt a kormányzati igazgatási szervnél munkaviszony keretében ellátható feladatokat a kormányzati igazgatási szerv szabályzata határozza meg. A Kit. tehát gyakorlatilag „szabadon engedi” a kormányzati igazgatási szervek vezetőit, akiknek így nem kell a Kttv.-nél említett jogértelmezéssel „bajlódniuk”. Elképzelésük szerint, bármilyen típusú feladatra – így például minden további nélkül akár közhatalmi jellegű hatáskörök gyakorlására is – létesíthetnek munkaviszonyt. 753  Ezzel összefüggésben rögzíthető, és egyfajta ellentmondásra utal, hogy bár a munkaviszony álláshelyen létesül, a Kit. kizáró rendelkezéseinek hiányában a munkavállalók esetében továbbra is megmarad a munkakör jogintézménye, 754  amelyet a munkaköri leírás kifejezés normaszinten is megerősít. 755  Másrészt a munkaviszony bármilyen álláshelyen létrehozható, függetlenül annak besorolásától. 756  Azt gondoljuk, hogy a rendelkezés valójában értelmezési nehézségekbe ütközik, hiszen tiltó rendelkezés hiányában akár vezető is állhat(na) munkaviszonyban. 757  A jogalkotó érvelése szerint a munkaviszony ugyan elméletileg létrehozható lenne vezetői álláshelyen, de a törvény ­3. §-a­ alapján ez mégsem következhet be. 758  Az érvelés álláspontunk szerint nyelvtani értelmezéssel nehezen fogadható el, mégpedig két ok miatt. Az első ok: a törvény csak arról rendelkezik, hogy a „szakmai vezető” kormányzati szolgálati jogviszonyban áll. Megjegyezhető, hogy a törvény ugyanezt mondja ki a kormánytisztviselőre is. 759  Ezt egészíti ki a korábban már idézett szabály, amely szerint az álláshelyen (ideértve vezetői álláshelyet is kizáró rendelkezés hiányában) akár munkaviszony is létrehozható. A második ok: az Mt. ismeri a vezető állású munkavállaló fogalmát, vagyis megengedi, hogy a munkaszerződés alapján „vezetői státusszal” ruházza fel a munkáltató saját munkavállalóját (és e szabály alkalmazását a Kit. szintén nem zárja ki). 760  Összefoglalva tehát: a nyelvtani értelmezés alapján vezetői álláshelyen munkaviszony is létesíthető lenne, amely Mt. szerinti vezetői jogállást teremtene, ha a munkaszerződésben erről rendelkeznének. Mégis, ha rendszertani értelmezéssel közelítjük a kérdést, akkor a Kit. külön kizáró rendelkezése hiányában is nehezen értelmezhető az Mt. idézett szabálya. 761  A Kit. egyes jogintézményeinek konkrét szabályai is ezt támasztják alá. Így például a munkamegosztás szempontjából elkülönült szervezeti egység vezetője szakmai vezetői (osztályvezetői vagy főosztályvezetői) álláshelyre (!) nevezhető ki. 762  Mindez tehát visszavezet bennünket a ­3. §-ban­ foglaltakhoz. Végül megjegyezhető, hogy nehéz lenne elképzelni azt, hogy a jogalkotó célja az Mt. szerinti vezető állású munkavállaló szabályainak alkalmazása lenne annak tükrében, hogy jelentős kiterjedéssel – a törvény ­223. és ­265. §-ok közötti részében – szabályozza a szakmai vezetők és felsővezetők jogállását. Így a teleológiai értelmezés is inkább az utóbbi gondolatmenetet igazolja. Ettől még egy bizonytalanságot okozó rendelkezésről van szó, ami minden bizonnyal a vezetőkre vonatkozó szabályok pontosításával maradéktalanul feloldható volna. Harmadrészt jegyezzük meg, hogy a kormányzati igazgatási szervnél munkaviszony keretében betöltött álláshelyek aránya nem haladhatja meg a kormányzati igazgatási szerv álláshelyeinek 10%-át (beleértve a fizikai dolgozókat is). 763 

			Végül tekintsük át a Küt. fontosabb szabályait. A különleges jogállású szerv alaplétszámába tartozó álláshelyen közszolgálati jogviszony és munkaviszony hozható létre. 764  Ezzel összefüggésben megjegyezhető, hogy a Küt. részben alkalmazza a közhatalmi jellegű hatáskörökre vonatkozó megkötéseket. Azért mondjuk, hogy részben, mert a különleges jogállású szerv alaplétszáma ­10%-ának­ erejéig közhatalmi, irányítási, ellenőrzési és felügyeleti hatáskörének gyakorlására is köthet munkaszerződést. 765  Mindez azt jelenti, hogy a törvény lehetővé teszi például azt, hogy akár felügyeleti jogkörben is eljárjon egy munkavállaló, akire így az Mt. és a Küt. ­101–102. §-a­ vonatkozik. Ebből fakadóan számos olyan, a köztisztviselők integritását biztosító rendelkezés nem alkalmazható, amely ilyen fontos feladatkörben, ráadásul a függetlenség és autonómia egyértelmű kívánalma mellett mindenképpen a jogviszony tartalmába illene. Így például a közhatalmi hatáskört gyakorló munkavállalóra sem a fegyelmi eljárás, sem a hivatásetikai szabályok, sem pedig az összeférhetetlenség szabályai nem alkalmazhatók. 766  Ez azért sem teljesen érthető és elfogadható, mert a Küt. rendelkezik az Mt. bázisú munkaszerződés mellett a Küt. alapjain álló közszolgálati munkaszerződésről is. Ez utóbbi lényege, hogy a felek egyes kérdésekről konszenzusos módon megállapodhatnak, s a nem szabályozott kérdésekben a közszolgálati jogviszony normáit (így például a fent említett integritáshoz köthető jogintézményeket) kell alkalmazni. 767  E gondolatmenet alapján megfontolandónak tűnik a közszolgálati munkaszerződés hatályának kiterjesztése a munkaszerződésre vonatkozó megkötések feloldása helyett.

			A kinevezés jellemzői és funkciói a közszolgálati törvényekben

			Általánosságban megállapítható, hogy a kinevezés funkciói bizonyos mértékben elmozdulást mutatnak a ­2018 után hatályba lépett közszolgálati törvények normarendjében. A korábbiakban vázolt funkcionális elmélet alapján, ha a kinevezés konstitutív funkcióját vizsgáljuk, akkor a formula lényegében továbbra is változatlan, hiszen a jogviszony kinevezéssel és annak elfogadásával jön létre, 768  s az eskütétel is ugyanúgy érvényességi kelléke a jogviszony keletkezésének. 769 

			A tartalomalakító funkció tekintetében azonban egyértelmű változások történtek. Amíg a Kttv. kinevezési okmánya számos kógens rendelkezést tartalmazott, addig a Kit. ezeket már nem írja elő. 770  Helyette a munkáltatói jogkör gyakorlójának a mérlegelési jogköre vagy a diszkrecionális hatalma nyer teret. 771  A kinevezés beosztási okirata többek között tartalmazza a kormánytisztviselő munkaidejét, álláshelyének besorolását, illetményét, valamint az álláshelyen ellátandó feladatok meghatározását. 772  Ezek azért emelhetők ki, mert valamennyi esetben a munkáltató alakítja ki alapvető tartalmukat. Így a munkáltatói jogkör gyakorlója határozza meg a kormányzati igazgatási szervnél az általános munkarendet; a munkáltatói minőségben megjelenő Kormány sorolja be határozatában az álláshelyeket; a munkáltatói jogkör gyakorlója állapítja meg a széles kiterjedésű sávon belül az illetményt; s végül a munkáltatói jogkör gyakorlója határozza meg az álláshelyen ellátandó feladatokat is. 773 

			

			Mindez egyértelműen abba az irányba mutat, hogy a kinevezés szimbolikus funkciója mellett egyre inkább valódi, egyoldalú, aktusszerű jellemvonásokat vesz fel (noha a Kit.-et emeltem ki, kisebb-nagyobb mértékben ez a többi törvényre is igaz). Ez persze nem negligálja az alakszerűség ismérveit, a megállapodás alapvető szerepét. Negatívan befolyásolja ugyanakkor a szimbolikus dimenzió egyes elemeit. Így például visszavetheti az egyes pragmatikaelemek egységesítésének és a közszolgálati ethosz megerősödésének lehetőségeit. Az egyoldalú aktusszerű jellemvonások ugyancsak elmozdulást okoznak a jogi/tartalommeghatározó dimenzióban a kontraktuális szemlélet talajáról. Ez a gondolat át is vezet a kinevezés módosítására.

			A jogviszony módosítása: egyoldalúan vagy közös megegyezéssel?

			A jogviszony módosításának dogmatikai háttere

			A szakirodalom többféle megkülönböztetést alkalmaz; amíg módosulás alatt a felek akaratától függetlenül, automatikusan bekövetkező változást, addig módosítás alatt a felek akarata által előidézett változtatást kell érteni. 774  Konkrétan a kinevezés módosításáról tehát akkor beszélhetünk, ha a felek egyező akaratnyilatkozata vagy az egyik fél jognyilatkozata folytán megváltozik a kinevezés tartalma. A kinevezés módosítása lényegében kiterjedhet a kinevezés bármely tartalmi elemére, és a módosítás időben sem korlátozott (tehát határozott és határozatlan időre is történhet). 775  A munkajogi szakirodalom szerint kinevezésmódosítás esetén „nem egyszerűen általános, hanem akár kizárólagos szabályaként is elfogadható a konszenzualitás elve”. 776  Ennek oka, hogy ha a jogviszony megállapodással jött létre, akkor természetesen módosulnia is akként kellene. 777  Ehhez képest a közjogi szakirodalom e kérdésben is némileg eltérő nézőpontot képvisel. Érvelésük szerint a közszolgálat folyamatosságának fenntartása, valamint a közszolgáltatásokhoz való egyenlő hozzáférés biztosítása érdekében a munkáltatónak szélesebben ki kell nyitni a lehetőségeket, hogy az indokolt esetben egyoldalúan, a tisztviselő hozzájárulása nélkül módosítsa a kinevezést. 778 

			

			A jogviszony módosításának megoldásai és problémái a közszolgálati törvényekben

			A közszolgálati törvényeink ebben a kérdésben sem jutottak egységes álláspontra. Az alábbiakban kiemelek ezek közül néhányat, s megvizsgálom azok fontosabb szabályait. Alapvetően kétféle megoldással találhatjuk szembe magunkat a közigazgatásban; 779  az egyik mintája a Kttv.-ben, a másiké pedig a Kit.-ben­ található.

			A Kttv. alapján a munkáltató indokolt esetben egyoldalúan – a tisztviselő hozzájárulása nélkül – módosíthatja a tisztviselő kinevezését, például az eredetileg meghatározott munkakört,  780  illetve munkavégzési helyet. 781  Mindkét elem lényeges a tisztviselő számára, változásuk a jogviszony fenntartásának szándékát is befolyásolhatja. A jogalkotó ezért lényeges garanciális szabályokat épített be, de ezeknek csak egy része ír elő olyan feltételt, amelynek fennállása objektíven megítélhető. 782  Így például az új munkakör betöltéséhez is rendelkeznie kell a tisztviselőnek megfelelő iskolai végzettséggel, képzettséggel, szakképesítéssel, gyakorlattal, vagy ha a munkavégzés helye változik meg, akkor annak továbbra is a településen belül kell lennie, és az új munkahely és a lakóhely között – tömegközlekedési eszközzel – történő oda- és visszautazás ideje naponta a három órát, tíz éven aluli gyermeket nevelő tisztviselő esetében a két órát nem haladhatja meg. 783  A garanciális szabályok másik része az egyéni élethelyzetektől függően biztosít védelmet olyan módon, hogy a munkáltató mérlegeli, fennállnak-e a védelemre okot adó körülmények. 784  Ennek megfelelően a munkakört és a munkavégzés helyét abban az esetben módosíthatja a munkáltató a tisztviselő beleegyezése nélkül, ha a tisztviselőre nézve – különösen egészségi állapotára vagy családi körülményeire tekintettel – aránytalan sérelemmel nem jár. 785 

			Ehhez képest a Kit. szigorúbb a kinevezés módosításának szabályozását tekintve. Amíg a Kttv. esetében csak indokolt esetekben módosítható egyoldalúan a tisztviselő kinevezése, addig a Kit.-ben­ általános szabály szerint a kinevezést a munkáltatói jogkör gyakorlója egyoldalú jognyilatkozatával módosíthatja. A tisztviselőnek alapvetően két lehetőséget hagynak a szabályok; vagy elfogadja a kormányzati igazgatási szerv egyoldalú kinevezésmódosítását, vagy pedig nem fogadja el, s egyúttal kéri a felmentését. 786  Tovább szűkíti a tisztviselő mozgásterét, hogy kizárólag meghatározott esetekben kérheti a felmentését 787  (így például akkor, ha illetményének összege a kinevezésmódosítást követően nem éri el a korábbi illetményének ­80%-át, vagy ha munkavégzésének helye a település határán kívülire változik). 788  Amennyiben a tisztviselő ezekben az esetekben nem kéri a felmentését, akkor a kinevezésmódosítást elfogadottnak kell tekinteni. 789  A felmentés szabályai azonban nem csak tartalmi szempontból kötöttek. Egyrészt a tisztviselőnek kizárólag a kinevezés módosításának közlésétől számított négy munkanapon belül van erre lehetősége. Másrészt ezt csak írásban teheti meg. 790  A törvény részben kedvező, részben viszont rendkívül hátrányos jogkövetkezményeket fűz a módosításhoz. Az előbbi abban mutatkozik meg, hogy ha a tisztviselő kéri a felmentését, akkor a munkáltatói jogkör gyakorlója köteles ennek eleget tenni. Ebben az esetben a tisztviselőnek a felmentési időre járó illetmény, a végkielégítés, 791  valamint az egyéb járandóságok összegének meghatározásakor a módosítást megelőző illetményét kell alapul venni. 792  Komoly hatása van azonban a felmentés e formájának a tisztviselő későbbi pályájára nézve a kormányzati igazgatáson belül. Ahogy ugyanis fentebb már jeleztük, ha a tisztviselő kinevezésének módosításakor kéri a felmentését, akkor újabb kormányzati szolgálati jogviszonyt a jogviszony megszűnésétől számított három évig csak a Kormány engedélyével létesíthet. 793  Előfordulhat, hogy a munkáltatói jogkör gyakorlója jogával visszaélve módosítja a tisztviselő kinevezését (erre később még visszatérünk). Az ilyen helyzetek orvoslására a Kit. lehetővé teszi, hogy a tisztviselő a kinevezés egyoldalú módosítása tárgyában közszolgálati panaszt nyújtson be a Közszolgálati Döntőbizottsághoz. A joggal való visszaélés tilalmába ütköző kinevezésmódosítás esetén az érvénytelenség jogkövetkezményei alkalmazandók, vagyis az egyoldalú jognyilatkozatból jogok és kötelezettségek nem származhatnak. 794 

			Az imént tárgyalt egyoldalú kinevezésmódosítás szabályaival szemben számos aggály megfogalmazható. A probléma súlyát jól jelzi, hogy az Ásztv. ­2018-ban­ történt módosításakor is az egyik leginkább vitatott kérdést a kinevezésmódosításra vonatkozóan elképzelt szabályozás jelentette. A köztársasági elnök megfontolásra visszaküldő levelében – többek között – utalt arra, hogy a módosító rendelkezések szerint a törvény lehetővé tenné a kinevezés egyoldalú módosítását, de még a szintén ­2018. december ­12-én­ elfogadott Kit.-ben­ foglaltakhoz képest is kedvezőtlenebb feltételekkel (noha a Kit. kinevezésmódosítási szabályai sem a konszenzusra törekvés szellemében születtek). Ezt a köztársasági elnök azzal indokolta, hogy a törvény úgy tenné lehetővé a módosítást, hogy a számvevő kizárólag akkor kérheti felmentését, ha az illetménye nem éri el a korábbi illetménye ­60%-át, vagy a munkaideje megváltozik. 795  A kihirdetett törvény bővítette és kicsit pontosította az ilyenkor kérhető felmentés szabályait, de azt azért nem lehet mondani, hogy érdemben javított volna a számvevők helyzetén. Érdemi változást valójában inkább a Kttv. szabályaihoz való hozzáigazítással lehetett volna elérni. Vagy még azzal sem. Ahogy fentebb már írtam róla, ­2023. január ­1-jétől­ csak a felek közös megegyezésével lehet módosítani a számvevő közszolgálati szerződését.

			Kártyás Gábor szerint az egyoldalú kinevezésmódosítás rendeltetése alapján rugalmas munkaszervezési eszköznek, de az előbbiekre tekintettel akár szankcionáló eszköznek is tekinthető. Szerinte az előbb említett funkció is nehezen állja meg a helyét, ugyanis a kinevezéstől eltérő ideiglenes foglalkoztatási formák pontosan ugyanazt a célt, tehát a munkaszervezés hatékonyságát szolgálják. 796  A másodikat illetően a szakirodalomban közmegegyezés olvasható, amely szerint az egyoldalú kinevezésmódosítás gyakorlatilag egyfajta „bújtatott indokolás nélküli felmentésre” is lehetőséget adhat, hiszen elképzelhető, hogy a munkáltató olyan módon módosítja a tisztviselő kinevezését, amelynek eredményeként a tisztviselő „inkább” a felmentését kéri. 797  Különösen igaz ez akkor, amikor a munkáltatói intézkedésnek az aránytalan sérelemokozásra sem kell tekintettel lennie 798  (noha az általános magatartási követelmények – ezek között a joggal való visszaélés tilalma – ilyenkor is irányadók). 799  Függetlenül tehát attól, hogy az egyoldalú módosítás általános vagy speciális szabályként van-e meghatározva, valójában kétélű fegyvernek tekinthető.

			Pontosan erre mutat rá a Közszolgálati Döntőbizottság a ­2021/1. elvi döntőbizottsági határozatában. A Döntőbizottság érvelése szerint a jogviszony (határozatlan vagy határozott) időtartamának megválasztása a kinevezés egyoldalú módosításakor már nem illeti meg a munkáltatói jogkör gyakorlóját, a jogviszony tartalmának ilyen jellegű módosítása a felek egyező akaratának hiányában nem múlhat a szerv egyoldalú elhatározásán. Egy ilyen tartalmú kinevezésmódosítás ugyanis a határozott idő leteltével a tisztviselő jogviszonyának (lényegében indokolás nélküli) megszüntetéséhez vezethetne. 800  Összefoglalásképpen: a kinevezésmódosítás szabályai logikailag követik a kinevezés jellegének fentebb jelzett változásait. Ez legalább két okból is problémát jelenthet. 801  Egyrészt tovább feszíti a jogviszony aszimmetrikus szerkezetét (ami egyúttal alkotmányos aggályokat is felvethet a közigazgatás törvénynek alávetett működése, a jogszabályok kiszámíthatósága, a közhivatal-viseléshez való jog biztosítása és a jogok bíróság általi kikényszeríthetősége szempontjából). 802  Másrészt a (Kit.) jogpolitikai céljaival is nehezen egyeztethető össze, hiszen felvetődik a kérdés, hogy miképpen szolgálhatja a teljesítményszemlélet megteremtését és követését, ha a munkáltató gyakorlatilag bármikor jelentősen és egyoldalúan „átszabhatja” a munkavégzés kinevezéskor elfogadott feltételeit.

			Némileg árnyalhatja a jövőben a fentiekben kifejtett aggályokat, hogy a ­2019/1152 és a ­2019/1158 uniós irányelvekben foglaltaknak való megfelelés érdekében az egyes foglalkoztatási tárgyú törvények módosításáról szóló ­2022. évi LXXIV. törvény kiegészítette az egyes közszolgálati törvényeket – így a Kit. szabályait is – egy új bekezdéssel a joggal való visszaélés tilalmához kapcsolódó igények érvényesítésével kapcsolatban. A módosítás ­2023. január ­1-jétől­ hatályos, amelyet a Kit. ­64. § (6) bekezdése tartalmaz. A módosítás egyértelművé teszi, hogy a joggal való visszaélés tilalmának megsértésére alapított igény érvényesítése esetén egy esetleges döntőbizottsági vagy bírósági eljárás során mit kell bizonyítania az igény érvényesítőjének, illetve a jog gyakorlójának. Ennek értelmében amíg az igény érvényesítője bizonyítja a tilalom megsértésének alapjául szolgáló tényt, körülményt és a hátrányt, addig a jog gyakorlója bizonyítja, hogy az igény érvényesítője által bizonyított tény, körülmény és a hátrány között okozati összefüggés nem áll fenn. 803  A módosítás célja a bizonyítási teher megosztásával a jogalkalmazás segítése, ezáltal a foglalkoztatás stabilitásának növelése. Abból fakadóan, hogy a bizonyítás terhe lényegében megoszlik a felek között, a munkáltatói jogkör gyakorlójának fokozottan érdemes odafigyelnie a joggyakorlás körülményeire, motívumaira, illetve arra, hogy az megfelel-e az adott jogintézmény jogpolitikai céljainak. Hiszen később neki kell bizonyítania, hogy a tény, a körülmény és a hátrány között nem áll fenn okozati összefüggés (mivel a jogalkalmazásban jellemzően a munkáltató minősül a jog gyakorlójának joggal való visszaélés esetében).

			A jogviszony megszüntetése: pályabiztonság vagy rugalmasan megszüntethető állás?

			A pályabiztonság dogmatikai és jogpolitikai háttere

			Végül feltehetjük a kérdést a jogviszony megszüntetési – és ezen belül felmentési – rendszerét vizsgálva, hogy vajon ebben a kérdésben is érvényesül-e a Kit. kinevezésnél és kinevezésmódosításnál egyértelműen megmutatkozó eszközközpontú szemlélete. 804  Arra is érdemes nagyon röviden kitérni, hogy a többi közszolgálati törvény ehhez képest miképpen vélekedik a jogviszony megszüntetéséről (különösképpen a felmentés szubjektív elemeiről). 805  A közszolgálati pálya biztonsága azt fejezi ki, hogy az állam által foglalkoztatott köztisztviselő alkalmazása mennyire stabil a közszolgálati rendszerben, illetve a szabályok milyen mértékben biztosítanak védelmet a tisztviselők számára az elbocsátásokkal szemben. 806  Minél kevesebb esetben nyílik lehetőség a tisztviselők felmentésére, alapvetően ezzel arányosan növekszik a pályabiztonság mértéke is (mennyiségi kérdés). A felmentési okok száma mellett azonban sokkal fontosabb, hogy ezek mennyire szabályozottak, azaz milyen mértékben kötik a munkáltatói jogkör gyakorlóját, és mennyiben engednek mozgásteret, mérlegelési lehetőséget egy-egy tényállás megítélése során (minőségi kérdés). Tehát minél inkább objektív körülményeket és feltételeket határoz meg egy törvény a felmentési esetek tekintetében, annál kisebb a munkáltatói jogkör gyakorlójának a mozgástere és mérlegelési joga, és ezzel így egyre magasabb a közszolgálati pálya biztonságának mértéke is.

			A felmentési rendszer jellemzői az elmúlt évek közszolgálati jogalkotása tükrében

			A Ktv. ugyan nem biztosította a köztisztviselők elmozdíthatatlanságát, azonban taxatívan meghatározta az egyes felmentési okokat. 807  Kezdetben csak a közigazgatási szerv jogutód nélküli megszűnése, létszámcsökkentés, a tevékenység megszűnése, átszervezés, a feladatok ellátására való alkalmatlanság, valamint a nyugellátásra való jogosultság alapján kerülhetett sor a köztisztviselők felmentésére. 808  A későbbiekben ezeknek a köre további tényállásokkal bővült (például vezetői megbízás visszavonása). 809  A trend így nemcsak mennyiségi, de minőségi kérdéseket is érintett. A teljesség igénye nélkül kiemelhetjük ez utóbbi csoportból az Alkotmánybíróság által végül alkotmányba ütközőnek ítélt indokolás nélküli felmentést a Ktjv.-ben, 810  vagy a méltatlanság és a bizalomvesztés jogintézményét a Kttv.-ben. 811  Valamennyi jogintézmény közös jellemzője (volt), hogy tágabb körben biztosítanak (biztosítottak) mérlegelési lehetőségeket a munkáltató számára.

			Petrovics Zoltán tanulmányában nagy részletességgel összefoglalja azokat a tényállásokat, amelyek problémákat okozhatnak a közszolgálati jogviszony megszüntetési rendszerében. Petrovics a tanulmányát azzal az alapvető következtetéssel zárja, hogy „az egyes jogállási törvények egy felhígult, a felszínen a kötött felmentési rendszer »arcát« mutató, de belül annak korlátait átlépő, kötetlenebb felmentési rendszer irányába való elmozdulás jeleit mutatják”. 812  Előrebocsátható, hogy ebben a fejezetben egyáltalán nincs szükség arra, hogy ezeket a kérdéseket mély részletességgel újra megvizsgáljuk, ám azt érdemes áttekinteni, hogy a jogalkotó azóta milyen irányt vett a felmentési rendszer szabályozását illetően. A problémákra ebben a fejezetben, a pozitívumokra pedig a javaslatok között térek ki.

			

			A felmentési rendszer kötöttségét relativizáló új elemek a közszolgálati törvényekben

			Először is meg kell említeni, hogy számos új megszűnési és felmentési tényállás jelent meg a Kit.-ben­ az álláshelyhez kapcsolódóan. E szabályokat a Kit. gyakorlatilag kétféleképpen fűzi „csokorba”. Egyik csoportba sorolja azokat a tényállásokat, amelyek felmentéshez vezethetnek. Így megszüntethető a jogviszony, ha megszűnt a kormányzati igazgatási szervnek a kormánytisztviselő álláshelyén ellátott feladata; illetve ha az általa betöltött álláshelyen ellátandó feladat vagy álláshely átszervezés miatt szűnt meg. 813  A másik csoportba pedig olyan tényállások tartoznak, amelyek egyenesen a törvény erejénél fogva vezetnek a jogviszony megszűnéséhez. Erre kerül sor, ha a Kormány döntése alapján a központosított állományból származó álláshely visszakerül oda; ha az álláshely hat hónapon át betöltetlen, és a Kormány határozatával a központosított állományba helyezi azt; ha a Kormány az alaplétszámba tartozó álláshelyet megszünteti, vagy ha a kormányzati igazgatási szerv megszűnése miatt az álláshely is megszűnik. 814  A második csoportba tartozó tényállások kapcsán elképzelhető az az eset, hogy ha esetleg nemcsak egy, hanem több vagy számos álláshely szűnne meg egyszerre (például központosított állományba kerülne), akkor de facto mintegy csoportos létszámcsökkentés következhet be. A létszámcsökkentéshez (mint külön felmentési tényálláshoz) azonban tájékoztatási kötelezettség is kapcsolódik, aminek lényege, hogy ha szervezeti okból és csoportosan kerül sor felmentésre, akkor tájékoztatni kell többek között az állami foglalkoztatási szervet az érintett foglalkoztatottak újbóli elhelyezkedésének megsegítése céljából. 815  Ezek a védelmi szabályok azonban csak az első csoportba tartozó tényállásokra vonatkoznak (holott a második csoportban is ugyanúgy szervezeti okokról van szó). Eredetileg mindkét csoport a felmentési tényállások közé tartozott, a jogalkotó csak utóbb módosította elhelyezkedésüket. Ennek magyarázatát a Kit. kommentárjában kell keresnünk: 816  egyrészt a jogviszony álláshelyen jön létre, ezért, ha nincsen álláshely, akkor jogviszony sem létesíthető. Másrészt – az érvelés szerint – ilyenkor nincs mérlegelési lehetősége a munkáltatónak, mert kormányhatározat rendelkezik az álláshelyekről, és nem a munkáltatói jogkör gyakorlója hozza meg a döntést. Az érvelés részben elfogadható, részben nem. A magyarázat első része logikus, erre tekintettel elfogadhatónak tűnik. A második része ugyanakkor vitatható. Hiszen a munkáltatói jogkör gyakorlójának valóban nincsen mérlegelési jogköre a kérdés megítélésében, viszont ne feledjük, hogy a Kormány is munkáltatói szerepkörrel rendelkezik a Kit. rendszerében. 817  Tehát a módosítás inkább praktikus, mintsem dogmatikai szempontból magyarázható. Összegzésképpen megállapítható, hogy ezek a tényállások – függetlenül attól, hogy melyik csoportba tartoznak – zárójelbe teszik (sőt eltüntetik) a pályabiztonságot és a garanciákat, még a legjobb teljesítményt nyújtó kormánytisztviselőknél is. Gyakorlatilag egy teljesen nyitott szabályozást valósítanak meg. 818 

			A Kit. bizonyos esetekben úgynevezett újraalkalmazási korlátozást vezet be. Kétféle megoldást vázol fel erre. Az egyik szerint meghatározott időtartamban (a jogviszony megszűnésétől számított ­3 évig) egyáltalán nem, míg a másik szerint csak korlátozottan kerülhet sor új – Kit. szerinti – kormányzati szolgálati jogviszony létesítésére. Az előbbi esetkörbe tartozik, ha a felmentés oka érdemtelenség. A második esetkörbe pedig, ha létszámcsökkentés, az álláshelyen ellátott feladat megszűnése, feladatok hatékonyabb biztosítása vezetett a felmentéshez, vagy ha azt a kormánytisztviselő kinevezésmódosítás vagy a fegyelmi eljárás megindulása miatt kérte. 819  Az első esetkör érthető, a közszolgálati törvények már régóta alkalmazzák ezt a megkötést például hivatalvesztés esetére, egyfajta szankcionáló célzattal. 820  A második csoportba tartozó elemekre vonatkozó korlátozások azonban nehezen védhetők. Ez legalább három ok miatt is elmondható. Egyrészt egyik tényállásnál sem kifejezetten a kormánytisztviselő fegyelmi vétsége, munkahelyen kívüli méltatlan magatartása vagy más, személyével összefüggő negatív cselekmény vagy magatartás váltja ki a felmentést (a fegyelmi eljárással összefüggő esetet leszámítva, bár itt is biztosítani kell az ártatlanság vélelmét). Másrészt lényegében mindegyik esetben egy egyébként is egzisztenciális bizonytalanságot eredményező élethelyzet „nehezítő körülményeként” értelmezhető a korlátozás. Harmadrészt, és talán ez a legfontosabb érv, az állam a közhivatal betöltését nem kötheti olyan feltételhez, amely magyar állampolgárokat alkotmányos indok nélkül kizár a közhivatal elnyerésének lehetőségéből, valamely állampolgár vagy az állampolgárok egy csoportja számára lehetetlenné teszi közhivatal betöltését. 821  A második esetkörbe tartozó tényállások minden bizonnyal nehezen tekinthetők alkotmányos indokkal elfogadhatónak a korlátozásra.

			A Kit. új jogintézménye a feladatok hatékonyabb ellátásának biztosítása, amelyet a bírósági joggyakorlat minőségi cserének nevez. Amennyiben az álláshelyre meghatározott feladatokban olyan változás következik be, amelynek ellátására a kormánytisztviselő szakmai kvalitásai nem felelnek meg, a szerv az álláshelyet más kormánytisztviselővel betöltetheti. A változás a szerv érdekkörében felmerülő ok lehet. Különösen ilyen oknak minősül, ha az a szerv feladatellátásának változásával függ össze. 822  A jogszabály fontos garanciális rendelkezéseket állapít meg a felmentés alkalmazására (kizárására), indokolására és a szolgálatadó – álláshely – felajánlási kötelezettségére nézve. 823  Ahogy a joggyakorlat-elemzés rámutat, a minőségi csere egyfajta köztes felmondási indok, amely részben a munkavállaló képességeivel, részben a munkáltató működésével összefüggő indokból következik. Nem arról van szó, hogy a munkavállaló nem megfelelően dolgozik, hanem arról, hogy valamilyen objektív változás miatt a munkaköri feladatok megváltoznak, és új igényeket támasztanak a munkavállalóval szemben. 824  A változás bekövetkeztét a munkáltatónak kell bizonyítania. A minőségi csere jogszerűségének további feltételei vannak; így ilyen annak időszerűsége, a jóhiszemű és tisztességes eljárás követelményeinek való megfelelése, illetve az együttműködési, a tájékoztatási és a felajánlási kötelezettség betartása. 825  Érdekes kérdés, hogy a felajánlási kötelezettségre nézve meghatározott észszerű határidőn mit is kell érteni, ezt ugyanis nem mondja el a törvény, de egyértelmű válasz annak kommentárjában sem olvasható. 826  A minőségi csere kodifikálása is arra mutat, hogy a jogalkotó a szerv működési körülményeinek és az egyes álláshelyek kritériumainak meghatározását (mint például képesítési követelmények előírása) a munkáltató szervekre bízza, hiszen a munkaerő minőségi cseréjéről sem beszélhetünk a szerv érdekkörében bekövetkező változások vizsgálata nélkül.

			Említsük meg nagyon röviden a bizalomvesztést, amellyel kapcsolatban Petrovics Zoltán úgy fogalmaz, hogy „komoly rést üt a kötött felmentési rendszeren, egyfajta megszüntetési levezetőszelepként használható”. 827  Ha megnézzük az új közszolgálati törvényeket, látható, hogy ezek egy része ennek ellenére szabályozza a tényállást vagy legalább annak egyes elemeit (a Kttv. definíciójából kiindulva). Így a Kit. és a Küt. 828  az érdemtelenség részeként, az Ogytv. pedig a Kttv. szabályai alapján. Arra érdemes utalni viszont, hogy sem a Hszt., sem a NAV szjtv. nem tartalmaz ehhez hasonló jogintézményt. 829 

			Végül az Európai Támogatásokat Auditáló Főigazgatóságról és a kondicionalitási eljárás eredményes lezárása érdekében az Európai Bizottság kérésére elfogadott egyes törvények módosításáról szóló ­2022. évi XLIV. törvény elsődleges célja az európai uniós költségvetési források felhasználásának hatékonyabb ellenőrzését ellátó intézményrendszer létrehozása volt. Ennek keretében a Kit.-et is módosította, és új felmentési jogcímet vezetett be a fakultatív (mérlegelésen alapuló) esetek körében. Ezek alapján a Kit. szerint felmentéssel megszüntethető a jogviszony, ha a kormánytisztviselő összeférhetetlenségi vagy érdekeltségi nyilatkozatában lényeges adatot, tényt szándékosan valótlanul közölt vagy mellőzött. Amíg a lényeges adat, tény valótlanságát vagy mellőzésének tényét az Integritás Hatóság a ­29/B. § (9c) bekezdése szerinti ellenőrzés során, addig a szándékosság fennállását a munkáltatói jogkör gyakorlója állapítja meg. A felmentés csak akkor lehet jogszerű, ha a valótlan vagy hiányos közlés egyúttal a tisztviselő szándékos magatartásából következik. E szabályok ­2022. november ­24-től­ hatályosak. Az új felmentési jogcím azonban a felmentés garanciális szabályait sem hagyja érintetlenül. A jogalkotó ugyanis számos szankcionáló jellegű jogkövetkezményt fűz az összeférhetetlenségi vagy érdekeltségi nyilatkozat tartalmával összefüggő felmentéshez. A kormánytisztviselő ilyen esetben nem jogosult felmentési időre, végkielégítésre, illetve felmentési védelemre sem. 830 

			












5. 
Ami a differenciálódás mögött van II.: A közszolgálati jogviszony tartalmának szabályozása a közszolgálati törvényekben

			Előmeneteli és illetményrendszerek a közigazgatásban

			A fejezet tárgya, célja, módszertana és személyzetpolitikai háttere

			György István az előmeneteli rendszerek két típusát határolja el egymástól; az automatikus és az érdemalapú előmenetelt. 831  Lényegében ehhez igazodóan különbözteti meg egymástól a folyamatos előrehaladáson alapuló korcsoportos rendszert és az alsó-felső határos illetményrendszert (igazodva a karrier- és állástípusú felosztásokhoz). 832  Az előmenetel témakörén belül pedig besorolásban, illetményben, címekben, illetve vezetői beosztásban való előmenetelről szoktunk beszélni. 833 

			Az ­1992-ben­ megalkotott Ktv. alapvetően karriertípusú közszolgálati modellt vezetett be, s az előmenetel valamennyi imént felsorolt típusát szabályozta. E rendszert az évek múlásával – a közszolgálati jogviszony differenciálódásának 834  eredményeként létrejövő változások következtében – folyamatosan átalakították, ugyanakkor megmaradt az a sajátossága, hogy az előmenetel és a díjazás alapvetően a tisztviselő szolgálatban eltöltött idejének múlásától és megszerzett iskolai végzettségétől függött. Az előmeneteli rendszer volt tehát a tervszerű, belátható előrelépés alapja, azonban ezt a megoldást számos kritika érte arra hivatkozva (például a Kit. jogpolitikai céljai is ebből a kritikából indultak ki), hogy a törvény által lefektetett karrierút túlzottan rugalmatlan, a társadalmi és gazdasági változásokhoz nehezen igazítható, és háttérbe szorul az egyéni teljesítmény. Alapvető változást hozott tehát a Kit. abban, hogy megszüntette az iskolai végzettségen és a szolgálati idő múlásán alapuló előmeneteli rendszert, hangsúlyosabb szerephez juttatva a tisztviselő képességeit, hozzáértését, kompetenciáit, valamint teljesítményét. 835  A Kit. e folyamat részeként lényegesen leegyszerűsítette az általa szabályozott előmeneteli típusok körét; a címekben történő előmenetelt megszüntette, a vezetői előmenetel jogi szabályozását átalakította, és koncepcionális változtatásokat vezetett be a besorolásban és illetményben történő előmenetel szabályozásában.

			Mint arról már esett szó, az előmeneteli rendszer részeként értelmezhető az illetményrendszer. Ezzel kapcsolatban Lőrincz Lajos gondolatai kiindulópontnak tekinthetők, miszerint „a magyar illetményrendszer ­1992-es­ induló állapotához képest egyre nehezebben áttekinthető, gyakran változó, a stabil elemeket egyre inkább relativizáló”. 836  Ma sem lehetne pontosabban jellemezni a tisztviselők illetményrendszerének változásait. 837  Áttekinthetetlenségét mindenképpen növeli a közszolgálati pragmatika már korábban bemutatott differenciálódása. Ugyanakkor a karriertípusú, stabil és törvényi garanciákkal védett elemek feloldódásához nagymértékben hozzájárul a jogalkotók által eredetileg kötött(ebb)nek szánt illetményrendszer folyamatos lazítása is. A tisztviselői illetmények meghatározása, illetve az úgynevezett „mozgóbér” jellegű illetményelemek alkalmazásának növekedése széles körben kibővíti a munkáltatói jogok gyakorlóinak mérlegelési jogköreit. Mindez egyúttal az elavult illetményeknek is köszönhető. 838  A vizsgált törvények jogpolitikai céljainak viszonyában már rávilágítottam arra, hogy a közös pont valamennyi esetben az illetmény- és előmeneteli (vagy munkavégzési) rendszer fejlesztésére való törekvés, és ennek szervezeti szempontok mentén történő fragmentációja.

			E fejezetben egyrészt azt vizsgálom meg, hogy a hagyományos előmeneteli és illetményrendszerek kritikájára milyen megoldások születtek a közelmúlt közszolgálati törvényeiben. Másrészt a nemzetközi példák, a közvetlen történeti előzmények, a közszolgálati törvények említett összehasonlítása, a jogalkalmazási tapasztalatok áttekintése, valamint az alkotmányos kritériumok vizsgálata alapján arra keresem a választ, hogy a közszolgálati jogviszony egységes elvek mentén történő újraszabályozása esetén milyen szabályok szerint érdemes felépíteni az előmeneteli és illetményrendszert. A fejezetben arra is kitérek, hogy melyek azok a szempontok és feltételek, amelyek megfelelő egyensúlyt képesek teremteni a rugalmas, de mégis kiszámítható előmeneteli és illetményszabályozás között. Az előmenetel egyéb típusairól és az illetményen kívüli juttatásokról, érdemelismerésekről csak érintőlegesen írok. Fejezetem módszertana elsősorban jogi összehasonlítás és elemzés, amelyet a vonatkozó jogi és személyzetpolitikai szakirodalmi álláspontok ütköztetése és a kapcsolódó kutatási eredmények felhasználása támogat.

			Az előmeneteli és illetményrendszerek változásainak közvetlen jogintézmény-történeti előzményei

			Az előmenetel és a díjazás előzményei a Koncepcióban és a Ktv.-ben

			Ahogy már említettem, a Koncepció egy zártabb, karriertípusú közszolgálati rendszer felállítására tett javaslatot, amelynek középpontjába a besorolási és fizetési fokozatokhoz kötött előmeneteli és illetményrendszert helyezte. A Ktv. illetményrendszere lényegében – kivéve az illetménykiegészítés által óhatatlanul kialakuló hierarchikus eltéréseket 839  – ennek szellemét követte. Az illetmény három fő komponensből, alapilletményből, illetménykiegészítésből, valamint illetménypótlékokból tevődött össze. A kérdéshez hozzátartozik azonban, hogy már ekkor sem teljesen kötött rendszerről beszélhettünk. Ugyanis a köztisztviselők jogállásáról szóló ­1992. évi XXIII. törvény – T/3631. számú törvényjavaslat részletes indokolása már előrevetítette a kimagasló teljesítmények illetményrendszertől eltérő személyi illetmény megállapításával való elismerését. 840  A javaslat már ekkor kiemelten foglalkozott a kötött illetmény-előmeneteli rendszer problémáival, hátrányaival, s megpróbált megoldást találni a rugalmatlanságra, 841  a jobb egyéni teljesítmények ösztönzésére.

			Ez a viszonylagosan kötött rendszer már korán relativizálódásnak indult; ­1994-ben­ a személyi illetmény, 842  ­1995-ben­ az alapilletmény-eltérítés bevezetésével. 843  Intézménytörténetileg az egyéni teljesítményértékelés elődjeként jelent meg az alapilletmény-eltérítés, amely a díjazás területén az első olyan jogintézménye volt modern kori közszolgálati jogunknak, ami a nyitottabb, állástípusú közszolgálati rendszerekben használatos megoldások logikáját követte. Bevezetése mögött pragmatikai szempontból az az alapvető megfontolás állt, hogy azok a zártabb rendszerelemek, amelyek a kötött illetményrendszer keretein belül illetmény-­előmeneteli lehetőségeket – mint például az előmenetel gyorsítását vagy másképpen pályagyorsítást – nyújtottak, valójában igencsak merevek voltak, s a munkáltatók is ritkán éltek a gyakorlatban valódi alkalmazásukkal. 844  A Ktv. szerint a hivatali szervezet vezetője át nem ruházható hatáskörében a tisztviselő alapilletményét legfeljebb ­20%-kal­ megemelhette vagy ­20%-kal­ csökkentett mértékben állapíthatta meg. A munkáltatói intézkedéshez viszont nem írták elő minősítés lefolytatását, és bár a tisztviselő munkateljesítménye alapján került sor az alapilletmény eltérítésére, ugyanakkor nyilvánvaló volt, hogy ez esetben a döntés a vezető szabad belátásán nyugodott. Jogi oldalról szemlélve, a jogkör diszkrecionális jellegéből kifolyólag a jogalkotói szándéktól való eltérés vagy a rendeltetésszerű joggyakorlás sérelmének veszélye állhatott fenn. 845  Etikai oldalról szemlélve pedig a méltányosság és az igazságosság követelményei, 846  s ezek érvényesülésének mikéntje került a középpontba, amelyet döntően a minősítés – mint a beosztott teljesítményének akkori legmegfelelőbb eszközének – mellőzése váltott ki.

			Tehát a korlátok és keretek hiánya hosszabb távon tarthatatlannak bizonyult, amelyet egyértelműen jelzett az is, hogy ­1997-ben­ a pozitív irányú, jutalmazó jellegű eltérítéseket a munka értékeléséhez, míg a jogintézmény negatív vonatkozású, szankcionáló jellegét a minősítés meghatározott eredményéhez kötötték. A rendeltetésszerű joggyakorlás kiküszöbölésére voltaképpen „félmegoldás” született, hiszen a munka értékelése ekkor még nem egyezett a ­2001-ben­ bevezetett egyéni teljesítményértékeléssel, 847  így gyakorlatilag egy sem formájában, sem tartalmában nem részletezett értékelési típus, leginkább egy vezetői tevékenység általános megjelölése volt.

			1998-ban­ a minősítés követelményét ismét elhagyták, vélhetően e mögött az a jogalkotói szándék, szakmai közvélekedés húzódott meg, amely a minősítést bürokratikus jellege miatt a teljesítmények valódi megítélésére nem tartotta elégségesnek. ­1998-ra­ lényeges különbséget jelentett, hogy megduplázódott az eltérítés mértékének lehetséges felső határértéke.

			

			Az előmenetel és a díjazás előzményei az Életpályatörvényben és a Kttv.-ben

			A következő fontosabb módosításra ­2001-ig, az életpályatörvény hatálybalépéséig kellett várni. Ekkor ugyanis a már emlegetett egyéni teljesítményértékeléstől tették függővé az illetmény eltérítését, amely – néhány évet leszámítva 848  – mind a mai napig ezt a gyakorlatot követi, hiszen a Kttv. is átvette a szabályozás elveit és logikáját, sőt legtöbb pontjában annak részletszabályait is. Jelenleg egyes szervek esetében ­50%-os­ eltérésre is lehetőség nyílik, amely természetszerűleg megköveteli a jogi garanciákat, s a diszkrecionalitás mellőzését, amely így a teljesítményértékelések eredményére, ennek keretein belül, illetve ezek alapján pedig a vezető mérlegelési jogkörére bízza a döntést. Eleinte a kiemelkedő teljesítményeket volt hivatott honorálni, majd csak később kezdett alkalmazási körét jelentősen kibővítve parttalanná válni. 849  A felszínen jogszabályok, közigazgatási reformok és részletesen kimunkált stratégiai dokumentumok 850  a teljesítmény és teljesítményalapú díjazás szerepének felértékelődésével magyarázták a köztisztviselők javadalmazási rendszerének folyamatos és egyre rugalmasabb módosításait, 851  valamint a közszolgálati pragmatikába integrálódó flexibilis 852  jogintézmények létjogosultságát. A felszín alatt azonban egészen más szándékok álltak; gazdasági, jogi és politikai megfontolások húzódtak meg. Ahogy arra Hazafi Zoltán közvetlenül rámutat, az alapilletmény-­eltérítés valójában a forrásteremtést szolgálta az illetmények emeléséhez – egyesek illetményének csökkentésével –, a központi költségvetés teherbíró képességének korlátozottsága miatt. 853  A Ktv.-t ­2012-ben­ felváltó Kttv. hasonló módon közelített az előmenetelhez és az illetményrendszerhez, követte az egyéniesítésre lehetőséget biztosító, de általánosan kötöttebb szabályozási elvet. 854 

			

			Az előmenetel és a díjazás előzményei az Áttv.-ben

			A ­2016-ban­ hatályba lépett Áttv. kiemelte a területi államigazgatásban dolgozó személyi állományt a Kttv. személyi hatálya alól. Az Áttv. még részben megőrizte a szenioritáson alapuló illetmény-előmeneteli rendszert, de a kötött fizetési fokozatok helyett alsó és felső fizetési sávokat tartalmazott, s az állami tisztviselőnek csak az alsó fizetési sávra biztosított alanyi jogot. Hagyományos értelemben tehát elvált egymástól az előmeneteli és az illetményrendszer azáltal, hogy az illetménytábla fizetési sávokat, és nem fizetési fokozatokat, valamint ezekhez kötődő szorzószámokat határozott meg az egyes előmeneteli (besorolási) fokozatokon belül. Ez egyben azt is jelentette, hogy az illetményalap irrelevánssá vált az illetmény meghatározása során. Ezzel szemben az előmeneteli fokozatok között való előrelépésnél a jogalkotó még meghagyta a „rendes” előmeneteli szabályokat. Amíg tehát a Kttv. kiegészítő megoldásként – egyéniesítés céljából – használta a rugalmasabb jogintézményeket, addig az Áttv. megfordította ezt a képletet, és elsődlegesen ezekre építette az illetményben való előmenetelt. Az Áttv. eltörölte a címekben történő előmenetelt, helyette általános és kiemelt ügyintézői osztályokat hozott létre. Az illetmény összege nem oszlott különféle elemekre (alapilletmény, illetménykiegészítés és illetménypótlékok), hanem kizárólag a sávon belül meghatározott illetményösszeget tartalmazta.

			Az előmenetel és díjazás tekintetében előtérbe került a teljesítményértékelés és a minősítés. Egyrészt az illetmény sávon belüli megállapítása, másrészt a kiemelt ügyintézői osztályba jutás is elsősorban ennek függvénye lett. Legfontosabb kritérium ennek során a tisztviselő által nyújtott teljesítmény volt, amelynek megítélése általánosan a teljesítményértékelés és minősítés eredményein – tehát a munkáltató mérlegelési jogkörén – alapult. 855  Ugyanakkor a vezető nem hagyhatta figyelmen kívül a tisztviselő állami szolgálati jogviszonyban eltöltött idejét, addigi pályája során megszerzett tapasztalatait, érdemeit, végzettségét, egyéb képesítését, nyelvtudását, betöltött munkakörét és az ehhez kapcsolódó terheléseket, illetve felelősségi köröket sem. 856  Az azonban már nem derült ki az Áttv. rendelkezéseiből, hogy e szempontokat milyen mértékben és arányban kellett volna egymáshoz képest figyelembe venni, így itt is a munkáltató mérlegelési jogköre került előtérbe, s elsősorban az általános magatartási szabályok (mint például a rendeltetésszerű joggyakorlás) nyújthattak segítséget a jogalkalmazásban.

			Az Áttv. által meghonosított díjazási rendszer fogadtatása vegyes volt a szakmai diskurzusokban. Egyes szerzők inkább pozitív irányúnak tekintették a változásokat, 857  mások ennél mérsékeltebben kezelték, 858  s bizonyos fenntartásokat támasztottak néhány, elsősorban annak dogmatikai megoldásával szemben. 859  Azt azonban mindenképpen rögzítenem kell, hogy a jogalkotó a rendszerváltozás után szakított a Kttv.-ben, mint háttérjogszabályában érvényesülő szabályozási logikával, 860  az előmeneteli és illetményrendszer vonatkozásában általános jelleggel a zártabb rendszer irányából – a később hatályba lépő törvények ismeretében mondhatni végérvényesen – a nyitottabb rendszer felé tolódott el. Az alábbiakban az Áttv. megoldásaival összefüggő aggályokat mutatom be. Mint majd később kitérek rá, ezek a Kit. szabályozását vizsgálva hatványozottan érvényesek.

			Az Áttv.-re­ általánosan már a törvényi szabályozás „súlytalansága” volt jellemző. 861  A törvény általános indokolása megerősítette, hogy „rugalmas, de egyben nagyobb munkáltatói felelősséggel járó, valódi bértömeg-gazdálkodást” megvalósító illetményrendszer, s ezáltal életpálya bevezetése szükséges. Ehhez azonban értelmezni kell a fogalom gyakorlati oldalát is, amelynek tükrében talán nem túlzás, ha azt állítjuk, hogy az állami szolgálati jogviszonyban az életpálya mint alapelv következetesen már nem érvényesült, s a joggyakorlatban is számos ponton megtörhetett. Problematikus volt az általános ügyintézői osztályból kiemelt ügyintézői osztályba történő átsorolásnak az a – rendszerszemléletet nélkülöző – kikötése, amely szerint csak abban az esetben van lehetőség átsorolásra, amennyiben a megállapított személyi juttatások előirányzatán belül ennek fedezete rendelkezésre áll. Az állami tisztviselő ennek fennállása esetén már kinevezésekor kiemelt ügyintézői osztályba kerülhetett függetlenül attól, hogy az átsoroláshoz egyébként szükséges munkateljesítményének értékelése a gyakorlatban még valójában nem is történt meg ekkor a munkáltató által. Az állami tisztviselő ugyanakkor év közben szinte korlátlanul visszasorolható volt általános ügyintézői osztályba. 862  Az egyes ügyintézői osztályokon belül a díjazás hasonló módon történt. Egy-egy munkáltatói intézkedés az állami tisztviselő számára kiszámíthatatlan jogkövetkezményeket, sőt egzisztenciális hátrányokat is okozhatott, mivel a munkáltatói jogkör gyakorlója számos jogcímen (például felülvizsgálatot követő rendkívüli teljesítményértékelést követően vagy év közbeni átsorolás alkalmával) 863  módosíthatta a tisztviselő év elején megállapított illetményének tág keretek között meghatározott mértékét. 864  A munkáltatói jogkör gyakorlójának szélesebb körű mérlegelési jogköre leginkább azonban abban mutatkozik meg, hogy egyes munkáltatói intézkedések során akár kétszeresen, háromszorosan, szélsőséges esetben négyszeresen is mérlegelési jogkörben kellett egyetlen személyzeti (díjazási) döntést meghoznia. Ezzel összefüggésben elegendő arra a személyügyi munkafolyamatra gondolni, amikor a munkáltató átsorolta az állami tisztviselőt kiemelt ügyintézői osztályba, s egyúttal megállapította a rá vonatkozó értéksávon belül illetményének pontos beállási szintjét. A munkáltató ekkor először értelemszerűen mérlegelte, hogy egyáltalán átsorolja-e az – erre miniszteri rendeletben 865  feljogosított munkakört betöltő – állami tisztviselőt. Másodszor a munkáltató mérlegelési jogkörében eljárva értékelte az állami tisztviselő munkateljesítményét, ami kiemelt jelentőségű volt a jogkövetkezmények további sorsának alakításában. Harmadszor mérlegelte az egyéb, teljesítményértékelésen túl felsorolt szempontok figyelembevételét, azt, hogy ezeket milyen módon, milyen súlyozással, milyen következményekkel stb. értékeli az illetmény összegének meghatározásakor. Végül meghatározta az értéksávon belül az állami tisztviselő összegszerűen meghatározott illetményét. Ugyancsak aggályos volt, hogy a munkáltató ezeket – a jogi szabályozásból előre nehezen kalkulálható munkáltatói intézkedéseket – egyoldalúan megtehette. Ahogy arra Kártyás Gábor felhívja a figyelmet, az ilyen típusú munkáltatói döntések jogi úton – az anyagi jogi lehetőségek korlátozottsága miatt hatékonyan – lényegében nem vitathatók. 866  Összefoglalva tehát, a szabályozás súlytalansága, a teljesítményértékelés előtérbe helyezése, valamint a koherens díjazási szempontrendszer hiánya már az Áttv. esetében is erősítette a joggal való visszaélés, a rendeltetésszerű joggyakorlás és az egyenlő bánásmód követelménye sérelmének lehetőségeit.

			Utalni kell arra, hogy Hazafi Zoltán a zártabb rendszer irányából való elmozdulással párhuzamosan nem tartotta kimutathatónak a munkaköri jegyek erősödését (amit aztán a Kit. teljesen száműzött is a saját szabályozásából). 867  Az Áttv. ugyan külön miniszteri rendeletben rendezte a kiemelt munkaköröket, valamint az azok betöltésével összefüggő anyagi és eljárásjogi szabályokat, ám ezek közel sem voltak megfeleltethetők egy részletesen kidolgozott módszertanon nyugvó, munkakör-elemzésen és munkakör-értékelésen alapuló munkavégzési és előmeneteli rendszerrel. 868 

			Végül érdemes elgondolkodni már az Áttv. viszonyában is azon, hogy a közel megegyező teljesítményt nyújtó és hasonló feltételekkel rendelkező állami tisztviselők között – a hivatal teherbíró képességén túl – vajon milyen egyéb megfontolások dönthettek arról, hogy ki került kiemelt ügyintézői osztályba és ki maradt általános ügyintézői osztályban. A jelenség egyrészt a hatékony bírói jogvédelmi garanciák hiánya miatt aggályos volt. Másrészt az is érdekes kérdés, hogy egy relatíve kiszámíthatatlan jogintézményi környezetben valójában miképpen lehetett ösztönözni és motiválni a tisztviselők „munkáját és teljesítményét, sőt e teljesítménynek a hatékonyságát”. 869  A jelenséggel kapcsolatban egyes empirikus adatok mutatják, hogy az egyéni teljesítményértékelések eredményei nagy általánosságban csak bizonyos mértékig leszűkített határértékek – felsőbb százalékértékek – mentén képesek rámutatni az egyes tisztviselői teljesítmények között meghúzódó különbségekre. 870  Ez jelzés­értékű, legalábbis az egyéniesítés gyakorlati problémáit mindenképpen mutatja.

			Illetmény-előmeneteli rendszerek az európai közszolgálati személyzeti rendszerekben

			Mielőtt közelebbről szemügyre venném a vizsgált jogviszonyok illetményrendszereit – amelyek a fenti elemzések alapján jól látható módon központi, modernizációs szerepet játszanak –, érdemes e kérdések vonatkozásában röviden áttekinteni a közszolgálati jog és személyzetpolitika nemzetközi trendjeit. A szlovák soros európai uniós elnökség az EUPAN-együttműködés 871  keretében a tagállamok központi közigazgatásai és az Európai Bizottság illetményrendszereit hasonlította össze ­2016–2017-ben. 872  Az összehasonlító tanulmány a módszertani és a kutatási kérdések meghatározása után az illetményrendszerek számos aspektusát górcső alá veszi; foglalkozik az illetményrendszerek karakterisztikájával, kiszámíthatóságával és rugalmasságával, valamint a teljesítmény szerepével (továbbá a különféle illetményen kívüli juttatásokkal is; fejezetünk e kérdéskört azonban csak érinti).

			Az illetményrendszerek nemzetközi trendjei az EUPAN-tagországok gyakorlatában

			Az összehasonlító tanulmány az illetményrendszerek karakterisztikájával kapcsolatban megállapítja, hogy az illetmény/alapilletmény számítására többféle gyakorlat található a vizsgált közszolgálatokban. Az EUPAN-együttműködésben részt vevő országok közül a legkevesebben (három tagállam) kompetenciaalapú díjazást alkalmaznak a központi közigazgatásban. A kutatás alapján a sorban második a munkakör alapú díjazás (hat tagállam). Harmadik leggyakrabban alkalmazott megoldás a besorolásalapú díjazás (kilenc tagállam). Ez a megoldás azon az elgondoláson alapszik, hogy az egyes besorolásokon belül több fizetési fokozat található, ami további előmeneteli lehetőségeket rejt magában. Második leggyakrabban alkalmazott megoldás a kötött fizetési fokozatok szerinti díjazás (tíz tagállam). Ennek kiindulópontja az illetményalap, amelyet a költségvetési szabályok állapítanak meg. A legtöbb EUPAN-tagállam úgynevezett sávos díjazási rendszert alkalmaz (tizenhat tagállam). Ennek lényege abban áll, hogy az illetmény pontos összegét a közszolgálati jogi szabályok keretei (alsó és felső illetménysáv között) a munkáltató állapítja meg. Természetesen az alkalmazott megoldások jellege attól is függ, hogy az EUPAN-tagállamok közszolgálatai inkább munkajogi (például Olaszország vagy Nagy-Britannia) vagy döntően közszolgálati jogi (például Franciaország) szabályokra épülnek-e. Sőt, olyan közszolgálatok is találhatók, ahol egyszerre megtalálható a munkajogi és a közszolgálati jogi foglalkoztatás is (például Hollandia vagy Lengyelország). Összegzésként tehát megállapítható, napjainkban egyre gyakoribb az európai közszolgálati rendszerekben a rugalmas, munkajogi jogintézményekhez közelítő illetménymegállapítás, és nagy többségben vannak azok a személyzeti rendszerek, ahol a díjazás nem feltétlenül merev, kötött szabályokon nyugszik. Ugyanakkor az a következtetés is egyértelműen megtehető, hogy nem jellemző egyetlen – az összehasonlító tanulmányban alkalmazott csoportosításnak 873  megfelelő – illetményrendszer-típus „egyeduralma” sem.

			Az illetményrendszerek kiszámíthatóságával, rugalmasságával – tehát az illetmény megállapítása és növekedése során számításba vehető kritériumokkal, feltételekkel, tényezőkkel – kapcsolatban az összehasonlító tanulmány megállapításai a következők szerint foglalhatók össze. A vizsgált EUPAN-tagállamok közül a legtöbb közszolgálati személyzeti rendszer még napjainkban is a szenioritást alkalmazza az illetménynövekedés fő elveként (tizenöt tagállam). Emellett vannak azok a személyzeti rendszerek, ahol a szenioritással szemben inkább a betöltött beosztáshoz/pozícióhoz/munkakörhöz kapcsolódó felelősségi körök és tényezők (nyolc tagállam) vagy a beosztás/pozíció/munkakör betöltéséhez, illetve a feladatok ellátásához szükséges kompetenciák jellemzői (kilenc tagállam) a meghatározók. Az összehasonlító tanulmány szerint találhatunk olyan EUPAN-tagállamokat is, amelyekre az előbbiektől eltérően inkább valamilyen egyéb kritériumok, feltételek (például egyéni vagy szervezeti teljesítményértékelés, ügyfélelégedettség, különféle érdemek stb.) játsszák a döntő szerepet az illetményben való előmenetel során (nyolc tagállam). Bármelyik tényezőről is beszélünk, ezek természetesen nem kizárólagosan határozzák meg egy-egy illetményrendszer működési mechanizmusát; vannak olyan tagállamok, ahol egyszerre, kisebb-nagyobb mértékben több ilyen kritérium is jelen lehet az illetmény megállapítása és növelése során. Így például a lengyel közszolgálatban 874  a közszolgálat vezetőjének 875  rendelete alapján a közigazgatási szervek főigazgatóinak (munkáltatói jogkör gyakorlóinak) az alapilletmény pontos összege megállapításakor figyelembe kell venniük a munkakör-értékelés eredményeit a tisztviselő által betöltött munkakör vonatkozásában, 876  a teljesítményértékelés (munkateljesítmény és kompetenciák értékelése) eredményeit, 877  valamint a munkaerőpiaci körülményeket. Az összehasonlító tanulmány rámutat arra, hogy bár a legtöbb vizsgált tagállamban rögzített kritériumrendszer szerint történik a díjazás, ám számos tagállam esetében van lehetőség bizonyos mértékű eltérésekre – a Kttv. terminológiáját kölcsönözve „alapilletmény-eltérítésekre” vagy „személyi illetményekre” (van, ahol csak a politikai váltógazdálkodás szereplőire; ugyanakkor olyan tagállam is akad, ahol a teljes tisztviselői karra vonatkoznak ezek az eltérési lehetőségek). Ennek diszfunkcionalitásai mutathatók ki Szlovákia korábbi példája alapján. A szlovák közszolgálatban az alapilletmény összege bár kötött volt, 878  de a különféle illetménykiegészítések, juttatások és pótlékok köre és megállapítása idővel követhetetlenné vált. Csak egy plasztikus példát kiemelve, a diszkrecionális jogkörben meghatározott egyéni pótlék összege elérhette a törvényben meghatározott fizetési fokozat szerinti alapilletmény ­100%-át, 879  de akár meg is haladhatta azt egyes esetekben. 880 

			Az egyéni teljesítmény és annak értékelése 881  vonatkozásában a tanulmány kiemeli, hogy a kutatásban megkérdezett harminc tagállamból mindössze tizenkilenc tagállam rendelkezik formálisan is meghatározott szabályokkal a teljesítményértékelésen alapuló illetményrészre nézve. Jelentős eltérések tapasztalhatók ugyanakkor azon tagállamok között, amelyek rendelkeznek ilyen illetményrésszel. Közülük van, ahol igencsak összetett módon; csoport- vagy projektszinten történik a tisztviselők teljesítményalapú illetményrészének megállapítása (például a német vagy a holland közszolgálatban). Ezekben a rendszerekben összességében kisebb a teljesítményalapú illetményrész szerepe a díjazásban. Ellenben találkozhatunk olyan személyzeti rendszerekkel is, ahol az illetménynek rendszeres eleme a teljesítményalapú díjazás (erre hozza a tanulmány példaként a svéd vagy a finn közszolgálatot).

			Az Európai Bizottság teljesítményalapú díjazásra vonatkozó főbb megállapításai

			Az Európai Bizottság ­2020-ban­ készített jelentést a teljesítményalapú díjazás tagállami gyakorlatairól, előnyeiről és hátrányairól. A jelentés kiemeli, hogy a teljesítményalapú díjazás legnagyobb veszélyei annak finanszírozásában rejlenek. Az egyik probléma lehet, hogy a teljesítményjuttatás mértékét magasan határozzák meg, miközben a költségvetésben nincs meg ehhez a szükséges forráskészlet, és így ez a gyakorlatban sem valósítható meg (például Bulgáriában). A másik probléma lehet, hogy az alapilletmény mértéke olyan alacsony, hogy a teljesítményalapú illetményrész lényegében az értékelés eredményeitől függetlenül annak részévé válik, ezáltal az illetmény általános elemeként tekintenek rá (például Szlovákiában). A jelentés szerint a közép- és kelet-európai tagállamokban, ahol viszonylag magas a közigazgatás átpolitizáltsága, komoly veszélyei vannak a teljesítményalapú díjazásnak. Ha nem megfelelő a feladat- és hatáskörök megosztása, korlátozott a teljesítményalapú igazgatási kultúra szintje, favoritizmus és patronázs jellemzi a közszolgálatot, az csak tovább erősítheti a közigazgatás átpolitizáltságát. A jelentés javaslatokat fogalmaz meg a méltányosság és elszámoltathatóság, az átláthatóság javítása kapcsán. Az anyag szerint minél jobban delegálják az illetményrésszel kapcsolatos hatásköröket, annál inkább szükség van ellenőrzési és elszámoltathatósági mechanizmusokra. Ez különösen akkor fontos, ha az értékelés közvetlenül összekapcsolódik az illetménnyel. Emiatt egyes tagállamokban például külön teljesítményértékelő bizottságokat hoznak létre, amelyek feladata az értékelési folyamat és a jutalmak elosztásának koordinálása és ellenőrzése. 882 

			Illetmény-előmeneteli rendszerek az angolszász közszolgálati személyzeti rendszerekben

			A brit közszolgálat illetményrendszerének jellemzői

			Mint korábban említettem, Nagy-Britanniában, az Amerikai Egyesült Államokban, Kanadában és Ausztráliában egyaránt problémák és igazságtalanságok merültek fel a decentralizáció, valamint a differenciáltság és fragmentáció miatt a közigazgatási illetményrendszerben. Mielőtt azonban áttekintenénk ezeket a problémákat és az ezekre adott válaszokat, szükséges röviden ismertetni a díjazás rendszerét.

			A brit közszolgálati rendszer korábbiakban jelzett sajátosságai miatt – tehát hogy a közszolgálati jogviszony egyes kérdéseiről nem mindig találunk pontosan szabályozó jogforrásokat – az illetményrendszerre nézve sem találunk részletező törvényi szabályokat. 883  A Köztisztviselői Menedzsment Kódex 884  foglalja össze a legfontosabb keretjellegű szabályokat, amelynek részletes kidolgozását egyúttal az egyes közigazgatási szervekhez delegálja. 885  A Menedzsment Kódex az illetmény és juttatások (pay and allowances) pont alatt tárgyalja a legfontosabb irányadó szabályokat. 886  A Kódex felhívja a szervezeteket, hogy saját szabályzataikat jellemzően kézikönyv (Handbook) formájában adják ki, és tegyék elérhetővé minden köztisztviselő számára. Fontos garanciális szabály, hogy bár a Kabinetiroda (Cabinet Office) felügyeli a munkáltatói szintű szabályok megalkotását, tartalmát stb., 887  egyúttal a szabályozás elkészítése során is figyelemmel kell lenni a Kabinetiroda véleményére, valamint a korábbi jó gyakorlatokra (best practices). 888 

			Az illetményrendszerek kialakítására nézve a következő alapelveket határozza meg a Menedzsment Kódex. A közigazgatási szervnek saját illetményrendszere kidolgozása során érvényesíteni kell a racionális közpénzfelhasználás követelményét, a pénzügyi kontroll gyakorlását, a díjazási rendszer rugalmasságát, valamint ügyelni kell arra, hogy szoros és hatékony kapcsolat jöjjön létre a köztisztviselők teljesítménye és díjazása között. 889 

			Amennyiben egy-egy szerv jelentősebben átalakítja illetményrendszerét, úgy annak szabályait el kell küldenie a Kabinetirodának, amelynek szerkezetátalakítási eljárást (restructuring business case) kell lefolytatnia. 890  Hatálybalépésük után három évvel, majd hároméves rendszerességgel folyamatosan értékelni kell az illetményrendszereket, mégpedig a központi alapelvek és egyéb szervezeti célkitűzések alapján. 891  Az egyes szervek, munkakörök és köztisztviselők közötti indokolatlan jövedelmi aránytalanságok elkerülése céljából irányelvek és útmutatók alkalmazásával védekeznek.

			Be kell tartani az Esélyegyenlőségi Bizottság egyenlő díjazásra vonatkozó rendelkezéseit, amit a Bizottság az Egyenlő Bérezési Gyakorlat Kódexében (Code of Practice on Equal Pay) határozz meg. 892  Az egyes szervek illetményrendszerük tekintetében folyamatos tájékoztatási és adatszolgáltatási kötelezettséggel tartoznak a Kabinetiroda felé. 893 

			A Menedzsment Kódex további keretszabályokat fogalmaz meg egyes juttatásokra, a nyugdíjrendszerre vagy éppen a főtisztviselői (senior civil service) karra kiterjedően. 894  Az illetményrendszer bizonyos értelemben azonban az előmeneteli rendszerrel is összekapcsolódik. Az előmenetel rendje szintén a szervek által alakítható. Csak általános előírásokat határoz meg számukra a Menedzsment Kódex. 895  Így például megfogalmazza, hogy az előmenetel és mobilitás során a munkáltatói döntés kizárólag a köztisztviselő érdemein alapulhat. Kifejezetten figyelemmel kell kísérni, hogy a köztisztviselő alkalmas-e az így megváltozott feladatok ellátására. Ugyancsak irányadó szabály az előmenetelre és a mobilitásra, hogy a szervek az ilyen rendszereik megtervezése és fejlesztése során a Kabinetiroda által megfogalmazott szabályok és a konzultációkon elhangzottak szerint járnak el. A Menedzsment Kódex előírja a szervek számára, hogy rendelkezzenek előmenetelre és mobilitásra vonatkozó személyzeti kézikönyvvel. (Ami végső soron hozzájárul az előmenetel és ezen keresztül a díjazás tervezhetőségéhez is.) További követelmény, hogy az előmenetelnek összhangban kell lennie a kiválasztási alapelvekkel. Végül a Menedzsment Kódex speciális követelményekhez köti a köztisztviselők főtisztviselői pozícióba történő előléptetését is. A Menedzsment Kódex az alapelvek betartására (betartatására) vonatkozóan lényeges felelősségi szabályokat szab meg. 896  A gyakorlat azt mutatja, hogy az illetménytáblák helyett illetménysávokat (pay ranges) és illetményosztályokat (pay bands) alkalmaznak, amelyeknek minimuma és maximuma van. 897  A központi közigazgatásban leggyakrabban öt különböző besorolást alkalmaznak, amiken belül többféle munkakör is elkülöníthető. 898  A díjazás többnyire tekintettel van a besorolási rendszerre, így a magasabb kategóriákban és ezek munkaköreiben magasabb illetményeket fizetnek. 899 

			A Miniszterelnökség és a Kincstár együttes irányelvéből kiolvasható a brit közszolgálat díjazására vonatkozó kormányzati politika. 900  Az irányelv ugyancsak a kereteket fogalmazza meg, amelyen belül az irányelv hatálya alá sorolt közigazgatási szervek – így például a minisztériumok és az ügynökségek – meghatározzák saját bérpolitikájukat, majd ennek alapján a köztisztviselők pontos illetményét, illetve az illetmények alakulásáról szóló jelentéseket. 901  Az irányelv tehát nem jogi természetű, inkább a díjazás évről évre frissülő bérpolitikai és költségvetési megfontolásait szabja meg. Az elmúlt évek bérpolitikájának alakulásával kapcsolatban az alábbi fő trendek körvonalazódtak. A kormányzat felhagyott a korábban folytatott gyakorlatával, ami szerint minden évben ­1%-os­ általános illetményemelést engedélyeztek minden köztisztviselő számára egységesen a költségvetésben. ­2018-tól­ amellett, hogy valamelyest növekszik az összeg (1,5–2,5%), minden minisztérium közigazgatási államtitkárának kell eldöntenie, hogy ki mekkora illetménynövekedésben részesül. A ­2020-as­ évben a pénzügyminiszter azonban bejelentette, hogy átmenetileg befagyasztják az illetmények emelését. 902  Ezt a ­2021–2022. évre kiadott irányelv továbbra is fenntartotta. 903  Mindezen jogi és költségvetési keretek mentén a közigazgatási szervek a következő személyzetpolitikai megfontolásokat veszik figyelembe a bérszínvonal meghatározása során. Egyrészt a fizetés képes legyen a köztisztviselők befektetett munkaerejét ellentételezni, tehát kompenzáljon. Másrészt ösztönözze a köztisztviselőket a hatékony és eredményes teljesítményre, tehát motiváljon. Harmadrészt legyen versenyképes a versenyszféra béreivel való összehasonlításban, tehát tartson meg. Végül pedig biztosítsa, hogy a tehetséges fiatal szakemberek, pályakezdők is a közszolgálatot válasszák, tehát legyen vonzó. 904 

			

			Talán nem véletlen, hogy az Egyenlő Bérezési Gyakorlat Kódexe fontos garanciális szabályokat tartalmaz az esélyegyenlőség előmozdítására. Mint azt már említettük, számos esetben irányelvek, kézikönyvek segítik a szabályok törvényi előírásoknak való megfelelését.

			Will Hutton javaslata a brit illetményrendszer fejlesztésére

			Egy ilyen kézikönyvnek, útmutatónak tekinthető Will Hutton ­2011-ben­ elkészített jelentése is, amely – a fentebb már bemutatott problémákra reagálva – az igazságosabb díjazási rendszer kialakítására tett különféle javaslatokat az egyes közigazgatási szervek számára. „Víziója” alapján az illetményeknek pontosan tükröznie kell a betöltött besorolásnak és munkakörnek megfelelő felelősségi szinteket. Az illetményeknek nyomon követhető teljesítményekhez kell kapcsolódniuk, ennek megfelelően akár a közvélemény előtt is igazolhatók a magasabb fizetések. Ez utóbbiból következik szerinte, hogy az illetmények nemcsak igazságosak, hanem annak is tűnnek a társadalom számára, mivel átláthatók. Ennek folyománya, hogy az igazságos díjazás és a társadalom megbecsülése növeli a közszolgálat munkaerővonzó és -megtartó képességét a tehetségek körében. A közszolgálat „minősége” így fenntarthatóvá válik, hiszen az állampolgárok meggyőződhetnek arról, hogy a közpénzeket a közigazgatási szervek bölcsen használják fel, s így bízhatnak a közszolgálatban. 905 

			Hutton a javaslatát ennek mentén fogalmazta meg. Szerinte ugyanis a Kormány ugyan nem korlátozhatja adminisztratív módon a béreket, de kötelezheti a szerveket arra, hogy évente közzétegyék a legmagasabb, „top” fizetéseket. Ezzel összhangban szerinte az egyes szerveknek jelentést kell készítenie a főtisztviselői bérekről, amelyben be kell mutatniuk a fejlődési trendeket, a változások okait. Emellett a Kormánynak referenciaértéket kell megállapítania az autonóm szervek vezetői béreinek a felülvizsgálatához. Megítélése szerint a Kormánynak azt is meg kell követelnie a közigazgatási szervektől, hogy az egységes struktúrában közzétett illetményadatok hozzáférhetők és elemezhetők legyenek az állampolgárok számára is, mindezt olyan módon, hogy az adatok tükrözzék a felelősségi szinteket és az elért teljesítményeredményeket. Végül Hutton óvatosságra figyelmeztet, a Kormánynak szerinte ugyanis tartózkodnia kell attól, hogy a miniszterelnök vagy más politikusok fizetését vegyék mintául a főtisztviselők díjazásához. Ennek – akárcsak a köztisztviselők esetében – tükröznie kell a munkaköri sajátosságokat és a nyújtott teljesítményt. 906 

			

			A jelentésből külön kiemelhetjük az úgynevezett Fair Pay Code megalkotására tett javaslatot. Hutton szerint a méltányos illetményrendszer három átfogó követelménynek kell hogy megfeleljen. Egyrészről tisztességes és megfelelő illetményszintekből kell hogy álljon; másrészről az illetmény megállapítása során a munkáltatónak méltányos eljárásrendet kell kialakítania és követnie; harmadrészről biztosítani kell az elszámoltathatóság és átláthatóság követelményeit.

			Az első követelmény azt jelenti, hogy a vezető illetményének tükröznie kell munkájának szervezeti célkitűzésekhez való arányos hozzájárulását. Az illetménynek követnie kell a betöltött pozíció jellemzőit (méretét és súlyát), valamint a köztisztviselő munkateljesítményét. A Kódex különféle szempontokat ír elő, amelyek segítségével pontosan értékelhetők a betöltött pozíció jellemzői. A dokumentum idesorolja a komplexitást, ami a döntéshozatalban való részvétel, az együttműködés és kapcsolattartás mértéke és az ellátott feladat összetettsége alapján értékelhető. Az anyag ugyancsak itt említi az egyes erőforrásokra (így például a pénzügyi és emberi erőforrásokra) és a társadalomra (így például az egyes közszolgáltatásokra) gyakorolt hatásokat. Fontos szempontnak tekinti a feladat- és hatásköröket, így a döntési jogkört, a döntési autonómia fokát, továbbá a feladatellátás szervezeti szintjét. Végül kitér a vezető készségeire, képességeire, a feladatellátáshoz szükséges ismeretekre. A Kódex a munkateljesítménnyel összefüggésben megállapítja, hogy a vezetői illetményeknek mindenképpen az egyéni teljesítményeket kell tükrözniük. A vezetők illetményének teljesítményhez kapcsolódó elemeit egyértelműen a teljesítéshez kell kötni a szervek hosszú távú céljai és alapvető funkciói alapján. Az összes vezetőnek el kell egy bizonyos szintű teljesítménynormát érnie ahhoz, hogy a teljes illetményre jogosulttá váljon. Ha a vezetők teljesítménye meghaladja az előírt normát, akkor további jutalom állapítható meg számukra alapilletményük bizonyos hányadában számítva. A teljesítményalapú díjazás mértékének differenciálásakor a szolgálati időt kell figyelembe venni. A vezetők változó bérezési rendszerének alapos teljesítményértékelésen kell alapulnia.

			A második követelmény szerint az illetmény megállapítása stabil keretkritérium-­rendszerben történik, az illetményről való döntés nem szubjektív szempontokon, hanem tényszerű értékelésen alapszik. Az illetménynek illeszkednie kell a szerv közigazgatáson belül betöltött szerepéhez, és figyelemmel kell lenni a vezető és a beosztottak közötti bérkülönbség mértékére. Ennek megfelelően valamennyi szervnek rendelkeznie kell formális előmeneteli és illetményrendszerrel, ami tervezhetőséget biztosít a szerv minden szintjén dolgozó tisztviselője számára. Független díjazási bizottságoknak kell a pontos vezetői illetményeket megállapítania. A bizottságok felépítését és működését (jogállását) részletesen szabályozni kell. Azokban a szervekben, ahol a vezetők díjazásáról választott politikusok döntenek, döntésüket független, szakértői vélemények, tanácsok alapján kell meghozniuk.

			A harmadik követelmény lényege pedig, hogy az illetmények az állampolgárok előtt is átláthatók legyenek. Hutton ezeket a követelményeket ugyan a vezetőkre vonatkoztatva ismerteti, ám megítélésem szerint ezek közül számos részkövetelmény minden további nélkül alkalmazható lenne a beosztotti állomány foglalkoztatási viszonyaiban egyaránt. 907 

			Az előmeneteli és illetményrendszer szabályozása a vizsgált közszolgálati törvényekben

			A nemzetközi, ezen belül kifejezetten az angolszász tendenciák bemutatását követően először a vizsgált közszolgálati jogállások illetmény- és illetményben való előmeneteli rendszereit hasonlítom össze, keresve a választ a bevezető gondolatok között feltett kérdéseimre. Az összehasonlítás során a rendszerek rövid jellemzésére, ezen belül a tisztviselők illetményben való előrehaladását biztosító kritériumok, feltételek és tényezők szerepének vizsgálatára helyezem a hangsúlyt.

			Kártyás Gábornak egy korábbi kutatás során már alkalmazott vizsgálati szempontjait veszem alapul. Szempontjaim ennek mentén: az iskolai végzettség, a szolgálati idő, a munkáltató személye, a nyelvtudás, a betöltött munkakör/álláshely jellemzői, a munkáltató mérlegelése és a tisztviselő egyéni teljesítménye. 908  A kérdés pedig az, hogy ezek a szempontok milyen módon és hogyan jelennek meg az illetményrendszerek felépítésében.

			Az önkormányzati igazgatási szervek köztisztviselőinek díjazási rendszere

			Elsőként – már csak a történeti hűség és időbeli sorrendiség miatt is – a Kttv. illetmény- és illetményben való előmeneteli rendszerét, főbb jogintézményeit és szabályait vizsgálom meg. Az érintett közszolgálati törvények közül a Kttv. hordozza magán leginkább a zártabb közszolgálati rendszerekre jellemző karrierjegyeket. A törvény szerint az előmenetel történhet besorolásban, címekben, ugyanakkor értelmezhető vezetői pozícióban is. 909  A besorolásban történő előmenetel részének tekintjük alapvetően az illetményben való előmenetelt. 910 

			Az illetmény három összetevőből áll; alapilletményből, illetménykiegészítésből és különféle illetménypótlékokból. 911  Az alapilletmény az illetmény legnagyobb részösszegét teszi ki. Fontos, hogy ez az illetményelem teremti meg az összefüggést az illetmény és a besorolásban való előmenetel között, ugyanis az alapilletmény összegét a (besorolási fokozatokon belül található) fizetési fokozatokhoz tartozó szorzószám és az illetményalap szorzata adja. 912  A köztisztviselői illetményalap egy fix összeg, amelyet minden évben a költségvetési jog határoz meg, és amellyel kapcsolatban szükséges megemlíteni, hogy immár több mint tíz éve változatlan mértékű (38 ­650 forint). 913  A besorolás és a besorolásban (illetményben) való előmenetelt elsősorban két tényező befolyásolja; az egyik a tisztviselő iskolai végzettsége, a másik pedig a tisztviselő jogviszonyban eltöltött szolgálati ideje (vagyis a szenioritás). Az iskolai végzettség a tisztviselő besorolási osztályát, a szenioritás pedig a tisztviselő besorolási fokozatát (és azon belül is fizetési fokozatát) határozza meg (azzal, hogy a besorolási fokozatok közötti előrelépésnél a teljesítményértékelésnek és a jogszabályi vagy a munkáltató által meghatározott feltételeknek egyaránt jelentőségük van). 914  Az illetménykiegészítés mértéke fejezi ki a közigazgatási szerv hierarchiában betöltött szerepét, súlyát. 915  E jogintézménnyel kapcsolatban ugyanakkor érdemes megjegyezni, hogy szerepe a Kttv. hatályának folyamatos „kiüresedése” nyomán lényegében jelentőségét vesztette. Itt utalni kell arra, hogy a Kttv.-ből­ „kiváló” személyi rétegekre vonatkozó közszolgálati törvények átvették ugyan a jogintézményre vonatkozó rendelkezéseket (bár nem illetménykiegészítés néven, hanem az illetmény összegébe épülő módon), ám nem helyezték hatályon kívül azok Kttv.-ben­ „ragadt” szabályait. 916  Az alapilletmény és az illetménykiegészítés együttes összegének legalább a garantált bérminimum összegét kell elérnie. 917  A Kttv. rendszerében a nyelvtudás és a betöltött munkakör értékének, nehézségének ellentételezése leginkább az illetménypótlékok körében fejeződik (pontosabban fejeződött) ki (ugyanis a munkaköri pótlék szabályait a Kit. hatálybalépése után – más „kiüresedett” szabályokkal ellentétben – hatályon kívül helyezte a jogalkotó). 918  A törvény az úgynevezett kiemelt és nem kiemelt nyelvek ismeretét jutalmazza. 919  Említést érdemel, hogy a kiemelt nyelvek ismerete esetén a pótlék alanyi jogon jár a tisztviselő részére. 920  A munkáltató mérlegelése és a tisztviselő teljesítménye számos ponton visszaköszön, annak ellenére, hogy, mint említettük, a Kttv. előmeneteli és illetményrendszere számít a vizsgált törvények körében a leginkább kötöttnek. A munkáltató mérlegelése 921  szerepet kap(hat) többek között az illetménykiegészítés, 922  a pótlékok, 923  az alapilletmény-eltérítés, 924  a személyi illetmény megállapítása, 925  valamint az előmenetel gyorsítása 926  vagy lassítása 927  során is. 928  Lényeges, hogy a munkáltató mérlegelése besoroláskor még nem, hanem csak később jelenik meg. 929  A tisztviselő teljesítménye formálisan a teljesítményértékelés keretében mutatkozik meg. A teljesítményértékelés és az illetményrendszer leginkább az alapilletmény-eltérítésnél kapcsolódik össze, hiszen itt kifejezetten a teljesítményértékelés eredményét kell figyelembe venni a jogkövetkezmények megállapításához. (Az alapilletmény-eltérítésre ugyancsak találhatunk olyan szabályokat, amelyek valójában már nem alkalmazandók a Kttv. hatálya alól időközben kikerülő személyi rétegekre.) 930 

			Az Ország­gyűlés Hivatala köztisztviselőinek díjazási rendszere

			Másodszor érdemes az ország­gyűlési köztisztviselők illetményrendszerét és illetményben való előmenetelét górcső alá venni. Ahogy György István jelzi, az Ország­gyűlés Hivatala kevésbé számít „különutasnak” az Állami Számvevőszékhez képest. 931  Elsősorban az Ogytv. tartalmazza a Kttv.-hez képest az eltérő rendelkezéseket. Az ország­gyűlési köztisztviselők előmenetele szintén besorolásban (illetményben), címekben és vezetői pozícióban történhet. Mindazonáltal a Kttv. előmeneteli és illetményszabályainak többsége nem alkalmazható az ország­gyűlési köztisztviselők jogállására nézve, amelyekre az Ogytv. javarészt saját szabályokat állapít meg (kivételek találhatók, példaként hozhatjuk erre a közigazgatási alapvizsgára vonatkozó rendelkezések nagy részét 932 ). Az Ogytv. szabályai alapján tehát az ország­gyűlési köztisztviselőt a betöltött munkaköréhez szükséges iskolai végzettsége és a közszolgálati jogviszonyban töltött ideje alapján a megfelelő besorolási osztály megfelelő besorolási fokozatába kell sorolni. 933  Akárcsak a Kttv. esetében, úgy itt is főleg az iskolai végzettség dönt a besorolási osztályba való bekerülésről. A törvény négy osztályt különít el egymástól. Ebből kettő igazodik az iskolai végzettséghez, a másik kettő a speciális (vezetői és címbéli) előmeneteli formákhoz kötődik. 934  Jelentős különbség azonban a Kttv.-hez képest, hogy ez esetben a besorolási osztályokon belül csak besorolási fokozatokat találhatunk, fizetési fokozatokat nem. Az előmeneteli feltételek és mechanizmusok egyebekben nagyon hasonlítanak a Kttv.-ben­ megismertekhez, tehát a besorolási fokozatok közötti előmenetel elsősorban a szolgálati időn alapszik, amit a teljesítményértékelés és a jogszabályi vagy a munkáltató által meghatározott feltételek teljesítése egészít ki. 935 

			Az illetmény a Kttv.-től­ eltérően két illetményelemből, az alapilletményből és (feltételek teljesülése esetén) az idegennyelv-tudási pótlékból tevődik össze. 936  Ez esetben – illetménykiegészítés hiányában – az alapilletmény összegének kell legalább a garantált bérminimum összegét elérnie. 937  Az egyes besorolási osztályok besorolási fokozataihoz itt is növekvő szorzószámok tartoznak, és szintén a besorolási fokozathoz tartozó szorzószám és az illetményalap szorzata határozza meg a besorolási fokozathoz tartozó alapilletményt. 938  Ezzel el is érkeztünk az Ogytv. leglényegesebb különbségéhez a Kttv.-vel való összehasonlításban. Az illetményalapot ugyanis a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset összegével megegyező összeg adja, 939  és nem a költségvetési törvényben rögzített köztisztviselői illetményalap testesíti azt meg. A Kttv. teljesítményértékelési szabályait viszont alkalmazni kell (de lehetőség van ettől eltérő szabályokat alkotni az Ország­gyűlés Szervezeti és Működési Szabályzatában), s erre építve alapilletmény-eltérítésre is van lehetőség (az Ogytv. sajátos rendelkezései szerint). 940  Az ország­gyűlési köztisztviselő a Kttv. szerinti kiemelt nyelvek (egy része) 941  közül egy nyelv tekintetében, az igazolt nyelvvizsgafokozata szerint jogosult pótlékra. 942 

			Az Állami Számvevőszék számvevőinek díjazási rendszere

			Az Állami Számvevőszék (a továbbiakban: Számvevőszék) személyi állományára vonatkozó szabályokat, ezen belül az előmeneteli és illetményszabályokat az Ásztv. és a Kttv. tartalmazza. Mindenekelőtt érdemes megnézni, hogy az Ásztv. hogyan határozza meg a Kttv.-vel való viszonyát. Egyrészt a Kttv. szerint a szabályai a törvény eltérő rendelkezésének hiányában nem terjednek ki a Számvevőszéknél foglalkoztatottakra. 943  Másrészt az Ásztv. felsorolja a Kttv. azon rendelkezéseit, amelyeket a Számvevőszék vezetőinek és számvevőinek jogviszonyára az Ásztv.-ben­ nem szabályozott kérdésekben megfelelően mégis alkalmazni kell. 944  Ezek alapján a Kttv. besorolásban (illetményben), címekben és vezetői pozícióban való előmeneteli szabályait sem lehet alkalmazni. Mindez tehát azt jelenti, hogy e jogintézmények tekintetében az Ásztv. speciális rendelkezései alkalmazandók. 945 

			A díjazásra vonatkozó szabályok közül lényegében – az Ogytv.–Kttv. viszonyában tapasztalható módon – elsősorban munkajogi jellegű (például a kerekítésre, az illetmény kifizetésére vagy az illetmény védelmére irányadó) 946  szabályokat kell alkalmazni. 947  A számvevőt kinevezésében a számvevő kategóriák valamelyikébe be kell sorolni. 948  ­2022. december ­31-ig­ a következő szabályok érvényesültek. A számvevő besorolásának további szabályait az Állami Számvevőszék szervezeti és működési szabályzata határozza meg. 949  Az előmenetel – nem automatikus, és nagyban a munkáltató mérlegelése alakítja – értelmezhető a számvevői besorolások között, vezetői és szakértői vonalon. 950  A Kttv.-től­ és az Ogytv.-től­ eltérően lényeges különbség, hogy a (többek között illetményben való) előmenetel során sem érvényesül a szenioritás elve. A számvevő illetménye alapilletményből áll (vezetők esetében további különös szabályok érvényesülnek, így például alapilletményük vezetői illetménypótlékkal egészül ki). 951  Az alapilletmény összegét a számvevői besorolási kategóriákhoz rendelt szorzószámok és a számvevői illetményalap szorzata teszi ki. 952  Az Ásztv. az Ogytv.-vel egyező megoldást alkalmaz az illetményalap mértékének meghatározására azzal, hogy a számvevői illetményalapnak a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset összegével megegyező összeget tekinti. 953  A számvevők teljesítményértékelése fogalmi szinten a Kttv. definícióját veszi alapul. 954  Fontos különbséget jelent ugyanakkor a Kttv. és egyúttal az Ogytv. rendelkezéseihez képest az is, hogy a Számvevőszék elnöke a számvevő alapilletményét a munkája értékelésétől függően legfeljebb ­60%-kal­ emelheti meg, vagy legfeljebb ­10%-kal csökkentett mértékben állapíthatja meg. 955  Aggályos, és a Kúria több döntésében is kifogásolta, hogy az Állami Számvevőszék objektív és a számvevők számára megismerhető teljesítményértékelési eljárási rendszert a mai napig nem dolgozott ki. 956  Az Ásztv. Módtv. bürokráciacsökkentési célokra hivatkozással kivezette mind az idegennyelv-tudási, mind a képzettségi pótlékot (amelyek beépültek az alapilletmény összegébe).

			2023. január ­1-jétől­ azonban újra koncepcionális változások következtek be a számvevők díjazását érintően, s a jogalkotó hatályon kívül helyezte a fentebb kifejtett szabályozást. Ennek értelmében a számvevői közszolgálati szerződésben állapodnak meg a felek a számvevő munkaköréről, a munkavégzés helyéről, a számvevő besorolásáról, alapilletményének mértékéről. 957  Továbbá az Állami Számvevőszék elnöke át nem ruházható hatáskörében szabályzatban határozza meg a számvevői besorolási kategóriákat, az egyes számvevői munkaköröket, a munkáltató által meghatározható pótszabadság mértékét, valamint a teljesítményértékelés szabályait. 958 

			A kormányzati igazgatási szervek kormánytisztviselőinek díjazási rendszere

			Az előmenetel dinamikáját a Kit.-ben­ – a Kttv.-vel és Ogytv.-vel szemben – nem a kormánytisztviselő iskolai végzettsége és szolgálati ideje, hanem az álláshely jellemzői – így például az álláshely betöltésének szakmai feltételei – alakítják. 959  Ez egyben azt is jelenti, hogy az álláshelyen belül nincsenek horizontális előmeneteli lehetőségek (fokozatok), és a kormánytisztviselő előrelépése sem garantált. 960  Így az előmenetel sokkal inkább csak az egyes – eltérő jellemzőkkel „felvértezett”, magasabb besorolási kategóriákba sorolt, s vélhetően összetettebb feladatok ellátását igénylő – álláshelyek között, lényegében vertikálisan értelmezhető (ehhez hasonló a számvevői besorolási rendszer). Az egyes álláshelyek közötti előmenetel azonban szintén nem automatikus. 961  A Kit. ehhez igazodóan új illetményrendszert vezetett be, és szakít a szenioritáson alapuló, kötött besoroláshoz illeszkedő illetmény-előmeneteli rendszerrel. 962  A törvény szerint a besorolás úgynevezett álláshelyre történik, ami a kormányzati igazgatási létszámgazdálkodás alapegységét jelenti. 963  Hatféle besorolási kategória (ügyintéző, szakmai vezető, szakmai felsővezető, biztosi jogviszonyban álló személy, tanácsadó, illetve politikai felsővezető) különböztethető meg az álláshelyek bázisán, amelyből az ügyintéző kategória további besorolási fokozatokra bontható. 964  E kategóriák között az illetmény-előmenetel nem automatikus (a munkáltatói jogkör gyakorlója dönt arról, hogy a kormánytisztviselő milyen besorolási kategóriába tartozzék, azaz egészen pontosan, hogy milyen álláshelyen dolgozzék).

			Itt röviden ki kell térnünk az álláshelyek és a létszámgazdálkodás kapcsolatára. A létszámgazdálkodás főbb jellemzőit a 13. táblázat foglalja össze.

			

			13. táblázat. Az álláshelyalapú létszámgazdálkodás jellemzői

			
				
					
					
				
				
					
							
							Célja

						
							
							A rugalmas foglalkoztatás kialakítása

						
					

					
							
							Alapegysége

						
							
							Az álláshely

						
					

					
							
							Felépítése

						
							
							Centralizált és kötött

						
					

					
							
							Működési alapelve szerint

						
							
							One in / one out 965  gazdálkodási alapelv jellemzi

						
					

					
							
							A jogviszony alanyai szerint

						
							
							Eszközközpontú megközelítés jellemzi

						
					

					
							
							A szervezeti hierarchia szerint

						
							
							Differenciált a szabályozása

						
					

				
			

			Forrás: a szerző szerkesztése

			A közigazgatás létszámösszetétele mennyiségi és egyben minőségi kérdés is. 966 

			Az emberi erőforrással való gazdálkodás Kit. által kínált modellje a felmerülő feladatokhoz könnyedén igazítható, rugalmasan alakítható foglalkoztatást szeretné megvalósítani. Ennek alapfeltételezése, hogy a közszolgálatban eltöltött szolgálati idővel szemben az álláshelyen ellátott feladatok nehézsége, összetettsége jobban tükrözi a kormánytisztviselő által elvégzett munka minőségét. 967  A létszámgazdálkodás működésének középpontjában tehát az álláshely található, amely más közszolgálati pragmatikaelemek – mint például a jogviszony megszüntetése 968  vagy a díjazási kérdések 969  – szempontjából is meghatározó.

			A létszámgazdálkodás működtetésének középpontjában a Kormány – és a kormányzati személyügyi igazgatás központi feladatait ellátó szerve, valamint a személyügyi központ feladatait ellátó szerve –, a Miniszterelnöki Kormányiroda áll. 970  A rendszer a Kit. rugalmas céljai és megoldásai – mint láttuk korábban, például a képesítési követelmények meghatározásának decentralizálása – mellett tehát rendkívül központosított módon épül fel. A Kormány döntéseit valamennyi esetben – úgynevezett négyezres, nem hivatalos – határozati formában hozza meg. A kormányzati igazgatási szervek döntési jogkörei ezzel szemben az előbbiekből következően korlátozottak, ugyanis leginkább javaslattételi és konzultációs lehetőségeket biztosít számukra a törvény. Lásd ennek példájául a Kit. ­51. §-ában meghatározott javaslattételi lehetőségeket.

			A Kit. a one in / one out létszámgazdálkodási alapelvet 971  juttatja érvényre; bevezetésének elsődleges célja a közszolgálat létszámának racionalizálása, a költséghatékony szervezeti működés kialakítása. 972  Az alapelv jelentősége abban áll, hogy egy álláshelyen kizárólag akkor létesíthető új foglalkoztatási jogviszony, 973  ha a kormányzati igazgatási szerv rendelkezik ehhez szükséges üres 974  – vagy részben betöltött 975  – álláshellyel. Másik oldalról ugyanakkor arra is utalnunk kell, hogy ha egy, a kormányzati igazgatási szerv alaplétszámába tartozó álláshely huzamosabb ideig – legfeljebb hat hónapon keresztül – üresen áll, akkor azt a Kormány határozatával a központosított álláshelyállományba helyezheti. 976  Másként úgy is megfogalmazhatjuk, hogy nincs jogviszony álláshely nélkül, de – hosszú távon – álláshely sincsen jogviszony nélkül. 977 

			A törvény a foglalkoztatás eszközközpontú megközelítését 978  erősíti azáltal, hogy a munkáltató – a Kormány és a kormányzati igazgatási szerv 979  – számára szélesebb mozgásteret biztosít a munkafeltételek alakítására (például a munkavégzés rendjének kialakítására). Eszközközpontú vagy instrumentális a jogviszony alanyainak az a megközelítése, amikor a foglalkoztatottak közjogi jogállása, alávetettsége válik hangsúlyossá. Ezzel szemben áll a humánus felfogás, ami a kormánytisztviselők egyéni jellemzőit (például tudását) állítja a jogalanyok közötti viszony megítélésének középpontjába. 980  Ugyanakkor az is látható, hogy az álláshely személyzetpolitikai szempontból egyben a szervezetfejlesztés eszköze is, hiszen az álláshelyekkel történő központosított gazdálkodás a szervezeteket folyamatos fejlesztésre kényszeríti. 981 

			Végül szükséges utalni arra, hogy a létszámgazdálkodás vonatkozásában – akárcsak például a kinevezés módosítása tárgykörében 982  – is differenciált szabályozást alakított ki a Kit., először a központi és a területi kormányzati igazgatási szervek esetében. Ez azzal volt magyarázható, hogy a területi kormányzati igazgatási szerveknél továbbra is érvényesültek a rendes előmenetel 983  szabályai. 984  A Kit. első nagy módosítása azonban eltörölte e különbségeket a két igazgatási szint között.

			Az illetményt úgy kell megállapítani, hogy az az álláshely besorolási kategóriájához tartozó illetménysáv alsó és felső határa közé essen. 985  A Kit. két illetménytáblát tartalmaz: az első a minisztériumoknál foglalkoztatott kormánytisztviselőkre vonatkozik, míg a második a kormányzati főhivatalok, központi hivatalok, valamint fővárosi és vármegyei kormányhivatalok kormánytisztviselőire. 986  Fontos az illetmény megállapításának módjával kapcsolatban megemlíteni, hogy az illetmény pontos összegének kialakításakor a feleknek lehetőségük van – még ha az illetménysávok ennek korlátot is szabnak – egyfajta béralkura (szemben valamennyi korábban említett, hellyel-közzel kötött illetménymegállapítási szabállyal). A munkáltató jogkörének egyetlen korlátja – a munkajogi jellegű garanciákon túl – a szakszerűség elve, amely meghatározza, hogy a kormánytisztviselő illetményét a munkáltatói jogkör gyakorlójának a szakmai képességek, a képzettség, a gyakorlat, valamint a teljesítmény alapján kell megállapítania. 987  Lényeges tehát, hogy az illetmény nem különféle komponensekből tevődik össze, hanem egy összegből áll. Ez azzal is együtt jár, hogy az illetmény számítása sem függ az illetményalap összegétől és a fizetési fokozatokhoz kapcsolódó szorzószámoktól (tekintve, hogy a Kit.-ben­ nincsenek fizetési fokozatok és szorzószámok). Az illetményhez illetménykiegészítés és illetménypótlékok sem kapcsolódnak; tehát azt mondhatjuk, hogy egyedül az „alapilletmény” található meg. Annak ellenére ugyanakkor, hogy a Kit. nem használja az illetménykiegészítés jogintézményét – mint ahogy azt a már említett Kttv. teszi, és tette korábban a kormánytisztviselőkre vonatkozólag is –, különbségek kiolvashatók a kormányzati igazgatási szervek hierarchiája alapján. A sávokhoz kapcsolódó iskolai végzettség szintjének meghatározása azonban a kormányzati igazgatási szerv feladata, és nem az illetményrendszer kötelező tartalmi eleme. Ugyanez elmondható az illetménypótlékokról is. A kormánytisztviselő személyes képességei vagy a szervezeti sajátosságok szintén munkáltatói mérlegelés eredményeként épülhetnek be a díjazásba. Az illetmény teljesítményértékelés alapján módosítható. 988  Az alapilletmény-eltérítés jogintézménye expressis verbis tehát nem található meg a Kit.-ben. Bár fejezetünk nem terjed ki az illetményen felüli juttatások elemzésére, ugyanakkor az érdemelismerésekről röviden szólnunk kell, 989  hiszen ezek bizonyos szempontból – ami az „egyéniesítési” szándékot illeti – a korábbi illetmény- (elsősorban az illetménypótlékokra vonatkozó) szabályokat, a címadományozást, illetve a címekben való előmeneteli lehetőségeket hivatottak helyettesíteni. 990 

			A különleges jogállású szervek köztisztviselőinek díjazási rendszere

			A jogalkotó a Küt. besorolási és előmeneteli rendszerének alapelveit a Kit. alapján alakította ki. Ez azt jelenti, hogy a munkavégzés alapegysége itt is az álláshelyalapú létszámgazdálkodás (az önállóság és autonómia követelményeihez természetesen igazodik a Küt., és így nem találhatunk például központosított álláshelyállományba tartozó álláshelyeket e szervi körben). 991 

			A Küt. illetmény- és érdemelismerési rendszere ugyancsak az előbbi alpontban bemutatott megoldásokat tükrözi. Az illetményrendszer itt a különleges jogállású szervek tipológiája alapján kétféle illetménytáblába rendeződik, és kiegészül egy további szervi körrel; azaz az illetménykiegészítés klasszikus differenciáló szerepét ez esetben is a sávos díjazási rendszer fejezi ki. Ennek megfelelően magasabb értékű sávok szerepelnek az Alkotmánybíróság Hivatalának álláshelyi besorolásai mellett. 992  A Küt. alacsonyabb értékű sávokat állapít meg az Alapvető Jogok Biztosának Hivatala, a Magyar Tudományos Akadémia Titkársága, a Magyar Művészeti Akadémia Titkársága, az Állambiztonsági Szolgálatok Történeti Levéltára, a Nemzeti Választási Iroda, a Nemzeti Emlékezet Bizottságának Hivatala és a Nemzeti Adatvédelmi és Információszabadság Hatóság köztisztviselői számára. 993 

			A harmadik kategóriába tartozik a Sándor-palota, a Magyar Energetikai és Közműszabályozási Hivatal, a Nemzeti Média- és Hírközlési Hatóság, a Gazdasági Versenyhivatal, és a Közbeszerzési Hatóság, a Szabályozott Tevékenységek Felügyeleti Hatósága, az Országos Atomenergia Hivatal, az Integritás Hatóság, valamint az Európai Támogatásokat Auditáló Főigazgatóság. 994  Ez utóbbi szervekben – minden bizonnyal piaci, versenyképességi okok miatt – a köztisztviselők közszolgálati jogviszonya közszolgálati munkaszerződéssel jön létre. A közszolgálati munkaszerződés jellegéből következik (és a Küt. rögzíti is), hogy a felek többek között a köztisztviselő illetményéről ennek keretében állapodnak meg (az Mt. mintájára, a két fentebb említett szervi körre irányadó sávos illetményrendszertől függetlenül).

			A rendvédelmi szervek rendvédelmi alkalmazottainak díjazási rendszere

			A Riasztv. által módosított Hszt. – pontosabban annak XXVIII/A. fejezete – szerint a rendvédelmi alkalmazottak előmenetele többféleképpen történhet; általánosan egyrészt lehetőséget kell biztosítani a munkaköri kategórián belüli fizetési fokozatokban történő előmenetelre, másrészt a magasabb munkaköri osztályba vagy magasabb munkaköri kategóriába tartozó munkakörbe lépésre. 995  A rendvédelmi alkalmazottak besorolása tehát a munkaköri osztály, munkaköri kategória és a munkakör fogalmak alapján történik. 996  Az egyes munkaköri egységekbe történő besorolás és előmenetel különféle tényezőkön nyugszik. 997  Amíg a munkaköri osztályban és kategóriák között történő előmenetel elsősorban az iskolai végzettségen, illetve a munkakör jellegén alapszik, addig a fizetési fokozatokban történő előmenetel alapja a szenioritás. Az egyes munkaköri kategóriákba tartozó, a rendvédelmi alkalmazott által betölthető munkaköröket a rendvédelmi szerv vezetője határozza meg. 998  Az előmenetel általános feltétele a következő fizetési fokozathoz meghatározott feltételek teljesítése (amiről a Kttv. vagy az Ogytv. kapcsán már szóltunk), a munkakör ellátásához szükséges gyakorlati tapasztalat, készségek és kompetenciák megléte, illetve a munkáltató által meghatározott szintű teljesítményértékelés (ehhez hasonló feltételről is tettünk már feljebb említést). 999  A Riasztv. összességében tehát egy érdemalapú előmeneteli rendszert honosított meg (természetesen teljes egészében nem nélkülözi az automatizmusokat, de a munkáltató mérlegelését sem), amely vegyíti a Kttv., a Hszt., illetve – majd látni fogjuk, hogy a Kit. vagy a Küt. – egyes rendszerelemeit. A munkaköri előmenetel mellett beszélhetünk olyan speciális előmeneteli formákról is, mint a vezetői vagy a felsőfokú végzettségűek kiemelt munkaköri kategóriába történő, „szakértői” előrelépése. 1000 

			A rendvédelmi alkalmazott illetménye alapilletményből és illetménypótlékokból tevődik össze. 1001  A rendvédelmi alkalmazott alapilletményének pontos összegét – tekintetbe véve az előmeneteli szabályok ismertetésénél elmondottakat – a besorolása szerinti munkaköri kategória megfelelő fizetési fokozatának alsó és felső határa között kell megállapítani. 1002  A Riasztv. – akárcsak a legtöbb, fent is vizsgált jogállási törvény – elmozdul a nyitottabb rendszerekre jellemző javadalmazási gyakorlat irányába, az illetmény pontos összegének megállapítása ugyanis a munkáltatói jogkör gyakorlójának mérlegelésére marad. A rendvédelmi alkalmazott illetményének – alsó és felső illetménysáv közötti – felülvizsgálatára évente lehetőség van, ami alapján magasabb, de akár alacsonyabb illetmény is megállapítható számára a tárgyévben. 1003  A rendvédelmi alkalmazottak esetében is érvényesül az a – fentebb már érintett – rendezőelv, amely a pótlékok számának csökkentését irányozza elő. 1004  Szükséges megemlítenünk, hogy az idegennyelv-tudási pótlék kizárólag a polgári nemzetbiztonsági szolgálatok vonatkozásában jöhet szóba. 1005 

			A NAV tisztviselőinek díjazási rendszere

			A NAV szjtv. a Riasztv.-hez hasonlóan munkaköri besorolási és előmeneteli rendszert alkalmaz. Az egyes munkakörök besorolását – a Riasztv. elgondolásához hasonló módon – a NAV vezetője a foglalkoztatási szabályzatban állapítja meg. 1006  A foglalkoztatott által betölthető munkakörök a vezetői munkakörök, az I. besorolási osztályba tartozó munkakörök, valamint a II. besorolási osztályba tartozó munkakörök. 1007  A foglalkoztatottnak a szolgálati pályán tervszerű előmeneteli lehetőséget kell biztosítani a besorolási kategórián belüli fizetési fokozatban, a pénzügyőri státuszú foglalkoztatottak tekintetében rendfokozatban, továbbá a magasabb besorolású munkakör eléréséhez. 1008  Az előmenetel általános feltételei nagyon hasonlítanak a Kttv.-nél, az Ogytv.-nél és a Riasztv.-nél már említettekhez azzal a többlettel, hogy itt a különféle alkalmassági (például fizikai vagy pszichológiai) feltételek nagyobb szerephez jutnak. 1009 

			A foglalkoztatott illetménye alapilletményből áll; valamint időpótlékból, munkaköri pótlékból 1010  és egyéb illetménypótlékokból állhat. 1011  Mindez arra utal, hogy a NAV szjtv. bizonyos mértékben visszakanyarodik a Kttv. (és ennek „szellemi előzményeként” a Ktv.) által „lefektetett” illetményrendszer alapjaihoz. Abban ugyanakkor már inkább a Kit. újító „vonalát” követi, hogy az alapilletmény pontos összegét nem valamiféle illetményalapból történő számítás adja, hanem a munkáltatói jogkör gyakorlója állapítja meg. Ennek során a munkáltatói jogkör gyakorlója a foglalkoztatott besorolása szerint megállapított fizetési fokozatához tartozó sávon belül a munkaköri feladatok szempontjából jelentős tapasztalat, végzettség, egyéb képesítés, nyelvtudás, valamint a munkakör ellátásához kapcsolódó felelősség alapján hozza meg a döntését. 1012  A szenioritás nemcsak a fizetési fokozatok közötti előrehaladásnál, hanem az időpótlék esetében is megjelenik. 1013  Ugyancsak – ha az alkalmazott terminológiát és jogtechnikai megoldásokat vesszük alapul – elsősorban a Kttv.-t „idézi”, hogy a NAV szjtv. szabályozza az illetményeltérítést, 1014  a személyi illetmény jogintézményét, de számos Kttv.-ben­ is ismeretes pótléktípus megtalálható a jogszabály rendelkezései között (ilyen például az éjszakai pótlék). 1015  Kiemelést érdemel, hogy az illetményen kívüli juttatások rendszere rendkívül széles körű. A törvény – a Kttv.-től­ eltérően – e helyütt kezeli a szakmai címeket és az elismeréseket. 1016  Ez utóbbiak alatt azonban csak részben értendők a Kit. és a Küt. érdemelismerési rendszerének egyes elemei (például az elismerő oklevél), és itt sokkal inkább a Kttv. egyes pályagyorsító eszközeire kell gondolnunk (például a várakozási idő csökkentésére). Az új törvény mindent egybevetve a szabályozás „életpálya” jellegét (így például a szolgálati idő szerepét, a tervszerű előmenetelt) megtartja, ugyanakkor a korábbi kötöttségeket jelentősen oldja, és rugalmasabb megoldásokat vezet be (így például bár megtartja az előmenetel során a szenioritást, ám szakít az illetményalapból történő alapilletmény-számítással). 1017 

			Előmenetel-létszámgazdálkodás-illetményrendszer: problémák és fejlesztési pontok

			Az előmeneteli és illetményrendszer fejlesztése

			Szinte egyik jogállási törvény sem alkalmaz a másikkal egyező előmeneteli és illetményrendszert. 1018  Mélypatakiék ezt az állapotot találóan „prózai rendetlenségnek” nevezik. 1019  Amíg vannak olyan törvények, amelyek klasszikus közszolgálati jogi előmenetelhez kötik a díjazást (például Kttv.), addig mások ettől függetlenül a munkáltató megítélésére bízzák a döntést (például Kit., Küt.). Egyik rendszer többféle előmeneteli formát különböztet meg (például Kttv., Riasztv., NAV szjtv.), míg a másik lényegében nem is szabályozza ilyen módon az előmenetelt (például Kit., Küt.). Egyik törvény többkomponensű illetményt alkalmaz (például Kttv.), a másik egyösszegűt (például Kit.). Van, ahol fix illetményalap adja az illetmény/alapilletmény összegét (például Kttv.), de van olyan is, ahol nincs szerepe az illetményalapnak a fizetések meghatározásakor (például Küt.). Amíg egyik ágazat esetében az illetményalapot a költségvetési törvény határozza meg (például Kttv.), addig másik esetben a bruttó átlagkeresethez kötődik az illetmény alapja (például Ogytv., Ásztv.). Találkozhatunk olyan jogállással, ahol az alapilletmény besorolási osztályokhoz és fizetési fokozatokhoz kötődik (például Kttv.), ám olyat is találhatunk, ahol munkaköri osztályokhoz és kategóriákhoz kapcsolódik (például Riasztv., NAV szjtv.), továbbá olyat is, ahol alsó és felső illetménysávokon belül kell az illetmény pontos összegét megállapítani (például Kit.). Sőt, a legtöbb esetben ezek valamilyen arányú vegyítését alkalmazzák.

			Mindez rávilágít arra, hogy az eltérő szabályozási megoldások jelentős különbségekhez vezethetnek a tisztviselők jogait érintően (maradva a példánál, a tisztviselők illetményhez való jogában). Személyzetpolitikai értelemben ezek a különbségek nemcsak a közszolgálaton, hanem a közigazgatáson, illetve az államigazgatáson belül is leronthatják többek között a tisztviselők mobilitási, átjárhatósági 1020  lehetőségeit. György István az egységes szabályozás melletti érvek között az illetményrendszerrel összefüggésben jelzi, hogy „a központi költségvetés alapot adhatna az egyenlőbb elbánás elvének alkalmazásához […], s nivellálhatná a ma még igen nagy szóródást mutató illetményeket”. 1021 

			A Kit. besorolási, illetménymegállapítási szabályaival külön is foglalkoznom kell, azok ugyanis több szempontból is aggályosak (ez az Ásztv., valamint a Küt. egyes szabályaira is igaz). 1022  Ahogy azt korábban már jeleztem, az Áttv. díjazásával kapcsolatos problémák, jelenségek a Kit.-re­ (és az Ásztv.-re, valamint a Küt.-re) hatványozottan jellemzők. Arról már beszéltem, hogy a Kit. megszüntette a korábbi kötött besorolási, előmeneteli és díjazási szabályokat, s helyettük széles körű felhatalmazást adott a munkáltatóknak. Önmagában a karrierrendszer elemeinek megszüntetése még nem kifogásolható, hiszen a nemzetközi színtéren több példa is akad arra, hogy az egységes, kötött karrierelvű szabályokat differenciált, többnyire a munkaköri kompetenciákra, illetve teljesítménykövetelményekre épülő díjazás váltotta fel. A már bemutatott angolszász modellre is ez a jellemző. Az aggályok azzal kapcsolatban merülnek fel, hogy a leépített törvényi szabályok helyébe olyan munkáltatói döntések léptek, amelyek magukban hordozzák az önkényes „mérle­gelés” veszélyét. 1023  Hosszú folyamat vezet az egyéni illetmények megállapításához, amelynek több buktatója is van (hasonlóan, mint fentebb, az Áttv.-nél). Kezdjük azzal, hogy a Kormány – a miniszter javaslatára – határozatban dönt az alaplétszámba tartozó álláshelyek besorolásáról. 1024  A besorolás előkészítéséhez, illetve magához a döntéshez sem a törvény, sem pedig a kapcsolódó kormányrendelet nem határoz meg szempontokat. 1025  Így az álláshelyek besorolási struktúrája a munkáltató szabad belátásától függően alakul ki. A besorolási kategóriák döntik azt el, hogy az egyes álláshelyek tekintetében milyen illetménysávokat kell alkalmazni. 1026  Ez adja tulajdonképpen az álláshely besorolásának jelentőségét. Az álláshelyek besorolása jelentős mértékben befolyásolja az egyéni illetményeket azáltal, hogy a besorolási kategóriához tartozó illetménysáv nem léphető át. Vagyis az álláshelyek besorolása különbséget tesz a kormánytisztviselők között, de ez a különbségtétel nincs összefüggésben az elvégzett munka természetével, minőségével, mennyiségével, a munkakörülményekkel, a szükséges szakképzettséggel, fizikai vagy szellemi erőfeszítéssel, tapasztalattal, felelősséggel, valamint a munkaerőpiaci viszonyokkal. 1027  Más lenne a helyzet, ha az álláshelyeket – vagy még inkább a munkaköröket – az elvégzendő feladatra, a szükséges képzettségre, kompetenciákra tekintettel kellene besorolni. Jelenleg azonban az ezekkel kapcsolatos döntést a munkáltatónak már azután kell meghoznia, hogy a Kormány döntött az alaplétszám meghatározásáról és az álláshelyek besorolásáról.

			A Kormány döntését követően kerül sor az álláshelyek betöltéséhez szükséges szakmai feltételek meghatározására. Ehhez a kormányzati igazgatási szerv szakmai összetételét, az ellátandó feladatok jellegét és a helyi munkaerőpiac helyzetét kell figyelembe venni, s biztosítani kell az álláshelyen ellátandó feladatok szakszerű és hatékony ellátását. 1028  Ezt a rendelkezést a jogalkalmazó számára nehéz értelmezni, mivel logikai és tartalmi fogyatékosságban szenved. Ugyanis nem lehet egyértelműen megmondani, hogy milyen összefüggést látott a jogalkotó a szakmai összetétel, a helyi munkaerőpiaci helyzet, illetve a szakmai követelmények tekintetében. Ebben a helyzetben a jogalkalmazónak kényszerűségből mérlegelnie kell a rendelkezés egyes tartalmi elemeit. 1029  Például kreatív módon meg kell próbálnia kikövetkeztetni, hogy a szerv szakmai összetétele, illetve a helyi munkaerőpiac helyzete hogyan függ össze egy álláshely szakmai követelményeinek meghatározásával. Lényegében ki kell találnia, hogy mire gondolhatott a jogalkotó, amikor ezeket a szempontokat meghatározta. Például arra, hogy ha a személyi állományon belül hiány van valamilyen szakképzettségből, s a helyi munkaerőpiac is szűkölködik ebben, akkor az egyébként indokolt szakképzettséget milyen másikkal lehetne kiváltani.

			További kérdésként merül fel, hogy a munkáltató milyen szakképzettségeket tekint olyannak, mint amelyek egymásnak megfeleltethetők, így egymás alternatívái lehetnek. S ez lényegében egészen odáig vezet, hogy a munkáltatók szabad belátásuk szerint – akár racionális indokok nélkül is – alakíthatják, változtathatják a szakmai követelményeket. Lényegében az önkényes döntésnek egyetlen korlátja van, a munkáltató józan belátása. Ha ez mégis hiányozna, a jogi szabályozásba akár az is „bele­férne”, hogy míg a legmagasabb kategóriába tartozó álláshely tekintetében érettségi végzettséget ír elő, addig a legalacsonyabb kategóriába tartozó álláshely betöltéséhez több diplomát is. Ez nyilvánvalóan nem lenne racionális döntés, jogszabályba mégsem ütközne. S ez nemcsak a szervek között, hanem szerven belül is indokolatlan különbségeket eredményezhet. Miután a munkáltató kialakította az álláshelyek besorolási struktúráját, a besorolási kategóriához tartozó illetménysávokon belül megállapítja az egyéni illetményeket. Ez alól egy kivétel van, amikor a tartósan távol lévő kormánytisztviselő álláshelyét töltik be határozott idejű jogviszony keretében. Ilyenkor ugyanis az álláshely besorolási kategóriájától eggyel alacsonyabb, illetve eggyel magasabb besorolási kategóriához tartozó illetménysávba eső illetmény is kifizethető. 1030  Azonban ez a rendelkezés is erősen aggályos, mivel a hátrányos megkülönböztetés tilalmába ütközik. A tartósan távol lévő kormánytisztviselőket és a helyettesítésükre határozott időre kinevezett kormánytisztviselőket egyszerre kezeli hátrányosan. Pusztán azon az alapon tesz indokolatlan különbséget az ugyanazt a munkát végző kormánytisztviselők között, hogy határozott vagy határozatlan időre szóló kinevezéssel rendelkeznek. Az egyenlő bánásmódról és az esélyegyenlőség előmozdításáról szóló ­2003. évi CXXV. törvény (a továbbiakban: Ebktv.) alapján közvetlen hátrányos megkülönböztetésnek minősül az olyan rendelkezés, amelynek eredményeként egy személy vagy csoport valós vagy vélt foglalkoztatási jogviszonyának határozott időtartama miatt részesül kedvezőtlenebb bánásmódban, mint amelyben más, összehasonlítható helyzetben levő személy vagy csoport részesül, részesült vagy részesülne. 1031 

			Az egyéni illetmények megállapításához a munkáltatónak figyelembe kell vennie a szakmai képességeket, a képzettséget, a gyakorlatot, valamint a teljesítményt. 1032  Ez a rendelkezés ugyanúgy tartalmi és logikai fogyatékosságban szenved, mint az álláshelyek betöltéséhez szükséges szakmai feltételek meghatározása. A szabályozásnak hiányzik az a része, amelyből kiderülhetne, hogy a szakmai képességeket, a képzettséget, a gyakorlatot és a teljesítményértékelést hogyan, milyen eljárásokat követve kell figyelembe venni az illetmény megállapításához (ahogy az az Áttv. esetében is történt). Az angolszász modell elvei alapján ez a hiány azonban pótolható, erre később még visszatérek.

			A címadományozás jellemzően erkölcsi és anyagi elismerést nyújt a tartósan kimagasló teljesítményt nyújtó tisztviselők számára. 1033  Ahhoz, hogy a címadományozás funkcióját teljesíteni tudja, döntően három feltétel együttes érvényesülése szükséges. Egyrészt pontosan meg kell határozni azokat a követelményeket, amelyek teljesítése esetén a munkáltató mérlegelési jogkörében döntést hozhat a cím adományozásáról. Másrészt pontosan szabályozni kell a címadományozással érintett tisztviselők (megváltozott) foglalkoztatási feltételeit. Harmadrészt indokolt jelentősen korlátozni a címadományozásban részesíthető tisztviselők mértékét. A Kttv. korábban számos címet megkülönböztetett egymástól, így rendelkezett a közigazgatási tanácsadói és főtanácsadói, a szakmai tanácsadói és főtanácsadói, a miniszterelnökségi, kormány- és miniszteri tanácsadói és főtanácsadói, valamint a „címzetes” címekről is. Amellett, hogy ezek a címek már az adományozás feltételeinek ismerete hiányában is „túlkínálatot” jeleznek, a feltételek ismeretében ez még inkább elmondható. A szabályozás részleteiből elegendő kiemelni a címek elnyerésének a feltételeit és a címadományozásban részesíthető tisztviselők mértékét. A feltételeket vizsgálva például a „közigazgatási” és „szakmai” címeket alapul véve lényegében nem állapíthatunk meg lényeges eltéréseket. A két kategória viszonyában az is elmondható, hogy a közigazgatási szerv létszámának ­20-20%-ában megállapított arány gyakorlatilag parttalanná teszi a jogintézményt. 1034 

			A létszámgazdálkodási és munkavégzési rendszer fejlesztése

			A közigazgatás működési költségeinek legnagyobb részét a bérköltségek teszik ki, ezért a létszám növekedése jelentős költségvetési terhet jelent, illetve fordítva, a létszám csökkentésével számottevő költségvetési források szabadíthatók fel a gazdasági növekedés támogatására. Ebből az következne, hogy az optimális létszám racionálisan megközelíthető kérdés. Valójában azonban ez nem így van. A közszolgálat „optimális” létszáma sokkal inkább politikai szempontok mérlegelése alapján dől el, mintsem racionális létszámgazdálkodás eredményeként. Sokkal inkább függ attól, hogy a kormányoknak milyen igényei vannak, illetve milyen szerepet szánnak az államnak a közszolgáltatások nyújtásában. Az eredeti kérdést ezért nem úgy kell feltenni, hogy mekkora létszám az optimális, hanem a létszám hogyan befolyásolható az optimális irányba. 1035 

			

			Érzékelve a létszámproblémát, a Kit. bevezette az álláshelyalapú, kötött létszámgazdálkodást. Ez azt jelenti, hogy a Kormány közvetlen ellenőrzése alá vonta a közigazgatási szervek létszámát. Kizárólag a Kormány döntésével lehet az álláshelyek számát növelni, illetve az álláshelyek besorolását megváltoztatni. Ezen a ponton tehát megtörik a Kit. által szorgalmazott decentralizáció. Ez felveti azt a kérdést, hogy a decentralizált személyügyi tevékenység hatékonyságnövelő hatása érvényesül-e egy központosított létszámgazdálkodás keretei között. Bármi is legyen a válasz, az biztosra vehető, hogy stratégiai munkaerő-tervezés nélkül nem alakítható ki hatékony létszámgazdálkodás. Márpedig jelenleg a magyar közigazgatásban nem működik ilyen szintű tervezés.

			A fejlett munkaerő-tervezést folytató OECD-tagországok közös jellemzője, hogy a munkaerő-tervezés során kezdeti lépésként a tervezési-stratégiai irányelveket állítják fel, amelyek a feltárt munkaerő-kockázatokra és munkaköri kompetenciaelvárásokra épülnek. Ezt követi időrendben a stratégiai alapelvek szerint lebontott akciótervek pontos meghatározása, amely a munkaerő-tervezés végrehajtásának részletes leírását tartalmazza. Az akciótervek a munkaerő munkaköri kockázatain és a személyi állomány egyéb jellemzőin túl kiterjednek az egyes személyügyi tevékenységek és HR-funkciók állapotának értékelésére is, mint például a kiválasztás, javadalmazás, képzés, továbbképzés stb. Az akciótervek a stratégiai dokumentumokban foglalt célok eléréséhez például szerkezetátalakítási, átképzési intézkedéseket rögzíthetnek, a munkaerő megtartására alkalmas ösztönzésmenedzsment-terveket határozhatnak meg, vagy új technológiák alkalmazását írhatják elő. Az akciótervek végrehajtását folyamatos nyomon követés és monitoring kíséri, ami lehetőséget nyújt az esetleges hibák, gyenge pontok korrekciójára. Gyakorlatilag a nemzetközi gyakorlatban élen járó közszolgálatok a munkaerő-tervezést (és ennek részeként a létszámgazdálkodást) minőségirányítási alapelvek szerint hajtják végre. 1036 

			Némileg leegyszerűsítve a munkaerő tervezésének tartalmát tekintve négyféle gyakorlat létezik nemzetközi összehasonlításban. Egyrészt azoknak a közszolgálatoknak a csoportja, ahol a munkaerő-tervezési dokumentumok magukban foglalják az összes kulcsfontosságú terület 1037  kockázatértékelését és cselekvési tervét. Idetartozik az Amerikai Egyesült Államok, Svédország, Hollandia, Új-Zéland, Írország, Törökország, Németország és Franciaország, azaz mondhatni a tervezésben – függetlenül attól, hogy centralizált vagy decentralizált módon – élenjáró közszolgálati rendszerek. A második típusba sorolhatók azok a személyzeti rendszerek, ahol a legtöbb kérdésre kiterjedő tervezés történik, mint például Ausztráliában, Ausztriában, Belgiumban, Kanadában, Észtországban, Görögországban, Szlovéniában, Spanyolországban, Portugáliában és az Egyesült Királyságban. A harmadik csoportba azok a személyzetpolitikai rendszerek sorolhatók be, ahol csak elvétve értékelik az OECD által meghatározott kulcsterületeket. Az itt emlegethető országok közé tartozik Chile, Csehország, Izrael, Olaszország, Dél-Korea, Mexikó, Lengyelország, Szlovákia, Svájc, Oroszország, valamint Ukrajna. Dánia, Magyarország, Izland, Japán, Norvégia és Brazília nem értékeli tervezés szintjén a kulcsterületeket. 1038 

			Ausztria szövetségi közszolgálatának Személyzeti Terve határozza meg minden költségvetési évben az állományban foglalkoztatható szövetségi köztisztviselők megengedett létszámának felső határértékét, gyakorlatilag tehát plafont szab a munkáltatóknak központi szinten. A Személyzeti Terv jogilag szabályozott, amelyet a szövetségi finanszírozásról szóló törvény melléklete tartalmaz. A személyi kiadásoknak keretet szab, és a betölthető álláshelyeket is ez alapján kell kialakítani. A terv egyúttal központilag megszabja a személyzeti kapacitást, az álláshelyek számát és tartalmát. A Személyzeti Tervben foglaltakat be kell tartani, amelynek monitoringját egy IT-alapú alkalmazás kísér figyelemmel. 1039  A megoldás figyelemmel van és alakítható reformok és különféle szerkezetátalakítási igények nyomására, amelyek szükségessé tehetik az év során a Személyzeti Terv módosítását. Ez esetben a lehetőségek azonban korlátokhoz vannak szorítva, és ügyelni kell a költségvetési megfontolásokra, valamint az álláshelyek számának növekedésére, mivel a terv módosítása a Miniszterek Tanácsának jóváhagyásához kötött. Ausztria személyzetpolitikája az elmúlt években elkötelezett volt a „karcsúsítás” mellett, így a nyugdíjba vonulók álláshelyeinek nagyságrendileg mindössze a felét töltötték fel újra. A Személyzeti Terv és a költségvetési törvény szoros kapcsolatban áll egymással, ami egyre inkább a teljesítményalapú költségvetés-tervezésbe integrálódik. A Személyzeti Terv a plafonon belül lehetővé teszi a minisztériumok számára az emberi erőforrásokról való szabad és rugalmas gazdálkodást, döntések (például átcsoportosítások) meghozatalát. A Személyzeti Tervhez készült alkalmazás segítségével lehetővé válik a tervezett és a tényleges létszámösszetétel számbavétele. Ez egyrészt áttekinthetővé teszi a rendelkezésre álló személyi állomány felhasználásának a mértékét, másrészt olyan ellenőrzési pontokat rögzít a terv végrehajtása során, amelyek meggátolják a személyi költségek szélsőséges emelkedését. Ezen keresztül a közszolgálati létszámgazdálkodás, valamint a személyügyi tevékenységek feltételei beépülnek a költségvetési és számviteli rendszerbe. 1040  Ahogy arra Linder Viktória utal, a német közszolgálat is ehhez hasonló létszámgazdálkodási rendszert működtet. 1041 

			Mint látható, a Kit. létszámgazdálkodás szabályainak kialakítása némileg az osztrák közszolgálat megoldásait tükrözi. Az osztrák létszámgazdálkodási rendszerre azonban munkaköri, előmeneteli és illetményrendszer épül. Ebben a rendszerben az álláshelyek a közigazgatási szervek feladataihoz igazodnak. Az állásterv tartalmazza a betölthető álláshelyeket, amelyeken belül a munkakör-értékelés alapján megállapított munkakörök találhatók. Tehát a munkakör mutatja meg azt, hogy a közigazgatási szerv számára engedélyezett álláshelyen a tisztviselőnek pontosan milyen feladatokat kell végeznie. Míg az álláshely megmarad a létszámgazdálkodás szervezési-költségvetési jogi eszközének, addig a munkavégzés szempontjából a munkakör válik irányadóvá. 1042 

			A munkakörök kialakítására például szolgálhat a francia közszolgálat gyakorlata. 1043  Ebben a rendszerben a tényleges munkakörök kialakítása a minisztériumok szintjén történik. Az egymással rokon munkaköröket munkakörtípusokba sorolják, majd a minisztériumi munkakörtípusok egységesítését összkormányzati munkaköri kataszter segítségével biztosítják. A munkaköri kataszterben úgynevezett referencia-­munkakörök szerepelnek. Ezek az egyes funkcionális területek mentén lehetővé teszik a tényleges munkakörök referencia-munkakörökhöz való illesztését és megfeleltetését. Így például a stratégiai funkcionális területhez tartozik a közpolitikák elemzése és értékelése; amelynek ellátása szakértői-tanácsadói referencia-munkakörben történik. Ezzel összefüggésben meghatározzák a referencia-munkakörben ellátandó főbb feladatokat (például független szakvélemény elkészítése), tevékenységeket (például a szakvélemény megfogalmazásához szükséges információk felkutatása és felhasználása vagy a civil társadalom folyamatos figyelemmel kísérése), az ezek teljesítéséhez nélkülözhetetlen kompetenciákat (például komplex anyagok áttanulmányozása vagy társadalmi kérdések jelentőségének felismerése), valamint szakmai elvárásokat (így például a szakterületek és a közintézmények működésének ismerete). A rendszer előnye, hogy rugalmas, mivel nem kényszeríti az egyes minisztériumokra a központilag megalkotott munkaköröket. Ehelyett egyfajta igazodási pontot ad a (tényleges) munkakörök és munkakörtípusok (referencia) funkcionális területekbe való besorolásához. Ehhez hasonló megoldást követ a belga közszolgálat megoldása is. 1044  Itt a munkakörökre vonatkozó információkat a szövetségi munkaköri kataszter tartalmazza. Minden munkakör szakmacsaládhoz és munkakörcsaládhoz is kapcsolódik. A szakmacsaládok gyakorlatilag (a francia példában megismert) funkcionális tagolásra adnak lehetőséget. Így például találhatunk adóügyi, gazdasági vagy általános igazgatási szakmacsaládokat. A munkakörcsaládok ehhez képest a hasonló munkafolyamatokat képezik le. Így például találhatunk irányításhoz vagy a támogatáshoz is kapcsolható munkakörcsaládokat. A munkakörcsaládok előnye, hogy ezek mentén lehetővé válik az egyes munkakörök közötti különbségek érvényesítése, ami visszaköszön a munkakörök besorolási szintek és osztályok szerinti tagolása során is.

			Teljesítményértékelés a közigazgatásban

			A fejezet tárgya, célja és módszertana

			A fejezetben elsősorban a teljesítményértékelés (és minősítés) közszolgálati jogi szabályozását vizsgálom. Egyrészt összehasonlítom a közigazgatás egyes közszolgálati törvényeinek szabályozási megoldásait, ezáltal lehetőségem nyílik a közszolgálati jogviszonyok differenciálódását a jogviszonyok tartalma szempontjából, egészen pontosan a vizsgált jogintézmény(ek) tekintetében értékelni. Másrészt arra keresem a választ, hogy a teljesítményértékelés (és minősítés) közszolgálati jogi szabályozása mögött milyen személyzetpolitikai rendszermegoldások fedezhetők fel; vajon fordít-e kellő figyelmet a jogalkotó a teljesítményértékelés személyzetpolitikai összefüggéseinek megismerésére, illetve ehhez kapcsolódóan kiolvasható-e valamilyen (egységes?) jogalkotói elképzelés a jogintézmény(ek)re irányadó szabályokból? Mindezek tükrében a fő vizsgálati kérdésem nem más, mint hogy a közszolgálati törvények összehasonlítása alapján felvázolható-e egy olyan teljesítményértékelési rendszer sémája, amely valamennyi igazgatási ágazatban alkalmazható lenne egy – a vizsgált rétegeket érintő – egységes közszolgálati törvény megalkotása esetén. Ennek mérésre és/vagy fejlesztésre kellene-e fókuszálnia?

			Mint arra már az előbbiekben is tettem utalást, a teljesítményértékelés (és minősítés) a közszolgálati pragmatikában kettős szerepet tölt be. Egyrészt a közszolgálati jogviszonyok egyik eleme, jogintézménye, amely sokrétű jogi szabályozással rendelkezik. Másrészt azonban bizonyos szempontból ennél több, egy versenyszférából eredeztethető személyzetpolitikai eszköz. Ennek megfelelően először érdemes röviden áttekinteni a teljesítményértékelés személyzetpolitikai hátterét, kereteit, a mérő-értékelő és a fejlesztő-támogató iskola jegyeit, rövid fejlődéstörténetét a közigazgatásban. A jogintézmény(ek) jellemvonásainak vizsgálata és következtetéseim megfogalmazása előtt röviden kitérek az európai közszolgálati rendszerekben jellemző tendenciákra. A teljesítményértékelés és minősítés közötti különbségekkel, a minősítés jellemzőivel a fejezetben részletesen nem foglalkozom, ugyanis a hangsúlyt kifejezetten a teljesítményértékelésre helyezem. A fejezetben teljesítményértékelés alatt az egyéni, és nem a szervezeti szintű teljesítményértékelést kell érteni. Fejezetem módszertana elsősorban jogi összehasonlítás és elemzés, amelyet a vonatkozó jogi és személyzetpolitikai szakirodalmi álláspontok ütköztetése és a kapcsolódó kutatási eredmények felhasználása támogat.

			A teljesítményértékelés (és minősítés) személyzetpolitikai háttere

			Az egyéni teljesítményértékelést sokan és sokféleképpen csoportosítják, 1045  egyik legalapvetőbb elhatárolás mindezek közül a mérő-értékelő és fejlesztő-támogató iskola megkülönböztetése. 1046  A mérő-értékelő iskola elsősorban a díjazási és előmeneteli döntések objektív megalapozására, s ezáltal a jobb teljesítmények motiválására helyezi a hangsúlyt. A fejlesztő-támogató iskola ezzel szemben a felek közötti párbeszédet és a kölcsönös visszajelzéseket, illetve a képzési és továbbképzési szükségletek feltárását tekinti az értékelési folyamat legfontosabb céljának. 1047  Ha némileg leegyszerűsítjük az iskolák hátterét, arra a megállapításra juthatunk, hogy amíg a mérő-­értékelő iskola elsődleges eszköze a külső motiválás, addig a fejlesztő-­támogató iskola nem a közvetlen ráhatásban, hanem a támogatásban, ennek segítségével pedig a belső, ösztönös motiváció kibontakoztatásában járulhat hozzá a személyzetpolitikai célkitűzések eléréséhez. 1048  Előbbi iskola tehát „keményebb”, míg utóbbi lényegesen „lágyabb” módszereket alkalmaz. A teljesítményértékelés elemei, egyes szakaszai, folyamata vagy az értékelés eredményeire alapozott jogkövetkezmények mind-mind olyan tényezők, amelyek befolyásolják, hogy egy rendszer mennyire alkalmaz „keményebb” vagy éppen „lágyabb” megoldásokat, másképpen fogalmazva: milyen módon, alapelvek mentén kívánja elérni a célját, betölteni alapvető rendeltetését. Bármelyik megoldás sajátosságai is köszönjenek vissza erőteljesebben egy értékelési rendszerben, alapjaiban véve az értékelt és az értékelő szoros együttműködésére, folyamatos visszacsatolására, valamint az értékelő vezető oldaláról a teljesítmények folyamatos „edzésére” van szükség. 1049 

			Megfontolandók ugyanakkor Gajduschek György és Karoliny Mártonné megállapításai az iskolák eszközkészletének kevert, együttes alkalmazásával kapcsolatban. Előbbi szerint ugyanis azáltal, hogy a mérő-értékelő módszerekhez anyagi többlet, jutalmazás kapcsolódik, a fejlesztő-támogató iskola bizalmon alapuló, együttműködési funkciója nem tud maradéktalanul érvényesülni. 1050  Utóbbi szerző ennél jóval megengedőbb a jutalmazási és fejlesztési funkciók vegyes használatát illetően, de szintén hangsúlyozza az eszközök és a folyamatok egymástól való elválasztását. 1051 

			Teljesítményértékelés az európai közszolgálati személyzeti rendszerekben

			Mielőtt közelebbről szemügyre vennénk a vizsgált jogviszonyok teljesítményértékelési rendszereit, érdemes e kérdések vonatkozásában röviden áttekinteni a közszolgálati jog és személyzetpolitika nemzetközi trendjeit. A szlovák soros európai uniós elnökség az EUPAN-együttműködés keretében a tagállamok központi közigazgatásainak és az Európai Bizottságnak a teljesítményértékelési rendszereit hasonlította össze ­2016–2017-ben. 1052  Az összehasonlító tanulmány külön foglalkozik a teljesítményértékelés közszolgálati pragmatikában betöltött szerepével, fogalmával, általános kérdéseivel; továbbá adatfelvételi módszerek segítségével kitér a teljesítményértékelés általános szabályaira, tartalmára és elemeire, eljárási jellemzőire (folyamatára), valamint lehetséges (jog)következményeire. A tanulmány a feltárt jellemzők összefoglalásával és fejlesztési javaslatok megfogalmazásával zárul. A tanulmány hangsúlyozza, hogy az egyéni teljesítményértékelésnek döntő szerepe van a munkáltató és a tisztviselő közötti kommunikáció eredményességében, ennek részeként a stratégiai célok lebontásában, az értékek, valamint a jövőkép meghatározásában. Ugyanakkor a tanulmány is rögzíti, hogy nem ritkán a fejlesztési és jutalmazási célok keverednek a vizsgált tagállamok gyakorlatában. Mindazonáltal az is kiolvasható a tanulmány elméleti részéből, hogy az európai közszolgálati rendszerekben megoszlik a szakértők véleménye a teljesítményértékeléssel kapcsolatos eszközök, jogintézmények valódi hasznosságáról. A szerző szerint az kevéssé kérdéses, hogy a teljesítményértékelési rendszerek fontos – a munka elvégzésének mikéntjéhez és eredményességéhez kapcsolódó – információkat szolgáltathatnak, visszacsatolást nyújthatnak a munkáltatók és a tisztviselők részére egyaránt. Ez azonban igen gyakran nem valósulhat meg a munkáltatók részrehajlása, szubjektivizmusa miatt, ami – természetesen nem mentesítve a munkáltatókat felelősségük alól, de – a mérlegelési jogkör alkalmazásakor, annak jogi természetéből következően igen gyakran felszínre kerül(het).

			Az összehasonlítás szerint a harmincegy vizsgált tagállam közül harminc tagállam központi közigazgatásában kötelező a tisztviselők teljesítményének formális értékelése, noha mindezt árnyalja, hogy sok tagállamban csak a kutatás időpontja környékén vezették be a közszolgálati jogi szabályozásba a jogintézményt, és ezek közül is számos helyen egyelőre – a kutatás időpontjában – kísérleti fázisban van, vagy – a fokozatosság jegyében – csak bizonyos személyi körökre terjed ki a szabályozás hatálya. A kutatás szerint a leggyakrabban kétszintű közszolgálati jogi szabályozás alatt áll a jogintézmény; az anyagi jogi szabályok törvényi szinten, míg az eljárási szabályok rendeleti szinten találhatók. 1053  A kötelező jelleg némileg ellentmondásos, hogy a válaszadó harminc tagállamból hat tagállamban nincs következménye annak, ha a teljesítményértékelést nem folytatják le. A mulasztás szankcióját tekintve változatos kép tárul elénk: találkozhatunk fegyelmi jellegű intézkedésekkel, a teljesítményfüggő illetményrész visszatartásával vagy az előmenetel/várakozási idő meghosszabbításával.

			A tanulmány elemzése átfogja a teljesítményértékelés gyakoriságát, tartalmát és elemeit. Az elemzés fontos tanulságként határozza meg, hogy az értékelés csak akkor éri el célját, ha arra rendszeresen sor kerül. A harmincból huszonkét tagállam alkalmazza éves szinten a teljesítményértékelést. Kisebb hányadban azonban olyan megoldással is találkozhatunk, amely esetében ennél sűrűbben vagy éppen ritkábban kerül sor formális értékelésre. 1054  A teljesítményértékelés gyakoriságát a harmincból tizenhét tagállamban (egyik és másik irányba egyaránt) befolyásolhatják különféle tényezők. Ezek közül a leggyakoribb okok közé tartozik az, ha a tisztviselő előző eredménye nem volt megfelelő; ha a tisztviselő munkakörét/feladatait csak pár hónapja látja el vagy próbaidejét teljesíti; illetve ha valamilyen szakmai vezetői/felsővezetői (nemzetközi szakirodalomban gyakran úgynevezett főtisztviselői) pozícióról van szó. Kevésbé gyakori, amikor valamilyen irányú mobilitás, előmenetel vagy a tisztviselő lemondása miatt kell soron kívül értékelni. Ami a teljesítményértékelések tartalmát, elemeit illeti: nemzetközi perspektívában a leggyakoribb értékelési elemek közé tartoznak az elvégzett feladatok, ezek eredményei (huszonkilenc válaszadó tagállam közül huszonöt megjelölte ezt); a tisztviselők viselkedésjegyei (29/21); a feladatokhoz/munkakörhöz kötődő szakmai ismeretek/tudás (29/22); a kompetenciák, készségek, képességek (29/26); teljesítménykövetelmények felülvizsgálata (29/21). A vizsgált európai közszolgálati rendszerekben a legritkábban a szervezeti egységek célkitűzéseit értékelik (mindössze kilenc tagállam válasza tért ki erre). A vizsgálat szerint az is nagyon változékony, hogy ki tölti be az értékelő vezető szerepét, pontosabban milyen forrásból származnak az értékelés eredményei. Harminc válaszadó tagállam közül tizenkettő azt jelezte (40%), hogy a közvetlen felettes minősül értékelő vezetőnek. Tíz tagállamban a közvetlen felelős értékelését kiegészít(het)i a tisztviselők önértékelése (33%). Ritkább esetekben a közvetlen felettes mellett magasabb szintű vezetői értékelésre is sor kerül (öt tagállamban, ami ­16,6%-os­ megoszlást jelent). Egy tagállam – nem meglepő módon a rendkívül demokratikusan felépülő Svájc – esetében ­180 fokos értékelésre is lehetőség van a közvetlen felettes értékelése mellett (tehát a tisztviselő is értékelheti az értékelő vezetőjét). További öt tagállam vonatkozásában vegyesen megtalálható a közvetlen felettes értékelése és (egyes személyi köröknél) a ­360 fokos értékelés (tehát amikor mindenki értékel mindenkit a közigazgatási szerven vagy szervezeti egységen belül). Görögország volt az egyetlen tagállam, amely kizárólag ­360 fokos értékelést jelölt meg válaszul a kérdőív kitöltése során. Ez utóbbi államokban ebből is látható (és az értékelési elemek alapján is), hogy inkább a fejlesztésre helyezte a jogalkotó a nagyobb hangsúlyt a méréssel, jutalmazással szemben.

			A tanulmány szerzője fontosnak tartotta külön megvizsgálni a teljesítményértékelés objektív és szubjektív követelményeinek egymáshoz való viszonyát. A szerző négy szabályozási megoldást azonosított a teljesítménykritériumok meghatározásának módját illetően. A leggyakoribb, hogy az értékelés elemeit, követelményeit központilag határozzák meg; ezt követi az a megoldás, amikor a kereteket központi szinten állapítják meg, s alsóbb szinteken pontosítják azokat; találhatunk elvétve olyan rendszereket is, ahol alsóbb szervezeti szinteken történik az értékelés elemeinek, követelményeinek a pontos „szabása”; végül kisebbségben vannak azok a válaszadó tagállamok (Dánia és Írország), ahol kollektív szerződésben kerül sor az elemek rögzítésére. Mindez azt jelenti, hogy a leginkább rugalmasabb tagállamok ez utóbbiak, ahol szinte csak a jutalmazás mértékének és eloszlásának tekintetében kell a pontosan meghatározott módon eljárnia az értékelő vezetőnek, az értékelés személyzetpolitikai szempontjai (így például az értékelés formája vagy a visszajelzés módja) itt nincsenek szigorúan „kőbe vésve”. Érdekes – ám kevésbé meglepő módon – a közép- és kelet-európai tagállamok a leginkább szabályozottak, már ami az értékelés folyamatát, elemeit, személyzetpolitikai szempontjait illeti. Ez nem mondható el azonban a jogkövetkezmények, így elsősorban a jutalmak, anyagi következmények meghatározásáról, mivel ebből a szempontból élen járnak e tagállamok, sokkal nagyobb mozgásteret biztosítva az értékelő vezetők számára a kollektív szerződéssel működő tagállamokhoz viszonyítva (jóllehet, ezekben a tagállamokban nincs túlságosan mélyen „gyökeret vert” hagyománya a teljesítményelvű igazgatási kultúrának). Az Európai Bizottság rendszere némileg ellentétes megoldással működik: amíg személyzetpolitikai megoldások „tárházát” engedi az értékelő vezetők számára, addig a jutalmazást szigorú korlátok közé szorítja. A tanulmány részletesebben foglalkozik még az értékelés visszajelzési módjaival, az eredmények megállapításával, pontszámítási lehetőségeivel, az értékelésbe bevont személyek körével, illetve a tisztviselők jogorvoslati lehetőségeivel. 1055 

			Végül a dokumentum sorra veszi azokat a pragmatikaelemeket, amelyek kapcsolódhatnak a teljesítményértékeléshez (és amelyek voltaképpen döntő jelentőségűek abban a tekintetben, hogy a jogintézmény a mérés-értékelést vagy inkább a fejlesztés­támogatást szolgálja-e). A tanulmány ezek közül a leggyakrabban felmerülő négy elemet – az előmenetelt, a gyenge teljesítményhez kötődő jogintézményeket, a fejlesztést, képzést és továbbképzést, valamint a díjazást – tekintette át részletesebben. Ebből persze témám szempontjából inkább az az érdekes, hogy a tagállamok ezeket külön-külön vagy vegyítve alkalmazzák-e inkább. Nos, tíz olyan tagország van, amelyik valamennyi említett területtel összeköti a vizsgált jogintézményt. A tanulmány szerint az álláshely-/munkaköralapú rendszerekben nem jellemző az előmenetelhez kötni az értékelés eredményét (ez persze valahol értelemszerű, hiszen ezekben a közszolgálati rendszerekben klasszikus értelemben vett előmenetelről igazából nem is beszélhetünk). Ugyanakkor az is érdekes a tanulmány megállapításai alapján – bár egyben logikus is –, hogy a karrieralapú rendszerekben nem tekinthető általános gyakorlatnak az értékelés díjazáshoz való hozzákapcsolása. Ahol az előmenetel alapja az értékelés, ott érdemes megjegyezni azt, hogy legtöbb esetben nem egy kizárólagosan figyelembeveendő elemről van szó, hanem egy olyan elemről, amely más, a tisztviselő érdemeit szintén alátámasztó tényezővel együtt határozza meg az előmeneteli fokozatokban való haladás feltételeit. Ami a gyenge teljesítményhez kötődő intézményeket illeti, nagy többségben vannak azok a tagállamok, ahol egyszerűen valamilyen módon megszűnéshez vezet, vagy megszüntetést eredményez a gyenge teljesítmény (bár a kutatás kiemeli, a tagországok tapasztalatai arról tanúskodnak, hogy a munkáltatók az esetek többségében nem ezt a módját választják annak, hogy megváljanak a gyengébben teljesítő munkatársaktól). Olyan tagállamok is akadnak, ahol (fegyelmi) felelősségre vonás követi a gyenge munkavégzést. Üdítő, bár igen ritka a kutatás szerint, amikor nem a büntetésre, hanem a fejlesztésre helyeződik ilyen esetekben a hangsúly. 1056  Érdekes módon a tanulmány épphogy foglalkozik a vizsgált tagállamok viszonyában a fejlesztéssel való kapcsolattal, ami minden bizonnyal arról tanúskodik, hogy az európai közszolgálati rendszerekről általánosan elmondható, hogy azok jelenleg kevéssé fókuszálnak az egyéni fejlesztésekre, noha a tanulmány is utalt már korábban ezek fontosságára. Mindössze az derül ki a szerző vizsgálatából, hogy mely tagállamok használják a tisztviselők fejlesztésére az értékelés eredményeit, illetve hogy mely tagállamok azonosítják (fejlesztési céllal) a tisztviselők teljesítményének erősségeit és gyengeségeit. Előbbi szempontot nézve elmondható, hogy a válaszadó tagállamok nagy része valamilyen módon használja az értékelés által nyert információkat a képzések, továbbképzések tervezéséhez, míg utóbbi vonatkozásában a tagállamok nagyjából fele-fele arányban válaszoltak igenlően. A tanulmány rámutat viszont arra, hogy egyre több tagállam alkalmazza a teljesítményhez kötött illetményrészt, a teljesítményalapú díjazást. A tanulmány sorra veszi a két jogintézmény közötti kapcsolat módozatait. Ez lehet közvetlen kapcsolat az illetménnyel, teljesítményalapú illetményrész vagy illetménynövekedés formájában megmutatkozó (kumulatív jellegű; érdemtől függően változó; fizetési fokozatok közötti előrelépést eredményező; de akár egyösszegű jutalom is), vagy közvetett (az előmeneteli/besorolási fokozatok közötti előrelépést eredményező). Ritka esetekben nemcsak pozitív, hanem negatív irányú illetményváltozások is bekövetkezhetnek egyes tagállamok gyakorlatában (mint majd látjuk, a magyar közszolgálat mellett kilenc másik tagország alkalmazza „büntető” jelleggel az értékelés eredményét az illetmény megváltoztatására). Arra a kérdésre, hogy milyen mértékű lehet a jutalom vagy a teljesítményalapú illetményrész (mint ahogy ezt már fentebb érintettem), különféle megoldások találhatók az egyes személyzeti rendszerekben. Az alapilletmény ­10%-áig­ van lehetőség erre a válaszadó tizenhét tagállam közül hat esetében, ­20%-ig­ három helyen, ­50%-ig­ négy helyen, végül ­100%-ig­ (!) öt tagállamban. Természetesen, összehasonlításról lévén szó, nehéz összevetni egymással a rendszereket. Mint ahogy fentebb is írtam róla, van, ahol minden személyi körre, és van, ahol csak szűkebb körre terjed ki az értékelés. Továbbá van, ahol kompetenciákat is értékelnek, s van, ahol nem stb. A szerző kiemeli, hogy a tagállamokat elemezve általában véve „szélesre nyílott az olló” abban a tekintetben, hogy a teljesítményalapú illetményrész megállapítása kinek a feladata. Van, ahol ez valamilyen felügyelőbizottsági vagy magasabb szintű vezetői ellenőrzéshez kötött, ám nem ritka az sem, hogy az értékelő vezető (aki a közvetlen felettes, és többnyire a munkáltatói jogokat is gyakorolja) mérlegelési jogában állapítja meg az összeget. A szerző szerint a teljesítményalapú díjazás veszélyei egyrészt a költségvetési kockázatokban rejlenek (tehát előfordulhat, hogy valójában nem áll elég fedezet az államháztartáson belül a magasabb illetmények kifizetésére), másrészt a teljesítmény szerepe parttalanná válhat azzal, hogy az ilyen módon megállapított jutalmak vagy illetményelemek az illetmény/alapilletmény állandósult részévé válnak, s motiváló, ösztönző szerepüket így idővel elveszítik. 1057 

			A szerző javaslatai között szót ejt többek között arról, hogy számos esetben az értékelés eredménye aláássa a tisztviselők motivációját, mert például a közvetlen felettes visszaél mérlegelési jogával, szubjektív döntést hoz, nem jól építi fel az értékelés konkrét tartalmát stb. Éppen ezért azt gondolom, hogy fontos az értékelő vezetők felkészültsége, amelyet meglátásom szerint két feltétel teljesülése segíthet. Ezek közül az egyik feltétel a vezetők folyamatos továbbképzése, míg a másik a teljesítményértékelést megfelelően szabályozó jogi környezet. A fejezet további részében kizárólag ez utóbbi kérdéskörre koncentrálok. Összegzésképpen megállapítható, hogy a nemzetközi trendek egyértelműen azt mutatják, hogy egyfelől az egyes személyzeti rendszerekben általában jutalmazási és fejlesztési célokra egyaránt felhasználják az értékelések eredményeit, másfelől ugyancsak általánosságban megjegyezhető, hogy a hangsúly egyelőre inkább a jutalmazásra, nem a fejlesztésre helyeződik.

			

			A teljesítményértékelés (és minősítés) jogintézményének közvetlen előzményei

			A mérő-értékelő iskola jegyeit tekintve az ­1995-ben­ bevezetett illetményeltérítés „korai hajtása” volt a ­2001-ben­ bevezetett egyéni teljesítményértékelésnek. 1058 

			A következő nagyobb állomás ­1999-re­ tehető, amikor kísérleti jelleggel pilot projekteket folytattak le a Miniszterelnöki Hivatal dolgozói körében. Bár csak egy alkalommal végezték el az értékelést, és a tapasztalatszerzési lehetőségek egy csoportja is kiaknázatlan maradt, mindazonáltal születtek hasznos megállapítások (például az értékelés szereplőire vagy a kritériumok meghatározására nézve). Ez a próbálkozás azonban inkább fejlesztői sajátosságokat hordozott magán (tehát a következményei jobbára képzési, továbbképzési irányultságúak voltak). 1059 

			Az egyéni teljesítményértékelés – ilyen formában, eltekintve a minősítés zártrendszer-szerű, hosszú múltra visszanyúló intézménytörténetétől 1060  – először ­2001-ben­ jelent meg közszolgálati jogunkban. 1061  A jogintézmény lényege az volt, hogy az ágazati, majd szervezeti teljesítménycélokból, valamint az egyes munkaköri leírások alapján kellett meghatározni, és ennek alapján értékelni a tisztviselők konkrét feladatainak végrehajtása során nyújtott egyéni teljesítményét. A rendszert szakmai körökben számos kritika érte (például a fokozatosság figyelmen kívül hagyása a bevezetése során, a minősítéssel való párhuzamossága, a munkaköri leírásokban rejlő hiányosságok, a befogadó szervezeti kultúra hiánya, szubjektivizmus). Ezzel együtt nem egy, nem is kettő fejlesztési javaslat fogalmazódott meg, 1062  ugyanakkor bevezetése mindenképpen meghatározó mérföldkőnek tekinthető a közigazgatási személyzetpolitikában, s alapvetően egy mai napig működő rendszer alapköveit rakta le (továbbá valamilyen mértékben formális keretek közé szorította az addig informális alapon működő illetményeltérítést). Legfontosabb jogkövetkezménye volt, hogy az illetményeltérítés már ennek alapján történt. 1063  A közigazgatási szervek számára kiadott ajánlás ugyanakkor a teljesítményértékelés nyomán a tisztviselők teljesítményének javítására továbbképzési javaslatokat is megfogalmazott. 1064 

			A rendszert ­2006-ban­ új alapokra helyezte a jogalkotó. Árnyaltabb szabályozást valósított meg, a korábbi ajánlást rendeleti szintre emelte, ami mai napig jellemző a szabályozásra. 1065  Lényeges változás volt a kezdésképpen bevezetett rendszerhez képest ugyanakkor, hogy az ajánlott, féléves áttekintő beszélgetés kötelezővé vált. Az értékelési folyamat három részből épült fel. Az értékelt tisztviselő önértékelése, az ennek alapján kialakított értékelői előértékelés és a négy részértékelés eredménye alakította ki a végső értékelés eredményét. Amíg az előző rendszer jobbára csak a feladatok végrehajtására fókuszált, addig ez már önértékelést, illetve egyfajta kompetenciaértékelést is tartalmazott. A kötelező eloszlás elve azonban igencsak bonyolultnak és ellentmondásosnak bizonyult a jogalkalmazás során, 1066  ahol öt eloszlási szintet alakítottak ki, amelyeket figyelembe kellett venni az irányadó teljesítményszintek minimum és maximum határainak betartása mellett. Mivel a ­2001-ben­ bevezetett rendszer költségvetési háttere hiányos volt – azaz nem volt elegendő fedezete a közigazgatási szerveknek az illetményeltérítések biztosítására 1067  –, az új értékelés alapján az alapilletménytől független jutalom volt fizethető. 1068  Ez a rendszer tehát fejlesztési célokat is szolgált (azáltal, hogy egyes készségek, kompetenciák értékelését is beemelte a jogalkotó), mindazonáltal ellentmondásos módon, hiszen, mint látható, a jogkövetkezményei kizárólag anyagi jellegűek voltak. Az illetmény­eltérítés újra informális értékelés alapján, a szakmai munka értékelése szerint történt. Nehéz alkalmazhatósága, valamint a ­2008-as­ gazdasági világválság egyensúlytalanságot okozó hatásai miatt ez a rendszer ­2010-ig­ működött ilyen formában. Ez idő alatt azonban egyszerre volt jelen a minősítés, a teljesítményértékelés és a szakmai munka értékelése, 1069  amelyeket vegyesen jellemeztek – az előbbiek felé billenő mérleggel – a mérő-értékelő és fejlesztő-támogató ismérvek.

			Említést érdemel az előbbiekkel összefüggésben, hogy ­2001 és ­2010 között voltak olyan jogintézmények is, amelyeknek ugyan közvetlen előzményeként a Ktv. expressis verbis nem a teljesítményértékelést írta elő, ám a törvény terminológiája mégis utalt a teljesítményértékelés közvetett hatására azzal, hogy például az egyes címadományozási feltételek esetében a Ktv. a „tartósan kiemelkedő munkát végző” kifejezést használta. 1070  ­2003-tól­ a helyi önkormányzati köztisztviselők esetében a személyi illetmény is ugyancsak a teljesítményértékelés függvényében került (újra) a Ktv.-be. 1071  Az előmenetelhez kapcsolódó jogintézmények (például rendes előmenetel, pályalassítás, pályagyorsítás) nem a teljesítményértékeléshez, hanem az ekkor még csak „laza szálakkal” kapcsolódó minősítéshez kötődtek.

			A „harmadik rendszerváltásra” ­2013-ban, a közszolgálati életpályák átjárhatóságának megteremtése jegyében került sor, 1072  az integrált teljesítményértékelési rendszer kialakításával, 1073  amelyben a teljesítményértékelés és minősítés egy jog­intézménnyé vált, s felváltotta a korábbi párhuzamosságokat, míg a szakmai munka értékelését megszüntette a jogalkotó (erről a rendszerről a következő alcímben részletesebben szó esik).

			2016-ban­ az Áttv. kisebb módosításokat eszközölt az állami tisztviselők teljesítményértékelésének szabályaiban, de logikáját tekintve nem távolodott el a ­2013-ban­ létrehozott rendszertől. 1074  A trend voltaképpen már az alapilletmény-eltérítés megjelenése óta egyértelműnek tűnik és jól kiolvasható: a teljesítményértékelés mindvégig sokkal inkább az anyagi következmények megalapozására szolgált (vagy ilyen, vagy olyan formában), és a jogkövetkezmények tekintetében kevésbé irányult a tisztviselők képzésére, fejlesztésére.

			A teljesítményértékelés szabályozása; elemei, folyamata és jogkövetkezményei a vizsgált közszolgálati törvények vonatkozásában

			Az elméleti kérdések, a nemzetközi trendek, illetve a rövid jogintézménytörténeti áttekintést követően, az alábbiakban a magyar közigazgatás teljesítményértékelési rendszereit hasonlítom össze a teljesítményértékelés elemei, folyamata és jogkövetkezményei szerint.

			Az önkormányzati igazgatási szervek köztisztviselőinek értékelési rendszere

			A Kttv. lényegében egy kimondottan vegyes jellegű szabályozást szeretett volna megvalósítani, amelyben a karrierrendszerekre és a munkaköralapú személyzetpolitikai rendszerekre jellemző előnyök együttesen, egymást erősítve jelennek meg. 1075  Ennek a munkavégzési rendszernek az egyik fontos „láncszeme”, dinamikus eleme a tervek szerint a teljesítményértékelés lett volna. 1076  Másrészt a Magyary Program nemhogy a közigazgatáson belül tördelte „ezerfelé” a közszolgálati jogviszonyt, de kifejezetten célként határozta meg az egységesítést, amelynek során egy tágabb közszolgálati fogalomértelmezést vett alapul, és az egységesítési célkitűzéseket a közigazgatás, honvédelem és rendvédelem viszonyában fogalmazta meg. 1077  Ez a közszolgálati pragmatika egyes elemei vonatkozásában azt jelentette, hogy a jogalkotó az egyes jogintézményeket egymásra és az átjárhatósági szempontokra tekintettel igyekezett szabályozni. 1078  Mindez ­2013-ban­ azt eredményezte, hogy létrejött az integrált teljesítményértékelési rendszer, ami jogszabályi szinten egyfelől a törvényi szintű szabályok harmonizálásában, másfelől egy közös (közigazgatásra, rendvédelemre és honvédelemre egyaránt kiterjedő) kormányrendeleti szintű szabályozásban 1079  „öltött testet” a teljesítmények könnyebb összehasonlíthatósága miatt. Tehát egy többszintű szabályozás alá került a közszolgálat, ennek részeként a közigazgatási személyi állomány teljesítményértékelési rendszere. 1080  A legmagasabb szintű szabályokat a Kttv. tartalmazza. 1081  Az alsóbb szintű anyagi és eljárási jogi szabályokat a már említett kormányrendelet és a közigazgatásra speciálisan kiterjedő KIM miniszteri rendelet tartalmazza. 1082 

			A Kttv. szabályai szerint a közigazgatási szerv köteles a tisztviselő teljesítményét értékelni és minősítését elvégezni. 1083  A kormányrendelet alapján a teljesítményértékelés az értékelő vezető feladata, 1084  aki a munkáltatói jogkör gyakorlója, vagy az a tisztviselő, akire a munkáltatói jogkör gyakorlója a teljesítményértékeléssel kapcsolatos jogkört átruházta. 1085  Mindennek tükrében a Kttv. ­130. § (1) bekezdése szerint a kormánytisztviselő munkateljesítményét a munkáltatói jogkör gyakorlója mérlegelési jogkörében eljárva írásban értékeli. Az eljárás három nagy szakasz 1086  szerint különíthető el, és ennek mentén először a követelmények meghatározása történik a tárgyév elején, majd ezt követően kerül sor a féléves és az év végi teljesítmény mérésére és/vagy értékelésére, végül az értékelések alapján a minősítésre. 1087 

			A teljesítményértékelés kötelező és ajánlott elemekből áll. 1088  A kötelező elemek közé tartoznak egyrészt a munkaköri leíráson alapuló teljesítménykövetelmények, amelyek a tisztviselők munkaköri leírásaihoz igazodnak, másrészt ide sorolandók a kompetenciaalapú munkamagatartás jellemzői is. Az említett rendeletek felsorolják azokat a kompetenciákat, amiket kötelező jelleggel mindenképpen értékelni kell az értékelési kötelezettség alá tartozó személyi állomány vonatkozásában. Az ajánlott elemek körébe illeszkednek a stratégiai célok lebontásából származó teljesítménykövetelmények, amelyek levezethetők például az önkormányzati fejlesztési programok és tervek alapján vagy akár az intézményi munkatervekből. Idetartoznak az egyéni fejlesztési célok, amelyek lehetnek munkavégzéshez kötődő (például projektmunka) vagy azon kívüli célok (például felnőttképzési programokban való részvétel); az év közben kapott többletfeladatok, valamint további kompetenciák az ajánlott elemek között is meghatározhatók, ha azokat például az ellátott tevékenység komplexitása, sajátosságai indokolják. 1089  Az elemek közötti súlyozásról a miniszteri rendelet rendelkezik. 1090  A teljesítményértékelés eredményét az értékelő vezető az értékelő megbeszélésen közli az értékelt személlyel. 1091  Önértékelés elrendelhető; 1092  valamint a tisztviselő kérésére az értékelő vezető az értékelő megbeszélésbe a szervnél működő munkavállalói érdekképviseleti szervet is köteles bevonni, amelyre az érdekképviseleti szerv észrevételt tehet. 1093  A Kttv. szabályai szerint számos – fejlesztési, jutalmazási, sőt szankcionálási – következmény kapcsolódik vagy kapcsolódhat a teljesítményértékeléshez vagy a minősítéshez (hozzátéve, ahogy az európai körképnél bemutattam, úgy a Kttv. rendszerében is van, hogy a teljesítményértékelés vagy minősítés csak egy feltételként jelentkezik más feltételek mellett). 1094  Fejlesztési célokat hordoz magában a Kttv., amikor úgy fogalmaz, hogy a tisztviselő minősítése alapján – a belső kiválasztást támogatva – utánpótlási adatbázisba kerülhet, 1095  illetve amikor úgy határoz, hogy az egyéni továbbképzési tervek elkészítésekor a munkáltatói jogkör gyakorlójának figyelembe kell vennie az éves teljesítményértékelés eredményeit. 1096  Ezzel szemben lényegesen számosabbak és nagyobb szerepet kapnak a jutalmazási célok. „Pályagyorsítás”, 1097  címadományozás, 1098  pozitív irányú alapilletmény-eltérítés 1099  és személyi illetmény megállapítása 1100  esetén figyelembe kell venni – kizárólagosan vagy más feltételek együttes fennállása mellett – a teljesítményértékelés eredményét. Tekintve, hogy a Kttv. alkalmazza a „rendes” előmenetelt, a minősítés – megfelelt fokozatú – eredménye a besorolásban való előmenetel egyik feltétele. 1101  Végül, mint említettem, a Kttv. egyfajta büntető szándékot is hozzákapcsol a jogintézményhez. Ilyen a „pályalassítás”, 1102  a negatív irányú alapilletmény-eltérítés, 1103  a címek visszavétele, 1104  és végső soron a jogviszony megszüntetése. 1105  A köztisztviselő a minősítés és a teljesítményértékelés megállapításaival kapcsolatos ügyekben közvetlenül a bírósághoz fordulhat. 1106 

			

			Az Ország­gyűlés Hivatala köztisztviselőinek értékelési rendszere

			Az Ogytv. bár a Kttv. ­130. §-ának­ alkalmazását nem zárja ki, úgy fogalmaz, hogy az Ország­gyűlés Hivatala Szervezeti és Működési Szabályzata ettől eltérő szabályokat állapíthat meg az ország­gyűlési köztisztviselők teljesítményértékelésére. 1107  Az eltérés főbb pontjai a következőkben összegezhetők. Egyrészt a munkáltató az ország­gyűlési köztisztviselő teljesítményét évente – és a Kttv.-től­ eltérően nem félévente – értékeli (azzal, hogy ha év közben indokolt, egy alkalommal soron kívüli teljesítményértékelés tartható), és ezt a jogkört más vezetői kinevezéssel rendelkező ország­gyűlési köztisztviselőre átruházhatja. Másrészt az ország­gyűlési köztisztviselőt minden második teljesítményértékelés után, de legalább kétévente – tehát ritkábban, mint a Kttv. hatálya alatt – minősíteni kell. 1108  Az Ország­gyűlés Hivatalának Szervezeti és Működési Szabályzata úgy fogalmaz, hogy a részletes eljárási szabályokat a közszolgálati szabályzat tartalmazza. 1109 

			A teljesítményértékelés a jogkövetkezmények tekintetében azonban igazodik az Ogytv.-ben­ foglalt eltérésekhez. A jogkövetkezmények hol a teljesítményértékeléshez, hol a minősítéshez kapcsolódnak. Akárcsak a Kttv. rendszerében, úgy itt is szükség van legalább megfelelt fokozatú értékelésre – más feltétel(ek) mellett – a „rendes”, besorolásban való előmenetelhez (eltérést jelent a Kttv.-hez képest, hogy amíg ott ez minősítéshez, itt teljesítményértékeléshez kötődik). 1110  Az Ogytv. ugyancsak ismeri az alapilletmény-eltérítés intézményét. Az eltérítés mértéke a tárgyévben – akárcsak a Kttv. esetében – itt is hathavonta módosítható teljesítményértékelés alapján. 1111  Egyebek mellett minősítésre van szükség a címek adományozásához. 1112 

			A Kttv.-t idézik a szankcionáló következmények. Az Ogytv. is rendezi az alapilletmény-eltérítés negatív irányú változtatásának szabályait (teljesítményértékelés alapján), 1113  és rendelkezik a címek visszavonásával összefüggő rendelkezésekről (van, ami teljesítményértékeléssel, és van, ami minősítéssel kapcsolódik össze). 1114  Pályalassításra 1115  ugyancsak van lehetősége a munkáltatói jogkör gyakorlójának, ha az ország­gyűlési köztisztviselő a megfeleltnél alacsonyabb fokozatú minősítést ér el. 1116  Sajátos, hogy az Ogytv., ahol minősítést ír elő a negatív következményekhez, ott a munkáltatói jogkör gyakorlója nem mérlegelhet, azoknál a negatív következményeknél azonban, ahol teljesítményértékelésre van szükség, ott mérlegelési lehetősége van a munkáltatónak. Tekintettel arra, hogy az Ogytv. nem zárja ki, az ország­gyűlési köztisztviselő is a bíróság előtt jogorvoslattal élhet. 1117 

			Az Állami Számvevőszék számvevőinek értékelési rendszere

			Az Állami Számvevőszék (a továbbiakban: Számvevőszék) személyi állományára vonatkozó szabályokat az Ásztv., a Kttv. és az Mt. tartalmazza. Ez esetben is indokolt a Kttv. és az Ásztv. közti viszonyrendszert áttekinteni. Ennek alapján arra a következtetésre lehet jutni, hogy a Kttv. ­130. § (1) bekezdését a számvevőkre megfelelően alkalmazni rendeli. Azaz a számvevő munkateljesítményét a munkáltatói jogkör gyakorlója mérlegelési jogkörében eljárva írásban értékeli (teljesítményértékelés). Ebből három fontos tényt érdemes rögzíteni: először is teljesítményértékelésként definiálja az Ásztv. – a Kttv.-n keresztül – értékelési rendszerét; másodszor írásba foglalt mérlegelési jogkörben meghozott döntésről van szó; harmadszor, és talán legjelentősebb tényezőként kiemelhető, hogy a munkáltatói jogkör gyakorlójának kötelezettségeként értelmezendő. A számvevői jogállási törvény ugyanakkor más teljesítményértékelési kérdésben már nem hivatkozik a Kttv. rendelkezéseire, és maga sem állít részletes szabályanyagot a jogintézménynek. E személyzetpolitikai kérdésben az Ásztv. ugyanis felhatalmazást ad, hiszen úgy fogalmaz, hogy a Számvevőszék elnöke többek között a szervezeti és működési szabályzat szerint gyakorolja a munkáltatói jogokat, meghatározza a személyi állományra vonatkozó teljesítményértékelés rendszerét és szempontjait, valamint szervezetátalakítási joga gyakorlása keretében dönt a személyi állomány létszámáról. 1118  Mindazonáltal a szervezeti és működési szabályzat csak annyival egészíti ezt ki, hogy a munkáltatói jogkör gyakorlása szempontjából az egyéb munkáltatói jog és kötelezettség körébe sorolandó a teljesítményértékelés. 1119  További ÁSZ utasítás azonban ez idáig nem született a teljesítményértékelés tárgyában (nem meglepő, az új, ­2023-ban­ kiadott SZMSZ szerint a Humánpolitikai főosztály feladata a teljesítményértékelési rendszer kidolgozása és működtetése). 1120 

			Ehhez képest ­2022. december ­31-ig­ az Ásztv. jogkövetkezményként meghatározta, hogy a számvevő jogviszonya felmentéssel megszüntethető a közvetlen hivatali felettese vagy a feladatot adó vezetője kezdeményezésére, ha a munkájáról készített teljesítményértékelés eredménye alapján a számvevő munkaköri feladatainak ellátása nem megfelelő színvonalú. 1121  Ebből fakadóan azt lehet mondani, hogy informális teljesítményértékelésről volt szó (ehhez hasonló megoldás volt az intézménytörténeti áttekintésnél említett szakmai munka értékelése). E szakasz ­2023. január ­1-jétől­ hatálytalan. Ettől függetlenül az Ásztv. alkalmazni rendeli a Kttv. nem megfelelő munkavégzés esetére vonatkozó felmentési szabályát, miközben a Kttv. teljesítményértékelési rendszerét csak részben veszi át.

			A kormányzati igazgatási szervek kormánytisztviselőinek értékelési rendszere

			Az illetmények versenyképesebbé tételének egyik eszköze a teljesítményszemlélet erősítése. A jogalkotó elképzelése szerint a személyi állomány teljesítményének növelését szolgálja, hogy a Kit. alapján az illetményt a munkáltató egyénre szabottan, a kormánytisztviselő szakképzettségének, személyes tulajdonságainak, illetve teljesítményének figyelembevételével állapíthatja meg, tágan meghatározott keretek között. 1122  Az előrejutás immár nem a szolgálatban eltöltött időtől, hanem kizárólag az egyéni érdemtől (illetve a munkáltató mérlegelésétől) függ. Az illetmény megállapításának mechanizmusát minden munkáltató saját maga alakítja ki a helyi sajátosságokhoz igazodóan. Ez a módszer nagyobb rugalmasságot enged a munkáltatóknak, s így gyorsabban reagálhat a változásokra. 1123  A Kit. ezzel közvetett összefüggésben szabályozza a teljesítményértékelés jogintézményét. 1124 

			Ebben az esetben is többszintű szabályozás vonatkozik a jogintézményre – akárcsak a Kttv. esetében. Első szinten állnak a törvényi rendelkezések, amelyek a fontosabb anyagi jogi szabályokat rendezik, 1125  míg második szinten egy kormányrendelet található, ami elsősorban a teljesítményértékelés tartalmát, elemeit és fontosabb eljárási szabályait tartalmazza. 1126  A harmadik szinten viszont – ellentétben a Kttv.-nél megismert miniszteri rendeleti formával – a Kit. ­91. § (5) bekezdése szerinti közszolgálati szabályzat áll. 1127 

			A Kit. megfogalmazása szerint a kormánytisztviselő munkateljesítményét a munkáltatói jogkör gyakorlója írásban értékelheti (teljesítményértékelés). A teljesítményértékelés szükség szerint, a munkáltatói jogkör gyakorlójának mérlegelése alapján végezhető el. 1128  E fogalommeghatározásból ugyancsak három nagyon fontos következtetés határozható meg. Egyik jellemző, hogy a Kit. általános szabályként teljesítményértékelésről, és nem minősítéssel egybekötött teljesítményértékelésről beszél. 1129  Másik – kevésbé egyedi – jellemvonás, hogy azt a munkáltatói jogkör gyakorlója végzi el mérlegelési jogkörében, írásban. A harmadik ismérve azonban némileg újdonságként jelentkezik a jogintézménytörténeti előzményekhez képest; hiszen csak abban az esetben köteles teljesítményértékelést végezni a munkáltatói jogkör gyakorlója, ha azt a kormánytisztviselő kéri.

			Ez a fajta szabályozás ellentmondásosnak, kissé rendszeridegennek tűnik a teljesítményszemlélet erősítése céljából bevezetett egyéb jogintézményekhez képest. 1130  Ebből az is következik, hogy az értékelésnek pontosan meghatározott időpontja nincs, a Kit. erről úgy szól, hogy a kormánytisztviselő munkateljesítményét kérelme esetén a tárgyévben egyszer értékelni kell 1131  (a Kttv.-ben­ ez évente kétszer ciklikusan ismétlődő folyamat). Mivel az értékelés a kormánytisztviselő által kezdeményezhető, a kormányzati igazgatási szerv közszolgálati szabályzatának rendelkeznie kell a teljesítményértékelés kormánytisztviselő általi kezdeményezésének rendjéről. 1132 

			A teljesítményértékelés elemei azonban inkább formai, és nem tartalmi jellegű változáson estek át a korábbi szabályozáshoz képest. Amíg a Kttv. kötelező és ajánlott értékelési elemekről rendelkezik, 1133  addig a Kit. a kötelező értékelési elemek mellett úgynevezett kiválósági értékelési elemekről szól. A stratégiai célokban való közreműködés és az év közbeni többletfeladatok ellátása a Kttv. ajánlott elemeinek is részét képezi. Ehhez képest új értékelési elemeknek tekinthetők a határidő előtti feladatteljesítés, valamint az innovatív feladatmegoldás, új szakmai módszerekre való törekvés elnevezésű értékelési elemek. E megállapítások a kötelező elemekre is igazak, tartalmuk szempontjából ugyanis ezek is formálódtak. A változás azonban itt nem új elemekkel, hanem az álláshelyalapú munkavégzési rendszerrel hozható összefüggésbe. Itt is a feladatok végrehajtásának, valamint az ezekhez kapcsolódó alap- és szakmai kompetenciák értékeléséről beszélhetünk, de mindezek nem a munkaköri, hanem az álláshelyi feladatokhoz kötődnek. 1134  A kiválósági elemek köre bővíthető. A Kit. nagyobb mozgásteret biztosít a kiválósági elemek meghatározása során. A hivatali szervezet vezetője ugyanis a közszolgálati szabályzatban határozhat meg további kiválósági elemeket. 1135  A Kttv. esetében nincs/nem volt lehetőség a megadott ajánlott elemeken túl újabb elemek meghatározására (noha egyébként széles körű tartalomkiegészítést engednek a Kttv. ajánlott elemei is). 1136 

			A teljesítményértékelés során az értékelő vezető értékelő megbeszélésen ismerteti a kormánytisztviselővel az eredményeket. A kormánytisztviselő ezt megelőzően önértékelést folytathat le. 1137  Az önértékelés elrendelését a Kttv. a munkáltatóra bízza, 1138  ezzel szemben a Kit. a kormánytisztviselő számára megteremti az igénybevétel lehetőségét. Természetesen csak akkor kerül sor önértékelésre, ha egyben kérelem alapján teljesítményértékelés is történik. A kormánytisztviselő észrevételt tehet a teljesítményértékelés során, ezt írásban rögzíteni kell. 1139  Az érdekképviseleti szervek szerepe ugyanakkor csökkent, a Kit. és végrehajtási szabályai nem rendelkeznek a munkavállalói érdekképviseleti szervek bevonásáról. 1140 

			Ahogy a kormányzati igazgatásban dolgozó kormánytisztviselők előmeneteli és illetményrendszere megváltozott, ehhez igazodott a teljesítményértékelés jogkövetkezményeinek szabályozása is. Egyszerűsödött, ám továbbra is jelentősen befolyásolja az illetményt. 1141  Egyfelől a teljesítményértékelés alapján lehetőség van az irányadó álláshelyi sávon belül az illetmény összegének legfeljebb ­30%-os­ növelésére, 1142  illetve ­20%-os­ csökkentésére. Másfelől a kormánytisztviselő részére teljesítményértékelése alapján teljesítményelismerés fizethető. 1143  Fejlesztési célokat nem fűz a Kit. a teljesítményértékeléshez. A teljesítményértékelés megsemmisítése iránt a kormánytisztviselő közvetlenül a Közszolgálati Döntőbizottságnál (közszolgálati panasz formájában) közszolgálati jogvitát kezdeményezhet. 1144  Említést érdemel, hogy a Kit. szabályai szerint a közszolgálati panasz benyújtásának halasztó hatálya volt az összeférhetetlenség megszüntetésére irányuló írásbeli felszólítás, a teljesítményértékelés, a fegyelmi és kártérítési ügyben hozott határozat, a sérelemdíj megfizetése ügyében hozott határozat, valamint a fizetési felszólítás tárgyában. A ­2022. évi LXXIV. módosító törvény indokolása kiemeli, hogy az előbbi felsorolás első három tárgykörében számos jogalkalmazási probléma merült fel a gyakorlatban. 1145  Ha a kormánytisztviselő a teljesítményértékelés eredményeként átlag alatti vagy elfogadhatatlan teljesítményszintet ér el, jogviszonyából fel kell menteni. A teljesítményértékeléssel szemben benyújtott panasz esetén annak elbírálásáig azonban a fenti szabályok szerint a teljesítményértékelésen alapuló munkáltatói intézkedés jogszerűen nem volt meghozható, nem hatályosulhatott. Így az átlag alatti vagy elfogadhatatlan teljesítményszintet elért kormánytisztviselőt mindaddig nem lehetett felmenteni, ameddig jogerősen le nem zárult az általa kezdeményezett jogorvoslati eljárás. Bírósági eljárás esetén ez több évet is jelenthetett, közben a kormánytisztviselő továbbra is állományban maradhatott, s így őt a nem megfelelő munkavégzése ellenére továbbra is foglalkoztatni kellett. A jogalkalmazási nehézségek feloldása céljából a Kit. módosítása nyomán tehát a közszolgálati panasz benyújtásának kizárólag a kártérítési ügyben és a sérelemdíj megfizetése ügyében hozott határozat, valamint a fizetési felszólítás munkáltatói intézkedés hatályosulására van halasztó hatálya ­2023. január ­1-jétől. 1146 

			A különleges jogállású szervek köztisztviselőinek értékelési rendszere

			A Küt.-tel kapcsolatban a jogalkotó a törvény indokolása során kifejezetten utalt arra, hogy célja számos jogintézmény tekintetében a Kit. szabályaival való harmonizálás. 1147  A Küt. teljesítményértékelésre vonatkozó szabályozása kétszintű. Első szinten a teljesítményértékelés rendszerkarakterisztikáját megszabó törvényi rendelkezések állnak, második szinten pedig a törvény felhatalmazása alapján a részletszabályokat rendező – a különleges jogállású szervek vezetői által kiadott – szabályzatok találhatók. 1148  A Küt. fogalommeghatározása – a termi­nológiai eltéréseket leszámítva – semmiben sem különbözik a Kit. definíciójától. Tehát ez esetben is munkateljesítmény értékelése történik, ami mérlegelési jogkörbe tartozó írásbeli dokumentum, és nem kötelező munkáltatói intézkedés. 1149  A Küt. a köztisztviselő értékelési kérelmére, a jogkövetkezmények lehetőségeire ugyancsak a Kit.-hez hasonló szabályokat fogalmaz meg. 1150 

			A Küt. azonban jól látható módon érintetlenül hagyja a teljesítményértékelés tartalmát, azt a különleges jogállású szervek vezetőire bízza, akik személyzetpolitikai elképzeléseik szerint szabadon alakíthatják a törvény keretei között teljesítményértékelési rendszerük felépítését. 1151  Nem volt ez azonban másképp a Küt. hatálybalépése előtt sem, amikor a háttérszabályokat a Kttv. tartalmazta. Ezzel összefüggésben György István úgy vélekedett korábban, hogy a minősítés és teljesítményértékelés területén a megalkotott eltérő szabályok jelenthették esetleg a Ktv./Kttv. kritikáját is. Álláspontja szerint ezek nem voltak indokolatlanok akkor, amikor a közszolgálati törvények nem túl színvonalasan rendezték ezeket a kérdéseket. 1152  A Küt. esetében úgy tűnik, a jogalkotó nem is szerette volna szorosan megkötni a különleges jogállású szervek vezetőinek személyzetpolitikai önállóságát, mindössze a jogkövetkezményeket érintően „lépett fel” határozottabban. A fejezetben nem célom – az összehasonlítás jellegéből fakadóan – az egyes különleges jogállású szervek által alkalmazott teljesítményértékelések részletes bemutatása, ám példálózó jelleggel érdemes megemlíteni a Gazdasági Versenyhivatal gyakorlatát, amely jól tükrözi azt, hogy miképpen lehetséges a törvényi keretek mentén való rendszerfejlesztés. 1153 

			A rendvédelmi szervek rendvédelmi alkalmazottainak értékelési rendszere

			A teljesítményértékelés szabályozása itt is kétszintű; az anyagi jogi szabályok a Hszt.-ben, 1154  míg a részletszabályok miniszteri rendeletben találhatók. 1155  A törvény a teljesítményértékelés fogalmát nagyon hasonlóan fogalmazza meg a már tárgyalt közszolgálati törvényekben megismert megoldásokhoz; hiszen a rendvédelmi alkalmazott munkateljesítményét a munkáltatói jogkör gyakorlója mérlegelési jogkörében eljárva évente egy alkalommal írásban értékeli. 1156  A korábbi közalkalmazottak számára azonban új jogintézmény a teljesítményértékelés (a Kjt. ugyanis csak a minősítést ismeri). 1157  Fontos különbség tehát a Kjt.-hez, Kttv.-hez és a hivatásosok viszonyaihoz képest, hogy minősítésre nem kerül sor. E tekintetben a Riasztv. inkább a Kit. által bevezetett megoldáshoz közelít. 1158  A rendvédelmi alkalmazott részére kompetenciákat, valamint a munkaköri leírásában meghatározott feladatok körében legalább egy teljesítménykövetelményt kell meghatározni. 1159  A kompetenciákat és az értékelőlap tartalmát a BM rendelet melléklete veszi sorra. Talán érdemes megjegyezni, hogy az itt felsorolt kompetenciák lényegüket tekintve komolyabb eltéréseket nem mutatnak például a Kttv.-nél vagy a Kit.-nél már megismert, értékelendő kompetenciáktól. 1160  Az értékelő vezetőnek az értékelt személy vonatkozásában a tárgyévi teljesítményt évente, a tárgyévet követő év február ­15. és március ­15. között kell értékelnie. 1161 

			A teljesítményértékelés leginkább az illetményrendszerben, azon belül is az illetmények mértékének változtatásában játszik szerepet. 1162  A teljesítményértékelés alapján a rendvédelmi alkalmazott illetménye legfeljebb ­20%-kal­ csökkenthető, illetve ­20%-kal­ növelhető, amelynek korlátját a munkaköri kategóriában meghatározott fizetési fokozathoz kapcsolódó illetménysáv alsó és felső határa képezi. 1163  Mivel ez esetben – a Kttv.-hez részben, az alábbi NAV szjtv.-hez azonban sokkal inkább hasonlóan – előmeneteli rendszer működik, ezért egyes előmeneteli döntések feltételeként is megjelenik az értékelés eredménye. Így például az előmenetel általános feltétele a munkáltató által meghatározott szintű teljesítményértékelés. 1164  Ugyancsak figyelembe veendő tényező az illetmény megállapítása során – a Kit.-hez hasonló mérlegelési szempontként meghatározva. 1165  Fejlesztési célú jogkövetkezmény – a Kttv. mintájára –, hogy az egyéni továbbképzési terv elkészítésénél figyelembe kell venni az előző év teljesítményértékelésének eredményét. 1166  A rendvédelmi alkalmazott jogvitát – megítélésem szerint helyesen – kizárólag a teljesítményértékelés hibás vagy valótlan ténymegállapításának, személyiségi jogát sértő megállapításának megsemmisítése iránt kezdeményezhet. 1167 

			A NAV tisztviselőinek értékelési rendszere

			A teljesítményértékelés sajátos módon kétszintű. A főbb anyagi jogi szabályokat és jogkövetkezményeket rögzítő törvény mellett belső szabályozás (vezetői szabályzat) 1168  fogalmazza meg a részletes szabályokat, így például az értékelés szempontjait, elemeit, az értékelési elemek közötti súlyozást, a kompetenciatérképet, az értékelés eredményeit stb.

			Alapvetése a törvényi szabályozásnak, hogy a foglalkoztató szerv kötelezettségei közé tartozik a foglalkoztatott teljesítményének értékelése. 1169  Az értékelésnek talán a leginkább komplex fogalommeghatározása e törvényben olvasható. A NAV szjtv. ­94. § (1) bekezdése értelmében a foglalkoztatott munkateljesítményét a munkáltatói jogkör gyakorlója mérlegelési jogkörében eljárva év közben negyedévente – a negyedévet követő hónap ­15-éig­ szóban, félévet követően írásban – részértékeléssel értékelheti; évente egyszer, a tárgyévet követő év január ­15-éig­ írásban értékeli (teljesítményértékelés). Ez a megfogalmazás valamennyi, korábban felvázolt közszolgálati törvény fogalmi elemeit magában foglalja, ugyanakkor kiegészíti azokat a negyedéves részértékelési lehetőségekkel. A szakasz részletes jogalkotói indokolása szerint a teljesítményértékelés a foglalkoztatott éves munkájának formális értékelésén túl alkalmat ad arra, hogy a foglalkoztatott visszajelzést kapjon a szervezeti célkitűzések alapján részére meghatározott teljesítménykövetelmények teljesítéséről, tevékenységének szervezeti teljesítményre gyakorolt hatásáról, a foglalkoztatott erősségeiről, fejlesztendő területeiről. 1170  Egyrészt az értékelést a tárgyévre meghatározott teljesítménykövetelmények (munkaköri feladatok és kompetenciák) alapján kell elvégezni. 1171  Másrészt Magasvári Adrienn és Szabó Andrea tanulmányai alapján utalni kell arra, hogy ­2021. január ­1-jétől­ a foglalkoztatott is megítéli a saját munkáját, kompetenciáit a teljesítményértékelés előtt úgynevezett önértékelés keretében. 1172  Az általánostól függetlenül is lehet teljesítményt értékelni, ha az értékelt vonatkozásában munkakörre való alkalmatlanság merülne fel. 1173 

			A teljesítményértékelés eredményét jutalmazási céllal figyelembe kell vagy lehet venni (jogintézménytől függően) jellemzően más egyéb feltételek megléte mellett a fizetési fokozatban történő előmenetelnél, 1174  pályagyorsításnál, 1175  munkakörben történő előmenetel során, 1176  az illetménnyel összefüggésben pedig illetményeltérítésnél, 1177  valamint címadományozásnál. 1178  A jogszabály személyi illetmény megállapításához ugyan nem ír elő teljesítményértékelést, ám a kimagasló teljesítményt elvárásként jelöli meg, ami ha „laza szálakkal” is, de megítélésem szerint összefüggést mutat e jogintézménnyel. 1179  Az előbbiekhez hasonlóan a feladatok hosszabb időn át tartó, kiemelkedő teljesítéséért elismerések adhatók (ezek nem összekeverendők a Kit. szerinti elismerésekkel, 1180  inkább a Hszt. jogintézményeivel vethetők össze). 1181  Büntető jelleggel szerephez jut(hat) a teljesítményértékelés a pályalassításnál, 1182  az illetményeltérítésnél (mégpedig a vizsgált jogállások között a legnagyobb, legfeljebb ­30%-kal­ csökkentett mértékben), 1183  illetve a cím visszavételénél. 1184  A teljesítményértékelés megjelenhet speciálisan a pénzügyőri státuszú foglalkoztatottak esetében is, a kutatásban azonban ezzel a személyi körrel kifejezetten nem foglalkozom. 1185  Ha a foglalkoztatott teljesítménye elfogadhatatlan fokozatú, a munkáltatói jogkör gyakorlója haladéktalanul intézkedik a foglalkoztatott jogviszonyának megszüntetése iránt. 1186  A fejlesztési jelleget erősíti ugyanakkor, hogy áthelyezés, szervezetiegység-váltás, valamint a munkakör megváltozása esetén évközi teljesítményértékelést kell elvégezni, értékelve a foglalkoztatott jogviszony módosításig megvalósult teljesítményét. 1187  A teljesítményértékeléssel szemben önálló jogorvoslatnak nincs helye, és támogatható módon, más, eddig megismert jogállásoktól eltérően – tekintettel a teljesítményértékelés mérlegelési jellegére – az az annak alapján meghozott munkáltatói intézkedés elleni kereset keretében támadható. 1188 

			Összegző megállapítások a teljesítményértékelésről

			A fejezetben a teljesítményértékelés (és bizonyos részeiben a minősítés) közszolgálati jogi szabályozását vizsgáltam meg. Egyfelől összehasonlítottam a közigazgatás egyes közszolgálati törvényeinek szabályozási megoldásait, aminek köszönhetően lehetőségem nyílt a közszolgálati jogviszonyok differenciálódását a teljesítményértékelés (és minősítés) szempontjából elemezni. Mindazonáltal ennek hátterében arra kerestem válaszokat, hogy a teljesítményértékelés (és minősítés) közszolgálati jogi szabályozása mögött milyen személyzetpolitikai rendszermegoldások fedezhetők fel; egyáltalán a jogi szabályozásból kimutathatók-e olyan személyzetpolitikai összefüggések, mint például a mérés-értékelés és fejlesztés-támogatás szerepe, illetve ezekhez szorosan kapcsolódva a jutalmazási és fejlesztési célok érvényesítése.

			Mindezek tükrében fejezetem fő célja az volt, hogy a közszolgálati törvények összehasonlítása, az elméleti háttér vizsgálata, a nemzetközi trendek áttekintése és a közvetlen intézménytörténeti állomások tapasztalatai alapján felvázoljam egy olyan teljesítményértékelési rendszernek az alapvonalait, sarokpontjait, amely – elméletileg – valamennyi igazgatási ágazatban alkalmazható lenne egy, a vizsgált rétegekre nézve egységes közszolgálati törvény megalkotása esetén.

			A fejezetben – a teljesítményértékelés jellegéből fakadóan szükséges – személyzetpolitikai keretek meghatározása után 1189  először a nemzetközi trendeket tekintettem át. Ennek részeként feldolgoztam a fentebb már idézett összehasonlító tanulmány kutatásom szempontjából fontosabb megállapításait; áttekintettem, hogy a teljesítményértékelés jellemzői tükrében milyen nemzetközi trendek rajzolódnak ki. Többek között kitértem arra, hogy az egyes közszolgálati személyzeti rendszerekben miképpen történik a teljesítményértékelés jogi szabályozása; milyen tartalom jellemzi a teljesítményértékelést; milyen gyakorisággal történik az értékelés; hogyan viszonyulnak egymáshoz az értékelés során az objektív és szubjektív értékelési elemek, illetve hogyan illeszkedik a teljesítményértékelés a közszolgálati pragmatika (így elsősorban az előmenetel, a képzés és továbbképzés, a díjazás és a pályabiztonság) elemeinek a körébe; s végül ezzel összefüggésben milyen jogkövetkezmények azonosíthatók. Összegzésképpen megállapítottam, hogy a nemzetközi tapasztalatok egyértelműen azt mutatják, hogy egyfelől az egyes személyzeti rendszerekben általában jutalmazási és fejlesztési célokra egyaránt felhasználják az értékelések eredményeit, másfelől ugyancsak általánosságban megjegyezhető, hogy a hangsúly egyelőre inkább a jutalmazásra, és nem a fejlesztésre helyeződik.

			A magyar közigazgatási teljesítményértékelés előzményeinek vizsgálatakor a jog­intézmény megjelenésének időpontjáig nyúltam vissza (nem vizsgálva így a magyar közszolgálatban tradicionális minősítést), és az ezt követő három teljesítményértékelési „rezsim” jellemzőit vettem sorba. Ez rámutatott arra, hogy voltaképpen már az alapilletmény-eltérítés megjelenése óta világosan kiolvasható: a teljesítményértékelés mindvégig sokkal inkább az anyagi következmények megalapozására szolgált (vagy ilyen, vagy olyan formában), és a jogkövetkezmények tekintetében kevésbé irányult a tisztviselők képzésére, fejlesztésére.

			A tisztviselők fejlesztése a közigazgatásban: a képzés és továbbképzés rendszerének néhány kérdése

			A fejezet tárgya, célja, módszertana és személyzetpolitikai háttere

			A jogintézmény mibenlétének meghatározására kiindulópontunk lehet Lőrincz Lajos mai napig helytálló gondolata, miszerint „a felkészületlen vagy rosszul felkészült köztisztviselő képtelen az egyszerű ügyek elintézésére is, állandó segítségre szorul, hibái mások munkáját is késleltetik. A közigazgatás alapvető érdeke tehát, hogy alkalmazottainak képzését, továbbképzését megszervezze. 1190  Amikor képzésről beszélünk, alapvetően a közszolgálati pályára lépés előtti és az ehhez szükséges ismeretek megszerzésére irányuló, főleg iskolarendszerű oktatást értjük. 1191  A képzés lehet generalista (közigazgatás területén széles körben mobilizálható) vagy specialista (szakmájában mobilizálható) jellegű. 1192  Ezzel szemben továbbképzés alatt már a pályán való szakmai ismeretek bővítését szolgáló, jobbára iskolarendszeren kívüli képzéseket kell értenünk. Ez utóbbi típusnak további fajtái különböztethetők meg, mint például a vezetőképzés vagy az átképzés. 1193 

			Mint arról már esett szó, korábban jellemző volt, hogy a zártabb típusú karrierrendszerekben a közszolgálatok saját továbbképzési rendszert tartottak fenn, aminek az elsődleges funkciója az élethosszig tartó pályaút biztosítása volt, így meghatározott időszakonként az életpálya során szükséges volt az ismeretek „aktualizálása”, s kiépült a közszolgálat speciális képzési, továbbképzési rendszere. A nyitottabb állásrendszerekben ez nem volt jellemző, hiszen az alkalmazás nem hosszú távra szólt, nem épült ki speciális képzési, továbbképzési rendszer. Ma ezek a különbségek – ahogy azt a nemzetközi trendek vizsgálatánál jeleztem – már részben meghaladottnak tűnnek. Bár a képzések megszervezésére és a jogi szabályozás módjára még mindig érvényesek a fenti megállapítások, azonban az ismeretek „aktualizálása” ma már nem merülhet ki a szakmai tudás átadásában, hanem egyre inkább a készségek és kompetenciák fejlesztése irányába tolódik. A képzési és továbbképzési rendszerek léte ma már tehát önmagában nem differenciaspecifikus a rendszerelhatárolások vonatkozásában. Sokkal lényegesebb szempont, hogy milyen módon és tartalommal szervezik meg ezeket az egyéni fejlesztésre irányuló formulákat. Ezek tartalma nagymértékben igazodik az adott ország jogi és igazgatási kultúrájához, a kiválasztáshoz, a jogviszony létesítéséhez, illetve az alkalmazás jellegéhez. A jogintézményeknek tehát egyrészt van egy erőteljes szervezeti jogi oldala, ami a képzések és továbbképzések formáit, működését, valamint intézményrendszerét öleli fel. Emellett azonban nem feledkezhetünk meg a szolgálati vagy személyi jogi oldaláról sem, ami leginkább a tisztviselők képzéssel és továbbképzéssel kapcsolatos jogaival és kötelezettségeivel foglalkozik.

			Ebben a fejezetben – hasonlóan a jogviszony dinamikáját tárgyaló fejezetrészhez – célzottan, kizárólag a kérdéskör egy-egy aktuális kérdésével foglalkozom. Ennek alapján a generalista jellegű képzésekre és továbbképzésekre fókuszálok. Előbbivel kapcsolatban a Nemzeti Közszolgálati Egyetem szerepét, illetve a generalista jellegű alap- és mesterképzési szakjainak egymáshoz és a közigazgatási pályához való viszonyát vizsgálom. Utóbbival kapcsolatban a továbbképzési rendszer közelmúltban történt változásait, a közigazgatási alap- és szakvizsga szerepét és szabályozását tekintem át. Mindezek tükrében javaslatot teszek a generalista jellegű közigazgatási képzések fejlesztésére, a közigazgatási alap- és szakvizsgarendszer közszolgálati jogi szabályozásának felülvizsgálatára, végül pedig a közigazgatási generalista jellegű képzések és továbbképzések egymással, illetve a közszolgálati pragmatika egyéb elemeivel való összhangjának megteremtésére.

			A generalista jellegű képzés jellemzői a magyar közigazgatásban

			A generalista jellegű képzés intézménytörténetének sarokpontjai

			Hazánkban eleinte a jogászokat tekintették leginkább generalistának, s csak a ­20. század második felében kezdett elterjedni az a nézet, amely szerint generalista az is lehet, aki közigazgatási ismeretekkel, illetve közigazgatási diplomával rendelkezik. 1194  A magyar felsőoktatásban ­1977-ben­ jött létre a felsőszintű közigazgatási generalista szakemberképzés első elkülönült intézménye, az Államigazgatási Főiskola. A főiskolán (és annak jogutód intézményeiben) eleinte nappali és esti, majd levelező, másoddiplomás, később alap- és mesterképzésben zajlott az igazgatásszervezők / közigazgatási menedzserek képzése. 1195  A főiskola feladata ­1983-ban­ kibővült a közigazgatási szakemberek továbbképzésével. Az ­1978 óta folyó igazgatásszervező alapszak mellett pedig ­2008-ban­ indult a közigazgatási mesterszak. 1196  Ahogy arra Kis Norbert utal ­2011-ben, „a generalista igazgatási diploma a közigazgatási munkakörök alig ­30%-ában elégséges”, s a közigazgatásban még mindig a jogász és közgazdász diploma a meghatározó követelmény a munkakörök többségében. 1197  Ezen belül is úgy tűnt, hogy amíg a helyi és területi közigazgatási szint fogékonyabb volt az igazgatásszervezőkre, addig a központi közigazgatásban a jogász és közgazdász képesítés vált általánossá. Kis Norbert szerint azonban ez nem jelenti azt, hogy a jogászképzés ettől generalistává vált volna, hiszen az például nem ismeri a közigazgatás holisztikus szervezési, közpolitikai, gazdasági tudásanyagát. Szerinte, amíg a közigazgatási generalista képzés biztosítása 1198  a (létrejövő) Nemzeti Közszolgálati Egyetem (NKE), 1199  addig más egyetemek feladata a specialista munkaerő képzése kell hogy legyen. Ahogy fogalmaz, „az egységes közszolgálati képzés és generalista utánpótlásképzés fejlesztésének alapintézménye az NKE”. 1200  György István megfogalmazása jól összefoglalja, hogy kiket tekinthetünk generalistának. Szerinte „generalistáknak hívjuk azokat a szakembereket, akik valamilyen közigazgatási képzési intézményben szereznek oklevelet, tudásuk a közigazgatás szervezetére, feladataira és működésére irányul, egyszerűen szólva: a közigazgatás minden szervében képesek elhelyezkedni és hatékony munkát végezni”. 1201 

			A Kit. a képesítési követelményeket jelentősen decentralizálta, ebből fakadóan nehezebb dolga van az NKE-nek­ a generalista képzőintézmény szerepének betöltése szempontjából. A következőkben érdemes röviden áttekinteni, hogy az NKE-n jelenleg mely szakok tekinthetők generalistának, s azok milyen képzési és kimeneti követelményeket fogalmaznak meg. Ahhoz ugyanis, hogy ezek a szakok képesek legyenek hatékonyan betölteni generalista szerepüket a közigazgatásban, szükség van a képzési és kimeneti követelmények (illetve ezek nyomán a mintatantervek) pontos megismerésére, s ennek alapján a párhuzamos vagy egymással konkuráló szakok harmonizálására (itt a ­2022. naptári évben hatályos állapotokat veszem alapul). A felsőoktatásba felvételiző hallgatók és a munkaerőt toborzó közigazgatási szervek számára – a képesítési követelmények decentralizálásából következően – egyaránt kulcsfontosságú, hogy képesek legyenek azonosítani e szakok céljait, hasznosíthatóságát; egyszerűen fogalmazva azt, hogy e képesítések birtokában milyen típusú közigazgatási szervnél, melyik igazgatási szinten, milyen munkakörök tölthetők be, milyen feladatok és tevékenységek láthatók el. E vizsgálat eredményeinek tükrében fogalmazhatók meg az NKE generalista képzései szerepének fejlesztésére és az egyéb pragmatikaelemekkel való kapcsolat megerősítésére (így a vezetői előmenetelre, a továbbképzési és vizsgarendszer szerepének újragondolására és a generalista jellegű karrierpálya kialakítására) vonatkozó javaslatok.

			Az államtudományi képzési területen szerezhető képesítésekről, illetve a képzési és kimeneti követelményekről önálló Korm. rendelet (KKK) rendelkezik. 1202  A rendelet a képzési területen belül alap- és mesterképzések szerinti bontásban megkülönbözteti az egyes felsőoktatási területeket. A kifejezetten közigazgatási munkára felkészítő képzéseket az államtudományi és közigazgatási felsőoktatási terület foglalja magába. Az államtudományi és közigazgatási felsőoktatási területen az alapképzési szakok jegyzéke mindössze a közigazgatás-szervező szakot nevesíti. 1203  A mesterképzési szakok jegyzéke ehhez képest már több szakot tartalmaz, idesorolja az osztatlan államtudományi, a közigazgatási, a kormányzás és vezetés, az európai és nemzetközi igazgatás, a kiberbiztonsági, valamint a fejlesztéspolitikai programmenedzsment szakokat. 1204 

			Az NKE generalista jellegű alapképzése

			A közigazgatás-szervező szak az igazgatásszervező szak utódja, amely egyértelműen generalista jellegű képzést kínál, ezt a KKK is alátámasztja. A KKK szerint a közigazgatás-szervező szak célja olyan szakemberek képzése, akik felkészültek és elhivatottak a közszolgálati életpályára, illetve a közszolgálaton belüli karrierjük fejlesztésére. 1205  A KKK ehhez igazodóan meghatározza azokat a közös szakmai kompetenciákat (a közigazgatás-szervező tudását, képességeit, attitűdjét, autonómiáját és felelősségét), amelyeket a szakon tanuló hallgatóknak el kell sajátítaniuk. 1206  Az alapfokozat megszerzéséhez a hallgatóknak ­180 kreditet kell összegyűjteniük. Ebből ­65–85 kreditet közigazgatás-tudományi, ­15–35 kreditet jogtudományi, ­10–20 kreditet gazdálkodástudományi tantárgyakból kell megszerezniük; az államtudományi modulból ­5–20 kreditet, illetve a műveltség, kultúra, értékek modulból ­4–8 kreditet kell teljesíteniük; valamint az egyetemi közös közszolgálati gyakorlaton ­2–4 kredit megszerzése szükséges. 1207  A szakon háromféle szakirány választható; ezek az általános igazgatási, a nemzetközi közigazgatási és az adóigazgatási szakirányok. 1208  Mindez jól leképezhető a mintatantervben meghatározott törzsanyag (és a szakirány/specializáció) tárgyai között is. A közigazgatás-szervező képzés célja tehát lényegében olyan szakemberek képzése, akik beosztottként közszolgálati karriert futhatnak be. A KKK és ennek alapján a mintatanterv tudományterületeket behálózó, mult­i-diszciplináris jellege pontosan rámutat arra – még a szakirányválasztási lehetőség ellenére is –, hogy a képzési program generalista célokat szolgál.

			Az NKE generalista jellegű mesterképzései

			Nem ilyen egyszerű azonban az államtudományi és közigazgatási felsőoktatási terület mesterképzési szakjait elhatárolni egymástól. Az könnyedén megállapítható, hogy az európai és nemzetközi igazgatás, a kiberbiztonsági, valamint a fejlesztéspolitikai programmenedzsment szakok nem tekinthetők generalista képzéseknek. Az első képzés célja a KKK szerint olyan szakértők képzése, akik megszerzett ismereteik birtokában képesek a nemzetközi, különösen az európai uniós szervezetek, a hazai külügyi, illetve a magyar központi és helyi közigazgatás megfelelő feladatait ellátni. 1209  Bár a célkitűzés generalista jellegre utaló passzusokat is tartalmaz, a teljes megfogalmazást tekintve inkább egy specialista, kifejezetten a nemzetközi életpályára felkészítő képzésről beszélhetünk. Ennél jóval részletesebben fogalmaz a KKK a kiberbiztonsági szak esetében. Ennek lényege szerint a képzés célja olyan felsőfokú végzettséggel rendelkező szakemberek felkészítése, akik a közigazgatás, a védelmi igazgatás, a külügyi igazgatás területeihez tartozó szervezeteknél vezetői és szakértői munkakörökben képesek a kiberbiztonsági feladatok tervezését, szervezését és irányítását eredményesen végrehajtani. 1210  Ugyancsak egyszerűen megítélhető a fejlesztéspolitikai programmenedzsment szak képzési célja, ami alapján a képesítés jól körülhatárolható szakértelmet biztosít a fejlesztési projektek előkészítését és lebonyolítását végző szakértői kör számára. 1211 

			Nehezebb a dolgunk az osztatlan államtudományi, közigazgatási, valamint a kormányzás és vezetés mesterképzési szakok céljainak elhatárolásakor. György István rámutat arra, hogy az államtudományi szak ­2017-es­ beindítása 1212  „a generalista képzés legmagasabb szintjeként értékelhető”. 1213  Ezt a KKK-ban­ megfogalmazott képzési célokkal indokolja. A képzés célja az állam feladatával, szervezetével és működésével kapcsolatos tudást komplexen, az állami humántőkét rendszerszemlélettel kezelni tudó, magas szintű tervezési, stratégiai, elemzési és vezetői feladatot ellátni képes; a közpolitikai stratégiai tervezést és hatáselemzést átfogó ágazati, szakpolitikai költségvetési-gazdasági szemlélettel kezelő; a kormányzati modelleket, technikákat, az alapvető közjogi, magánjogi és közigazgatási jogi kereteket ismerő; az államszervezet, az államigazgatás hatékony változásmenedzsmentjére képes; az állami tevékenységet összehasonlító módszerrel és nemzetközi modellek szerint is szervezni tudó; az állami működést meghatározó és befolyásoló társadalmi és politikai, gazdasági, technológiai és emberi tényezők átfogó ismeretének és megismerésének képességével rendelkező szakemberek felkészítése a közszolgálati életpályára. 1214 

			A képzés legalább négy differenciaspecifikus jellemvonással rendelkezik a közigazgatás-szervező szakhoz képest. Egyrészt amíg a közigazgatás-szervező szak képzési ideje mindössze ­6 félév, addig az államtudományi szak esetében ez ­10 félév. 1215  Másrészt az államtudományi képzés doktori cím (dr. rer. pol.) használatára jogosít, szemben a közigazgatás-szervező szakkal. 1216  Harmadrészt – és ez a legfontosabb a két képzés elhatárolása szempontjából – bár mindkét képzés hasonló tartalommal rendelkezik, az államtudományi mélyebb ismeretátadást nyújt a közigazgatás-szervező képzéshez képest. 1217  Ez összefüggésben van a negyedik szemponttal is, miszerint az államtudományi képzés céljai kifejezetten rögzítik (és ezzel a képzési céloknak többlettartalmat adnak), miszerint a „képzés célja az állam feladatával, szervezetével és működésével kapcsolatos tudást komplexen, az állami humántőkét rendszerszemlélettel kezelni tudó, magas szintű tervezési, stratégiai, elemzési és vezetői feladatot ellátni képes […] szakemberek felkészítése a közszolgálati életpályára”. 1218  Így például amíg közigazgatás-­­szervező szakon a hallgatóknak civilisztikát két féléven keresztül kell tanulniuk; addig államtudományi szakon négy féléven keresztül. Ugyancsak jó példa a mélyebb szintű ismeretátadásra, hogy amíg közigazgatás-szervező szakon az alkotmányjogot két féléven keresztül – alkotmányjog és az állam szervezete keretében – oktatják, addig államtudományi képzésen három féléven keresztül zajlik az alkotmányjogi ismeretek átadása (ez kiegészül még az összehasonlító alkotmányjogi ismeretekkel is). Végül szintén ezt támasztja alá, hogy amíg közigazgatás-szervező szakon a helyi önkormányzati ismereteket egy félévben, addig államtudományi szakon önkormányzati igazgatás és jog keretében két félévben oktatják. 1219  A képzés generalista jellegét tovább erősíti, a közigazgatás-szervező szakhoz képest is, hogy nincsenek választható szakirányok, valamennyi állam­tudományi szakon tanuló ugyanazt a szakképzettséget szerzi meg. 1220 

			A közigazgatási mesterképzési szak ­2015/2016. évi tanévtől felmenő rendszerben érvényes tanterve a közigazgatás-szervező alapképzési szakon elsajátított alapozó ismeretekre és szakmai törzsanyagra fűzte fel az új ismereteket. Ez hasonló szerkezeti felépülést jelentett, mint ami az államtudományi és közigazgatás-szervező szakok között fentebb megfigyelhető. A mesterképzés az alapképzéshez képest azonban inkább az elméleti oktatás irányába tolódott el. Így például, amíg a hallgatók alapképzésen alkotmányjogot, közpolitikát és közszolgálati jogot tanultak, addig mesterképzésen összehasonlító alkotmányjogot, összehasonlító közpolitikát és összehasonlító közszolgálati jogot kellett elsajátítaniuk; amíg alapképzésen közigazgatási alapismereteket, addig mesterképzésen közigazgatás-elméletet tanultak. 1221  A képzés célja olyan, a közszolgálat iránt elkötelezett közigazgatási szakemberek képzése volt, akik elmélyült közigazgatás-tudományi ismeretek birtokában, alapos közjogi tudással felvértezve, az állam, a gazdaság és a társadalom működésének megértése mellett, a közmenedzsment különböző területein (így különösen a közszolgálati emberierőforrás-menedzsmentben) jártasságot szerezve, a közigazgatási kommunikáció szervezésének, valamint a közigazgatás nemzetközi dimenziói elméletének, változásainak és működési gyakorlatának ismeretében képesek komplex közigazgatási feladatok ellátására, szervezeti és működési problémák felismerésére és hatékony kezelésére, szakirányú területeken speciális feladatellátásra. 1222  Bár konkrétan nem olvasható ki az előbbi sorokból a képzés vezetési ismeretekre orientált jellege, ám a szakon elsajátítandó szakmai kompetenciák már konkrétan megfogalmazzák, hogy a szakon végzettek többek között alkalmasak stratégiai gondolkodásra, az állami és közigazgatási működés jelenségeinek elemzésére; irányítói, vezetői feladatkörök ellátására; valamint közszolgálati személyzeti fejlesztési feladatok irányítására. 1223  Mivel a szaknak – a képzési célokból jól kiolvasható módon – döntően a vezetőképzés felé kellett volna orientálódnia, ezért megindult – a kari hallgatói önkormányzat közbenjárása nyomán – a képzési tartalom felülvizsgálata is annak céljából, hogy a vezetéshez szükséges elméleti ismeretekkel szemben a gyakorlatias oktatásra kerüljön nagyobb hangsúly.

			A tantervi felülvizsgálat alapján kisebb módosítások történtek, 1224  de átfogó módosításra csak ­2020-ban­ került sor. 1225  Így például ­2017-ben­ bekerült a képzési portfólióba a közszolgálati menedzsment vagy a vezetési gyakorlat, de beépültek a munkáltatói jogok gyakorlására vonatkozó ismeretek is. Ugyanakkor a mesterszak alapozó ismereteinek és szakmai törzsanyagának magja nem változott (megmaradtak az összehasonlító és elméletorientált tantárgyak). ­2020-ban­ az Államtudományi és Nemzetközi Tanulmányok Kar egyes szakjai tantervének módosításáról szóló kari tanácsi előterjesztés már jelzi a közigazgatási mesterképzési szak erőteljesebb átalakítását, amikor úgy fogalmaz, hogy „a külföldi közigazgatási mesterképzési szakok vezetőképzését megvizsgálva a vezetői kompetenciák fejlesztésére jelentős hangsúlyt kívánunk helyezni a képzés megvalósítása során”. 1226  Az átalakítás valóban a jelzett intenzitással történt, hiszen az elméleti jellegű tantárgyak zöme kötelezően választható tantárgy lett, s a törzsanyag kötelező tárgyai jelenleg döntően gyakorlat­orientált jellegűek (ilyen például a szervezetfejlesztés, a szabályozás és kodifikáció, a helyi önkormányzati jogalkotás vagy a vezetői kommunikáció). 1227  Bár a képzések tartalmi szempontból jelentősen eltávolodtak egymástól, ennek ellenére a közigazgatási mesterszakra vonatkozó képzési és kimeneti követelményeket a mai napig nem módosította a jogalkotó. Így a KKK lényegében ugyanazt a célkitűzést és funkciót fűzi az ­5 éves osztatlan mesterképzési szakhoz és a kétéves osztott mesterképzési szakhoz is, nevezetesen a közigazgatás vezetőinek képzését ígéri.

			Végül foglalkozni kell a kormányzás és vezetés mesterképzési szak szerepével is az előbbi két generalista jellegű mesterszak viszonyában elhelyezve. Az NKE Szenátusa ­2019-ben­ döntött az új mesterszak indításáról, és még ebben az évben Magyar Felsőoktatási Akkreditációs Bizottság is támogatta az új szak indítását. 1228  A KKK szerint a képzés célja az államkormányzással kapcsolatos tudást komplexen, az állami erőforrásokat rendszerszemlélettel kezelni tudó, magas szintű tervezési, stratégiai, elemzési és vezetői feladatot ellátni képes; az állami feladatokat nemzetközi és regionális összefüggésekben is értelmezni tudó; a közpolitikai stratégiai tervezést és hatáselemzést átfogó ágazati, szakpolitikai költségvetési-gazdasági szemlélettel kezelő; a kormányzati modelleket, technikákat, az alapvető közjogi és közigazgatási jogi kereteket ismerő; az államszervezet, az államigazgatás hatékony változásmenedzsmentjére képes; az állami tevékenységet összehasonlító módszerrel és nemzetközi modellek szerint is szervezni tudó; az állami működést meghatározó és befolyásoló társadalmi és politikai, gazdasági és emberi tényezők átfogó ismeretének és megismerésének képességével rendelkező szakemberek felkészítése kormányzati és a közszférában ellátandó vezetői szakfeladatokra. 1229  Kicsit másképpen, de lényegében ez a képzés is ugyanazt a célt fogalmazza meg, amit az államtudományi szaknál korábban már felvillantottam. Ha azonban a mintatantervet áttekintjük, itt is azt láthatjuk, amit az államtudományi és a közigazgatási mesterszakok között; a képzés célja lényegében megegyező, a képzés tartalma azonban eltér egymástól. Ez azt jelenti, hogy az ismeretek itt is inkább menedzsmentszemléletet, s nem jogi és államtudományi megközelítést közvetítenek (szemben az államtudományi szakkal). 1230 

			A képzések párhuzamosságát, tartalmuk és megközelítésük eltéréseit azonban nem az NKE szakindításainak átgondolatlansága, hanem inkább a közigazgatás munkaköri rendszerének és az egyes szakokra épülő, egyértelmű generalista jellegű karrierpályának a hiánya, valamint az ezekből következő útkeresés okozza. Emellett utalni kell arra, hogy voltak ugyan kezdeményezések kifejezetten az államtudományi képzés helyének megtalálására, ám ezek nem vezettek valódi eredményre. ­2017-ben­ készült egy törvénytervezet, amely a Kit. jelenlegi szakmai vezetői és szakmai felsővezetői kategóriájába tartozó vezetőire írt volna elő speciális képesítési követelményeket. A tervezet szerint ­2023. január ­1-jétől­ csak az tölthetett volna be a kormányzati igazgatásban vezetői pozíciót, aki elvégezte az államtudományi osztatlan mesterképzést. 1231  A tervezet végül nem jutott el az Ország­gyűlés elé, de újabb lépésekről azóta sem lehet tudni.

			Karrierpálya a képzés és a közigazgatás között

			A képzés és a közigazgatás közötti karrierpálya nemzetközi lehetőségei

			Nemzetközi viszonylatban számos tehetségmenedzsment-megoldással találkozhatunk. 1232  Jó példa lehet az ausztrál közszolgálat egyik módszere. Az Ausztrál Közszolgálati Bizottság egyik fontos dokumentuma a Tehetségmenedzsment Kézikönyv, ami a közigazgatási szervek belső tehetséggondozó programjainak megvalósítását támogatja. 1233  Ugyancsak követendők lehetnek a brit közszolgálat programjai. Ilyen program a Civil Service Fast Track Apprenticeship, amely egy kétéves graduális gyakornoki képzés. A jelentkezés feltétele legalább a ­16. életév betöltése. A jelentkezésnek nincs felső korhatára, és a közszolgálaton belülről is megpályázható a program. A program résztvevői fizetést kapnak, és gyakorlati tapasztalatokat szereznek, miközben ezzel együtt zajlik a képzésük is. A programmal kapcsolatos információk megtalálhatók a közszolgálat központi honlapján, annak cél- és célcsoport-specifikus oldalain, és egyéb toborzási platformokon is. Ezt a programot jól egészíti ki a Civil Service Fast Stream. Ez egy posztgraduális program, amely a közszolgálati szakemberek gyorsított előmenetelét támogatja. A programba való bejutás versenyvizsgához kötött, csak diplomával rendelkezők pályázhatják meg. Minden ösztöndíjast ­12–18 hónap időtartamban beosztanak valamelyik minisztériumhoz vagy más főhatósághoz, ahol számos belső egységet, feladatot és munkakört ismertetnek meg velük. A közszolgálati munka legalább három alapvető típusában kell elmélyült ismereteket szerezniük: a közszolgáltatások nyújtását biztosító igazgatási-végrehajtási feladatokban, a politikaalakításban, végül a funkcionális feladatokban. A program teljesítését követően a résztvevők bekerülhetnek a főtisztviselői karba. A programot Nagy-Britanniában az egyik legjobb végzettségnek tekintik, ezt bizonyítja, hogy számos rangsorban az elsők között végzett. 1234 

			A lengyel közszolgálati törvény rendelkezései értelmében a közszolgálati alkalmazottak két módon – minősítési eljárás teljesítésével (procedurę kwalifikacyjną) vagy a Nemzeti Közigazgatási Iskolában (Krajowa Szkoła Administracji Publicznej) megszerzett végzettséggel (lényegében fast streamer pályán, gyorsított előmenetellel) – válhatnak köztisztviselővé. 1235 

			A képzés és a közigazgatás közötti karrierpálya hazai alapjai

			A magyar közigazgatás közszolgálati törvényei lehetővé teszik az ösztöndíjas foglalkoztatást. 1236  Az utóbbi években ilyen ösztöndíjprogram a Magyar Közigazgatási Ösztöndíjprogram (a továbbiakban: MKÖ). A program lehetőséget kínál a tehetséges pályakezdő szakemberek számára, hogy szakmai karrierútjukat a hazai és nemzetközi közigazgatásban szerzett munkatapasztalattal alapozzák meg. 1237 

			A szakmai gyakorlatok tágabb kereteit jogszabályok határozzák meg. Az NKE egyes képzéseinek szakmai gyakorlati követelményeit a KKK fogalmazza meg. Minden vizsgált képzésnél úgy fogalmaz a KKK, hogy „a hallgató számára közszolgálati szakmai gyakorlat teljesítése a szak tantervében kritériumkövetelményként előírható”. Tehát a KKK az NKE-re­ bízza a döntést abban a kérdésben, hogy előírja-e az érintett szakokon a szakmai gyakorlati követelményt. Ennek alapján az államtudományi mesterképzésen kötelező ­12 hét egybefüggően a képzés ­10. félévében, a közigazgatás-szervező alapképzésen pedig szabadon választható, melynek időtartama ­5 hét az ­1. tanévet követően, aminek teljesítéséért a hallgatók ­4 kreditet kapnak. A többi vizsgált képzésen jelenleg nincs előírva szakmai gyakorlat teljesítése a hallgatók számára. A szakmai gyakorlatról a hallgatóknak teljesítési igazolást kell leadniuk az NKE Oktatásszervezési Osztályán. 1238  Egy kutatás arra mutatott rá, hogy a hallgatók, a fogadó szervezetek és az egyetemek oktatói, képviselői egyaránt fontosnak tartják a szakmai gyakorlatot. A szakmai gyakorlatok megvalósulását illetően azonban már árnyaltabb eredmények születtek. A nappali tagozaton tanulók rendkívül magas százaléka szerint kevéssé vagy egyáltalán nem hasznos a gyakorlat a valóságban, s ­90% felett volt azok véleménye, akik egyetértenek a szakmai gyakorlati rendszer megújításának szükségességével. A kutatás szerint a következő okok eredményezhetik a hallgatók ellenérzéseit: a szakmai gyakorlati helyek között rendkívül nagy „szórás” tapasztalható, ami azt jelenti, hogy amíg vannak helyek, ahol „a hallgatók az érdeklődési körüknek, felkészültségüknek megfelelő feladatokat és mentori támogatást is kapnak”, addig más helyeken „felesleges, monoton vagy éppen marginális tevékenységet végeznek”. Mindez negatívan befolyásolja a hallgatók pályamotivációját. A kutatás kiemeli, hogy a szakmai gyakorlat rövid időtartama sem segíti a hasznosulást. 1239 

			A vezetői előmenetel szabályai és lehetőségei a magyar közigazgatásban

			Ha a közigazgatási vezetők generalista jellegű képzéséről és a karrierpálya hiányáról beszélünk, akkor nem kerülhető meg a vezetői előmenetel közszolgálati jogi szabályozása, és érdemes röviden kitérni a vezetői utánpótlási adatbázis alkalmazásának lehetőségeire is.

			A vezetői előmenetel szabályai a közszolgálati törvényekben

			Röviden szükséges áttekinteni tehát, hogy milyen képesítési követelményeket fogalmaznak meg az egyes közszolgálati törvények a főosztályvezetőkkel és az osztályvezetőkkel szemben. 1240 

			A Kttv. egyértelműen fogalmaz, amikor úgy rendelkezik, hogy vezetői kinevezést csak felsőfokú iskolai végzettségű, jogi vagy közigazgatási szakvizsgával, vagy ez utóbbi alól mentesítéssel rendelkező kormánytisztviselő kaphat. 1241  A Kit. ugyanakkor nem ír elő további általános jellegű feltételeket a szakmai vezetőkkel szemben a kormánytisztviselőkhöz képest. 1242  Az egyes konkrét vezetői pozíciókhoz köti azok többletfeltételeit. 1243  Érdemes megemlíteni, hogy a Kit. szerint a főosztályvezetői és az osztályvezetői álláshely betöltéséhez szükséges feltételeket kormányrendelet állapítja meg. 1244  Ilyen kormányrendelet mind a mai napig nem született. A Küt. sem állapít meg speciális képesítési szabályokat a szakmai vezetőkre, így erről a jogállási törvények rendelkezhetnek. 1245  Az Ogytv. nem zárja ki a Kttv. rendelkezéseit, így a fent idézett szabályok az Ország­gyűlés Hivatalában dolgozó főosztályvezetőkre, főosztályvezető-helyettesekre és osztályvezetőkre is alkalmazandók. 1246  Az Ásztv. viszont nem rendeli alkalmazni a Kttv. szabályait, a számvevőkhöz képest többletkövetelményeket azonban nem határoz meg a vezetői munkakört betöltőkkel szemben (bár a számvevőkkel szemben eleve előírja a felső­fokú végzettséget). 1247  A NAV szjtv. részletesen meghatározza a vezetői kinevezés képzettségi követelményeit. 1248  Alapvető rendelkezése, hogy vezetői kinevezést csak jogszabályban meghatározott szakirányú felsőfokú iskolai végzettségű foglalkoztatott kaphat. 1249  Végül a Hszt. szintén nagy alapossággal határozza meg a rendvédelmi alkalmazott vezetői munkaköri osztályba való kinevezésének feltételeit, aminek alapja a felsőfokú végzettség. 1250 

			Vezetői utánpótlási adatbázis és vezetőkiválasztás

			Bár a Kttv. említést tesz a vezetői utánpótlási adatbázisról, ám valódi normatartalom mostanáig nem kapcsolódott e rendelkezéshez (az Ogytv. és az Ásztv. sem tartalmaz ilyen adatbázist). 1251  A Kit., a Küt. és a NAV szjtv. ugyancsak nem rendelkezik ilyen jogintézményről. A Hszt. azonban lehetővé teszi az utánpótlási és vezetői adatbankba való bekerülést. Ez ugyanakkor csak a hivatásos állományra vonatkozik. 1252  Vezetőkiválasztásra a kiválasztási eljáráshoz hasonlóan lehetőséget biztosít a korábban már említett kormányrendelet a Kit. és a Kttv. hatálya alatt. 1253  A jog­intézmény működésére vonatkozó, közelmúltban készült kutatás szerint azonban „a szervezetek nem használják a modern humánerőforrás-gazdálkodási módszereket a vezetőkiválasztás terén”. 1254  Ennek fő okaként jelölik, hogy egy egységes, központilag tervezett rendszert, amely kötelező jelleggel határozza meg a kiválasztás folyamatát, nem tartanak megfelelő megoldásnak. Helyette inkább elfogadnának olyan módszertani támogatást, ami kiválasztási eszközök és módszerek közötti szabad választást engedne számukra. 1255 

			A továbbképzés jellemzői a magyar közigazgatásban

			A Kit. a továbbképzés vonatkozásában viszonylag szűken fogalmaz, és mindössze néhány általános szabályt rögzít. 1256  Ezek közül kiemelendő, hogy a kormánytisztviselő köteles és jogosult a Kormány, a kormányzati igazgatási szervet vezető, irányító vagy felügyelő miniszter (a továbbiakban: miniszter), valamint a munkáltatói jogkör gyakorlója által előírt képzésben, továbbképzésben, átképzésben vagy közigazgatási vezetőképzésben részt venni. 1257  A kötelező képzések részletes szabályait a Kormány rendeletben állapítja meg. 1258  A kormánytisztviselő továbbképzési kötelezettségének az úgynevezett egyéni továbbképzési terv alapján kell hogy eleget tegyen. 1259  Az egyéni továbbképzési terv tartalmazza a közszolgálati és belső továbbképzéseket, valamint a Kormány és a miniszter által előírt kötelező képzéseket. 1260  Megváltozott azonban a beszámítható továbbképzési programok aránya. Amíg a korábbi szabályok szerint a belső továbbképzési programok legfeljebb az előírt kötelezettség ­25%-áig­ voltak beszámíthatók a továbbképzési kötelezettségek teljesítésébe, addig az új szabályozás szerint a belső továbbképzés aránya a tárgyévi továbbképzési kötelezettség legfeljebb ­50%-a­ lehet. 1261  A közszolgálati képzéseket a Nemzeti Közszolgálati Egyetem biztosítja. 1262  A belső továbbképzési programok belső képzőintézmény, felsőoktatási vagy felnőttképzési intézmény, valamint más, egyéni vagy közösségi tanulási formával is biztosíthatók. 1263  További változás történt a továbbképzési időszakok tartamában. A továbbképzési időszak időtartama a Kttv. rendszerében négy év volt (és a törvény hatálya alatt álló tisztviselők esetében még mindig annyi). Ezzel szemben az új továbbképzési rendszerben ez a vonatkozó tárgyévre korlátozódik. 1264  A továbbképzési kötelezettségek mérése ugyanakkor továbbra is tanulmányi pontrendszerben történik. 1265  A kötelezően teljesítendő tanulmányi pontok mértékét azonban nem a kormányrendelet határozza meg, hanem a munkáltatói jogkör gyakorlója dönt róla. 1266 

			A kormányhivatalok e jogintézmény vonatkozásában megtartották specialitásukat. Ennek megfelelően a kormányhivatali kormánytisztviselő a továbbképzési kötelezettségét a kormánytisztviselőt foglalkoztató területi kormányzati igazgatási szerv, valamint a Kormány által meghatározott továbbképzéssel teljesíti. 1267  A továbbképzés itt is tervszerűen, egyéni továbbképzési tervek alapján történik. A továbbképzés két részre tagozódik; belső és közszolgálati képzésre. 1268  A munkáltatói jogkör gyakorlója a tárgyévben meghatározott továbbképzési kötelezettség teljesítését évente tanulmányi pontokkal tárgyév február ­28-áig­ határozza meg. 1269  Lényeges különbség ugyanakkor a központi kormányzati igazgatási szerveknél bemutatott szabályokhoz képest, hogy a belső továbbképzések aránya legfeljebb az előírt kötelezettség ­25%-a­ lehet. 1270 

			Összegzésképpen tehát, megszűnt a jogszabály által egységesen előírt továbbképzési kötelezettség, programminősítés és tanulmányi pontrendszer. A szervek saját maguk állapíthatják meg a tárgyévi továbbképzési kötelezettség alapján teljesítendő tanulmányi pontok mértékét, valamint a belső továbbképzések tekintetében az egyes továbbképzési programok tanulmányi pontjainak értékét. 1271  A központi és területi kormányzati igazgatási szerv közszolgálati szabályzatában alakíthatja ki az általa szervezett belső továbbképzési programok jóváhagyásának rendjét. 1272  A továbbképzésnek nincs garantált előmeneteli jogkövetkezménye.

			A Kit. a kormányzati igazgatási szervek kormánytisztviselői számára nem teszi kötelezővé sem a közigazgatási alapvizsga, sem a szakvizsga letételét. A munkáltató döntése függvényében azonban figyelembe veheti, és közszolgálati szabályzatában, utasításában vagy határozatában rendelkezhet ezek előírásáról, mint az álláshely betöltésének szakmai feltételeiről. 1273 

			Nagyon röviden indokolt áttekinteni a többi közszolgálati törvény szabályozását. Amíg a kormányzati igazgatás esetében decentralizáció szemtanúi lehetünk, addig a különleges jogállású szervek továbbképzési rendszerének szabályozása esetében inkább egyfajta keret- és háttérszabályozás-jellegű centralizáció figyelhető meg, 1274  a köztisztviselők éves továbbképzési kötelezettségéről egy nemrég hatályba lépett kormányrendelet rendelkezik. 1275  Ennek szabályai szerint a belső továbbképzések aránya ­50% lehet. 1276  Ettől ugyanakkor eltérő szabályok is megállapíthatók 1277  (így például a Gazdasági Versenyhivatal el is tér). 1278  Az ország­gyűlési köztisztviselőkre e jogintézmény vonatkozásában is „különutas” szabályozás vonatkozik. Az Ország­gyűlés Hivatala SZMSZ-ben­ eltérő szabályokat állapíthat meg az ország­gyűlési köztisztviselői képzésre és továbbképzésre. 1279  Az Ásztv. megfelelően alkalmazni rendeli a Kttv. ­80. § (1), (2b) és (3)–(5) bekezdését. Mindez azt is jelenti, hogy a továbbképzést a számvevők esetében nem a Nemzeti Közszolgálati Egyetem biztosítja. 1280  Ezzel összhangban az Ásztv. úgy fogalmaz, hogy az Állami Számvevőszék elnöke külön jogszabályokban meghatározottak szerint szakmai képzést szervezhet. 1281  Ezt az SZMSZ kiegészíti, amely szerint az Állami Számvevőszék alkalmazottjai szakmai és egyéb jellegű továbbképzésre kötelezhetők. 1282  A rendvédelmi alkalmazottak esetében a továbbképzési rendszer biztosítja a rendvédelmi alapismeretek, valamint a munkakörhöz kapcsolódó szakmai ismeretek elsajátítását. 1283  Végül szintén külön továbbképzési rendszerben zajlik a NAV foglalkoztatottjainak továbbképzése, amelyet általános szabály szerint a NAV humánerőforrás-fejlesztési feladatokat ellátó intézete biztosít. 1284  Fontos szabály, hogy a foglalkoztatottaknak meghatározott időn belül teljesíteniük kell a munkakörüknek megfelelő, munkáltatói jogkör gyakorlója által előírt alapképzést. 1285 

			A közigazgatási személyi állomány véleménye a közszolgálati jogviszony tartalmának lehetséges szabályozási irányairól 2018 előtt

			A Nemzeti Közszolgálati Egyetemen ­2018-ban­ A jó kormányzást megalapozó közszolgálat-fejlesztés című projekt keretében több kutatás is foglalkozott a közigazgatás személyi állományának élet- és munkakörülményeivel, társadalmi helyzetével. 1286  Az alábbiakban e szociológiai jellemzők legfontosabb megállapításait ismertetem. Az empirikus adatok ugyanis fontos adalékokat adhatnak a jogi szabályozás koncepciójának kialakításához.

			A közszolgálati tisztviselők helyzetére vonatkozó kutatás általános kérdései

			A kutatás többek között a közszolgálati szervezetek vezetési és irányítási rendszereivel, működésük sajátosságaival; a munkahelyi és magánéleti stressz hatásaival; a közszolgálaton belüli munkakörülményekkel; a közszolgálati szervezetek kommunikációjának és integritásának helyzetével; a közszolgálati karrierrel és az ösztönzésmenedzsmenttel; a közszolgálati tisztviselők fejlesztésével, szakmai és intellektuális jellemzőivel foglalkozott. A kutatás a közszolgálati tisztviselők körébe sorolta az állami tisztviselőket, a kormánytisztviselőket, a köztisztviselőket, illetve a rendvédelem és a NAV hivatásos állományát. (Emellett azonban a vizsgált közszolgálati szervezeteknél dolgozó közalkalmazottakra, munkavállalókra és a nyugdíjasként foglalkoztatottakra vonatkozó adatokat is felhasználták.) A kutatás két, külön lefolytatott kérdőívre épült, ezek közül az egyik online felületeken keresztül gyűjtötte össze a válaszadó állampolgárok véleményét, míg a másik egy belügyminisztériumi platform felhasználásával a közszolgálati tisztviselők véleményét. 1287 

			A közszolgálati tisztviselők helyzetére vonatkozó kutatás főbb megállapításai

			A belső környezet hatásainak vizsgálatával összefüggésben az egyes tényezők szakterületek szerinti vizsgálatakor jelentős eltérések mutatkoztak a közigazgatás és a rendvédelem, valamint ennél ugyan kisebb mértékben, de az államigazgatás és az önkormányzati igazgatás között. 1288  A felsővezetők pozitívabb véleménnyel voltak a beosztottaknál, ám érdekes tanulsága a kutatásnak, hogy a középvezetők voltak a leginkább kritikus véleménnyel a felvett kérdésekkel kapcsolatban. A közszolgálati tisztviselők jellemzőivel kapcsolatban Szakács Gábor megjegyzi, hogy lényegében „egyszerre van jelen az állandóság és a folyamatos, kismértékű, a versenyszektornál lassúbb ütemű változás”. 1289 

			A közszolgálati szervezetek irányítási és vezetési rendszereivel kapcsolatban pozitív jellemző, hogy a megkérdezettek többsége a szervezeti kultúrát ismeri, elfogadja, s így saját értékrendjével összeegyeztethetőnek tartja. Ennek közvetítőjeként nem a különféle kiadványokat, etikai kódexeket jelölték meg, hanem a vezetők példamutatását. Ennek ellenére a kutatás rámutat arra, hogy a humánstratégia szervezeti stratégiához való illeszkedését sokan kifogásolták. A válaszadók emellett általánosan is bizonytalanok voltak a HR szervezeti működésre gyakorolt hatását illetően. A kutatás ezzel összefüggésben megjegyzi, hogy az egyéni teljesítményértékelés pozitív hatásáról a válaszadók többsége mind a mai napig nincs meggyőződve.

			A munkavégzés jellemzői kapcsán a kutatás megállapítja, hogy „a jelenleg is feltárt problémák, a hierarchikus rendszerből is adódó, a munkavégzésben és a vezetésben, illetve az irányításban kimutatott indokolatlan átfedések egyaránt szükségessé tennék a munkakörelemzések és a munkakör-értékelések szakszerű, visszatérő alkalmazását”. 1290  A kutatás külön foglalkozik a beosztott irányítói munkakörök helyével és szerepével, amelyek nem tűnnek egyértelműen rendezettnek. A foglalkoztatás biztonságát a megkérdezett közszolgálati tisztviselők összességében jónak ítélték meg. Noha az erkölcsi, az egzisztenciális és kisebb mértékben az anyagi biztonság jövőképe is inkább a pozitív tartományba esik, ugyanakkor a munkahely elvesztésétől mégis viszonylag sokan tartanak. A kutatás azt a következtetést vonja le, hogy az anyagi biztonság stabilabb alapokra helyezése vélhetően növelné a közszolgálatot életpályaként választók arányát. Az eredmények ugyanis azt mutatják, hogy a legtöbben rövid távon gondolkodnak a közszolgálati munkavégzésben. Bár a megkérdezettek szerint a munkahelyi légkör jónak mondható, ennek ellenére nem kifogástalan. Szerintük az átlátható működésen, a munkatársak tájékoztatásán és az őket érintő döntésekbe való bevonáson lehetne még mit fejleszteni. A fluktuáció növekedést mutat a kutatás szerint, s „a munkahelyek többségénél érzékelhetően nem hoznak megfelelő intézkedéseket a munkaerő megtartása érdekében például a versenyképes bér- és juttatási rendszer kiépítésével, a munkakörülmények javításával”. 1291 

			A kutatás a közszolgálati karrierrel kapcsolatban azt az általános következtetést fogalmazza meg, amely szerint „a jelenleg alkalmazott karriermenedzsment-megoldások és a munkatársak által elvárt lehetőségek biztosítása között jelentős ellentét feszül”. 1292  A megkérdezettek ezzel összefüggésben viszont pozitív véleménnyel voltak például a kiszámítható előmenetellel és a szakmai képzésekkel kapcsolatos kérdéseknél. Fontos tanulság, hogy a megkérdezettek a rendszeren belül szeretnének előrejutni, amíg a karriermenedzsment-eszközök (például munkaköri karrier­utak, utánpótlási adatbankok) ezt lehetővé teszik. A közszolgálati karrierrel szoros összefüggésben a kutatás foglalkozott az ösztönzésmenedzsmenttel is. Itt fontos következtetés, hogy célszerű volna a munkakör-értékelés bevezetése, aminek köszönhetően az alacsonyabb bérezési és besorolási kategóriákba soroltak számára is kedvezőbb díjazás, magasabb presztízs társítható. (Ez utóbbiak hiánya ugyanis komoly problémaként mutatkozik a kutatás szerint.)

			A kutatás összességében nagyon hasonló következtetésre jut, mint amire magam is jutottam a közszolgálati törvények mögött meghúzódó jogpolitikai célok vizsgálata során. Szakács Gábor megfogalmazása szerint ugyanis a „hosszú távú stratégiai tervezést, építkezést nem célszerű a pillanatnyi érdekek oltárán feláldozni, és a »tűzoltás« kizárólagos módszerével válaszolni a felmerülő kihívások többségére”. 1293 

			















6. 
A közigazgatás személyzeti rendszerének egységes keretszabályozása – de lege ferenda

			A szervezeti és közszolgálati törvény felépítése, a személyzetpolitikai szervek szerepe

			A fentiek alapján megállapítható, hogy az államigazgatási szervekre és személyi állományra vonatkozó jogi szabályozás széttöredezett a Kit. hatálybalépésével. 1294 

			A szervezeti törvény szerkezete

			A fejezet eredményeire támaszkodva azt gondolom, hogy a közigazgatási szervezeti és közszolgálati jogi szabályozás önálló törvényi kereteket igényel (noha ellenkező példát is találhatunk erre a nemzetközi gyakorlatban). Ennek megfelelően a szervezeti törvény hatálya kiterjedne az államigazgatási szervek felépítésére és működésére, valamint az e szervekhez kapcsolódó politikai szolgálati 1295  és biztosi jogállás és jogviszony szabályaira. Az egységes szabályozás gondolata önmagában nem tekinthető újnak sem a jogalkotási előzmények, sem pedig a szervezeti joggal foglalkozó szakirodalom ismeretében. Egységes szervezeti törvény bevezetése melletti érvek köréből a Jat. fentiekben hivatkozott rendelkezésein túl az úgynevezett jogalkotási minőség operacionalizálható elemeivel történő összhang biztosítására – így például a belső és külső koherencia biztosítása, a világosság, az érthetőség, az átláthatóság, a jogelveknek való megfelelés; pontosság egyértelműség – hívom fel a figyelmet. 1296  Álláspontom szerint önálló szervezeti kódex megalkotása ugyanis kizárólag a felsorolt elvek figyelembevételével, egységes koncepció alapján, a hatályos szabályozás újragondolásával lehetséges. A szervezeti törvény szervi hatálya kapcsán legalább két lehetséges út mutatkozik: az egyik, hogy a jogalkotó valamennyi államigazgatási szervre (beleértve a jelenlegi központi államigazgatási szerveket, valamint a területi államigazgatási szerveket), vagy kizárólag csak a központi államigazgatási szervekre rendeli alkalmazni a törvényt. 1297  Tekintettel arra, hogy a területi államigazgatás ­2010 óta tartó változásai következményeként a kormányhivatalok nagyméretű „megaszervezetekké” váltak, valamint vezetőik (a főispánok), politikai vezetők, jogállási szabályaik meghatározását szintén a szervezeti törvény keretei között tartom elképzelhetőnek. Az államigazgatási szervek egységes szabályozása melletti érveket erősítik továbbá, hogy az irányítás és felügyelet, mint az államigazgatási szervek közötti kapcsolatrendszer és működés lényegi elemei, 1298  a központi szervek és területi államigazgatási szervek esetében is értelmezendők.

			A közszolgálati törvény szerkezete

			A közszolgálati törvény 1299  hatálya a közigazgatási tisztviselők (szakmai vezetők és tisztviselők) szolgálati jogviszonyára vonatkozna. 1300  Úgy vélem, hogy az egyes igazgatási ágazatok és szervek nem tekinthetők teljességgel homogénnek (sem a foglalkoztató szerv, sem a foglalkoztató szervnél történő munkavégzés jellemzői alapján), így az itt dolgozó tisztviselők közszolgálati jogi szabályozása sem történhet teljesen azonosan (és minden bizonnyal a kormányzati személyzetpolitika sem terjedhet ki rájuk egységesen). 1301 

			György István 1302  és Hazafi Zoltán álláspontjával egyetértek, miszerint az államhatalmi szerveket „kiszolgáló hivatalokban végzett közigazgatási jellegű feladatok azt indokolják, hogy jogállásuk (az egységes közszolgálati törvény) hatálya alatt nyerjen jogi szabályozást”. 1303  Mint arra szintén rámutatnak az imént idézett szerzők, az autonóm államigazgatási szervek és az önálló szabályozó szervek személyi állományának megítélése lényegében attól függ, hogy a Ksztv. terminológiája szerint központi államigazgatási szerveknek tekintjük-e azokat, vagy sem, és inkább a kormánytól való függetlenségre, a szervezeti autonómiára helyezzük a hangsúlyt (ez utóbbi szempont az önkormányzati igazgatási szervek személyi állományának helyzetéről is dönthet). György István egy közbülső megoldást támogat, szerinte optimális megoldás az lenne, ha az akkor hatályos (Kttv.) szövegéből kikerülnének ezek a szervek, ugyanakkor a jogállási törvények utalnának a Kttv. mint háttérszabályozás alkalmazására. 1304  Hazafi Zoltán ettől eltérően, egyértelműen ellenzi a szervek kiemelését a Kttv. hatálya alól. Érvelése szerint „az egységes kormányzati személyzetpolitika alóli kikerülés vagy a kormányzati személyzetpolitikán belüli differenciálódás […] hatása komoly kockázatokat jelenthet a személyzeti működés, s azon keresztül a közigazgatás hatékonyságára”. 1305  Mindezek tükrében helyesnek tartom a Küt. hatállyal kapcsolatos megközelítését, amely alapján az államhatalmi szervek hivatalait, az autonóm államigazgatási szerveket és az önálló szabályozó szerveket közszolgálati jogi szempontból hasonlónak tekinthetjük (kiegészülve az olyan szervekkel, mint például a Magyar Tudományos Akadémia Titkársága). Ugyanakkor nem látom szükségesnek sem a szigetszerű jogállási szabályozás primátusát, sem az egységes kormányzati személyzetpolitika fenntartását.

			A rendvédelmi szervek igazgatási feladatokat ellátó személyi állománya esetében véleményem szerint a kérdés úgy fogalmazható meg, hogy a rendvédelmi (jellegű) szerv funkcionális vagy a közigazgatási tevékenységeket végző személyi állomány egységessége fontosabb-e. A közszolgálati jogalkotás trendjei a közelmúltban egyértelmű állásfoglalásra utalnak. Javaslatomban – tekintettel arra, hogy a későbbiekben munkaköri rendszer bevezetését szorgalmazom – ezt a kérdést a közszolgálati alkalmazottak által ténylegesen ellátott közigazgatási tevékenységek oldaláról közelítem. A közszolgálati törvény bizonyos mértékig tehát valamennyi idetartozó személyi rétegre kiterjedne.

			A közszolgálati törvény az európai közszolgálati rendszerek tapasztalatait is figyelembe véve kerettörvényi formát öltene. A kerettörvényi forma megteremtené a lehetőséget arra, hogy egységes kódexbe kerüljenek azok a jogállási szabályok, amelyek valamennyi személyi réteg esetében hasonlók vagy megegyezők.

			Így például a kerettörvény meghatározná az alapvető fogalmi kereteket, az általános magatartási követelményeket; kiterjedne a jognyilatkozatok szabályaira, a jogviszony létesítésének, módosításának és megszűnésének közös szabályaira, valamint a jogviszony tartalmának egyes közös pontjaira (például az illetmény-előmeneteli és teljesítményértékelési rendszer közös elveire és szabályaira). Ahogy azt Kiss György megfogalmazza, dogmatikájában egy jogviszony létezik: a közigazgatási tisztviselői jogviszony. 1306  Mint ahogy arra ugyancsak Kiss György utal, a differenciálódás és a fragmentáció fogalmak nem teljesen fedik egymást. Míg az előbbi nem feltétlenül érinti a közszolgálati életpályát, addig utóbbi merőben eltérő életpályákat hozhat létre. 1307  A kerettörvény minden bizonnyal „orvosságot jelentene” a fragmentációra, és – Lőrincz Lajos meghatározása mentén – a közszolgálati törvényt átható koherens közigazgatási személyzetpolitika és pragmatika lehetőséget nyújtana a szükségszerű differenciálásra is (például a képesítési követelmények, a kinevezési feltételek, az illetménypótlékok vagy éppen a munkaidőre vonatkozó specialitások tekintetében). 1308 

			A differenciálásra elméletileg többféle megoldási út nyílna; 1309  az egyik megoldás szerint a törvényen belül helyezkednének el az általános szabályok mellett a különös szabályok is (ez a megoldás azonban már túlterjeszkedne a kerettörvény keretein), 1310  a másik megoldásban a kerettörvény megtartaná keretjellegét, s csak az általános szabályokat tartalmazná, így az ágazati szabályok önálló jogállási törvényekben, de egymással harmonizálva részleteznék a közigazgatási tisztviselők jogviszonyának egyes tartalmi elemeit. 1311  A kerettörvényi jelleg megtartása érdekében a második alternatíva megvalósítását javaslom. A kerettörvény tételesen tartalmazná a felhatalmazó rendelkezéseket a speciális szabályok meghatározására. A felhatalmazó rendelkezések alapján külön törvények állapítanák meg a kormányzati igazgatás személyi állományára (beleértve ebbe a rendvédelmi szervek igazgatási feladatokat ellátó személyi állományát is) és az önkormányzati igazgatás személyi állományára vonatkozó eltérő szabályokat. A különleges jogállású szervek esetében pedig a kerettörvény az egyes jogállási törvények számára adna felhatalmazást. Az első megoldás során a kerettörvény általános szabályai mindenkire vonatkoznának, ez lenne a törvény általános része. A törvény különös része foglalná össze a speciális szabályokat. Ezek egyik nagy fejezete csak a kormányzati igazgatási személyzetre, másik fejezete pedig kizárólag az önkormányzati személyzetre vonatkozna. A törvény keretjellegét a „szó szoros értelmében” véve csak a különleges jogállású szervek számára őrizné meg. Tehát a törvény különös részének harmadik fejezete kizárólag a felhatalmazó rendelkezéseket fogalmazná meg a jogállási törvények számára.

			A kerettörvénnyel szemben azonban lényeges követelmény, hogy adjon megfelelő támpontokat a szükséges eltérések irányához és mértékéhez is. 1312  Ahogy Linder Viktória fogalmaz, „a hazai közszolgálati lét nem tűnik stabilnak. […] A közszolgálati közösségépítéshez kiszámítható jogi környezetre és viszonylagosan állandó közegre lenne szükség. Ennek a kiszámítható jogi környezetnek esélyegyenlőséget, egyenlő bánásmódot kellene biztosítania mind a közigazgatásba, mind annak vezető pozícióiba történő bejutáshoz, mind az ott történő boldoguláshoz. Az eltérő jogállás, lehetőségek ugyanakkor nem csupán az egyes emberek, de a különböző közszolgálati kategóriák között is fennállnak.” 1313  Megfelelő támpontok és a kiszámítható jogi szabályozás nélkül a közszolgálati jogi szabályozás a jogalkotó szubjektíven vezérelt, 1314  többnyire politikai szempontból „átitatott” döntésére marad.

			A személyzetpolitikai szervek rendszere

			A közszolgálatot érintő kormányzati döntések megalapozásához célszerű lenne a Kormány vagy miniszterelnök köré koncentrálni a közszolgálati jogalkotással és a személyzetpolitikai célkitűzések kialakításával (tehát az összkormányzati személyzetpolitikával) kapcsolatos főbb feladat- és hatásköröket 1315  (azzal, hogy a közszolgálati törvény az önkormányzati és a különleges jogállású szervek vezetői számára értelemszerűen önállóságot biztosítana számos személyzetpolitikai kérdésben).

			A közszolgálati fejlesztések során azonban mindenképpen szükség van egy olyan szervezetfejlesztéssel és személyzetpolitikával foglalkozó szerv létrehozására, 1316  amely nem kötődik szervezeti érdekekhez, és így horizontálisan alkalmas a közigazgatási személyzetpolitika és pragmatika koherens működésének folyamatos nyomon követésére. Ez nyilvánvalóan kiküszöbölné a rendszerirányítás jelenlegi – fentebb tárgyalt – megosztottságát, ami ugyancsak hozzájárul a fragmentációs folyamatokhoz. A jogviszony tartalmában egyre erőteljesebben megjelenő decentralizált szabályozás ugyancsak egy ilyen függetlenül működő központi szerv létrehozásának igényét mutatja. 1317 

			Ennek mintájaként szolgálhatna a szlovák közszolgálati törvény, amely – ahogy arról korábban már írtam – szabályozza a Közszolgálati Tanács 1318  jogállását. A Ktv. már a rendszerváltozást követően rendelkezett egy hasonló jogállású tanácsról, de a testület felállítására sohasem került sor, 1319  ez a hiány akár pótolható is lenne a Közszolgálati Tanács felállításával. A testület felügyeleti, ellenőrző, koordinációs, tanácsadó, véleményező és javaslattételi joggal rendelkezne. 1320  Tagjait – a miniszterelnök javaslatára – vagy az Ország­gyűlés választaná meg, vagy a köztársasági elnök kérné fel, s nevezné ki határozott időre a közszolgálat elismert és kimagasló szaktudású elméleti, gyakorlati szakemberei közül. A Tanács többek között véleményt nyilvánítana a közigazgatást és személyi állományát érintő jogszabályok tervezeteiről. Felügyelné az egységes joggyakorlat biztosítását, ellenőrizné az egyes közigazgatási szervek (szakmai) vezetőinek munkáltatói joggyakorlását, a közszolgálati jogszabályok végrehajtását, tágabb értelemben tehát nyomon követné a kormányzati igazgatási szervek szektorális személyzetpolitikáját és az önkormányzati és különleges jogállású szervek önálló személyzetpolitikáját. Ennek alapján javaslatot dolgozna ki a jogi szabályozás továbbfejlesztésére. Szakmai, módszertani ajánlást dolgozna ki – többek között például – a közigazgatási tisztviselők kiválasztására, minősítésére (értékelésére), képzésére és továbbképzésére. A KSZDR alapján elemezné és értékelné a létszám, képzettség, illetményviszonyok alakulását, a változások okait.

			Mindez átvezet bennünket Lőrincz Lajos már idézett – közszolgálati pragmatikára vonatkozó – meghatározására, amely kiegészíthető Hazafi Zoltán megjegyzéseivel. Szerinte a közszolgálati pragmatika megfelelő jogi szabályozása önmagában még nem elégséges, „az uralkodó jogias felfogásnak” a személyzetpolitikai célkitűzéseket is megfelelően tükröznie kell. Az átgondolt közszolgálati fejlesztéseknek a kidolgozása és megvalósítása tehát csak többéves időszak eredménye lehet. Ennek a programozott fejlesztésnek az eszköze lehetne a közszolgálati HRM fejlesztési keretrendszer. A keretrendszer biztosítaná, hogy a decentralizációnak és deregulációnak köszönhető nagyobb rugalmasságot a közigazgatási szervek ki tudják használni. A keretszabályok, garanciák, alapelvek, valamint a főbb anyagi és eljárási szabályok közszolgálati törvényben való rögzítése mellett a keretrendszer részeként létre lehetne hozni az úgynevezett közszolgálati HRM kiválósági modellt. A modell a törvényből hiányzó kérdések belső szabályozását, valamint az egységes részletkövetelményeket úgynevezett soft szabályozási eszközökkel határozná meg. Ennek alkalmazása egyszerre tenné lehetővé a helyi folyamatok rugalmas kialakítását és a minőségi követelmények egységes érvényesítését. A modell valójában egy minőségbiztosítási szabvány lenne, amely amellett, hogy minőségi standardok alapján keretet nyújt a helyi folyamatok és szabályok kialakításához és folyamatos fejlesztéséhez, egyúttal háttértámogatást is nyújtana a Tanács felügyeleti, ellenőrzési és koordinációs feladatainak ellátásához is. A keretrendszer kialakításában, fejlesztésében és működtetésében a Tanács a Nemzeti Közszolgálati Egyetemmel működhetne együtt. 1321  Az Egyetem a Tanáccsal való együttműködésben folyamatos módszertani támogatást nyújthatna. 1322  A hatáskörök megosztását a 3. ábra szemlélteti.

			[image: A diagram három egymás fölött elhelyezkedő dobozt ábrázol, amelyek a közszolgálati tanács, a kormányzati központ és a közigazgatási szervek szervezeti hierarchiáját mutatják be magyar nyelven.  MI által generált leírás]

			3. ábra. A közszolgálati személyzetpolitikával és jogalkotással összefüggő hatáskörök megosztása

			Forrás: a szerző szerkesztése

			A munkáltatói szerep meghatározása, a munkáltatói jogok gyakorlása és a kiválasztás (pályázati eljárás és képesítési követelmények) szabályai

			A munkáltatói szerep meghatározása és a munkáltatói jogok gyakorlása

			Mint bemutattam, sokféle jogtechnikai megoldás született a munkáltatói szerepkör kialakítására. Mindegyikben közös azonban, hogy a munkáltatói jogokat teljesen vagy nagyrészben az egyes közigazgatási szervek gyakorolják. Az állam csak szimbolikusan vagy még úgy sem jelenik meg a jogviszony alanyaira vonatkozó szabályok között. Ezekhez képest újszerű a Kit. és a NAV szjtv. rendszere, amelyek nem a közigazgatási szerveket és nem is az államot, hanem a Kormányt jelölik meg munkáltatóként. Ezáltal lehetőség nyílik az alárendelt szervek viszonyában a rugalmas humánerőforrás-gazdálkodás és mobilitás megteremtésére. Ebből az elgondolásból kiindulva – részben Horváth István 1323  és Hazafi Zoltán 1324  javaslatait is alapul véve – hatékony megoldást jelenthetne, ha egységesen az állam, illetve az önkormányzat lenne a közigazgatásban a munkáltató. Ez megteremtené a kormányzati és önkormányzati igazgatás, valamint a különleges jogállású szervek igazgatásának közös munkáltatói hátterét. A munkáltatói jogok gyakorlásának nyomon követése a korábban felvázolt Közszolgálati Tanács feladata lenne. A tisztviselő felett a munkáltatói jogokat az állam, illetve az önkormányzat nevében az egyes közigazgatási szervek hivatali szervezetének vezetői gyakorolnák. 1325 

			Kiválasztás: pályázati eljárás és képesítési követelmények

			A kiválasztási feltételekről csupán annyit szól a Kit., hogy – az általános törvényi követelményeken túl – a munkáltatói jogkör gyakorlója meghatározza az álláshely betöltésének szakmai feltételeit, s ehhez figyelembe kell vennie a kormányrendeletben meghatározott szempontokat. 1326  A rendelet ehhez annyit tesz hozzá, hogy a kormányzati igazgatási szerv szakmai összetétele, az ellátandó feladatok jellege alapján és a helyi munkaerőpiac helyzetének figyelembevételével kell a követelményeket megállapítani úgy, hogy biztosított legyen az álláshelyen ellátandó feladatok szakszerű és hatékony ellátása. 1327 

			A kiválasztás módjáról a munkáltató szabadon dönthet. Meghívásos vagy pályázati eljárást alkalmazhat. Pályázati eljárás esetén kinevezést adni csak olyan személynek lehet, aki a pályázaton részt vett, és a pályázati feltételeknek megfelelt. 1328  Közszolgálati szabályzatban kell meghatározni a kormányzati szolgálati jogviszony létesítésének rendjét, a kiválasztási eljárás – kormányzati igazgatási szerven belüli – szabályait. 1329  Ebből a szabályozásból az látszik, hogy a szervek felhatalmazást kaptak a kiválasztási feltételek és a kiválasztási folyamat meghatározására. Ugyanakkor a kiválasztási feltételek meghatározására munkakörök hiányában nincs lehetőség. Ha viszont nincsenek munkakörönként meghatározott szakmai feltételek, akkor a kiválasztás sem alapulhat az érdemeken, a tisztességen és a versenyen.

			A brit példánál bemutatott hármas követelményrendszer teljesítéséhez arra is szükség van, hogy központilag meghatározzák azokat a feltételeket, amelyek teljesülése nélkül nem beszélhetünk érdemeken alapuló, tisztességes és versenyalapú kiválasztásról. Például fontos lenne annak egységes meghatározása, hogy milyen kiválasztási módszerek, technikák alkalmazása elégíti ki a szakmailag hiteles kiválasztás követelményét. 1330  Hogyan kell kialakítani az egyes folyamatokat ahhoz, hogy megfelelően érvényesüljenek az esélyegyenlőség, a diszkriminációmentesség, a szakmai teljesítmény, a tisztesség és a teljesítmény elvei. Az Ásztv.-hez kapcsolódó bírósági döntések ugyancsak rámutattak arra, hogy a megfelelő törvényi keretek hiányából komoly jogértelmezési problémák fakadhatnak. Természetesen az ellentétes irányba sem szabad „túlzásokba esni”, a túlszabályozottság ugyanúgy aláássa a rendelkezések hatékony alkalmazhatóságát. 1331 

			Ugyan a jelenleg hatályos szabályozás alapján arra is lehetőség van, hogy a szervek megkeresésére a Személyügyi Központ lefolytassa a fair kiválasztást, 1332  de ez egyrészt kiveszi a szervek kezéből a folyamatot, másrészt az eljárás eredménye nem köti a szerveket. 1333  Ez a szabály alapvetően megkérdőjelezi a lefolytatott eljárás hitelességét, hiszen olyan személyt is kinevezhetnek, aki nem a legalkalmasabb az eljárás eredménye alapján. 1334 

			Az egyes közszolgálati jogállások összehasonlítása alapján kijelenthető, hogy egyértelmű tendencia a képesítési követelmények decentralizálása is. Ennek előnye lehet az álláshely betöltéséhez szükséges szakmai feltételek helyi szinten való pontos ismerete. Hátránya ugyanakkor a mobilitási és előmeneteli lehetőségek szűkülése. Ha az egyes álláshelyek esetében a munkáltatói joggyakorlók más-más szakmai előírásokat írnak elő, a közigazgatási szervek közötti átjárhatóság nehezebbé válik. Ez keretszabályok és munkakörök hiányában széttartó, egymással nem harmonizáló és az egyes közigazgatási szervek szintjén szigetszerű megoldásokhoz vezethet. A keretszabályozás nem járhat a szakmai feltételek túlzott mértékű enyhítésével, vagy esetleges eltörlésével, mert azok jelentik a patronázs kiküszöbölésének garanciáit, a zsákmányrendszer kialakulásának korlátait. 1335  Célszerű lenne tehát az irányadó képesítési követelményeket, az alkalmazható kiválasztási módszereket és eszközöket, a kiválasztási eljárás alapvető törvényi keretszabályait és az egyes munkaköröket egymással harmonizálva, központi szinten meghatározni.

			Ennek tükrében mindenkire kötelező pályázati eljárás bevezetése javasolható. A kerettörvénynek azonban csak a legfontosabb szabályokat kellene meghatároznia. Így például azt, hogy hol és mennyi ideig kell a pályázati felhívást közzétenni; melyek a felhívás kötelező tartalmi elemei; mennyi ideje van a pályázóknak a pályázatuk benyújtására; melyek a pályázat kötelező tartalmi elemei; mennyi idő alatt és kinek kell majd a pályázatokat elbírálnia. Azt is, hogy meg kell-e hallgatni a pályázókat; illetve mennyi időn belül kell értesíteni őket a pályázat eredményéről. Végül a kerettörvénynek a pályázók jogorvoslati lehetőségeire is ki kell térnie. 1336  A pályázati feltételeknek a munkaköri követelményeket kellene tükrözniük. Az alapvető képesítési követelményeket pedig a munkaköri követelmények között kellene meghatározni a munkaköri referenciakeret alapján (a munkakörök jellemzőire később még részletesen is kitérek). A munkaköri követelmények általános szabály szerint a képesítések szintjét írnák elő. A pontos iskolai végzettség típusának meghatározása már a pályázat kiírására jogosult közigazgatási szerv feladata lenne. A pályázók toborzása, meghallgatása és szelekciója során a közigazgatási szervek – a fentiekben felsorolt kötelező eljárási szabályok kereteihez igazodva – választhatnának különféle kiválasztási eszközök és módszerek közül. A választható kiválasztási eszközökről és módszerekről a kormányzati igazgatás esetében a kormányzati központ (összkormányzati személyzetpolitika), a különleges jogállású szervek és önkormányzati igazgatási szervek esetében önálló szektorális személyzetpolitika (a közigazgatási szerv) döntene. A vezetőkiválasztás során (a vezetői munkaköröket érintően) javasolható, hogy a pályázatok elbírálásában egy független szakembereket is tartalmazó értékelőbizottság vegyen részt. Szakértői munkakörökben a kiválasztási eljárásnak vizsgával kellene zárulni, ami több pályázó esetén akár versenyvizsga jelleget is ölthetne. 1337  A kinevezési jogkör gyakorlójának döntését mindkét esetben kötnék az eredmények; például úgy, hogy több pályázó esetén kizárólag a rangsor első néhány helyezettje közül választhatna. Előbbi követelmény a kiválasztás demokratizmusát, míg utóbbi annak hatékonyságát növelné. A kiválasztások és a közigazgatás személyi állományának statisztikai és demográfiai jellemzőiről a Nemzeti Közszolgálati Egyetem évente jelentést készítene. A kiválasztás jogszerűségét, valamint az eszközök és módszerek alkalmazhatóságát, hatékonyságát a Közszolgálati Tanács ellenőrizné.

			A közszolgálati jogviszony dinamikájának lehetséges szabályozása

			Az alábbi következtetések és javaslatok fogalmazhatók meg a közszolgálati jogviszony dinamikájának szabályozására, ha a jogalkotó – az előbbi fejezetben tárgyalt merit system elveit is figyelembe véve – egységes kerettörvény keretein belül szabályozná a közigazgatási tisztviselők jogállását.

			A szerződéses foglalkoztatás lehetőségei

			Úgy tűnik, hogy a szerződéses foglalkoztatás térnyerése mai napig ható tendencia. A terjedés fentebb tárgyalt valamennyi típusára találhatunk példát. Így van olyan törvény, amely a kivételes jelleget megszorító mennyiségi kvótával vagy közhatalmi hatásköri megkötéssel hangsúlyozza. Van olyan törvény, amely a feladatellátásra tekintettel alkalmazott korlátozás mentén a polgári jogi jogviszonyoknak is teret enged. A fizikai alkalmazottak mindegyik vizsgált törvény hatálya alatt munkaviszonyban állnak. Olyan megoldással azonban még nem találkozhattunk, amely teljesen egyenértékű módon tenné lehetővé a kormányzati szolgálati jogviszony és a munkaviszony létesítését. A közigazgatás foglalkoztatási struktúrája tehát nálunk is – igazodva a nemzetközi folyamatokhoz – egyfajta mérsékelten duális rendszert alkot.

			Nemcsak a kétféle jogviszony együttes jelenléte, de azok elhatárolásának bizonytalan jellege is megfigyelhető a magyar közigazgatás közszolgálati törvényeiben. Ezt támasztja alá, hogy a Kttv. ugyan törekszik a közhatalmi, illetve nem közhatalmi hatáskörellátás elválasztására, ám a Kit. és a Küt. már a szándékot sem mutatja erre. A kérdésben a francia közszolgálat jogfejlődésekor ismertetett pragmatikus szempontok szolgálhatnak válasszal. A (tartósan) munkaerőpiaci kitettséggel érintett területeken (tehát elsősorban a közigazgatás specialistáinak a körében) és az EU-projektek megvalósításakor indokolt lehet rugalmasabb munkavégzési feltételeket biztosítani, még úgy is, hogy azzal akár közvetlenül vagy közvetetten közhatalmi hatáskörgyakorlásra kerülhet sor.

			Ennek feltételei valójában már most is adottak (lennének) a magyar közigazgatásban. A Küt. ugyanis meghatározott különleges jogállású szerveknél közszolgálati munkaszerződéssel létesíti a köztisztviselők közszolgálati jogviszonyát. E jogintézménynek az a legnagyobb előnye a közhatalmi hatáskörök gyakorlásával összefüggésben, hogy a szerződésben nem szabályozott kérdésekben a közszolgálati jogviszonyra a Küt.-ben, nem pedig az Mt.-ben­ foglaltakat kell alkalmazni. Ebből egyrészt az következik, hogy szerencsésebb volna inkább közszolgálati szerződésnek nevezni. Másrészt – és a javaslat szempontjából ez a fontosabb – a Küt. (vagy bármely, akár egy egységes közszolgálati törvény) bázisán a rugalmas (például munkaidő- vagy illetmény-) megállapodás mellett biztosítani lehetne azokat a garanciákat is, amelyek lehetővé teszik például a szerződéssel foglalkoztatott tisztviselő fokozott felelősségének érvényesítését, gazdasági vagy politikai összeférhetetlenségének megőrzését. A fizikai alkalmazottak esetében indokolt az Mt. alapozású munka­viszony fenntartása.

			A kinevezés és kinevezésmódosítás szabályozása

			Általános szabály szerint azonban továbbra is a kinevezés fenntartása javasolt. Általános tendencia, hogy a legtöbb pragmatikai elemet érintően növekszik a munkáltató akaratautonómiája, ez óhatatlanul azt eredményezi, hogy a kinevezés is egyre inkább egyoldalú aktusszerű jellemvonásokat vesz fel.

			Ez önmagában nem lenne probléma, a kinevezésmódosítással együtt vizsgálva azonban annál aggályosabb. Az egyoldalú kinevezésmódosítás általános szabálya a Kit.-et és az Ásztv.-t érinti (ez utóbbit ­2022. december ­31-ig­ érintette). Egyúttal mindkét törvény esetében hiányoznak a jogviszony tartalmának elemei közül azok a rendelkezések is (például tervezhető előmenetel), amelyek ellensúlyozni tudnák a jogviszony dinamikus elemeinek egyértelmű munkáltatói „erőfölényét”. Egységes kerettörvényi szabályozás esetére általános szabály szerint a kinevezés közös megegyezéssel történő módosítása javasolható. Indokolt a lehető legszűkebb körben meghatározni az általánostól eltérő speciális szabályok körét. A Kttv.-ben, Küt.-ben­ vagy NAV szjtv.-ben­ jelenleg is megtalálható garanciák mellett továbbiak beépítése is elképzelhető; például tájékoztatási kötelezettség előírása a kinevezésmódosítást megelőzően (az általános magatartási követelményeket meghaladóan, a jogintézményre vonatkozó szabályok között), vagy a kivételesen egyoldalú kinevezésmódosítást követő, felmentési kérelem beadására nyitva álló határidő kiterjesztése.

			A jogviszony tartalmában bekövetkező változások (például az illetményrendszer oldódása), valamint a kinevezési és kinevezésmódosítási jogkörök egyoldalú aktusjellegének megerősödése egyaránt a méltányos mérlegelés elvének szükségességére mutatnak rá. Az alapelv – akárcsak a tájékoztatási kötelezettség – az általános magatartási követelmények körébe sorolható, valamennyi részletszabályt átható rendelkezés lenne (amit a jogalkotó a tájékoztatási kötelezettség mintájára az egyes jogintézmények függvényében konkretizálni tudna). A munkaszervezés eszköze a kinevezéstől eltérő ideiglenes foglalkoztatás volna.

			A pályabiztonság erősítése – az álláshely szerepének és a szubjektív jogintézmények alkalmazásának felülvizsgálata

			Ahogy bemutattam, az álláshelyalapú rendszer szinte teljesen kiiktatja a foglalkoztatás stabilitását, a jogviszony fenntartásának védelmét. Ezért a jogviszony megszüntetésére és a pályabiztonságra vonatkozó következtetéseknél és javaslatoknál először vissza kell kanyarodni kicsit a jogviszony létesítéséhez. A kinevezésnek ugyanis nem konkrét álláshelyre vagy munkakörre, hanem besorolásra kellene létrejönnie (ami alacsonyabb vagy magasabb értékű munkakörben is ugyanazt az elnevezésű besorolást jelentené; függetlenül attól, hogy a magasabb értékű munkakör egyébként magasabb díjazást jelentene). Ez azt eredményezné, hogy bár konszolidáltan továbbra is az álláshely volna a létszámgazdálkodás alapegysége, ám sokkal kevésbé határozná meg a jogviszony fenntartását. Így az álláshely visszavonása a felmentési rendszerben elsősorban a létszámcsökkentéssel összefüggésben fejtené ki hatását. A létszámgazdálkodás folyamata a személyügyi döntéstámogató rendszerbe beépülne, ami folyamatosan nyomon követhetővé tenné a létszám növekedését, az álláshelyek feladatok mértékével arányos kiosztását (a feladatfinanszírozás „kiskapuinak” kijátszását meggátolná a kormányzati igazgatáson belül a jelenlegi hat-hónapos szabály alkalmazása 1338 ). A munkakör tartalmazná az ellátandó feladatokat. A munkaköri változások természetesen befolyásolhatják a kinevezést, a kinevezésmódosítást és a felmentést is. Javasolható azonban – a NAV szjtv. vagy a Hszt. mintájára 1339  – a munkakör megszűnésével összefüggő felmentési esetekben másik munkakör kötelező felajánlása, ha az a tisztviselő végzettségének és képzettségének megfelel.

			A bizalomvesztéshez hasonló szubjektív 1340  – valójában funkció nélküli – felmentési tényállások a rendvédelmi jellegű közszolgálati törvényekhez hasonlóan elhagyhatók volnának. 1341  Ezzel együtt is biztosítható az, hogy a felmentési rendszer tekintettel legyen a tisztviselő gyenge teljesítményére, egészségi állapotának romlására vagy éppen méltatlan magatartására.

			A létszámgazdálkodási, előmeneteli és illetményrendszer kialakítása

			Az illetményrendszer kialakításának szempontjai

			Az illetményrendszer kialakításánál (minthogy absztrakcióról van szó), ahogy arra György István és Horváth Attila is utal, figyelemmel kell lenni számos tényezőre (amelyeknek nagy része – legalábbis a jogi követelmények felől – fedi a Kártyás Gábortól kölcsönzött szempontokat is). Így államháztartási szempontból a költségvetés teherbíró képességére, a munkaerőpiaci versenyképességre és az illetmények inflációhoz való viszonyára; közigazgatási jogi szempontból a közigazgatási szervek eltérő jellegére, típusára és a foglalkoztató közigazgatási szerv hierarchiában elfoglalt helyére; közszolgálati jogi szempontból a tisztviselők iskolai végzettségére, betöltött munkakörére és a teljesítményére. 1342 

			Méltányos illetményrendszerről akkor beszélhetünk, ha tisztességes és megfelelő illetményszintekből áll, az illetmény megállapítása során a munkáltató méltányos eljárásrendet követ, illetve érvényesül az elszámoltathatóság és átláthatóság. A Kit. jelenleg egyik feltételnek sem felel meg a hiányos szabályozás miatt. Akkor tisztességes és megfelelő az illetmény mértéke, ha tükrözi a munkakör szervezeti célkitűzésekhez való arányos hozzájárulását, a betöltött pozíció jellemzőit (méretét és súlyát), valamint az egyéni munkateljesítményt. A méltányos eljárásrend azt jelenti, hogy az illetmény megállapítása stabil keretkritérium-rendszerben történik, az illetményről való döntés nem szubjektív szempontokon, hanem tényszerű értékelésen alapszik. S végül az elszámoltathatóság és átláthatóság akkor érvényesül, ha a rendszer az állampolgárok számára is átlátható, értelmezhető. 1343 

			A létszámgazdálkodás felépítése

			A foglalkoztatás alapja szervezési és költségvetési értelemben megmaradna a centralizált álláshelyalapú létszámgazdálkodási rendszer. A munkavégzés feltételei azonban az egyes közigazgatási szervek jogszabályban megállapított feladatai, szervezeti és működési dokumentumokban rögzített feladatkörei alapján kialakított munkakörökhöz igazodnának. A munkakörök kialakítása központilag megalkotott keretszabályozáson belül, decentralizált módon az egyes közigazgatási szervek feladata lenne. A központi keretszabályozás munkakörelemzés és -értékelés alapján felvázolná a leginkább jellemző referencia-munkaköröket (és munkaköri leírásokat), s ezeket rendszerezve tartalmazná az előmeneteli és illetményrendszer alapját jelentő munkaköri osztályokat, ezek munkaköri kategóriáit és munkaköri fokozatait. A referencia-munkakörök elemzése a Nemzeti Közszolgálati Egyetem, értékelése a Közszolgálati Tanács feladata volna. A közigazgatási szervek feladata lényegében a saját munkaköreiknek a referencia­keretekhez történő hozzáillesztése, azoknak való megfeleltetése és a munkaköri leírások konkretizálása lenne.

			A munkaköralapú előmeneteli rendszer felépítése

			A munkaköri osztályok munkaköri jellemzők szerint tagozódnának. A munkaköri jellemzők alapján megkülönböztethetők lennének a vezetői, szakértői és az ügyintézői munkaköri osztályok. Ezek általános jellegük miatt valamennyi közigazgatási ágazatban egységesen alkalmazható fogalmi készletet teremtenének, s valamennyi szervi körben további munkaköri kategóriákra és fokozatokra bonthatók lennének.

			Az előmenetel munkaköri osztályok, munkaköri kategóriák és munkaköri fokozatok között történne. Ezek jelentenék egyúttal az illetményben való előmenetel alapját is. 1344  Mint említettem, a munkaköri osztályok elsősorban a hasonló munkafolyamatokat rendszereznék egységes keretek közé. Az egyes munkakörök munkaköri osztályba való tartozásáról kizárólag a referenciamunkakör-értékelés és -elemzés alapján történő tényszerű munkáltatói besorolás döntene. A munkaköri osztályokat, azok értékelésének és elemzésének feltételeit a közszolgálati törvény rögzítené.

			A munkaköri osztályokon belül a munkaköri kategóriák teremtenék meg a munkakörök közötti vertikális előmenetel lehetőségét. A munkaköri feladatok, a munkakör komplexitása, szervezeten belüli értéke, a munkaköri feladatok ellátásához szükséges kompetenciák, szakmai elvárások, iskolai végzettség, felelősség stb. közötti különbségek jelentenék a kategóriák osztályokon belüli differenciálásának alapjait. A tisztviselő vertikális előmenetelét tehát elsősorban a közszolgálati törvényben meghatározott munkaköri feltételek teljesítésének tényszerű értékelése dinamizálná. Magasabb osztályba (a szakértői és az ügyintézői osztályok vonatkozásában) vagy kategóriába való bejutásra elsődlegesen belső pályáztatás alapján lenne lehetőség, külső pályáztatásra csak ennek hiányában kerülhetne sor.

			A munkaköri kategóriákon belül a tisztviselő tapasztalata, szolgálati ideje és érdemei szabnának keretet a munkaköri fokozatok közötti horizontális előmenetelnek. A hangsúly azonban nem a szolgálati időre, hanem a tisztviselő tapasztalatára, érdemeire (így például továbbképzésre, munkafeladatok teljesítésére, munkaköri kompetenciák és teljesítmény javulására, szakmai fejlődésre stb.) tevődne. A szolgálati időnek inkább a tisztviselő besorolásánál és a munkaköri osztályok és kategóriák közötti előmenetelnél lenne jelentősége. Ez azt jelentené a gyakorlatban, hogy a tisztviselő a magasabb értékű munkaköri kategóriában is a korábbival megegyező munkaköri fokozatba kerülne szolgálati ideje alapján (természetesen a munkakör értékének megfelelő magasabb illetmény fejében). A központi keretszabályozásnak (közszolgálati törvénynek) erre az előmeneteli formára nézve kizárólag „mérő- és ellenőrző pontokat” kellene rögzítenie. Azaz elveket, garanciákat és általános követelményeket kell felvázolnia az egyes munkaköri fokozatok közötti előmenetel biztosításához. Ennek keretei között a részletes előmeneteli politika szabályainak és dinamikájának kidolgozása a kormányzati igazgatási szervek esetében összkormányzati személyzetpolitikai hatáskör; az önkormányzati és a különleges jogállású szervek esetében pedig önálló személyzetpolitikai hatáskör alapján határozható meg (azzal, hogy a kormányzati igazgatásra kidolgozott szabályok ajánlásként, referenciaként javasolhatók). A feladat végrehajtásának koordinálása, ellenőrzése és harmonizálása azonban már a Közszolgálati Tanács feladat- és hatáskörébe tartozna. A munkaköri fokozatok elnevezései egységesek lennének (ezek jelentenék a fent említett besorolási fokozatokat is), ami adminisztratív szempontból megkönnyíteni a tisztviselők közigazgatási szervek közötti mobilitását. 1345 

			Az illetmény számításának módja

			Függetlenül attól, hogy milyen előmeneteli mechanizmus érvényesül az egyes munkaköri fokozatok között, ehhez igazodóan a tisztviselő illetményének számítására elméletileg számos módszer elképzelhető. Ennek egyik lehetséges változata megtartaná a „rendes” előmenetel alapelveit és logikáját a munkaköri fokozatok között, ám a jogalkotó – hasonlóan a honvédelmi életpályához 1346  – megemelné az illetményalap, ezáltal az alapilletmény és ezen keresztül további egyéb illetmény­elemek összegét is. A következő alternatíva nem az illetményalap összegének módosításával, hanem a munkaköri fokozatokhoz kapcsolódó szorzószámok mértékének növelésével járulna hozzá az alapilletmény emelkedéséhez (ami így az illetményalapból számítható elemek súlyát nem befolyásolná). Példaként említhetők a Gazdasági Versenyhivatal vagy a Nemzeti Adó- és Vámhivatal korábbi szabályai, amelyek az általános illetményalapot megtartották, de az alapilletmény meghatározása esetében magasabb szorzószámokat kötöttek az egyes besorolási és fizetési fokozatokhoz. 1347  A harmadik alternatíva egyszerre eredményezné az illetményalap viszonyítási pontjának és a szorzószámok mértékének módosulását. Itt az alap­illetmény meghatározásának gyakorlata szakítana a mindenkori költségvetési törvényben meghatározott illetményalapból történő kalkulációval, amelynek helyét a Központi Statisztikai Hivatal által a tárgyévet megelőző évben hivatalosan közzétett nemzetgazdasági havi átlagos bruttó kereset összegével megegyező összeg venné át. 1348  Összességében ezekben a változatokban a munkáltatónak lényegesen kisebb lenne a mérlegelési jogköre, ami az érdemekre is kevésbé engedne reagálni, miközben a szolgálati idő jelentősége felértékelődne. A korábbi elemzésekkel (így többek között az intézménytörténeti előzményekkel, a nemzetközi trendekkel és a hatályos közszolgálati törvényekben foglalt szabályozási irányvonalakkal) összhangban a sávos illetményrendszer alkalmazása javasolható.

			A közszolgálati törvény tartalmazná a valamennyi igazgatási ágazatra nézve irányadó illetménytáblát, az alsó és felső sávok mértékét. A sávon belüli illetmény jelentené az alapilletmény összegét. A sávon belüli illetmény megállapítása változatlanul a munkáltatói jogkör gyakorlójának feladata lenne. Ezen a szinten kerülne sor a finomhangolásra. A munkáltatói jogkör gyakorlója a konkrét munkaköri feladatok, az adott munkakör komplexitásának, szervezeten belüli értékének, a munkaköri leírásban meghatározott kompetenciáknak, a megszabott szakmai elvárásoknak, az előírt iskolai végzettségnek, a feladatokhoz kapcsolódó felelősségnek stb. a jellemzőit veszi figyelembe. Nagyon leegyszerűsítve tehát nem történik más, mint a munkáltató megvizsgálja, hogy az adott fokozathoz tartozó sávon belül a tisztviselő milyen mértékben felel meg a különféle munkaköri követelményeknek (amelyeket korábban a referenciakeretekhez igazított hozzá).

			A közszolgálati törvénynek inflációkövető garanciákat kell tartalmaznia. Ez azt jelenti, hogy bizonyos mértékű infláció felett a Közszolgálati Tanács javaslata alapján felül kell vizsgálni a közszolgálati törvény illetménysávjait (elsősorban azok alsó sávjához rendelt értékét).

			Az illetmény további elemei

			Illetménykiegészítés

			Az elképzelés szerint az illetménykiegészítés elegendő teret biztosítana a közigazgatási szervek sajátosságainak (így például a NAV-nál vagy valamilyen rendvédelmi szervnél teljesített szolgálat) és hierarchikus (központi-területi-helyi) viszonyaiból fakadó különbségeinek érvényesítéséhez. 1349  A kiegészítés számításának alapja a tisztviselő munkaköri fokozatában a munkáltató által megállapított alapilletmény volna.

			Pótlékok

			A pótlékok jellemzően a tisztviselőre nézve hátrányosabb munkavégzési körülmény esetén vagy a tisztviselő valamilyen személyes képessége alapján járnak az alapilletményen felül. 1350  Azonban fontos követelménye a pótlékrendszernek az áttekinthetőség. 1351  Ezért indokolt kizárólag azokat a személyes és munkavégzési jellemzőket ilyen formában díjazni, amelyek az alapilletményben vagy az érdem­elismerésekben nem tudnak megfelelően megjelenni. A fenti elemzések alapján háromféle pótléktípus javasolható; ezek az idegennyelv-tudási pótlék, a munkaerőpiaci pótlék és a szolgálatiidő-pótlék.

			Ahogy arra Kártyás Gábor rámutat, a nyelvtudás figyelembevételének az illetménypótlékok között van a helye. A munkáltató szabad belátására ugyanakkor nem szabad rábízni (ennek általános okairól fentebb már szóltam). Alanyi jogon történő megállapítása (ahogy arra találhatunk fentebb példát) azonban ugyancsak nem támogatható annak „torzító” hatásai miatt. Az alanyi jogon járó nyelvtudási pótlék egyrészt kedvezőtlenül hat az illetmény-előmeneteli fokozatok közötti különbségekre, másrészt erőforrás-pazarló, harmadrészt (a második tényezőből fakadóan) torzíthatja a kiválasztást is. Egyetértve Kártyás Gáborral, a Kjt. megoldása követendő lehet, hiszen az csak az idegen nyelv indokolt és rendszeres használatát megkövetelő munkakörökben biztosít nyelvpótlékot. 1352 

			A munkaerőpiaci pótlék alkalmazására a munkaerőpiaci kitettséggel érintett munkakörök esetében lenne lehetőség, amivel a munkáltató igazodni tudna a helyi munkaerőpiacokon tapasztalható szakemberhiányhoz. Mindkét pótléktípus számára megfelelő alapokkal szolgálhatna a korábbiakban vázolt munkaköri rendszer.

			Végül fontos elgondolkodni a szenioritás közel sem egyértelmű megítéléséről. Mert bár a pályájuk elején lévők számára nem ez az elsődleges szempont, a szolgálati hűség és a pótolhatatlan tapasztalatok kizárólag ezen a tényezőn keresztül tudnak megmutatkozni a díjazásban. 1353  A nemzetközi gyakorlatban (például a lengyel közszolgálatban 1354 ) és a magyar (elsősorban rendészeti vagy rendvédelmi 1355 ) közszolgálati jogban 1356  sem új illetményelem a szolgálati időpótlék. Ez a pótléktípus azonban csak meghatározott szolgálati idő teljesítésével (és így munkaköri fokozatok betöltésével) válna elérhetővé, s kifejezetten a „senior” személyi állomány illetmény-előmeneteli perspektíváit bővítené.

			A pótlékokra vonatkozó közös szabályokat a közszolgálati törvény rendezné. A részletszabályok ágazatspecifikusan alakíthatók lennének. A munkaerőpiaci pótlék mértékét keretszabályok mentén a munkáltatói jogkör gyakorlója állapítaná meg, igazodva a helyi sajátosságokhoz. Az idegennyelv-tudási pótlék mértékét a munkakör-értékelés és -elemzés során indokolt megállapítani, s a referencia-munkakörökhöz igazodóan törvényben rögzíteni. A szolgálatiidő-pótlék mértékét meghatározott szolgálat után a közszolgálati törvény határozná meg. A pótlékrendszer harmonizációjának biztosítása a Közszolgálati Tanács feladata, a közszféra munkaerőpiaci viszonyainak folyamatos elemzése és erről jelentés készítése pedig a Nemzeti Közszolgálati Egyetem feladata volna.

			Az érdemelismerések rendszere

			Az illetményrendszer tehát az előbbiekben bemutatott illetményből és érdemelismerésekből tevődhetne össze (hangsúlyozva, hogy az illetményen kívüli juttatásokkal nem foglalkozom). Az érdemelismeréseket illetően szintén nem találkozhatunk egységes személyzetpolitikai felfogással a vizsgált közszolgálati törvényekben. Ennek ellenére világosan kimutathatók a különféle jogintézmények mögötti jogpolitikai szándékokból vagy jogszabályi rendelkezésekből azok a tényezők, amelyeket a jogalkotó az illetmény és az illetményen kívüli juttatások (például cafetéria vagy tanulmányi támogatás) körén kívül elismerni, jutalmazni kíván. Ezek a tényezők számos módon visszaköszönnek az egyes közszolgálati törvényekben, sokszor azonban saját törvényeiken belül is mellőzve a koherenciát, áttekinthetőséget, szabályozási kereteket vagy éppen a „mértéktartást”. Ennek alapján javasolható az alábbi érdemelismerési formák bevezetése: szakmai tanácsadó és főtanácsadó cím, teljesítményjutalom, jubileumi jutalom, célfeladat-jutalom, valamint jutalom.

			A fenti elemzésekből kiindulva, a szakmai tanácsadó és főtanácsadó cím bevezetése javasolható. Ennek mértéke szigorú határok közé lenne szorítva. Az adományozás és foglalkoztatás (ennek részeként a díjazás) feltételeit a közszolgálati törvény tartalmazná. 1357 

			Az összehasonlító vizsgálatok arra mutattak rá (és ezt a következő fejezet is egyértelműen megerősíti), hogy a teljesítményértékelés eredményének közvetlenül csak a teljesítményjutalom megállapítása során szabad megjelennie (persze ez nem zárja ki azt, hogy közvetetten, például a munkaköri fokozatok közötti előmenetel során ne lehetne figyelembe vennie a munkáltatónak a teljesítményértékelést). Teljesítményértékelés alapján a „konkuráló” jogintézményeket (így például az illetményeltérítést, a személyi illetményt vagy éppen a motivációs elismerést 1358 ) nem ismerné a közszolgálati törvény. A teljesítményjutalom nem épülne be a tisztviselők rendszeres illetményébe, hanem a korábbi tizenharmadik havi illetményhez hasonló, éves szintű, egyszeri jutalom lenne. Másik alternatívaként javasolható, hogy rendszeres, de az alapilletményt érintetlenül hagyó illetményelemként jelenjen meg (a NAV-os­ „teljesítménybér” mintájára).

			A jubileumi jutalom célja annak díjazása, hogy a tisztviselő pályafutása nagy részét szűkebb értelemben a közigazgatásban, tágabban a közszférában tölti el. Azaz a jog­intézmény elsődlegesen a tisztviselő hivatása iránti elkötelezettségét és hűségét, 1359  míg másodlagosan a pályafutása alatt megszerzett tapasztalatait és hozzáértését honorálja. Ez utóbbi megfontolás mögött az az elméleti alapvetés áll, ami szerint a tisztviselő minél több időt tölt el a közszolgálatban, ezen belül azonos munka­helyen, szakterületen, azonos feladat elvégzésével, annál mélyebb ismeretekre tesz szert, így munkáját alaposabban végzi, következésképpen jutalmat érdemel. 1360 

			A célfeladat-jutalom ugyanazt a funkciót töltené be, mint például a céljuttatás a Kit.-ben 1361  vagy a célfeladat a Kttv.-ben. 1362  Érdemes utalni arra, hogy a célfeladat-jutalom egy prémium típusú teljesítménybérezési forma, amelynek sajátosságát az adja, hogy a célfeladatot teljesítő kormánytisztviselőnek joga keletkezik a díjazásra a célfeladat teljesítését követően. 1363  Dogmatikai szempontból tehát jutalom, és nem illetményen kívüli juttatás.

			Végül, de nem utolsósorban, a jutalom egy gyűjtőkategóriát jelentene, amelybe elsősorban a jobbára erkölcsi jelentőségű vagy csekélyebb mértékű anyagi elismerések tartoznának (így például miniszteri elismerés, írásbeli dicséret vagy tárgyjutalom).

			A teljesítményértékelés szabályozása

			A teljesítményértékelés szabályozásának jogforrási szintjei

			A magyar közigazgatás teljesítményértékelési rendszereit a teljesítményértékelés elemei, folyamata, jogkövetkezményei és jogi szabályozásának jellege szerint hasonlítottam össze. Alapvetően valamennyi közszolgálati jogállási törvény szabályozza így vagy úgy a jogintézményt, viszonylag „egyszerű” a képlet az eddig tárgyalt pragmatikaelemekhez képest. 1364  Akárcsak az európai közszolgálati rendszerek gyakorlatában, úgy a magyar közigazgatás esetében is két- vagy háromszintű szabályozás a jellemző. Találkozhatunk olyan megoldással, amelyben a főbb anyagi jogi szabályok törvényben rögzítettek, a részletszabályok pedig kormány- és/vagy miniszteri rendeleti szinten (lásd Kttv., Riasztv.). Olyan megoldás is előfordul, ahol a második vagy harmadik szinten nem miniszteri rendeleti szabályok, hanem munkáltatói szintű szabályok bontják ki a részleteket (lásd Kit., Küt.). Ahol a Kttv. háttérjogszabályként jelenik meg, ott egyrészt bizonyos mértékben alkalmazzák a Kttv. teljesítményértékelési rendszerét, másrészt az eltéréseket megfogalmazó jogállási törvények mellett, azok felhatalmazása alapján alsóbb szintű munkáltatói szabályozásra bízzák a részletszabályok kimunkálását (lásd Ogytv., Ásztv.). Sajátos csoportot képvisel a NAV szjtv., ami a törvényi szabályokat közvetlenül munkáltatói szabályozással egészíti ki. Mindennek tükrében háromszintű – de se nem a Kttv.-re­ jellemző túlrészletezett, se nem a Kit.-ben­ vagy Ásztv.-ben­ tapasztalható alulszabályozott – struktúra javasolható; törvényi szinten foglalnának helyet a garanciális szabályok, kormányrendeleti szinten a közös részletszabályok, míg közszolgálati szabályzatban az egyes igazgatási ágazatokra, szervekre jellemző specialitások.

			A minősítés szerepe

			Érdemes utalni arra, hogy mindegyik jogállási törvény teljesítményértékelést alkalmaz, és a Kttv. kivételével nem rendelkezik minősítésről (a Kit. ugyan említi, viszont ennek csak az az oka, hogy eleinte átvette a területi kormányzati igazgatási szervekre nézve a korábbi állami tisztviselői törvény szabályainak nagy részét, ami a minősítést egyaránt használta). Javasolható a minősítés eltörlése, hiszen funkcióját tekintve lényegesebb különbségek nem mutatkoznak a teljesítményértékeléstől. 1365 

			A teljesítményértékelés definíciója

			Az egységes értékelési rendszer megvalósítása mellett szóló erős érvként jelentkeznek a teljesítményértékelésre vonatkozó törvényi definíciók. Egyrészt valamennyi esetben a munkáltatói jogkör gyakorlója a feladat címzettje (és ugyancsak valamennyi esetben átruházhatja ezt a feladatot a munkáltatói jogkör gyakorlója más tisztviselőre), másrészt minden esetben mérlegelési jogkörbe tartozó döntésről van szó, végül harmadrészt minden jogállás tekintetében írásbeliséghez kötött aktusnak minősül. Ezek tehát lényegesebb változtatást nem eredményeznének.

			A teljesítményértékelési kötelezettség kérdése

			Lényeges különbség azonban, hogy amíg a Kttv. (és ezzel összefüggésben az Ogytv. és az Ásztv.), a Riasztv., valamint a NAV szjtv. szerint a teljesítményértékelés a munkáltató kötelezettsége – ahogy az egyébként az európai közszolgálati rendszerek meghatározó többségében jellemző –, addig a Kit. és a Küt. esetében alapvetően a munkáltató lehetősége (joga), és csak a tisztviselő kérelmére válik annak kötelezettségévé. Természetesen ennek okai visszavezethetők a közszolgálati rendszerjegyek jellemzőire. Jól látható ugyanis, hogy azokban a jogállásokban, ahol több karrierjegy azonosítható (és nem álláshelyalapú létszámgazdálkodás működik), ott a teljesítményértékelés szabályozása egyfelől részletesebb, másfelől a munkáltató kötelezettségeként rögzített. Ez legalább két okból kifolyólag elgondolkodtató.

			Egyrészről a Kit. és a Küt. (de főleg az előbbi, míg az utóbbi az autonóm működésű szervei miatt kevésbé) az a két jogállás, ahol elméletileg a legnagyobb jelentősége van az illetmény meghatározása során a tisztviselő által nyújtott teljesítménynek, ahol már az illetmény megállapítása is részben a teljesítmény alapján történik, és ahol a közszolgálatban hagyományosan alkalmazott illetménymeghatározó kritériumok csak elvétve köszönnek vissza az illetményben.

			Másrészről a teljesítményértékelés csak akkor lehet alkalmas a munkáltató és a tisztviselő számára visszajelzésekkel szolgálni a munkavégzésről, ha folyamatos a teljesítménykövetelmények kitűzése, és így elfogadható, 1366  követhető és kiszámítható a munkáltató teljesítményelvárása a tisztviselővel szemben. 1367  Tekintve, hogy a magyar közszolgálati fejlesztések jellemzően jogi szabályozás által vezéreltek 1368  (és csak a közelmúltban kezdődött az angolszász jogi és igazgatási kultúra megoldásainak adaptálása), ez a legbiztosabb módon a közjogi szabályozás kötelező erejével biztosítható, legfőképpen akkor, ha a teljesítményértékelés eredményéhez komoly anyagi jellegű jogkövetkezmények társulnak (amelyek ugyancsak komoly garanciális védelmet igényelnek).

			A teljesítményértékelés jogkövetkezményei – jutalmazás vagy fejlesztés?

			Márpedig az európai közszolgálati rendszerek megoldásai, a jogintézménytörténeti áttekintés és a jogállási szabályok összehasonlítása egyaránt a jutalmazási célú jogkövetkezmények túlsúlyát mutatja. Az egyes jogállásokban alkalmazott előmeneteli és illetményrendszertől függően figyelembe veszik a teljesítményértékelés (és/vagy minősítés) eredményét például pályagyorsítás, pályalassítás, címadományozás, cím visszavétele, alapilletmény-eltérítés és jutalmazás, illetve akár a jogviszony megszüntetése során is (feltételezve, hogy a jogintézmény jogpolitikai céljának megfelelően jár el a munkáltató). 1369  A Kttv. kritikájaként értékelhető, hogy az összes – időrendben – következő törvény valamilyen módon rugalmasabb előmeneteli szabályokat fogalmazott meg. Ezért az előmenetelhez kapcsolódó munkáltatói intézkedések esetében célszerű a tisztviselő teljesítményét, érdemeit figyelembe venni iskolai végzettsége, tapasztalata, szakértelme és szolgálati ideje mellett. A díjazás esetében azonban érdemes óvatosan és fokozatosan, inkább kifejezetten jutalmazási céllal, és nem a tisztviselő illetményét/alapilletményét érintően felhasználni a teljesítményértékelés eredményeit. A teljesítmény ugyanis fontos, ám a közigazgatásban, az igazgatási tevékenység során nehezen mérhető és számszerűsíthető, sokkal inkább csak mérlegelési jogkörben, a munkáltatói jogkör gyakorlójának szubjektív ítélőképességével értékelhető. Ezzel kapcsolatban a nemzetközi tapasztalatok is az óvatosságra hívják fel a figyelmet. 1370  Ugyancsak veszélyes a teljesítményértékelés eredménye alapján a jogviszony megszüntetése, különösen igaz ez akkor, ha a teljesítményértékelés nem kötelező, és így a teljesítménykövetelmények sem folyamatosak és egyértelműek (legalábbis a teljesítményértékelésen keresztül). Továbbá akkor is, ha az értékelés informális marad, annak tartalma nincs meghatározva vagy kevéssé szabályozott, hiszen így az akár egy indokolás nélküli felmentéssel is felérhet. 1371 

			Ezzel szemben az összehasonlítás alapján úgy tűnik, hogy a tisztviselők egyéni fejlesztésére csak azokban a jogállásokban használják a teljesítményértékelés eredményeit, ahol a tisztviselők előmeneteli kötelezettségei miatt szükség van hosszabb távú egyéni továbbképzési tervek készítésére (így például a Kttv. vagy a Riasztv. esetében). 1372  Megítélésem szerint – Karoliny Mártonnéval egyetértve 1373  – nem „ördögtől való” elképzelés a teljesítményértékelés eredményeit jutalmazási és fejlesztési célokra egyaránt felhasználni, a hangsúly inkább a következmények megfelelő elválasztására kell hogy kerüljön. Amire az összehasonlítás alapján azt lehet mondani, hogy van is lehetőség, hiszen amelyik jogállás esetében kötelező a teljesítmény­értékelés, ott vagy évente (lásd például Riasztv.), vagy évente kétszer (lásd például Kttv.), vagy évente többször is (lásd például NAV szjtv.) lehetőség nyílik a tisztviselők munkateljesítményének értékelésére. Mindez megteremti annak kereteit, hogy a fejlesztési célok például tárgyév közben, a jutalmazási célok pedig a tárgyév végén határozzák meg az értékelés jogkövetkezményeit.

			

			A teljesítményértékelés tartalma – munkaköri követelmények és kompetenciák

			Ha visszakanyarodunk kicsit a teljesítményértékelés tartalmára, értékelési elemeire, akkor azt lehet mondani, hogy lényeges különbségek nem tehetők az egyes törvények között. Természetesen elnevezésbéli, szabályozástechnikai különbségek felfedezhetők, de lényegüket tekintve mindenhol sor kerül egyrészt a munkaköri/álláshelyi feladatok értékelésére, másrészt az ezekhez szükséges kompetenciák értékelésére.

			Ehhez két további megjegyzés fűzhető. Ezek közül az egyik az, hogy akár a Kttv. kötelező-ajánlott elemek szerinti, akár a Kit. kötelező-kiválósági elemek szerinti felosztása alkalmas lehet arra, hogy az egyes szervek vezetői ezeken keresztül érvényesítsék az adott igazgatási tevékenységre vonatkozó sajátosságokat, speciális munkavégzési jellemvonásokat, konkretizálják a munkaköri teljesítménykövetelményeket (ennek részeként, ahol a hatósági ügyintézés meghatározó, ott azt, ahol a stratégiaalkotás, ott pedig azt). Ahogy arra fentebb már utaltam, a vizsgált szervekben nagyjából közös, hogy az ott folyó munka közfeladatok megvalósítására irányul, ennek érdekében jogalkalmazói feladatokat látnak el, irányítási, felügyeleti, ellenőrzési feladatokat végeznek, közreműködnek a jogszabályok előkészítésében stb. 1374  Mindez azt eredményezi, hogy kisebb-nagyobb különbségek ugyan jelentkezhetnek, ám összességében hasonló kompetenciák szükségesek e feladatok ellátásához (ennek feltétele, hogy lehetőleg hasonló előmeneteli/munkavégzési rendszer működjön). Ez meglátásom szerint azt is jelenti, hogy nem feltétlenül van szükség arra, hogy igazgatási áganként más-más kompetenciákat értékeljenek. 1375 

			A teljesítményértékelés jogorvoslati lehetőségei

			Végül szükséges szót ejteni a teljesítményértékelés jogorvoslati lehetőségeiről. Mert például a jogorvoslati fórum meg tudja ítélni azt, hogy a tisztviselő valóban minden nap az előírt helyen és időben, munkaképes állapotban jelent-e meg a munkahelyén, feltéve, ha ezt a munkáltató szerv beléptetési rendszere rögzítette. Nem tudja viszont eldönteni azt, ha a tisztviselő azt nehezményezi, hogy a teljesítményértékelése során elemzőkészségére és ítélőképességére is csak „átlag alatti” értékelést kapott, noha meggyőződése, hogy mindkét téren kiemelkedők a képességei. Amíg ugyanis előbbi esetben ténymegállapítás történik, addig utóbbi vonatkozásában a jogorvoslati fórum vélhetően nem rendelkezik a kérdés eldöntéséhez szükséges kompetenciákkal. 1376  Így az a megoldás is javasolható, amikor hibás, valótlan ténymegállapítás és személyiségi jog sérelme esetén (lásd például Kttv.) kezdeményezhető jogvita; illetve az a megoldás is, amikor a teljesítményértékelés ellen önálló jogorvoslatnak nincs helye, és az az annak alapján hozott munkáltatói intézkedés elleni kereset keretében támadható (lásd például NAV szjtv.). 1377 

			A képzés és továbbképzés rendszerének felülvizsgálata

			A generalista jellegű közigazgatási képzések párhuzamosságának feloldása

			A fentiek alapján az alábbi következtetések és javaslatok fogalmazhatók meg. Az NKE biztosítja a közigazgatás számára szükséges generalista jellegű felsőoktatást. Alapszinten a közigazgatás-szervező szak célja a „közigazgatászok” 1378  képzése. Mesterszinten azonban korántsem egyértelmű, hogy az államtudományi, a kormányzás és vezetés vagy a közigazgatási szak feladata-e a közigazgatási vezetők képzése. A képzési és kimeneti követelmények, valamint a mintatantervek vizsgálata rámutat arra, hogy jelenleg az alap- és mesterszint közötti generalista jellegű tantervi, oktatásmódszertani és megközelítésbéli egymásra épülés a közigazgatás-szervező és államtudományi képzések között figyelhető meg leginkább. Mindkét szak multidiszciplináris jellegű, jogtudományi és államtudományi (ezen belül jelentős közigazgatás-tudományi 1379 ) hangsúllyal. Ezekhez képest a kormányzás és vezetés, valamint a közigazgatási képzések inkább a továbbképzésekre jellemző tréningmódszertant alkalmazzák, a mintatantervek pedig sokkal inkább menedzsmentszemléletet tükröznek. Ahogy azonban fentebb említettem, ez az útkeresés nem feltétlenül ok, hanem sokkal inkább okozat, ami a közigazgatás munkaköri rendszerének és az egyes szakokra épülő, tervezhető karrierpályának (vagy legalábbis a képzést és a közigazgatást összekötő „hídnak”) a hiányából fakad. A helyzet tisztázásához leginkább a korábban már felvázolt munkaköri rendszer kialakítása járulna hozzá, ami alapján könnyedén meghatározhatók azok a szakmai igények és követelmények, amire a közigazgatásnak szüksége van, amihez a képzéseknek igazodniuk kell. Ez alapján a képzések céljai is könnyebben tisztázhatók. Nem kérdés, hogy az alapszintű, közigazgatási ismeretek átadása a közigazgatás-szervező képzés feladata. A vizsgálat alapján javasolható, hogy a mesterszintű közigazgatási vezetői ismeretek átadása az államtudományi képzésen történjen. A kormányzás és vezetés, valamint a közigazgatási képzések tartalmuk alapján a továbbképzési, azon belül is – a szakmai felsővezetőknek meghatározott időszakonként szervezett – vezetőképzési szinthez illeszkednének. Az államtudományi képzés kiemelkedik a felsőoktatási felvételi adatok alapján is (mondhatni, úgy tűnik, hogy a hallgatók felsőoktatási „piaca beárazza” a vizsgált képzéseket). Amíg az államtudományi képzés nappali és levelező tagozaton is indul (az utóbbi évek viszonyában magasabb ponthatár mellett), addig a kormányzás és vezetés nappali és levelező tagozaton sem veszi kezdetét, de a közigazgatási képzés is csak levelező tagozaton „nyitja meg kapuit”. 1380 

			A képzések és a közigazgatás közötti karrierpálya megteremtése

			Az egyes szakokra épülő, tervezhető karrierpálya megteremtése egyrészt „keményebb” jogi, másrészt „puhább”, egymással harmonizáló jogi-képzésfejlesztési-HR eszközökkel valósítható meg.

			Először a keményebb jogi eszközöket érdemes áttekinteni. A képzések munkaerőpiaci hasznosulásához mindenképpen szükség van valamilyen szintű állami kényszerre. Tehát az egyes képesítéseknek bizonyos mértékben meg kell jelenniük a közszolgálati törvény rendelkezései között. Az államtudományi képzés általános vezetői kinevezési feltételként való bevezetésének kudarca azonban azt jelzi, hogy a képesítési követelmények előírására jelenleg csak korlátozott lehetőségek mutatkoznak a valóságban. Ezt erősíti a személyzeti rendszer, s ezen belül kifejezetten a képesítési követelmények meghatározásának decentralizációja is. Az NKE képzésfejlesztésének, a képzések munkaerőpiaci hasznosulásának eredményességét ugyanakkor nagymértékben javítaná, ha a korábban felvázolt munkaköri rendszer ügyintézői kategóriája elsősorban a közigazgatási generalista képzésen végzetteknek, így a közigazgatás-szervezőknek (és természetesen az okleveles államtudományi mestereknek) nyújtana karrierlehetőséget. Ez a gyakorlatban ugyanakkor nem azt jelentené, hogy kizárólag közigazgatás-szervezők (vagy államtudományi mesterek) lennének alkalmazhatók ilyen munkaköri kategóriában, és azt sem, hogy őket a közigazgatási szerveknek előnyben kellene részesítenie a kiválasztás során. Ehelyett az a javaslat fogalmazható meg, hogy ha az ügyintéző kategóriába tartozó munkakörbe nem az említett generalista képzéseken szerzett képesítést a pályázó, akkor neki kinevezési feltétele kell hogy legyen a közigazgatási alapvizsga teljesítése. Ez azonban a jelenlegi közigazgatási alapvizsga szabályainak, formájának és tartalmának átalakítását feltételezi. 1381  Az alapvizsga szerkezetének ugyanis a szakirányú továbbképzési szakokra jellemző formában és tartalommal kellene felépülnie, féléves továbbképzési időtartamban, több vizsgarész mentén, jellemzően távoktatásra támaszkodva. 1382  Jogpolitikai döntés kérdése lenne, hogy az alapvizsga teljesítése alól minden NKE-n végzett vagy csak az NKE generalista jellegű képzésein végzettek mentesülnének. Amennyiben csak a generalista jellegű képzésen végzettek mentesülnének a vizsgarészek elvégzése alól, a többiek számára kreditátvitel biztosítana lehetőséget a vizsgarészek egyszerűbb teljesítésére. Ugyanez az analógia a közigazgatási vezetői kategóriába tartozó munkakörökre is alkalmazható lenne. Ebben az esetben a közigazgatási szakvizsgát kellene annak a pályázónak teljesítenie, aki nem államtudományi képzést végzett. A szakvizsga teljesítése az alapvizsgához hasonló formai feltételekkel történne azzal a kitétellel, 1383  hogy tananyaga és követelményrendszere nem a közigazgatás-szervező szakot képezné le (az alapvizsga igen), hanem az államtudományi szakot. A vizsgarészek teljesítése alól a közigazgatási, illetve a kormányzás és vezetés szakon végzettek mentesülnének. A jogász- és közgazdászdiplomával rendelkezők számára kreditátviteli lehetőség könnyítené meg a vizsgarészek teljesítését. A továbbképzéseket a pályázók finanszíroznák. A javaslat a kormányzati és önkormányzati igazgatásra vonatkozna, a különleges jogállású szervek számára csak ajánlott lenne.

			A puhább, jogi-képzésfejlesztési-HR eszközök alkalmazására vonatkozóan a következő javaslatok tehetők. Noha a jogi szabályozáson keresztül nem javasolható, a HR-eszközök alkalmazásával támogatható a generalista képzések hallgatóinak előnyben részesítése. A felemásan működő szakmai gyakorlati rendszer, az MKÖ és a nemzetközi tehetségmenedzsment példák jellemzőinek vegyítésével kialakítható egy, csak az NKE kiemelkedő tanulmányi eredménnyel rendelkező hallgatói számára létrehozott ösztöndíjas gyakornoki rendszer. Ennek időtartama egyfelől részben egybeesne a képzés időtartamával – ami így értékes gyakorlati tapasztalatokat adna az elméleti ismeretek mellett –, másfelől közvetlen beáramlást és egyúttal gyorsított előmenetelt biztosítana a programban részt vevő gyakornokok számára. A gyorsított előmenetel az ügyintézői és szakértői munkaköri kategóriákon belül zajlana. A közigazgatási szervekben mentorok segítenék a beillesztésüket. 1384  Szintén ebbe a csoportba sorolható az államtudományi mesterek vezetői kiválasztását segítő vezetői utánpótlási adatbank. Az adatbankba kizárólag az NKE mesterképzéseinek végzős hallgatói kerülnének, akik egészen a szakképzettség megszerzésétől számított három évig az adatbank nyilvántartásában szerepelnének. Az adatbank folyamatosan frissülne, és a pályakezdők valamennyi fontosabb érdeme és eredménye bekerülne ennek időtartama alatt. A program további előnye volna, hogy a pályakezdők vezetői kiválasztására akkor is sor kerülhetne, ha éppen ügyintézői vagy szakértői munka­körben gyűjtenének tapasztalatokat. Az adatbank számos modult tartalmazna, így például lehetőséget biztosítana a pályakezdők preferenciáinak kiválasztására is. Az ösztöndíjas gyakornoki program jogi kereteit a közszolgálati törvény teremtené meg, s a részletekről a felek (NKE és közigazgatási szervek) közötti megállapodások rendelkeznének. A vezetői utánpótlási adatbank a KSZDR, s azon belül a kiválasztási és vezetőkiválasztási rendszer része lenne.

			A közigazgatás egységes továbbképzési rendszerének kialakítása

			Az egyes közszolgálati törvények összehasonlítása alapján kicsit sem tűnik össze­egyeztethetetlennek azok egységes alapokon nyugvó továbbképzési rendszere. A továbbképzési időszakok éves rendszerességet követnének. Típusukat tekintve pedig közszolgálati és belső továbbképzésekből állnának. A belső továbbképzések aránya elérhetné az ­50%-ot, ami elegendő mozgásteret biztosítana a különleges jogállású szervek és a rendvédelembe tartozó államigazgatási szervek számára speciális továbbképzési igényeik érvényesítéséhez. Emellett azonban javasolt az egységes tanulmányi pontrendszer visszaállítása és a belső továbbképzésekre vonatkozó központi programminősítés is. A programminősítés az NKE feladata lenne. Így a közigazgatási szervek ugyan széles körben vehetnének igénybe különféle belső továbbképzési formákat, ám azok minőségileg garantáltan alkalmasak volnának a tisztviselői fejlesztésre. A közszolgálati képzések, a továbbképzési programok közül a tisztviselők munkaköri kategóriájuknak megfelelően válogathatnának. A közszolgálati képzések kifejlesztése és lefolytatása az NKE feladata lenne. Az NKE továbbképzésekkel kapcsolatos feladatai felett a Közszolgálati Tanács gyakorolna felügyeletet.

			A kerettörvény egyéb elemei

			A kerettörvény természetesen nem csak „karakteradó” szabályokat rögzítene. A közszolgálati törvények bőven tartalmaznak olyan hasonló „technikai” vagy általános munkajogi jellegű szabályokat is, amelyek a „karakteradó” szabályok érvényesülését, alkalmazását segítik. Elegendő csak néhány példát említeni. Így a jognyilatkozatok szabályait, 1385  a felek munkajogi jogait és kötelezettségeit, 1386  a jogviszony megszűnésekor irányadó eljárási szabályokat, 1387  az illetmény védelmét 1388  vagy például az adatkezelést. 1389  Tekintettel arra, hogy ezeket a szabályokat most is ugyanúgy vagy nagyon hasonló módon rendezik a közszolgálati törvények, javasolható a kerettörvényben való elhelyezésük.

Felhasznált jogszabályok, jogi dokumentumok

			Magyar jogszabályok, jogi dokumentumok

			Alkotmány

			Magyarország Alaptörvénye.

			Törvények

			1992. évi XXIII. törvény a köztisztviselők jogállásáról.

			1992. évi XXXIII. törvény a közalkalmazottak jogállásáról.

			1995. évi XLVIII. törvény a gazdasági stabilizációt szolgáló egyes törvénymódosításokról.

			1996. évi LVII. törvény a tisztességtelen piaci magatartás és a versenykorlátozás tilalmáról.

			2001. évi XXXVI. törvény a köztisztviselők jogállásáról szóló ­1992. évi XXIII. törvény, valamint egyéb törvények módosításáról.

			2003. évi CXXV. törvény az egyenlő bánásmódról és az esélyegyenlőség előmozdításáról.

			2010. évi LVIII. törvény a kormánytisztviselők jogállásáról.

			2010. évi XLIII. törvény a központi államigazgatási szervekről, valamint a Kormány tagjai és az államtitkárok jogállásáról.

			2010. évi CXXX. törvény a jogalkotásról.

			2011. évi LXVI. törvény az Állami Számvevőszékről.

			2011. évi CLXIV. törvény a legfőbb ügyész, az ügyészek és más ügyészségi alkalmazottak jogállásáról és az ügyészi életpályáról.

			2011. évi CLXXXIX. törvény Magyarország helyi önkormányzatairól.

			2011. évi CXCIX. törvény a közszolgálati tisztviselőkről.

			2012. évi I. törvény a munka törvénykönyvéről.

			2012. évi CCV. törvény a honvédek jogállásáról.

			

			2012. évi XXXVI. törvény az Ország­gyűlésről.

			2013. évi XXII. törvény a Magyar Energetikai és Közmű-szabályozási Hivatalról.

			2013. évi XXXVI. törvény a választási eljárásról.

			2013. évi CCXLI. törvény a Nemzeti Emlékezet Bizottságáról.

			2015. évi XLII. törvény a rendvédelmi feladatokat ellátó szervek hivatásos állományának szolgálati jogviszonyáról.

			2016. évi LII. törvény az állami tisztviselőkről.

			2016. évi CL. törvény az általános közigazgatási rendtartásról.

			2017. évi I. törvény a közigazgatási perrendtartásról.

			2017. évi CLXXXVII. törvény a közszolgálati tisztviselőkről szóló ­2011. évi CXCIX. törvény és az Ország­gyűlésről szóló ­2012. évi XXXVI. törvény módosításáról.

			2018. évi CXIV. törvény a honvédelmi alkalmazottak jogállásáról.

			2018. évi CXV. törvény a rendvédelmi feladatokat ellátó szervek hivatásos állományának szolgálati jogviszonyáról szóló ­2015. évi XLII. törvény és más kapcsolódó törvények módosításáról.

			2018. évi CXXV. törvény a kormányzati igazgatásról.

			2019. évi CVII. törvény a különleges jogállású szervekről és az általuk foglalkoztatottak jogállásáról.

			2019. évi CIX. törvény a kormányzati igazgatásról szóló ­2018. évi CXXV. törvény, valamint egyes törvényeknek a kormányzati igazgatásról szóló ­2018. évi CXXV. törvénnyel kapcsolatos módosításáról.

			2020. évi C. törvény az egészségügyi szolgálati jogviszonyról.

			2020. évi CXXVII. törvény az egyes törvényeknek az egyenlő bánásmód követelménye hatékonyabb érvényesítését biztosító módosításáról.

			2020. évi CXXX. törvény a Nemzeti Adó- és Vámhivatal személyi állományának jogállásáról.

			2020. évi CLXII. törvény a Kormányzati Személyügyi Döntéstámogató Rendszerről.

			2021. évi XXXII. törvény a Szabályozott Tevékenységek Felügyeleti Hatóságáról.

			2021. évi XC. törvény Magyarország ­2022. évi központi költségvetéséről.

			2022. évi IV. törvény egyes törvényeknek a Magyarország minisztériumainak felsorolásáról szóló ­2022. évi II. törvényhez kapcsolódó módosításáról.

			2022. évi VII. törvény egyes törvényeknek a honvédelemmel, a gazdaságfejlesztéssel, valamint a kormányzati igazgatással összefüggő módosításáról.

			2022. évi LXXIV. törvény az egyes foglalkoztatási tárgyú törvények módosításáról.

			2022. évi XLIV. törvény az Európai Támogatásokat Auditáló Főigazgatóságról és a kondicionalitási eljárás eredményes lezárása érdekében az Európai Bizottság kérésére elfogadott egyes törvények módosításáról.

			2022. évi XXVII. törvény az európai uniós költségvetési források felhasználásának ellenőrzéséről.

			

			2022. évi XXIX. törvény az európai uniós költségvetési források felhasználásának ellenőrzésével összefüggő egyes, a közfeladatot ellátó közérdekű vagyonkezelő alapítványokat, a Nemzeti Adó- és Vámhivatalt, valamint az Európai Csalásellenes Hivatal ellenőrzéseit érintő törvények módosításáról.

			2022. évi LXXIX. törvény az Állami Számvevőszék szervezetével és működésével, valamint a nemzetiségek jogaival összefüggő egyes törvények módosításáról.

			2023. évi XXVII. törvény egyes törvényeknek a köztársasági elnök jogállásával összefüggő módosításáról.

			Kormányrendeletek

			301/2006. (XII. ­23.) Korm. rendelet a köztisztviselői teljesítményértékelés és jutalmazás szabályairól.

			258/2011. (XII. ­7.) Korm. rendelet a megyei intézményfenntartó központokról, valamint a megyei önkormányzatok konszolidációjával, a megyei önkormányzati intézmények és a Fővárosi Önkormányzat egészségügyi intézményeinek átvételével összefüggő egyes kormányrendeletek módosításáról.

			29/2012. (III. ­7.) Korm. rendelet a közszolgálati tisztviselők képesítési előírásairól.

			273/2012. (IX. ­28.) Korm. rendelet a közszolgálati tisztviselők továbbképzéséről.

			316/2012. (XI. ­13.) Korm. rendelet a Szociális és Gyermekvédelmi Főigazgatóságról.

			10/2013. (I. ­21.) Korm. rendelet a közszolgálati egyéni teljesítményértékelésről.

			27/2015. (II. ­25.) Korm. rendelet az Állami Egészségügyi Ellátó Központról.

			134/2016. (VI. ­10.) Korm. rendelet az állami köznevelési közfeladat ellátásában fenntartóként részt vevő szervekről, valamint a Klebelsberg Központról.

			354/2017. (XI. ­29.) Korm. rendelet az állami tisztviselők teljesítményértékeléséről.

			94/2018. (V. ­22.) Korm. rendelet a Kormány tagjainak feladat- és hatásköréről.

			86/2019. (IV. ­23.) Korm. rendelet a fővárosi és megyei kormányhivatalokról, valamint a járási (fővárosi kerületi) hivatalokról, ­273/2012. (IX. ­28.) Korm. rendelet.

			88/2019. (IV. ­23.) Korm. rendelet a kormányzati igazgatási létszámgazdálkodásról, valamint a kormányzati igazgatási szerveket és azok foglalkoztatottjait érintő egyes személyügyi kérdésekről.

			89/2019. (IV. ­23.) Korm. rendelet a kormányzati igazgatási szerveknél foglalkoztatott kormánytisztviselők teljesítményértékeléséről.

			222/2019. (IX. ­25.) Korm. rendelet az államtudományi képzési területen szerezhető képesítések jegyzékéről és a képzések képzési és kimeneti követelményeiről.

			

			338/2019. (XII. ­23.) Korm. rendelet a kormányzati igazgatási szervek kormánytisztviselőinek kötelező képzéséről, továbbképzéséről, átképzéséről, valamint a közigazgatási vezetőképzéséről.

			506/2020. (XI. ­17.) Korm. rendelet az Országos Kórházi Főigazgatóságról.

			516/2020. (XI. ­25.) Korm. rendelet az Országos Kórházi Főigazgatóság feladatairól.

			610/2020. (XII. ­18.) Korm. rendelet a Nemzeti Szociálpolitikai Intézetről.

			499/2021. (VIII. ­18.) Korm. rendelet a különleges jogállású szervek által közszolgálati jogviszonyban foglalkoztatottak képzéséről, továbbképzéséről, valamint egyes továbbképzési tárgyú kormányrendeletek módosításáról.

			716/2021. (XII. ­20.) Korm. rendelet a személyügyi központról és a Közszolgálati Személyügyi Szolgáltatási Keretrendszerről, valamint ezzel összefüggésben egyes kormányrendeletek módosításáról.

			182/2022. (V. ­24.) Korm. rendelet a Kormány tagjainak feladat- és hatásköréről.

			243/2022. (VII. ­4.) Korm. rendelet egyes személyügyi tárgyú kormányrendeletek módosításáról.

			568/2022. (XII. ­23.) Korm. rendelet a fővárosi és vármegyei kormányhivatalokról, valamint a járási (fővárosi kerületi) hivatalokról.

			Miniszteri rendeletek

			10/2013. (VI. ­30.) KIM rendelet a közszolgálati tisztviselők egyéni teljesítményértékeléséről.

			1/2015. (I. ­14.) MvM rendelet a közigazgatási, a rendészeti, a katonai, a nemzetbiztonsági, valamint a nemzetközi és európai közszolgálati felsőoktatás alap- és mesterképzési szakjainak meghatározásáról, e szakok képzési és kimeneti követelményeiről, valamint az alapképzés képzési ágairól.

			30/2016. (XI. ­15.) MvM rendelet az állami tisztviselők kiemelt ügyintézői osztályba sorolásáról, az állami tisztviselők részére előírt szakirányú szakképzettség megszerzése alóli mentesülés eljárási szabályairól, valamint a Nemzeti Közszolgálati Egyetem képzése keretében megszerzett szakképzettséghez kötött munkakörök meghatározásáról.

			4/2019. (III. ­11.) BM rendelet a rendvédelmi igazgatási alkalmazottak rendvédelmi igazgatási szolgálati jogviszonyával összefüggő egyes szabályokról.

			21/2020. (XII. ­30.) PM rendelet a Nemzeti Adó- és Vámhivatalnál rendszeresített pénzügyőri munkakörökről, a képesítési előírásokról, valamint a munkaköri pótlékról.

			

			Kormányhatározatok

			1026/1992. (V. ­12.) Korm. határozat a közigazgatás korszerűsítéséről.

			1012/1994. (II. ­16.) Korm. határozat a személyi illetmény jóváhagyásának rendjéről.

			1100/1996. (X. ­2.) Korm. határozat a közigazgatás reformjáról.

			1052/1999. (V. ­21.) Korm. határozat az ­1999–2000. évekre szóló kormányzati feladatok tervéről.

			1005/2000. (I. ­18.) Korm. határozat a köztisztviselői előmeneteli rendszer közszolgálati életpályává történő alakításának feladatairól.

			1057/2001. (VI. ­21.) Korm. határozat a közigazgatás továbbfejlesztésének ­2001–2002. évekre szóló kormányzati feladattervéről.

			2317/2003. (XII. ­10.) Korm. határozat a közszolgálati reform irányairól, az egységes közszolgálati törvény megvalósításának programjáról.

			1052/2005. (V. ­23.) Korm. határozat a közigazgatás teljesítményének növelését szolgáló rövid távú intézkedésekről és átalakításának középtávú feladatairól.

			1961/2015. (XII. ­23.) Korm. határozat az állami tisztviselői kar létrehozásáról.

			Szabályzatok, ajánlások, okiratok

			6/2018. (VI. ­21.) GVH utasítás a közszolgálati szabályzatról.

			A belügyminiszter módszertani ajánlása a köztisztviselők egyéni munkateljesítményének értékeléséhez (2002). Magyar Közlöny, ­2002. február ­6. [56(17)], ­891–901.

			A Nemzeti Adó- és Vámhivatal ­2008/2021/VEZ szabályzata a ­2021. évi egyéni teljesítményértékelésről.

			Az Állami Számvevőszék elnökének ­1/2023. (I. ­31.) ÁSZ utasítása az Állami Számvevőszék Szervezeti és Működési Szabályzatáról.

			Az Ország­gyűlés Hivatalának Szervezeti és Működési Szabályzata.

			Az Ország­gyűlési Őrség alapító okirata az államháztartásról szóló ­2011. évi CXCV. törvény ­8/A. §-a­ alapján (2020). Online: www.parlament.hu/documents/126480/127021/20200401-alap%C3%ADto-okirat.pdf/95ea89a7-3144-ed23-54a6-8f4d853ce8fa?t=1585902872304

			Pénzügyi Szervezetek Állami Felügyeletének megszüntető okirata, általános jogutódlással történő megszüntetéséről.

			Törvényjavaslatok, egyéb irományok

			507. számú törvényjavaslat a köztisztviselők jogállásáról.

			Az egyes közszolgálati törvények és módosító törvények általános és részletes indokolásai.

			

			T/3631. számú törvényjavaslat a köztisztviselők jogállásáról.

			T/3610. számú törvényjavaslat a kormányzati igazgatásról. Online: Online: www.parlament.hu/irom41/03610/03610.pdf

			T/3633/9. Köztársasági elnök megfontolásra visszaküldő levele.

			Alkotmánybírósági határozatok

			64/1991. (XII. ­17.) AB határozat.

			9/1992. (I. ­30.) AB határozat.

			25/1992. (IV. ­30.) AB határozat.

			849/B/1992. AB határozat.

			44/B/1993. AB határozat.

			43/1995. (VI. ­3.) AB határozat.

			1486/B/1996. AB határozat.

			5/1997. (II. ­7.) AB határozat.

			39/1997. (VII. ­1.) AB határozat, ABH ­1997, ­263, ­275.

			833/B/2003. AB határozat.

			917/B/2005. AB határozat.

			52/2009. (IV. ­30.) AB határozat, ABH ­2009, ­396, ­401–402.

			1068/B/2010 AB határozat.

			8/2011. (II. ­18.) AB határozat.

			5/2013. (II. ­21.) AB határozat a köztisztviselők jogállásáról szóló ­1992. évi XXIII. törvény ­43. § (4) bekezdése egyes részeinek alkotmányellenességéről és alkalmazásának kizárásáról.

			1/2016. (I. ­29.) AB határozat a közszolgálati tisztviselőkről szóló törvénnyel összefüggő átmeneti, módosuló és hatályát vesztő szabályokról, valamint egyes kapcsolódó törvények módosításáról szóló ­2012. évi V. törvény ­3. § (5) bekezdése alaptörvény-ellenességének megállapításáról és megsemmisítéséről, valamint folyamatban lévő ügyekben történő alkalmazásának kizárásáról.

			Alkotmánybírósági végzés

			3165/2022. (IV. ­12.) AB végzés alkotmányjogi panasz visszautasításáról.

			

			Bírósági, döntőbizottsági határozatok

			EBH2016.M.24.; ­3/2016. (III. ­21.) KMK vélemény.

			Közszolgálati Döntőbizottság ­2019/3. elvi döntőbizottsági határozata.

			Közszolgálati Döntőbizottság ­2019/5. elvi döntőbizottsági határozata.

			Közszolgálati Döntőbizottság ­2021/1. elvi döntőbizottsági határozata.

			Közszolgálati Döntőbizottság ­2021/3. elvi döntőbizottsági határozata.

			Közszolgálati Döntőbizottság ­2022/1. elvi döntőbizottsági határozata.

			Kúria ­2/2020. számú KJE határozat.

			Kúria Mfv. ­10.674/2016/3. Kormánytisztviselői Döntőbizottság határozata megváltoztatása.

			Kúria Mfv. ­10.131/2018/5. Kormánytisztviselői Döntőbizottság határozatának felülvizsgálata.

			Kúria Mfv. ­10.195/2019/4. Munkáltatói intézkedés jogellenességének megállapítása és jogkövetkezményei.

			Kúria Mfv. ­10.209/2019/4. Illetménykülönbözet megfizetése.

			Kúria Kf. ­39.499/2020/3. Közszolgálati Döntőbizottság határozat jogszerűsége; végkielégítés.

			Kúria Kf. ­40.463/2020/6. Kinevezésmódosításból eredő közszolgálati jogvita.

			Kúria Kf. ­39.471/2021/4. Közszolgálati jogviszony megszüntetésével kapcsolatos közigazgatási jogvita.

			Kúria Kf. ­40.365/2021/4. Illetmény megállapítása.

			Kúria Kf. ­45.038/2021/4. Közszolgálati jogviszony megszüntetésével kapcsolatos közigazgatási jogvita.

			Kúria Kf. ­39.321/2021/5. Közszolgálati jogviszony megszüntetésével kapcsolatos közigazgatási jogvita.

			Kúria Kf. ­40.356/2021/5. Közszolgálati jogviszonnyal kapcsolatos közigazgatási jogvita.

						270	A Kttv. szerkezetével kapcsolatos kritikákra lásd Horváth ­2012: ­43–57. Prugberger Tamás szerint a köztisztviselőkre vonatkozó analógia kissé elnagyolt és hézagos volt, míg a kormánytisztviselők szabályai túl részletesek. Jakab–Prugberger–Tóth ­2020: ­287–313.


						271	Lásd Pénzügyi Szervezetek Állami Felügyeletének megszüntető okirata, általános jogutódlással történő megszüntetéséről.


						272	A Magyar Energetikai és Közmű-szabályozási Hivatalról szóló ­2013. évi XXII. törvény hozta létre a hivatalt.


						273	Lásd Az Ország­gyűlési Őrség alapító okirata az államháztartásról szóló ­2011. évi CXCV. törvény ­8/A. §-a­ alapján ­2020. 


						274	A választási eljárásról szóló ­2013. évi XXXVI. törvény hatálybalépésével jött létre a Nemzeti Választási Iroda.


						275	A szervet a Nemzeti Emlékezet Bizottságáról szóló ­2013. évi CCXLI. törvény hozta létre.


						276	A Kjt.-hez hasonló módon. Lásd Horváth I. ­2020: ­32–39; Horváth I. – Kártyás ­2021: ­1–17.


						277	Kttv. ­1. § (1) bek. a) pontja.


						278	Kttv. ­1. § (1) bek. c) pontja.


						279	Kttv. ­2. §.


						280	Az Áttv. általános indokolása.


						281	Bérces ­2016b.


						282	Az Áttv. általános indokolása.


						283	Az Áttv. általános indokolása. Lásd még Jakab–Mélypataki ­2017: ­43; Kártyás ­2017; Böszörményi ­2016; Holicska ­2017.


						284	Ennek határidejeként az előterjesztés ­2018. január ­1-jét jelölte meg.


						285	Mélypataki ­2017c: ­370. Lásd továbbá Kiss–Hazafi ­2019: ­58–59; illetve Jakab–Mélypataki ­2017: ­44.


						286	Búza – Horváth I. [é. n.]. 


						287	A Kttv. rendelkezéseit az Áttv.-ben­ foglalt eltérésekkel kellett alkalmazni. Csak akkor nem érvényesültek, ha azok alkalmazását az Áttv. kifejezetten kizárta (Áttv. ­3. §).


						288	Hatályon kívül helyezte a ­2019. évi CIX. törvény a kormányzati igazgatásról szóló ­2018. évi CXXV. törvény, valamint egyes törvényeknek a kormányzati igazgatásról szóló ­2018. évi CXXV. törvénnyel kapcsolatos módosításáról. Hatálytalan ­2020. január ­1-jétől.


						289	KSZSZ Elnökség ­2016.


						290	Lásd Berki–Mélypataki–Neumann ­2017.


						291	Mélypataki ­2017c: ­369–370.


						292	44/B/1993. AB határozat.


						293	Kiss–Hazafi ­2019: ­58.


						294	Berke ­2019. 


						295	György ­2019c: ­106–107.


						296	Horváth I. ­2019: ­193.


						297	Hazafi ­2019b: ­14–15.


						298	Az Ország­gyűlés ­2018. december ­21-én­ hirdette ki az új jogállási törvényt.


						299	Lőrincz ­1995.


						300	Hazafi ­2019b: ­15.


						301	A Kit. általános indokolása.


						302	A Kit. általános indokolása. Lásd továbbá S. Horváth ­2021a: ­29–30.


						303	Hazafi ­2019b: ­16–17.


						304	Azóta a Miniszterelnöki Kormányiroda már be is tagozódott a Miniszterelnöki Kabinetiroda szervezetébe. Lásd Kit. ­16. § (2) bek.


						305	Kit. Módtv. általános indokolása.


						306	A témakörben, intézménytörténeti kontextusban lásd Prugberger–Rácz ­2017: ­184–201.


						307	Stubnya ­2018. 


						308	A Közszolgálati Szakszervezetek Szövetségnek közleményét lásd KSZSZ Elnökség ­2018. 


						309	Forrás: a Kit. előkészítéséhez kapcsolódó koordinációs egyeztetési (szakszervezeti konzultációs) munkaanyagok. Ezek felhasználása anonim módon történik. A tárcák általában megfogalmazott véleményét, nem egy-egy tárca konkrét észrevételeit tartalmazzák.


						310	Lásd ­29/2012. (III. ­7.) Korm. rendelet a közszolgálati tisztviselők képesítési előírásairól.


						311	Kit. ­1. § (1) bek. A Kit. szervezeti és közszolgálati változásairól átfogóan lásd még Barta–Bencsik–Veszprémi ­2019.


						312	Kit. Preambulum.


						313	Lásd Kit. ­3. § (1) bek.


						314	A Kit.-et módosító törvény szerint a miniszterelnök politikai igazgatója általános politikai, külpolitikai, közpolitikai, valamint társadalmi, gazdasági és egyéb szakpolitikai kérdésekben tanácsával és véleményével segíti a miniszterelnök és a Kormány munkáját. Lásd ­2022. évi IV. törvény végső előterjesztői indokolása az egyes törvényeknek a Magyarország minisztériumainak felsorolásáról szóló ­2022. évi II. törvényhez kapcsolódó módosításáról. Részletes indokolás a ­187. §-hoz.


						315	Kit. ­3. § (2)–(4) bek.


						316	Kit. ­3. § (5) bek.


						317	Kit. ­3. § (6)–(8) bek.


						318	Ksztv. ­6–15. §, ­20–27. §, ­31–33. §, ­38. §, ­39–48. §, ­51–59. §.


						319	Kit. Negyedik Rész – Hetedik Rész.


						320	Kit. ­3. § (3) bek. Ezenfelül lásd Kit. ­3. § (4) bek.; Kit. ­3. § (7) bek,; Kit. ­3. § (8) bek.


						321	Lásd Takács E. – Vértesy ­2021: ­715–724.


						322	Lásd Kttv. ­129. § (1) bek.; S. Horváth – Vértesy ­2021: ­726.


						323	Kit. Negyedik Rész. Lásd még Kit. Nyolcadik Rész.


						324	Kit. ­276. § (közlönyállapot szerint). Lásd Hegyesi–Juhász ­2021.


						325	A Kit. Módtv. ­73. §-a­ hatályon kívül helyezte, hatálytalan ­2020. január ­1-jétől.


						326	S. Horváth ­2021b: ­862.


						327	Kttv. ­1. §.


						328	Kit. ­2. §.


						329	Kit. ­2. § (2) bek.


						330	Kit. ­2. § (3) bek.


						331	Kit. ­2. § (1) bek. a) pontja.


						332	Juhász–Szalai ­2021b: ­69–73; Szalai ­2019: ­5.


						333	Kit. ­1. § (6)–(7) bek. Lásd továbbá Szalai ­2019: ­6.


						334	Kit. ­1. § (5) bek.


						335	A kormánystatútum ­1. melléklete a belügyminiszter irányítása alatt álló központi államigazgatási szervként nevesíti az Országos Idegenrendészeti Főigazgatóságot. Lásd még ­1. melléklet a ­182/2022. (V. ­24.) Korm. rendelethez.


						336	NAV tv. ­1. § (1) bek.


						337	Hszt. ­366. §.


						338	Kttv. ­1. § (1) bek. c) pontja.


						339	Kttv. ­3. § (9) bek. (a törvény ­2019. december ­31-i­ állapota szerint).


						340	Kormánystatútum ­1. melléklete. Vö. Új Kormánystatútum ­1. melléklete.


						341	Hiszen a megyei intézményfenntartó központok már ­2012 végén megszűntek. A Kttv. Kormány által intézményfenntartásra kijelölt szervként eredetileg ezeket a szerveket jelölte meg. Lásd Hazafi ­2012b: ­22–23.


						342	Hazafi ­2012b: ­22–23.


						343	A megyei intézményfenntartó központokról, valamint a megyei önkormányzatok konszolidációjával, a megyei önkormányzati intézmények és a Fővárosi Önkormányzat egészségügyi intézményeinek átvételével összefüggő egyes kormányrendeletek módosításáról szóló ­258/2011. (XII. ­7.) Korm. rendelet ­18. § (2) bek.


						344	506/2020. (XI. ­17.) Korm. rendelet az Országos Kórházi Főigazgatóságról.


						345	516/2020. (XI. ­25.) Korm. rendelet az Országos Kórházi Főigazgatóság feladatairól. Ugyanez elmondható volt a jogelőd intézményről is, lásd Az Állami Egészségügyi Ellátó Központról szóló ­27/2015. (II. ­25.) Korm. rendelet ­3. §.


						346	Kit. ­38. § (1) bek. d) pontja.


						347	Juhász–Szalai ­2021a: ­98.


						348	Hatályon kívül helyezte: ­2019. évi CXII. törvény ­115. §. Hatálytalan: ­2020. január ­1-jétől.


						349	Hatályon kívül helyezte: ­2021. évi CXIV. törvény ­15. §. Hatálytalan: ­2022. január ­1-jétől.


						350	Kit. ­2. § (4) bek.


						351	Megjegyzést érdemel azonban, hogy a Kjt. esetében maga a jogállás kezd el töredezni, s nem az adott intézményben dolgozó személyi állomány jogviszonya. Így néhány változás kiragadható a közelmúlt trendjeiből: egyes egyetemi alkalmazottak jogviszonyának megváltozása (Kjt. helyett Mt.); szakképzésben dolgozó alkalmazottak jogviszonyának megváltozása (Kjt. helyett Mt.); kulturális intézményekben (például múzeumokban) foglalkoztatottak jogviszonyának megváltozása (Kjt. helyett Mt.); tudományos kutatóintézetekben dolgozó alkalmazottak jogviszonyának megváltozása (Kjt. helyett Mt.); egészségügyi alkalmazottak jogállásának változásai (Kjt. helyett Eszjtv. – Mt. háttérrel). Ez utóbbiról részletesen lásd Domokos et al. ­2021. 2022-ben­ a Med. Et Jur. különszámot készített az egészségügyi szolgálati jogviszonyról. Lásd például Nádas ­2022. További változás, hogy a pedagógusok a Kjt. hatálya alól a Púétv. hatálya alá kerülnek.


						352	Ügyészségi alkalmazott az ügyész, az alügyész, az ügyészségi fogalmazó, az érdemi feladatot végző ügyintéző (tisztviselő), az ügyviteli feladatot végző foglalkoztatott (írnok), illetve más ügyészségi dolgozó (fizikai alkalmazott). Lásd Üsztv. ­1. §.


						353	Ksztv. ­1. § (2) bek.


						354	Itt elég csak a kinevezésmódosításra gondolni. Amíg a Kttv. szabályai szerint a köztisztviselő kinevezésének módosítása csak közös megegyezéssel lehetséges [Kttv. ­48. § (1) bek.], addig a Kit.-ben­ erre általános szabály szerint a munkáltató egyoldalú jognyilatkozata alapján kerül sor [Kit. ­89. § (1) bek.]. Az ez utóbbival kapcsolatos aggályokról lásd Kártyás ­2019a.


						355	A Kttv. rendelkezéseit akkor kell alkalmazni a kormányzati igazgatási szerv kormánytisztviselőjének kormányzati szolgálati jogviszonyára vagy a jogviszony egyes elemeire, ha a kormányzati igazgatásról szóló törvény ekként rendelkezik, vagy a kormányzati igazgatásról szóló törvény a jogviszony vagy annak egyes elemei tekintetében a hatályának hiányáról rendelkezik. Kttv. ­1. § (2) bek.


						356	Gyakorlatilag még az értelmező rendelkezések is – leszámítva a terminológiai különbségeket – szinte azonos tartalommal szólnak a két törvényben szabályozott, azonos elnevezésű személyi körről. Lásd Kttv. ­6. § ­13. pontja, továbbá Kit. ­280. § ­15. pontja.


						357	Kit. ­181. §, ­214. § (4)–(5) bek. Lásd az alkalmazásra vonatkozóan pontosan: Szalai ­2021: ­649–651; Juhász–Vértesy ­2021: ­705–714.


						358	Kit. ­223. §, ­250/A. §; S. Horváth – Vértesy ­2021.


						359	A kormányhivatali kormánytisztviselőkre vonatkozó speciális szabályokat a Kit. említett módosítása óta csak a szolgálati elismerésre és végkielégítésre (Kit. ­270. §), valamint a kormányhivatalok közötti kirendelésre (Kit. ­277. §) állapít meg. Hegyesi–Juhász ­2021. 2023. január ­1-jétől­ a kormányhivatalon belüli kinevezéstől eltérő foglalkoztatással bővül a speciális szabályok köre. Lásd Kit. ­277/A.


						360	A kormánytisztviselők tekintetében fontos megjegyezni, hogy a Kit. előkészítésekor vált ismertté, hogy a rendvédelmi szerveknél foglalkoztatott kormánytisztviselők nem kerülnek az új civil szabályozás hatálya alá, így e tekintetben a jogállás rendezése vált szükségessé. Bognár ­2021; Juhász–Ludányi ­2021.


						361	Bognár ­2021: ­61.


						362	Erről lásd Balla ­2017: ­73–80.


						363	A Riasztv. általános indokolása.


						364	A rendvédelmi életpálya bevezetésével összefüggésben lásd Vári ­2018: ­205–222.


						365	A Riasztv. általános indokolása.


						366	A Hivatásos Tűzoltók Független Szakszervezetének véleményét lásd Vidó ­2018. 


						367	A Tettrekész Magyar Rend­őrség Szakszervezetének véleményét lásd TMRSZ ­2019. 


						368	A Magyar Rendvédelmi Kar javaslatát lásd MRK ­2018.


						369	Bárdos Judit nyilatkozata. ATV ­2018.


						370	Forrás: a Riasztv. előkészítéséhez kapcsolódó koordinációs egyeztetési (szakszervezeti konzultációs) munkaanyagok. Ezek felhasználása anonim módon történik. A tárcák általában megfogalmazott véleményét, nem egy-egy tárca konkrét észrevételeit tartalmazzák.


						371	Hazafi ­2015a: ­90–91; Magasvári ­2015b: ­95–97.


						372	Hazafi ­2015a: ­90–91; Magasvári ­2015b: ­95–97.


						373	Hazafi ­2015a: ­90–91; Magasvári ­2015b: ­95–97.


						374	Hazafi ­2015a: ­90–91; Magasvári ­2015b: ­95–97.


						375	A Kit., a Riasztv. és az Ásztv. módosítása is ­2018 decemberében került az Ország­gyűlés elé.


						376	Ezzel egy időben nagyon hasonló folyamatok mentek végbe a honvédelmi igazgatási területen. A Haj. tv. azonban némileg eltérő megoldásokat választott a Riasztv. megoldásaihoz képest, és nem a Hjt. rendszerére építette rendelkezéseit, hanem külön jogszabályban rendezte azokat. A honvédelmi alkalmazotti jogviszony a honvédelmi szervezet és a honvédelmi alkalmazott között jön létre. Honvédelmi alkalmazottak a honvédelmi szervezetnél korábban közalkalmazottként foglalkoztatott személyek.


						377	A törvény jellemzőiről lásd Szekendi ­2021.


						378	Linder Viktória írja, hogy a nemzetközi térben a rendészeti szervek gyakran alkalmaznak olyan munkaerőt (irodai alkalmazottakat), akire nem a közjogi foglalkoztatás az irányadó. Linder ­2014c: ­5 (8. lábjegyzet).


						379	Hszt. ­287/E. § (1) bek.


						380	György ­2018d.


						381	Bognár ­2021: ­60.


						382	László-Orosz – Ludányi ­2020.


						383	Hszt. ­287/K. §.


						384	György ­2014b.


						385	Hazafi ­2014: ­15.


						386	Linder ­2014a.


						387	Hazafi ­2014: ­32.


						388	Módosította: ­2023. évi XXVII. törvény egyes törvényeknek a köztársasági elnök jogállásával összefüggő módosításáról.


						389	Megállapította: ­2021. évi XXXII. törvény ­53. § (1) bek. Hatályos: ­2021. október ­1-jétől.


						390	Beiktatta: ­2021. évi CXIV. törvény ­16. §. Hatályos: ­2022. január ­1-jétől.


						391	Szalai András szerint utóbbiak jelenléte inkább közszolgálati, nem szervezeti jogi szempontból jelentős. Szalai ­2019: ­11.


						392	A Küt. általános indokolása.


						393	Noha Horváth István, Kun Attila és Petrovics Zoltán jelzik, hogy egyértelmű irány a Kit.-hez való közelítés. Horváth I. – Kun – Petrovics ­2021: ­125.


						394	Kttv. ­38–45. §. Lásd még Küt. ­23–27. §.


						395	Kttv. ­48–49. Lásd még Küt. ­29–30. §.


						396	Kttv. ­51–59. §. Lásd még Küt. ­32–37. §.


						397	Kttv. ­84–87. §. Lásd még Küt. ­51. §.


						398	Kttv. ­190–191. § (korábban hatályos szövege). Lásd még Küt. ­93. §.


						399	Kit. ­51–62/B. §. Lásd még Küt. ­3–8. §.


						400	Kit. ­104–116. §. Lásd még Küt. ­38–44. §.


						401	Kit. ­117. §. Lásd még Küt. ­45. §.


						402	Kit. ­96. §. Lásd még Küt. ­52. §.


						403	Kit. ­118–133. §. Lásd még Küt. ­53–68. §.


						404	Kit. ­134–151. §. Lásd még Küt. ­69–83. §.


						405	Kit. ­164–166. §. Lásd még Küt. ­84–87. §.


						406	Küt. ­98. §.


						407	Az ügykezelők jogállásával kapcsolatban lásd Dávid [é. n.].


						408	A Küt. általános indokolása. Lásd továbbá György ­2014b: ­10–11.


						409	Küt. ­1. § (3) bek. Lásd például a továbbképzést: Küt. ­48. § (2) bek.


						410	Lásd Küt. ­2. § (1) bek.


						411	Lásd Kttv. ­2. §; Ásztv. ­15–22. §. (Utóbbi ­2022. december ­31-ig­ hatályos szöveg szerint.)


						412	Ásztv. ­8. § (1) bek. (2022. december ­31-ig­ hatályos szöveg szerint.)


						413	A szervezeti jellemzők magyarázatára lásd Erdős–Téglási ­2018b: ­229–232.


						414	Kttv. Módtv. általános indokolása.


						415	Kttv. Módtv. általános indokolása.


						416	Lásd T/3633/9. Köztársasági elnök megfontolásra visszaküldő levele (a továbbiakban: köztársasági elnöki iromány). Lásd még Népszava ­2018.


						417	Lásd a köztársasági elnöki iromány ­1. pontja: „Az Állami Számvevőszék szervezetére és működésére vonatkozó szabályokat az Állami Számvevőszék elnöke által kiadott szervezeti és működési szabályzat állapítja meg.” 


						418	Alaptörvény ­43. cikk (4) bek.


						419	Alaptörvény ­43. cikk (4) bek.; Jat. ­5. § (1)–(3) bek.


						420	Azzal, hogy lehetővé teszi a kinevezésnek a munkáltatói jogkör gyakorlója általi egyoldalú nyilatkozattal történő módosítását úgy, hogy az érintett számvevő kizárólag akkor kérheti felmentését, ha a) az illetménye nem éri el a korábbi illetménye ­60%-át, vagy b) a munkaideje változik. Lásd még Kit. ­89. § (3) bek. Lásd továbbá köztársasági elnöki iromány ­2. pontja.


						421	Lásd köztársasági elnöki iromány ­2. pontja.


						422	Ez lett volna az Ásztv. ­18. § (8) bekezdése.


						423	Lásd köztársasági elnöki iromány ­3. pontja.


						424	Lásd köztársasági elnöki iromány ­4. pontja.

						942	Ogytv. ­124/I. § (7) bek.


						943	Kttv. ­4. § a) pont.


						944	Ásztv. ­21/A. § (1) bek. a) pont.


						945	György István jelzi, hogy az Ásztv. jelentősen él a Kttv.-ben­ kapott felhatalmazásával (ekkor még ezt a jogtechnikai megoldást alkalmazták a számvevők jogviszonyára). György ­2014b: ­13.


						946	György arra is utal, hogy az Ásztv. szabályai helyenként a Kttv. szabályait ismétlik fölöslegesen. György ­2014b: ­13.


						947	Így például Kttv. ­143. §, ­144. § (2)–(4) bek.


						948	Ásztv. ­16. § (1) bek. (2022. december ­31-ig­ hatályos szöveg szerint.)


						949	Ásztv. ­16. § (2) bek. (2022. december ­31-ig­ hatályos szöveg szerint.)


						950	Ásztv. ­16. § (1) bek., ­17. §. (2022. december ­31-ig­ hatályos szöveg szerint.)


						951	Ásztv. ­21. § (3) bek. (2022. december ­31-ig­ hatályos szöveg szerint.)


						952	Ásztv. ­21. § (1)–(2) bek. (2022. december ­31-ig­ hatályos szöveg szerint.)


						953	Ásztv. ­21. § (1) bek. (2022. december ­31-ig­ hatályos szöveg szerint.)


						954	A Kttv. ­130. § (1) bekezdése a következőképpen szól: „A kormánytisztviselő munkateljesítményét a munkáltatói jogkör gyakorlója mérlegelési jogkörében eljárva írásban értékeli (teljesítményértékelés).”


						955	Ásztv. ­21. § (11) bek. (2022. december ­31-ig­ hatályos szöveg szerint.)


						956	Kúria Mfv. ­10.195/2019/4. Munkáltatói intézkedés jogellenességének megállapítása és jogkövetkezményei; Kúria Mfv. ­10.209/2019/4. Illetménykülönbözet megfizetése.


						957	Ásztv. ­15. § (1b) bek. (2023. január ­1-jétől­ hatályos szöveg szerint.)


						958	Ásztv. ­15. § (1c) bek. (2023. január ­1-jétől­ hatályos szöveg szerint.)


						959	Jelen szakasz helyenként átemeléseket tartalmaz a következő írásból: Ludányi – S. Horváth ­2021.


						960	S. Horváth – Ludányi ­2021.


						961	Kit. ­59. §.


						962	Lehoczki ­2019: ­17–20.


						963	Kit. ­280. § (1) bek. ­3. pont.


						964	Kit. ­57. § (1) bek.


						965	Az alábbi módon fordíthatjuk: egy be / egy ki. Ez az álláshely megüresedésének feltételére utal.


						966	Lásd Lőrincz ­1995; Hazafi ­2016.


						967	Horváth I. ­2019.


						968	Lásd Kit. ­104. § (1) bek. k)–m) pontok.


						969	Lásd Kit. ­134. § (1) bek.


						970	Új Kormánystatútum, ­8. § (1) bek.; Kit. ­61–62. §. Lásd még Juhász–Szalai ­2021b.


						971	Horváth I. ­2019.


						972	Kit. ­66. § (2) bek.


						973	Kit. ­54. § (1), (3) bek.


						974	Kit. ­54. § (4) bek.


						975	Kit. ­54. § (5) bek.


						976	Kit. ­55. § (1)–(2) bek.


						977	Horváth I. ­2019. Lásd továbbá Csóka – S. Horváth ­2021.


						978	Lásd Kun–Petrovics ­2019: ­127.


						979	Kit. ­79–81. §.


						980	Kun–Petrovics ­2019: ­127–128.


						981	Hazafi Zoltán A jogi környezet változásai című, ­2019. február ­6-án­ tartott előadása alapján. Hazafi ­2019i.


						982	Kit. közlönyállapota szerinti ­89. §, ­268. §.


						983	Linder ­2018b: ­80–81.


						984	Kit. ­271. §. Ennek hatályon kívül helyezéséről részletesen lásd Hegyesi–Juhász ­2021: ­777–782.


						985	Kit. ­134. § (1) bek.


						986	Kit. ­1. melléklet.


						987	Kit. ­65. § (3) bek.


						988	Kit. ­134. § (5) bek.


						989	Erről lásd Rácz ­2020: ­71–75.


						990	Érdemelismerésekről ugyan nem rendelkeztek korábban a szűkebben vett közszolgálat jogállási törvényei, azonban a jogintézmény mégsem teljesen ismeretlen a tágabban vett közszolgálati jog területén (elég csak például a Hszt. érdemelismerési rendszerére és annak terminológiai sajátosságaira gondolni). A Kit. a jubileumi jutalmat is ebben a körben szabályozza szolgálati elismerés formájában. A jogintézmény előzményeiről lásd Dávid ­2009: ­56–58.


						991	Küt. ­3–8. §.


						992	Küt. ­69. § (1) bek.


						993	Küt. ­69. § (2) bek.


						994	Küt. ­98. § (1), (2) bek.


						995	Jelen szakasz helyenként átemeléseket tartalmaz a következő írásból: László-Orosz –Ludányi ­2020.


						996	Lásd Bognár ­2021: ­62–63.


						997	Hszt. ­288/S. § (1) bek., ­288/T. § (4) bek.


						998	Hszt. ­288/S. § (3) bek.


						999	Hszt. ­288/R. § (2) bek.


						1000	Hszt. ­12. melléklet.


						1001	Hszt. ­289. § (2) bek.


						1002	Hszt. ­288/R. § (4) bek.


						1003	Hszt. ­289/A. § (3) bek.


						1004	Kovácsné Szekér ­2018b: ­107.


						1005	Hszt. ­289/D. §.


						1006	NAV szjtv. ­129–130. §. Lásd továbbá Magasvári ­2021c.


						1007	NAV szjtv. ­129. § (1) bek. Lásd továbbá Magasvári ­2021a: ­89.


						1008	NAV szjtv. ­132. § (1) bek. Lásd továbbá Szabó ­2022: ­107–110.


						1009	NAV szjtv. ­132. § (2) bek. b) pont. Lásd Magasvári ­2021a: ­61. A témakörrel összefüggésben lásd Juhász ­2006.


						1010	A munkaköri pótlék jellegéről és a korábbi közszolgálati pótlékkal való összefüggésekről lásd Kúria Kf. ­40.365/2021/4. Illetmény megállapítása.


						1011	NAV szjtv. ­144. § (2) bek.


						1012	NAV szjtv. ­145. § (1) bek.


						1013	NAV szjtv. ­146. §.


						1014	NAV szjtv. ­148. §. Érdekesség, hogy a törvény hatálybalépése után egy indítványozó alkotmányjogi panasszal fordult az Alkotmánybírósághoz, amelyben kérte – többek között – az illetményeltérítésre vonatkozó szabályok alaptörvény-ellenességének megállapítását, mert szerinte az önkényes eljárásra ad lehetőséget, és sérti a munkához való jogot. Az Alkotmánybíróság kifejtette, hogy a NAV szjtv. támadott rendelkezései nem az önkéntes jogérvényesüléssel hatályosuló normák közé tartoznak, mivel munkáltatói intézkedést igényelnek. Lásd ­3165/2022. (IV. ­12.) AB végzés alkotmányjogi panasz visszautasításáról.


						1015	NAV szjtv. ­149–150. §.


						1016	NAV szjtv. ­165–166. §.


						1017	Lásd Magasvári ­2021c.


						1018	A következő tanulmány bérpolitikai intézkedések szempontjából tekinti át a közszolgálati életpályákat: Lóczy ­2022: ­1–15.


						1019	Lásd Berki–Mélypataki–Neumann ­2017: ­68.


						1020	Az átjárhatóság személyzetpolitikai igénye nemcsak a Magyary Program, hanem az azt folytató Közigazgatás- és Közszolgáltatás-fejlesztési Stratégia ­2014–2020 stratégiai programokban is megjelent.


						1021	György ­2014a; György ­2007.


						1022	Lásd Hazafi–Ludányi ­2022.


						1023	Kelő Johanna gyakorló közigazgatási szakember – kormányhivatali szempontból – a javadalmazás kiszámíthatatlanságáról ír, amely szerinte nem szolgálja a professzionális munkaerő megtartását, és a kimagasló teljesítmény elismerése is kérdéses, mert nincs jól meghatározott karrierút. Kelő ­2020: ­19.


						1024	Kit. ­51. § (1)–(3) bek.


						1025	A Kit. az álláshely betöltésének szakmai feltételeit sorolja fel példálózó jelleggel [58. § (2) bek.]. A ­88/2019. (VI. ­23.) Korm. rendelet a miniszter javaslatának tartalmi elemeit sorolja fel [3. § (2) bek.].


						1026	Kit. ­134. § (1) bek.


						1027	Lásd Mt. ­12. § (3) bek.


						1028	88/2019. (VI. ­23.) Korm. rendelet ­20. §.


						1029	Kántás ­2001.


						1030	Kit. ­134. § (1a) bek.


						1031	Ebktv. ­8. § r) pont.


						1032	Kit. ­65. § (3) bek.


						1033	György ­2007: ­121.


						1034	Lásd a jogintézmények feltételeiről készült áttekintő táblázatot: Horváth A. ­2015a: ­108–109.


						1035	Hazafi–Szekér ­2021: ­1340.


						1036	Huerta Melchor ­2013.


						1037	Ezek: szakpolitikai/személyzetpolitikai célkitűzések, a személyi állomány demográfiai jellemzői, mobilitási lehetőségek és szükségletek, újszerű jogi és HR-megoldások.


						1038	Huerta Melchor ­2013.


						1039	Az IT-lehetőségekről lásd Pintér–Hazafi ­2022: ­16–33.


						1040	Gabmayer–Strantz–Dohnal ­2015: ­80–82. 


						1041	Linder ­2020a: ­63.


						1042	Lásd Dávid ­2020: ­363–365.


						1043	Hazafi ­2017b: ­97–98. Részletesebben lásd Hazafi ­2020: ­413–438.


						1044	Linder ­2020c: ­439–449.


						1045	Csak példaként: Utriné Bartha ­2004: ­694–702; Poór ­2004: ­119; György ­2007: ­142–144; Dávid ­2007: ­1; Gajduschek ­2008; Lőrincz ­2010: ­348–349; Szakács G. ­2012: ­17–18.


						1046	Másként: jutalmazási-fejlesztési célokként. Karoliny–Lévai ­2005: ­113–114; Dávid ­2007: ­7–8. Értékelői-fejlesztői célok eléréséről ír a módszertani iskolák elhatárolása körében Major László. Major ­2003: ­699–702.


						1047	Ennek a joggyakorlatban is komoly jelentősége van. Az értékelő megbeszélés a teljesítményértékelési folyamat záró elemeként azt a célt szolgálja, hogy a kormánytisztviselő munkateljesítményéről érdemi visszajelzést kapjon. Az értékelő megbeszélés hiányában a teljesítményértékelés nem tölthette be a rendeltetését, az értékelt személy joga sérült, ugyanis nem kapott visszajelzést arról, hogy az egyes teljesítménykövetelményekhez rendelt százalékos értékeket milyen szempontok figyelembevételével határozta meg az értékelő vezető. A Döntőbizottság a közszolgálati panasznak helyt adott, a támadott teljesítményértékelést megsemmisítette. Lásd Közszolgálati Döntőbizottság ­2019/3. elvi határozata.


						1048	A motiválás és motiváció közötti különbségekről és hatásokról részletesen lásd Szakács É. ­2015: ­147–174.


						1049	Szakács G. ­2014a: ­44.


						1050	Gajduschek ­2008a: ­242–243.


						1051	Poór ­2004: ­129–130.


						1052	Staroňová ­2017. A tanulmány megállapításai ­2020-ban­ is relevánsak voltak. Lásd Tubb ­2021.


						1053	Spanyolország és Belgium kivételnek számít államformája miatt, itt ugyanis királyi rendeletek teszik kötelezővé a teljesítményértékelés alkalmazását. Szintén eltérnek az általános gyakorlattól a skandináv közszolgálati rendszerek, hiszen ezekben a tagállamokban kollektív szerződések foglalják magukba a teljesítményértékelés általános (keret)feltételeit.


						1054	Szerbiában negyedévente kerül sor részértékelésekre, amelyek megalapozzák az éves végső értékelés eredményét. Írországban és Máltán évente kétszer történik formális értékelés. Ezzel szemben a kutatás szerint Lengyelországban és Portugáliában csak kétévente kerül sor a tisztviselők teljesítményének értékelésére.


						1055	Az uniós közszolgálati jog kapcsán lásd Szegedi ­2019: ­147–153; Szegedi ­2018a: ­78–94; Szegedi ­2018b: ­137.


						1056	Írország példája követendő e tekintetben. A közszolgálati alulteljesítés kezelésére vonatkozó írországi irányelveket lásd Guidelines for the Management of Underperformance.


						1057	A szerző előbbire példaként Bulgáriát, utóbbira pedig Szlovákiát hozza.


						1058	Dudás–Hazafi ­1998: ­40–41.


						1059	Vassné Varga ­2001: ­49–72.


						1060	Lásd Szamel L. ­1983.


						1061	A köztisztviselők jogállásáról szóló ­1992. évi XXIII. törvény, valamint egyéb törvények módosításáról szóló ­2001. évi XXXVIII. törvény (szokták nevezni másképp életpályatörvénynek is) ­36. §-a­ helyezte a Ktv. korábbi ­34. §-a­ helyébe. A minősítés szabályait pedig a Ktv. ­34/A. §-ában helyezte el a jogalkotó. Lásd még Szakály ­2005: ­549–555.


						1062	Lásd például Dudás–Hazafi ­2005: ­276–282; Linder ­2006a: ­30–45; Linder ­2006b: ­48–55; Lóczy ­2006: ­3–8; Hajnal ­2007: ­39–49; Gajduschek ­2007: ­15–29, ­34–49; Gajduschek ­2008b: ­14–26; Lóczy ­2010: ­2–14.


						1063	Az életpályatörvény ­45. § (2) bekezdése vezette be a Ktv. ­43. § (4) bekezdése helyébe.


						1064	Lásd A belügyminiszter módszertani ajánlása a köztisztviselők egyéni munkateljesítményének értékeléséhez ­2002: ­891–901.


						1065	Lásd ­301/2006. (XII. ­23.) Korm. rendelet a köztisztviselői teljesítményértékelés és jutalmazás szabályairól.


						1066	Szakács G. ­2012: ­10–20.


						1067	Ha nem is maradt el mindenhol, esetenként negatív eltérítést alkalmaztak azért, hogy másnak pozitív irányút állapíthassanak meg.


						1068	Deli ­2010: ­41–45.


						1069	Horváth A. ­2011.


						1070	Ktv. ­30. §.


						1071	A köztisztviselők jogállásáról szóló ­1992. évi XXIII. törvény; a fegyveres szervek hivatásos állományú tagjainak szolgálati viszonyáról szóló ­1996. évi XLIII. törvény; a Magyar Honvédség hivatásos és szerződéses állományú katonáinak jogállásáról szóló ­2001. évi XCV. törvény; valamint egyéb törvények módosításáról szóló ­2003. évi XLV. törvény ­23. § (3) bekezdése iktatta be a Ktv.-be.


						1072	Lásd Hazafi ­2012a: ­2–9.


						1073	A korai tapasztalatokról lásd Petró – Stréhli-Klotz ­2014.


						1074	Lásd ­354/2017. (XI. ­29.) Korm. rendelet az állami tisztviselők teljesítményértékeléséről. Továbbá György ­2019a.


						1075	Lásd Hazafi ­2012a: ­7; Szakács G. ­2012: ­16–20; Lóczy ­2010: ­13–14.


						1076	Szakács ­2014: ­11–12. Lásd még Szakács ­2013b.


						1077	Hazafi ­2013c. Lásd még Szakács ­2012: ­10–20; Hazafi ­2013a: ­202.


						1078	Petró ­2014b: ­41–52.


						1079	A közszolgálati egyéni teljesítményértékelésről szóló ­10/2013. (I. ­21.) Korm. rendelet.


						1080	Hazafi ­2015c: ­123.


						1081	Kttv. ­130. §.


						1082	A közszolgálati tisztviselők egyéni teljesítményértékeléséről szóló ­10/2013. (VI. ­30.) KIM rendelet.


						1083	Kttv. ­75. § (1) bek. j) pont.


						1084	Lásd Szakács G. ­2017: ­145–151.


						1085	10/2013. (I. ­21.) Korm. rendelet ­4. § b) pont.


						1086	Ezek a tárgyév január ­1-jétől­ ­31-ig, június ­15-től­ július ­15-ig, illetve a tárgyévet követő év január ­1-jétől­ ­31-ig­ terjedő időszakok.


						1087	10/2013. (I. ­21.) Korm. rendelet ­6. §, ­12. §, ­18. §.


						1088	Kttv. ­130. § (2) bek.; ­10/2013. (I. ­21.) Korm. rendelet ­5. §, ­8. §; ­10/2013. (VI. ­30.) KIM rendelet.


						1089	10/2013. (VI. ­30.) KIM rendelet ­6. melléklet.


						1090	10/2013. (VI. ­30.) KIM rendelet ­2. §.


						1091	10/2013. (I. ­21.) Korm. rendelet ­17. § (1) bek.


						1092	10/2013. (I. ­21.) Korm. rendelet ­16. §.


						1093	10/2013. (I. ­21.) Korm. rendelet ­11. § (7) bek., ­17. § (2) bek.


						1094	Erről lásd Szakács G. ­2016.


						1095	Kttv. ­130. § (5) bek. Ez lehet szakértői vagy vezetői utánpótlási adatbázis. Ilyen adatbázisok azonban nem készültek el a törvényi rendelkezések ellenére sem az elmúlt évek során. Lásd Petró ­2014c: ­9–17.


						1096	A közszolgálati tisztviselők továbbképzéséről szóló ­273/2012. (IX. ­28.) Korm. rendelet ­19. § (1) bek.


						1097	Már amennyire pályaívet tud még nyújtani az évek alatt igencsak elavult előmeneteli rendszer. Lásd Kttv. ­120. § (1) bek.


						1098	Lásd Kttv. ­127. § (2) bek., ­253. § (1) bek.


						1099	Lásd Kttv. ­133. § (3) bek., ­234/A. §.


						1100	Lásd Kttv. ­235. § (1) bek.


						1101	Lásd Kttv. ­118. § (1) bek.


						1102	Lásd Kttv. ­121. § (1) bek.


						1103	Lásd Kttv. ­133. § (3) bek., ­234/A. §.


						1104	Lásd Kttv. ­126. § (5) és (5a) bek., ­127. § (4) és (5) bek., ­253. § (5) bek.


						1105	Lásd Kttv. ­65. § (1) bek. a) pont.


						1106	Kttv. ­238. § (1) bek., (2) bek. c) pont. A rendszer magyarázatára lásd Bérces ­2013: magyarázat a ­130. §-hoz; Hazafi ­2015c: ­122–126; Kártyás ­2015a: ­113–115.


						1107	Ogytv. ­124/O. §.


						1108	Az Ország­gyűlés Hivatalának Szervezeti és Működési Szabályzata.


						1109	A Jat. értelmében a közszolgálati szabályzat közjogi szervezetszabályozó eszköznek számít. Mindez azt jelenti, hogy a Jat. szerint minden esetben tekintettel kell lenni arra, hogy a közjogi szervezetszabályozó eszköz jogszabállyal nem lehet ellentétes. Lásd Mogyorósi ­2019.


						1110	Ogytv. ­124/C. § (7) bek. a) pont.


						1111	Ogytv. ­124/H. § (3) bek.


						1112	Ogytv. ­124/R. § (2) bek.


						1113	Ogytv. ­124/H. § (3) bek.


						1114	Ogytv. ­124/R. § (4) és (5) bek.; ­124/S. § (6) és (7) bek.


						1115	Érdekes és szigorú(bb) megközelítést sugall, hogy amíg a pályalassítást ismeri az Ogytv., addig a pályagyorsítást nem alkalmazza.


						1116	Ogytv. ­124/D. § (1) bek.


						1117	Lásd Kttv. ­238. §.


						1118	Ásztv. ­13. § (2) bek. i) pont.


						1119	Az Állami Számvevőszék elnökének ­1/2023. (I. ­31.) ÁSZ utasítása az Állami Számvevőszék Szervezeti és Működési Szabályzatáról ­44. § (3) bek. h) pont.


						1120	Ezzel összefüggésben utalni kell arra, hogy talán nem véletlenül érinti több jogvita is az Állami Számvevőszék teljesítményértékelési rendszerét. Lásd Kúria Kf. ­45.038/2021/4. Közszolgálati jogviszony megszüntetésével kapcsolatos közigazgatási jogvita; Kúria Kf. ­39.321/2021/5. Közszolgálati jogviszony megszüntetésével kapcsolatos közigazgatási jogvita.


						1121	Ásztv. ­16. § (5) bek. (2022. december ­31-ig­ hatályos szöveg szerint.)


						1122	Lásd Kit. ­65. § (3) bek.


						1123	Hazafi ­2019b: ­14–15.


						1124	Fülöp–Kun ­2021b: ­295–297.


						1125	Kit. ­96. §.


						1126	A kormányzati igazgatási szerveknél foglalkoztatott kormánytisztviselők teljesítményértékeléséről szóló ­89/2019. (IV. ­23.) Korm. rendelet.


						1127	88/2019. (IV. ­23.) Korm. rendelet ­19. §.


						1128	Kit. ­96. § (1) bek.


						1129	Ez alól a kivételt a kormányhivatali kormánytisztviselő minősítése jelenti. Ez azonban csak névlegesen minősítés, hiszen a kormányhivatal kormánytisztviselőjének teljesítményértékelése egyben a jogszabály szerinti minősítést is jelenti. Lásd ­89/2019. (IV. ­23.) Korm. rendelet ­6. §. Ennek okai arra vezethetők vissza, hogy a Kit. hatálybalépése után egy ideig megtartotta a területi kormányzati igazgatási szervek tisztviselői viszonyában az állami tisztviselői díjazási, előmeneteli és az ezekhez szorosan kapcsolódó teljesítményértékelési szabályokat.


						1130	Lásd Rácz ­2020; S. Horváth – Ludányi ­2021; Fülöp–Ludányi ­2021b.


						1131	Kit. ­96. § (2) bek.


						1132	88/2019. (IV. ­23.) Korm. rendelet ­19. § (1) bek. f) pont. Lásd továbbá Fülöp–Kun ­2021b: ­280–281.


						1133	Lásd Hazafi ­2012a; Szakács G. ­2012; Lóczy ­2010.


						1134	89/2019. (IV. ­23.) Korm. rendelet ­3–4. §.


						1135	89/2019. (IV. ­23.) Korm. rendelet ­4. § (2) bek.


						1136	Lásd Lóczy ­2014: ­12–15.


						1137	89/2019. (IV. ­23.) Korm. rendelet ­10–11. §.


						1138	Paksi-Petró ­2016: ­215.


						1139	89/2019. (IV. ­23.) Korm. rendelet ­7., ­10. §.


						1140	Vö. 10/2013. (I. ­21.) Korm. rendelet ­17. § (2) bek.


						1141	Lásd S. Horváth – Ludányi ­2021: ­470, ­498–499, ­500–503.


						1142	Bár egy korábbi Kit.-módosítás óta szervezetalakítási, létszámgazdálkodási döntések teljesítményértékelés nélkül is lehetővé teszik az illetmény módosítását, ha a kormánytisztviselő által betöltött álláshely besorolási kategóriájának módosulása teszi szükségessé azt. Lásd Kit. ­134. § (5) bek.


						1143	Kit. ­96. § (3) bek.


						1144	Kit. ­96. § (5) bek; Fülöp–Ludányi ­2021a: ­582. A Kit. tehát általánosan megnyitotta a közszolgálati jogvita kezdeményezésére lehetőséget adó tényállások körét. Noha mérlegelési jogkörben hozott döntések esetében – akár a Közszolgálati Döntőbizottságról, akár valamelyik bíróságról legyen is szó – a jogorvoslati fórum lehetőségei (kompetenciája) valójában csak a korábban rögzített tényállások megítélésére korlátozódnak. Kttv. ­130. § (6) bek. Lásd továbbá Szontagh ­2017: ­31.


						1145	Erről lásd Közszolgálati Döntőbizottság ­2022/1. elvi döntőbizottsági határozata.


						1146	Lásd a módosított szakaszt: Kit. ­168. § (9) bek.


						1147	Lásd a Küt. általános indokolását. Továbbá Horváth I. – Kun – Petrovics ­2021.


						1148	Küt. ­52. § (4) bek.


						1149	Küt. ­52. § (1) bek.


						1150	Lásd Küt. ­52. § (2), (3) bek.


						1151	Küt. ­52. § (4) bek.


						1152	Lásd György ­2014b: ­28; György ­2019a.


						1153	A Gazdasági Versenyhivatalban a teljesítményértékelés ugyanis egy komplett teljesítmény­menedzsment-rendszerbe illeszkedik. Lásd a közszolgálati szabályzatról szóló ­6/2018. (VI. ­21.) GVH utasítás III/A. fejezet.


						1154	Hszt. ­288/Q. §.


						1155	A rendvédelmi igazgatási alkalmazottak rendvédelmi igazgatási szolgálati jogviszonyával összefüggő egyes szabályokról szóló ­4/2019. (III. ­11.) BM rendelet ­11–20. §.


						1156	Hszt. ­288/Q. § (1) bek.


						1157	Kjt. ­40. §.


						1158	Lásd Bognár ­2021: ­61; László-Orosz – Ludányi ­2020.


						1159	4/2019. (III. ­11.) BM rendelet ­11. §.


						1160	Lásd ­4/2019. (III. ­11.) BM rendelet ­1., ­2. melléklet.


						1161	4/2019. (III. ­11.) BM rendelet ­14. §.


						1162	Bognár ­2021: ­63.


						1163	Hszt. ­288/Q. § (2) bek.


						1164	Hszt. ­288/R. § (2) bek. c) pont.


						1165	Hszt. ­289/A. § (3) bek.


						1166	4/2019. (III. ­11.) BM rendelet ­27. § (4) bek.


						1167	Hszt. ­288/Q. § (3) bek.


						1168	Lásd A NAV vezetője által kiadott ­2008/2021/VEZ szabályzat a ­2021. évi egyéni teljesítményértékelésről. Hivatkozza Szabó ­2022: ­105.


						1169	NAV szjtv. ­78. § (1) bek. i) pont.


						1170	A NAV szjtv. részletes indokolása a ­94. §-hoz.


						1171	NAV szjtv. ­94. § (2) bek.


						1172	Lásd Magasvári ­2021c; Szabó ­2022: ­104.


						1173	NAV szjtv. ­94. § (5) bek.


						1174	NAV szjtv. ­133. § (4) bek. c) pont.


						1175	NAV szjtv. ­133. § (9) bek.


						1176	NAV szjtv. ­134. §.


						1177	NAV szjtv. ­148. § (1) bek; Magasvári ­2021a: ­90.


						1178	NAV szjtv. ­165. § (2) bek.


						1179	NAV szjtv. ­149. § (1) bek; Szabó ­2022: ­110–111.


						1180	Lásd Kit. ­141–145. §.


						1181	Lásd Hszt. ­179–180. §.


						1182	NAV szjtv. ­133. § (7) bek.


						1183	NAV szjtv. ­148. § (1) bek.


						1184	NAV szjtv. ­165. § (5) bek.


						1185	Lásd például a rendfokozatban történő előmenetel során. NAV sztjv. ­136–137. §.


						1186	NAV szjtv. ­94. § (7) bek. Erről lásd Szabó ­2022: ­107.


						1187	NAV szjtv. ­94. § (3) bek.


						1188	NAV szjtv. ­94. § (8) bek.


						1189	Megítélésem szerint a teljesítményértékelés az egyik olyan jogintézmény, amely tisztán jogi elemzéssel nem feltétlenül értékelhető. Ezért a fejezetben sűrűn visszaköszön az a megközelítés, amely a közszolgálati jogi szabályozás hátterében meghúzódó személyzetpolitika (vagy más kontextusban emberierőforrás-menedzsment) kérdéseit is tárgyalja. Erről a megközelítésről lásd Linder ­2020a: ­58–59. E könyvben azonban következetesen a közigazgatásra inkább jellemző személyzetpolitika kifejezést alkalmazom. Erről lásd György ­2011: ­72–76.


						1190	Lőrincz ­2010: ­379.


						1191	Lásd Linder ­2013a: ­109–119.


						1192	Lásd Gajduschek ­2005a: ­598–607.


						1193	A vezetőfejlesztésről, vezetőképzésről, ezek új lehetőségeiről lásd részletesen: Paksi-Petró ­2017. A közigazgatási felsőoktatási képzések perspektíváiról: Arnousz-Juhász ­2018.


						1194	Temesi ­2011: ­91.


						1195	Cserny ­2011: ­50.


						1196	Temesi ­2011: ­96.


						1197	Kis ­2011a: ­14. Egy korábbi kutatás szintén a jogászdiplomát nevezte meg a legtöbb közigazgatási munkakörben alkalmazható képesítésként. Lásd Gajduschek ­2005a.


						1198	Kis ­2011a: ­14–15.


						1199	Az NKE létesítésével, kihívásaival kapcsolatban lásd még Patyi ­2011: ­24–31.


						1200	Kis ­2011a: ­16.


						1201	György ­2019b: ­115–116.


						1202	222/2019. (IX. ­25.) Korm. rendelet az államtudományi képzési területen szerezhető képesítések jegyzékéről és a képzések képzési és kimeneti követelményeiről.


						1203	Lásd ­2. melléklet a ­222/2019. (IX. ­25.) Korm. rendelethez.


						1204	Lásd ­3. melléklet a ­222/2019. (IX. ­25.) Korm. rendelethez.


						1205	KKK ­2. melléklet, Közigazgatás-szervező alapképzési szak, ­7. pont.


						1206	KKK ­2. melléklet, Közigazgatás-szervező alapképzési szak, ­7.1.1. pont.


						1207	KKK ­2. melléklet, Közigazgatás-szervező alapképzési szak, ­8.1.1. pont.


						1208	KKK ­2. melléklet, Közigazgatás-szervező alapképzési szak, ­2., ­8.1.2. pont.


						1209	KKK ­3. melléklet, Európai és nemzetközi igazgatás mesterképzési szak, ­8. pont.


						1210	KKK ­3. melléklet, Kiberbiztonsági mesterképzési szak, ­8. pont.


						1211	KKK ­3. melléklet, Fejlesztéspolitikai programmenedzsment mesterképzési szak, ­8. pont.


						1212	A szakindítás hátteréről lásd Patyi–Kiss ­2016: ­492–495.


						1213	György ­2019b: ­115–116.


						1214	KKK ­3. melléklet, Államtudományi mesterképzési szak osztatlan képzés, ­7. pont.


						1215	KK: ­2. melléklet, Közigazgatás-szervező alapképzési szak, ­4. pont. Lásd továbbá KKK ­3. melléklet, Államtudományi mesterképzési szak osztatlan képzés, ­4. pont.


						1216	KKK ­3. melléklet, Államtudományi mesterképzési szak osztatlan képzés, ­2. pont.


						1217	Lásd a képzés mintatantervét: Közigazgatás-szervező alapképzési szak [é. n.]. Érdemes összehasonlítani az államtudományi képzés mintatantervével: Államtudományi osztatlan szak [é. n.].


						1218	KKK ­3. melléklet, Államtudományi mesterképzési szak osztatlan képzés, ­7. pont.


						1219	Közigazgatás-szervező alapképzési szak [é. n.]. Összevetendő az államtudományi mintatanterv tanóra-, kredit- és vizsgaterveivel. Államtudományi osztatlan szak [é. n.].


						1220	Lásd KKK ­3. melléklet, Államtudományi mesterképzési szak osztatlan képzés, ­2. pont.


						1221	Lásd Közigazgatási mesterképzési szak tanterve ­2015. Érvényes: ­2015/2016. évi tanévtől kezdődően, felmenő rendszerben.


						1222	1/2015. (I. ­14.) MvM rendelet a közigazgatási, a rendészeti, a katonai, a nemzetbiztonsági, valamint a nemzetközi és európai közszolgálati felsőoktatás alap- és mesterképzési szakjainak meghatározásáról, e szakok képzési és kimeneti követelményeiről, valamint az alapképzés képzési ágairól (régi KKK) ­3. melléklet, Közigazgatási mesterképzési szak, ­7. pont.


						1223	Régi KKK ­3. melléklet, Közigazgatási mesterképzési szak, ­7.2. pont.


						1224	Lásd Közigazgatási mesterképzési szak tanterve ­2017. Érvényes: ­2017/2018. évi tanévtől kezdődően, felmenő rendszerben.


						1225	Lásd Az Államtudományi és Nemzetközi Tanulmányok Kar egyes szakjai tantervének módosítása ­2020.


						1226	Lásd Az Államtudományi és Nemzetközi Tanulmányok Kar egyes szakjai tantervének módosítása ­2020: ­1. napirendi pont ­4. pontjának h) eleme.


						1227	Lásd a képzés mintatantervét: Közigazgatási mesterképzési szak [é. n.]. 


						1228	Lásd Az Államtudományi és Nemzetközi Tanulmányok Kar egyes szakjai tantervének módosítása ­2020: ­4. napirendi pont.


						1229	Lásd KKK: ­3. melléklet, Kormányzás és vezetés mesterképzési szak, ­8. pont.


						1230	Lásd a képzés mintatantervét: Kormányzás és vezetés mesterképzési szak [é. n.]. 


						1231	Forrás: Előkészítő-koordinációs egyeztetési (szakszervezeti konzultációs) munkaanyagok.


						1232	Részletesen lásd Csóka–Krepelka ­2018.


						1233	Móré ­2018a: ­103.

						1236	Például Kit. ­88. §.


						1237	Lásd a Magyar Közigazgatási Ösztöndíjprogram honlapját: https://mkoprogram.hu/.


						1238	Méhes–Tischler ­2021.


						1239	Lásd Szakács É. ­2023.


						1240	Maradva a generalista szemléletnél, azokkal a vezetői pozíciókkal nem foglalkozom e fejezetrészben, amelyek nem fordulnak elő olyan nagy számban egy közigazgatási szervtípuson belül.


						1241	Kttv. ­129. § (2) bek.


						1242	Kit. ­250/A. §. Lásd még S. Horváth – Vértesy ­2021: ­762.


						1243	Lásd például az igazgatóra vonatkozó kinevezési feltételeket, s ezek között a képesítési többletkövetelményeket. Kit. ­251. §.


						1244	Kit. ­263. § (3) bek.


						1245	Küt. ­1. § (3) bek.


						1246	Ogytv. ­124/B. § (8) bek.


						1247	Ásztv. ­15. § (1) bek., ­17. §, ­21/A. §.


						1248	NAV szjtv. XV. fejezet.


						1249	NAV szjtv. ­140. § (1) bek.


						1250	Hszt. ­288/U. § (2) bek.


						1251	Kttv. ­130. § (5) bek.


						1252	Hszt. ­277–279. §, ­289/W. §.


						1253	716/2021. (XII. ­20.) Korm. rendelet ­12–24. §.


						1254	Bokodi – Malét-Szabó – Pankár ­2018: ­12–13. Lásd a vezetőkiválasztás nemzetközi gyakorlatára vonatkozó nemzetközi gyakorlatot: Bokodi–Csóka ­2018.


						1255	Bokodi – Malét-Szabó – Pankár ­2018: ­12–13.


						1256	Lásd Kit. ­97. §.


						1257	Kit. ­97. § (1) bek.


						1258	Lásd ­338/2019. (XII. ­23.) Korm. rendelet a kormányzati igazgatási szervek kormánytisztviselőinek kötelező képzéséről, továbbképzéséről, átképzéséről, valamint a közigazgatási vezetőképzéséről.


						1259	338/2019. (XII. ­23.) Korm. rendelet ­3. § (1) bek., ­10. § (1) bek.


						1260	338/2019. (XII. ­23.) Korm. rendelet ­10. § (3) bek.


						1261	273/2012. (IX. ­28.) Korm. rendelet a közszolgálati tisztviselők továbbképzéséről ­9. § (5) bek. Lásd még ­338/2019. (XII. ­23.) Korm. rendelet ­3. § (3) bek.


						1262	338/2019. (XII. ­23.) Korm. rendelet ­2. § ­5. pontja.


						1263	338/2019. (XII. ­23.) Korm. rendelet ­4. § (3) bek.


						1264	338/2019. (XII. ­23.) Korm. rendelet ­10. § (2) bek. Lásd még ­338/2019. (XII. ­23.) Korm. rendelet ­3. § (1) bek.


						1265	338/2019. (XII. ­23.) Korm. rendelet ­3. § (4) bek.


						1266	338/2019. (XII. ­23.) Korm. rendelet ­9. § (3)–(4) bek. Lásd még ­338/2019. (XII. ­23.) Korm. rendelet ­3. § (4) bek.


						1267	Lásd ­273/2012. (IX. ­28.) Korm. rendelet, ­86/2019. (IV. ­23.) Korm. rendelet a fővárosi és megyei kormányhivatalokról, valamint a járási (fővárosi kerületi) hivatalokról. Ez utóbbit ­2022-ben­ felváltotta a fővárosi és vármegyei kormányhivatalokról, valamint a járási (fővárosi kerületi) hivatalokról szóló ­568/2022. (XII. ­23.) Korm. rendelet.


						1268	86/2019. (IV. ­23.) Korm. rendelet ­12. § (1) bek. Lásd még ­568/2022. (XII. ­23.) Korm. rendelet ­14. § (1) bek.


						1269	86/2019. (IV. ­23.) Korm. rendelet ­17. § (2) bek. Lásd még ­568/2022. (XII. ­23.) Korm. rendelet ­17. § (2) bek.


						1270	86/2019. (IV. ­23.) Korm. rendelet ­12. § (2) bek. Lásd még ­568/2022. (XII. ­23.) Korm. rendelet ­14. § (2) bek.


						1271	338/2019. (XII. ­23.) Korm. rendelet ­3. § (4) bek.


						1272	338/2019. (XII. ­23.) Korm. rendelet ­5. § (1) bek.; ­86/2019. (IV. ­23.) Korm. rendelet ­12. § (5) bek. Lásd még ­568/2022. (XII. ­23.) Korm. rendelet ­14. § (5) bek.

						1275	499/2021. (VIII. ­18.) Korm. rendelet a különleges jogállású szervek által közszolgálati jogviszonyban foglalkoztatottak képzéséről, továbbképzéséről, valamint egyes továbbképzési tárgyú Korm. rendelet módosításáról.


						1276	499/2021. (VIII. ­18.) Korm. rendelet ­3. § (2) bek.


						1277	Küt. ­48. § (2) bek.

Déntdenkégens  Vegyes szabdlyo-
joginormak  zds. Kinevezésre,  Specidlis kézjogi
jellemzik. Kivéte-  illetve szerzddé- szabilyozis Magénjogias
lesen szerzddéses  sesalkalmazdsra  specidlis tartalom  szabdlyozds.
alkalmazdsra is egyardnt lehetd- nélkiil.
lehetdség van. ségvan.
Nagy-Britannia X
Pranciaorszig X—
Belgium
Olaszorszdg X
Hollandia X—>
Svédorszdg
Dénia X
Finnorszdg X
Portugdlia X—
Spanyolorszig X
Lengyelorszig X
Csehorszag
Szlovékia
Esztorszig
Lettorszdg

Litvénia






